date
stringdate 2011-01-21 18:34:16
2025-04-02 12:29:57
| link
stringlengths 28
224
| title
stringlengths 7
228
| content
stringlengths 7
27.1k
| categories
stringclasses 301
values |
|---|---|---|---|---|
2024-11-12T13:00:16 | https://taifreedom.com/%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8%e1%82%81%e1%80%95%e1%80%ba%e1%82%89%e1%80%99%e1%80%ad%e1%80%af%e1%80%9d%e1%80%ba%e1%80%b8%e1%81%b8%e1%80%bd/ | ႁၢင်ႈႁႅၼ်းႁပ်ႉမိုဝ်းၸွမ်း တၢင်းပဵၼ် 6 မဵဝ်း ၼႂ်းၶၢဝ်းၵတ်း | ၶၢဝ်းၵတ်း ပဵၼ်ၶၢဝ်းဢၼ်ဢုတုရႃႇသီႇၵတ်းႁႅင်းတေႉတေႉလႄႈ ႁဵတ်းႁႂ်ႈ လူမ်းမႆႈတီႈၼႂ်းတူဝ်ၶိင်း လႅၵ်ႈလၢႆႈဝႆးပူၼ်ႉ ဢိၵ်ႇတင်း ယၢမ်းႁူဝ်ၼႂ် ႁူဝ်ၶမ်ႈ ၵေႃႈမီးၼမ်ႉၼၢႆးလူင်းယမ်း ၵၢင်ဝၼ်းသမ်ႉလႅတ်ႇမႆႈ ႁဵတ်းၼႆသေ ႁႅင်းၶၢမ်ႇတူဝ်ႁဝ်း ၸၢင်ႈဢမ်ႇႁပ်ႉလႆႈလွင်ႈလႅၵ်ႈလၢႆႈဝႆး ၵမ်ႉမႆႈၵမ်ႉၵတ်း လွင်ႈၼိုင်ႈၵေႃႈ ၾိင်ႈၾႃႉရႃႇသီႇ ဢၼ်ၵတ်းၼၼ်ႉ မၼ်းၵမ်ႉၸွႆႈပၼ် ၸိူဝ်ႉမႅင်း ဝၢႆးရၢတ်ႉ ၽႄႈလၢမ်းၼမ်ငၢႆႈ သေ ႁဵတ်းႁႂ်ႈဢမ်ႇယူႇလီငၢႆႈ ယွၼ်ႉၼၼ်ၶၢဝ်းၵတ်းၼႆႉ ႁဝ်းထုၵ်ႇလီႁၢင်ႈႁႅၼ်း တႃႇႁပ်ႉမိုဝ်းၸွမ်း တၢင်းပဵၼ် ဢိၵ်ႇတင်း လုမ်းလႃးတူဝ်ၸဝ်ႈၵဝ်ႇႁႂ်ႈၵႆႁၢင်ႇ တၢင်းပဵၼ် ၼႆယဝ်ႉ။ ပွတ်ႇၵႂ်ႈ ပဵၼ်တၢင်းပဵၼ်ပွတ်ႇၸဵပ်းယဵၼ်း ဢၼ်ပဵၼ်မႃးယွၼ်ႉ ၸိူဝ်ႉမႅင်းပႅတ်ႉထီးရီးယႃး ႁဵတ်းႁႂ်ႈမီးၼွင် လႄႈ သၢၼ်လေႃးလႄးဢၼ်ဢမ်ႇမူတ်းသႂ်ၼႂ်းထူင်လူမ်း ဢိၵ်ႇတင်းတေၵႆႉ ဢႆ ၊ ၶီႈၸၢမ် ၊ မီးၶီႈတိူဝ်ႇ ၊ ၼႃႈဢူၵ်းသတ်ႉ ထိုင်တီႈထူၺ်ႈၸႂ်ဢမ်ႇလႆႈ ၊ ၶူႈၼင်ၶူမ်း ၊ ၵတ်းသၼ်ႇၸိူဝ်းၼႆႉ။ ၽၢင်ႁၢင်ႈၸိူဝ်းၼႆႉ တေၵႆႉလႆႈႁၼ် ဝၢႆးသေ ပဵၼ်တၢင်းပဵၼ် ၶႆႈဝတ်းယႂ်ႇၶၢဝ်းယၢဝ်း လႄႈၵူၼ်းၵေႃႉဢၼ်ပဵၼ်တၢင်းပဵၼ်မွင်ၶေႃႈ။ လၢႆးႁေႉၵင်ႈပွတ်ႇၵႂ်ႈ * ငိူင်ႉဝႄႈဢၢႆၵႂၼ်းလႅၼ်းယႃႈ ဢမ်ႇၼၼ် ၵႂၼ်းၾႆး * ငိူင်ႉဝႄႈ လွင်ႈယူႇတီႈၵူၼ်းၵိုၼ်းဢုပ်ႉဢပ်ႉ * လုမ်းလႃးႁႂ်ႈတူဝ်ၶိင်းဢုၼ်ႇယူႇတႃႇသေႇ * ၵိၼ်ဢႁႃႇရႁႂ်ႈၸေႉ 5 မဵဝ်း။ ၼၢဝ်ဝတ်း တၢင်းပဵၼ်ၼႆႉ ပဵၼ်လႆႈၵူႈၶၢဝ်း ၵူၺ်းၵႃႈ ၶၢဝ်းၵတ်းၼႆႉ တေပဵၼ်ငၢႆႈလိူဝ်တၢင်ႇၶၢဝ်း 2 ပုၼ်ႈ ၵွပ်ႈဝႃႈ တၢင်းပဵၼ်ၼၢဝ်ဝတ်းၼၼ်ႉ ပဵၼ်မႃးယွၼ်ႉၸိူင်ႉမႅင်း Virus ဢၼ်ႁဵတ်းႁႂ်ႈပဵၼ်မႃး တၢင်းပဵၼ်လွတ်ႇလူမ်းထူၺ်ႈၸႂ် ၼၼ်ႉယဝ်ႉ။ တၢင်းပဵၼ်ၼၢဝ်ဝတ်းၼႆႉ ၽၢင်ႁၢင်ႈမၼ်း တေပဵၼ် ၶူႈၼင်ၶူမ်း ၊ ၶီႈမုၵ်ႈယွႆႉ ၊ ၶီႈၸၢမ် ၊ ၶေႃးၶူမ်း ဝၢႆးသေၼၼ်ႉ တေမီးပႃးလူမ်းၼၢဝ် ၊ ၵတ်းသၼ်ႇ ၊ ႁူဝ်ၶႆႈ လႄႈၵူၼ်ႉၶိုၼ်ႈၸဵပ်းၸွမ်းတူဝ်ၶိင်း။ လၢႆးႁႄႉၵင်ႈတၢင်းပဵၼ်ၶႆႈဝတ်း * ၵိၼ်တၢင်းၵိၼ် ဢၼ်မီးၽွၼ်းလီ မိူၼ်ၼင်ႇ မၢၵ်ႇမႆႉ ဢၼ်မီးထၢတ်ႈ ဝီႇတႃႇမိၼ်ႇ C ၼမ် * လဵၼ်ႈႁႅင်းပၼ်တႃႇသေႇ * ငိူင်ႉဝႄႈသိင်ႇဝႅတ်ႉလွမ်ႉ ဢၼ်ဢမ်ႇမူတ်းသႂ် တၢင်းပဵၼ် ၶႆႈဝတ်းယႂ်ႇ တေမီးၾၢင်ႁၢင်ႈငၢႆးၵၼ်တင်း တၢင်းပဵၼ်ၼၢဝ်ဝတ်းယူဝ်း ꧦ သေတႃႉ ၵူၺ်းၵႃႈတေႁၢႆႉႁႅင်းလိူဝ် လႄႈ သင်ဝႃႈပွႆႇဝႆႉႁိုင် ꧦ ဢမ်ႇယူတ်းယႃၶိုတ်းတၼ်းၸိုင် တေၸၢင်ႈမီး တၢင်းပဵၼ်တၢင်ႇပိူင် ပေႃႇပဵၼ်မႃးၸွမ်း ထႅင်ႈသေ ႁၢႆႉႁႅင်းထိုင်တီႈလုတၢႆလႆႈ ဢိၵ်ႇတင်း တၢင်းပဵၼ်ၼၢဝ်ဝတ်းလူင်ၼႆႉ မၼ်းပဵၼ်မႃး ယွၼ်ႉႁဝ်း ၵိုင်ႉၵၢင်ႉတိတ်းၸပ်းၸိူဝ်ႉမႅင်းဝၢႆးရၢတ်ႉ Influenza တီႈလွတ်ႇလူမ်းထူၺ်ႈၸႂ် လႄႈ တေႁဵတ်းႁႂ်ႈမီးၽၢင်ႁၢင်ႈ ၼၢဝ်သၼ်ႇ ၊ မီးလူမ်းၼၢဝ် ၊ ၶေႃးၸဵပ်း ၊ ၸဵပ်းၸွမ်းၵၢမ်ႈၼိူဝ်ႉ၊ ႁူဝ်ၶႆႈႁူဝ်မဝ်းႁၢႆႉႁႅင်း၊ မၢင်ၵေႃႉ တေၶႂ်ႈဢေႃႉၶႂ်ႈႁၢၵ်ႈ ပႃးၸွမ်းၼႆယူႇ။ လၢႆးႁႄႉၵင်ႈတၢင်းပဵၼ်ၶႆႈဝတ်းယႂ်ႇ * သမ်းယႃႁႄႉၵင်ႈတၢင်းပဵၼ်ၶႆႈဝတ်းယႂ်ႇ * ငိူင်ႉဝႄႈသေ ဢမ်ႇၸႂ်ႉၶူဝ်းၶွင်ႁူမ်ႈပိူၼ်ႈ မိူၼ်ႇၼင်ႇ ၵွၵ်းၼမ်ႉ / ၽႃႈၸဵတ်ႉတူဝ် / ၸေႃႉ * ၵႆႉၵႆႉ ဢဝ်ၼမ်ႉလႄႈသပျႃႇသုၵ်ႈလၢင်ႉမိုဝ်း ဢမ်ႇၼၼ် ဢဝ် ၸဵဝ်း alcohol သေပွတ်ႈမိုဝ်း တၢင်းပဵၼ်တွင်ႉလူႉတီႈလုၵ်ႈဢွၼ်ႇ ပဵၼ်ယွၼ်ႉ တိတ်းၸပ်းၸိူဝ်ႉမႅင်းဝၢႆးရၢတ်ႉသ် Rota ၵမ်ႉၼမ်တေၵႆႉထူပ်းတီႈလုၵ်ႈဢွၼ်ႇဢႃႇယု 5 ၶူပ်ႇ လူင်းတႂ်ႈ လႄႈ ဢၼ်ၵႆႉပဵၼ်ၼမ်လိူဝ်ပိူၼ်ႈတႄႉ ပဵၼ် လုၵ်ႈဢွၼ်ႇ ဢႃႇယု 6 – 12 လိူၼ် ယွၼ်ႉဝႃႈ သႅၼ်းပၢၼ်ၼႆႉမီး ႁႅင်းၶၢမ်ႇတူဝ်ဢေႇ လႄႈ မီးဢၵျၢင်ႉယိပ်း ၶူဝ်းၶွင် တၢင်းလဵၼ်ႈ ဢိၵ်ႇဢၼ်ဝူၺ်ႇႁင်ႈ သႂ်ႇသူပ်း ၵွပ်ႈၼၼ်လႄႈ ၸၢင်ႈတိတ်းၸပ်းတၢင်းပဵၼ်သေ မီးၾၢင်ႁၢင်ႈတွင်ႉၵႂႃႇ၊ မီးလူမ်းၼၢဝ် ၊ ၶီႈႁေႈ ဢိၵ်ႇတင်းဢေႃႉဢေႃႉႁၢၵ်ႈႁၢၵ်ႈႁၢဝ်ႈႁႅင်း ဢမ်ႇၼၼ် တေၸၢင်ႈၶၢတ်ႇထၢတ်ႈၼမ်ႉႁၢဝ်ႈႁႅင်း ထိုင်တီႈ ပဵၼ်လူမ်း လိုမ်းတူဝ် ဢမ်ႇၼၼ် လုတၢႆလႆႈၼႆယဝ်ႉ ။ သင်မီးၾၢင်ႁၢင်ႈမိူၼ်ၼင်ႇပႃႈၼိူဝ်ၼႆႉၸိုင် ထုၵ်ႇလီၼႅတ်ႈၵႂႃႇႁူင်းယႃႁႂ်ႈဝႆးတီႈသုတ်း တႃႇယူတ်းယႃႁႂ်ႈၶိုတ်းတၼ်း ။ လွၵ်းလၢႆးႁေႉၵင်ႈတၢင်းပဵၼ်တွင်ႉလူႉတီႈလုၵ်ႈဢွၼ်ႇ * ထုၵ်ႇလီၵႆႉလဵင်ႉပၼ်လုၵ်ႈဢွၼ်ႇ တၢင်းၵိၼ်ဢၼ်လႅဝ်ႈ မိူၼ်ၼင်ႇ ၶဝ်ႈႁုင်လႅဝ် * ပၼ်လုၵ်ႈဢွၼ်ႇၵိၼ်ၼူမ်းမႄႈ ယွၼ်ႉဝႃႈၼူမ်းမႄႈၼၼ်ႉ မၼ်းမူတ်းသႂ် လႄႈ ႁဵတ်းႁႂ်ႈလုၵ်ႈဢွၼ်ႇမီးႁႅင်းၶၢမ်ႇတူဝ်တေႃႇတၢင်းပဵၼ်ၵူႈၸိူဝ်းလႆႈ * ႁႂ်ႈလုၵ်ႈဢွၼ်ႇလဵၵ်ႉၵိၼ်တၢင်းၵိၼ် ဢၼ်မူတ်းသႂ် ဢၼ်ႁုင်သုၵ်းမႂ်ႇမႂ်ႇ လႄႈ ၵိၼ်ၼမ်ႉသႅၼ်ႈသႂ် ယူႇတႃႇသေႇ *မိူဝ်ႈတေႁႅၼ်းၶဝ်ႈၽၵ်းတၢင်းၵိၼ် ၊ မိူဝ်ႈတေၵႂႃႇယိပ်းလုၵ်ႈဢွၼ်ႇ ဝၢႆးၽၢႆႈယဝ်ႉ ထုၵ်ႇလီ ဢဝ်ၼမ်ႉမူတ်းသႂ်လႄႈသပျႃႇသုၵ်ႈလၢင်ႉမိုဝ်းတႃႇသေႇ မၢၵ်ႇလႅင် ပဵၼ်ယွၼ်ႉၸိူဝ်ႉမႅင်းဝၢႆးရၢတ်ႉ၊ ပေႃးလႆႈတိတ်းၸပ်းၸိူဝ်ႉမႅင်းတၢင်းပဵၼ်ယဝ်ႉ ၸိူဝ်ႉမႅင်းၼၼ်ႉ ႁွမ်ႁႅင်းၽႄႈၸိူဝ်ႉၽၼ်းမၼ်းၼႂ်းတူဝ်ႁဝ်းတႃႇၶၢဝ်းတၢင်း 10-20 ဝၼ်း ဝၢႆးၼၼ်ႉ တေမီးလူမ်းၼၢဝ် ၊ ဢမ်ႇၶႂ်ႈၵိၼ်တၢင်းၵိၼ်တၢင်းယႅမ်ႉ ၊ ႁိူဝ်ႉဢူၼ်ႈ ၊ ၵူၼ်ႉၶိုၼ်ႈၸွမ်းတူဝ် ၸွမ်းၶိင်း လႄႈ တီႈတူဝ်ၶိင်း ၼႃႈတႃၸိူဝ်းၼႆႉ တေဢွၵ်ႇတုမ်ႇၽူတ်ႉ ။ ဢၼ်ဢွၵ်ႇတုမ်ႇၽူတ်ႉၼၼ်ႉ တေပဵၼ်မိူဝ်ႈလဵဝ်ၵၼ်မိူဝ်ႈမီးလူမ်းၼၢဝ်လႄႈ ဝၢႆးသေမီးလူမ်းၼၢဝ်ယဝ်ႉၵႂႃႇ 1 ဝၼ်း။ ၼႂ်းဝၼ်းဢွၼ်တၢင်းသုတ်း တေမီးတုမ်ႇလႅင်ၽႄႈ လႄႈ ထႅင်ႈဝၼ်းၼိုင်ႈသမ်ႉ ပဵၼ်မႃးတုမ်ႇၼမ်ႉသႂ်ႇ ꧦ ဢိၵ်ႇတၢင်း မီးၾၢင်ႁၢင်ႈၶူမ်းၵၢႆး ၶၢၼ်ၸႂ်ႁႅင်းဝႆႉ။ လွၵ်းလၢႆးႁေႉၵင်ႈတၢင်းပဵၼ်မၢၵ်ႇလႅင် * လိုဝ်ႈႁိူဝ်ႉႁႂ်ႈၵုမ်ႇထူၼ်ႈ လႄႈ ႁႂ်ႈႁဵတ်းတူဝ်ၶိင်းဢုၼ်ႇယူႇတႃႇသေႇ * သုၵ်ႈမိုဝ်း လူၺ်ႈ သပ်ႉပျႃႇ ဢမ်ႇၼၼ် ၸဵဝ်း alcohol * ၵူၼ်းၸိူဝ်းဢၼ် ၶူမ်းၵၢႆးႁၢဝ်ႈႁႅင်းၼၼ်ႉ တေၸၢင်ႈလႆႈတႃးဢီႈယႃ ၵူၺ်းၵႃႈ ထုၵ်ႇလီဢုပ်ႇဢူဝ်းတင်း မေႃယႃဢွၼ်တၢင်း လႄႈ တီႈလုၵ်ႈဢွၼ်ႇၼၼ်ႉ ထုၵ်ႇလီၵႅတ်းၼဵပ်ႉမိုဝ်းႁႂ်ႈပွတ်းယူႇတႃႇသေႇ။ တၢင်းပဵၼ်ၼိူဝ်ႉၼင်ႁႅင်ႈ ၶၢဝ်းၵတ်းၼႆႉ ၽိဝ်ၼိူင်ႉၼင်တေႁႅင်ႈ ၊ ၼင်တေလွၵ်ႈ လႄႈၶူမ်းၵၢႆး ပိူင်လူင်မၼ်း ၵူၼ်းၸိူဝ်းဢႃႇယုယႂ်ႇ ဢၼ်ၽိဝ်ၼိူဝ်ႉၽိဝ်ၼင်ႁႅင်ႈ ဢမ်ႇၼၼ် တွမ်ႇၶႆမၼ်းႁဵတ်းၵၢၼ်ဢေႇလူင်း လႄႈ ၸုမ်းၵူၼ်းပဵၼ် ဢၼ်မီးတၢင်းပဵၼ် ၽိဝ်ၼင်ၵႆႉပဵၼ်တၢင်းပဵၼ်ၸိူဝ်းၼႆႉ ထုၵ်ႇလီၾၢင်ႉသတိတေႉတေႉ သင်ဝႃႈပွႆႇဝႆႉႁိုင်ၸိုင် တေၸၢင်ႈႁဵတ်းႁႂ်ႈၽႄႈလၢမ်းထိုင်တီႈၽိဝ်ၼိူဝ်ႉၼင်ၸဵပ်းယဵၼ်းလႆႈၼႆယဝ်ႉ။ လၢႆးႁေႉၵင်ႈၼိူဝ်ႉၼင်ႁႅင်ႈ * ဢမ်ႇထုၵ်ႇလီဢၢပ်ႇၼမ်ႉႁိုင်ၼႃႇပူၼ်ႉ ဢမ်ႇၼၼ် ဢမ်ႇထုၵ်ႇလီၸေႈၼမ်ႉဢုၼ်ႇဝႆႉႁိုင် * ဢၢပ်ႇၼမ်ႉလူၺ်ႈသပ်ႇပျႃႇဢူၼ်ႈဢူၼ်ႈ ဢမ်ႇလူဝ်ႇသီၶီႈၶႆး * ဝၢႆးသေဢၢပ်ႇၼမ်ႉယဝ်ႉထုၵ်ႇလီတႃးပၼ် ယႃတႃးတႅၵ်ႇလုၵ်ႈဢွၼ်ႇ (Body lotion) ၽွင်းမိူဝ်ႈၼိူဝ်ႉၼင်တိုၵ်ႉႁႅင်ႈယူႇ * တႃးပၼ် Lip Balm ၼင်ႇႁိုဝ်သူပ်းတေဢမ်ႇႁႅင်ႈၼႆယဝ်ႉ ။ မိူဝ်ႈလဵဝ်ၾိင်ႈၾႃႉရႃႇသီႇမိူင်းၵူၼ်းႁဝ်းဢမ်ႇမၢၼ်ႇယဝ်ႉ ၵမ်ႉမႆႈ ၵမ်ႉၵတ်း မႆႈႁႅင်းၵတ်းႁႅင်းသေ ပဵၼ်တၢင်းပဵၼ်ငၢႆႈၼႃႇလႄႈ ႁႂ်ႈလုမ်းလႃးတူဝ်ၵၼ်ၶႅမ်ႉၶႅမ်ႉ ၼွၼ်းဢိမ်ႇဢိမ်ႇ တီႈဢေႇသုတ်း 1 ၶိုၼ်း 6−8 ၸူဝ်ႈမူင်း ၊ ၵႆႉၵႆႉၵိၼ်ပၼ်ၼမ်ႉၼမ်ၼမ် ၼမ်ႉဢုၼ်ႇၵေႃႈလီ ၼႂ်း 1 ဝၼ်း ၵိၼ်ပၼ်မွၵ်ႈ 8 ၵွၵ်း ၊ တူင်ႉၼိုင်ႁႂ်ႈလိူတ်ႈလႅၼ်ႈလႆလီ၊ ၵိၼ်တၢင်းၵိၼ် ဢၼ်မီးၽွၼ်းလီ ၊ငိူင်ႉဝႄႈလဝ်ႈယႃႈ ၊ ၼုင်ႈသိူဝ်ႈၶူဝ်းႁႂ်ႈတူဝ်ဢုၼ်ႇဝႆႉသေႇသေႇ တေၸွႆႈႁႂ်ႈ ဢမ်ႇပဵၼ်တၢင်းပဵၼ်ငၢႆႈယူႇယဝ်ႉ။ ပိၼ်ႇတႅမ်ႈ -လၢဝ်ၽွင်း တႆးလွတ်ႈလႅဝ်း ဢၢင်ႈဢိင် – ch9airport.com | ['ပိုၼ်ႉႁူႉလီသူၼ်ၸႂ်'] |
2024-11-12T10:24:59 | https://taifreedom.com/%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%b0%e1%80%95-3/ | ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ ဝၢၼ်ႈၼမ်ႉလွတ်ႇ | မိူဝ်ႈဝႃး ဝၼ်းထီႉ 11 November 2024 (လိူၼ်သိပ်းသွင်မႂ်ႇ 11 ၶမ်ႈ ပီႊတႆး 2118 ၼီႈ) ယူႇတီႈၽူႈမီးပုၼ်ႈၽွၼ်း RCSS/SSA တီႈၼႂ်းၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ လႆႈသိုပ်ႇၸွႆႈထႅမ်ငိုၼ်းတွင်း တွၼ်ႈတႃႇ ၵႃႈၸိူဝ်ႉၾၼ်းၼႂ်းၵၢၼ်ၽုၵ်ႇသွမ်ႈ တီႈၼႂ်းၸႄႈဝဵင်းမွၵ်ႇမႆႇ ဝၢၼ်ႈၼမ်ႉလွတ်ႇ ဢိူင်ႇၼမ်ႉလွတ်ႇ ႁူမ်ႈႁူဝ်ႁိူၼ်းတင်းမူတ်း 26 လင် ၼႆယူႇယဝ်ႉ။ ၼင်ႇၵႃႈယိုၼ်းမိုဝ်းၶဝ်ႈၸွႆႈထႅမ်လႆႈၼၼ်ႉ ၽူႈမီးပုၼ်ႈၽွၼ်းၶဝ်ၵေႃႈ တေသိုပ်ႇၸွႆႈထႅမ်ၵႂႃႇထႅင်ႈယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-11-11T12:37:22 | https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%80%a2%e1%80%84%e1%80%ba%e1%80%b8%e1%81%b5%e1%80%ad%e1%80%90%e1%80%ba%e1%82%89-%e1%80%9e/ | ဢမေႇရိၵၢၼ်ႇ−ဢင်းၵိတ်ႉ သူင်ႇႁိူဝ်းမိၼ်ပိုတ်းယိုဝ်းၸုမ်းႁူႇတီႇ | သိုဝ်ႇၶၢဝ်ႇၼွၵ်ႈမိူင်း လၢႆးငၢၼ်းဝႃႈ မိူဝ်ႈၼႂ်းဝၼ်းထီႉ 10 November 2024 (လိူၼ်သိပ်း သွင်မႂ်ႇ 10 ၶမ်ႈ ပီႊတႆး 2118 ၼီႈ) ဢမေႇရိၵၢၼ်ႇ လႄႈ ဢင်းၵိတ်ႉ လႆႈသူင်ႇၽုင်ႁိူဝ်း မိၼ် ပိုတ်းယိုဝ်း ၸုမ်းယိပ်းၵွင်ႈၵၢင်ႇ ၼႂ်းမိူင်းယေႇမႅၼ်ႇ ဢၼ်လႆႈႁပ်ႉလွင်ႈၵမ်ႉၸွႆႈ တီႈဢီႇရၢၼ်ႇၼၼ်ႉ ၼႆယဝ်ႉ။ ႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ လႆႈလၢတ်ႈဝႃႈ ပဝ်ႉမၢႆ ဢၼ်ၶဝ်ယိူင်းၵႂႃႇ ၼၼ်ႉ ပဵၼ်ၵူဝ်ႇတွင်ႇၶိူင်ႈယိပ်းၵွင်ႈၵၢင်ႇၸုမ်းသိုၵ်းႁူႇတီႇ ဢၼ်ၸုမ်းသိုၵ်း ႁူႇတီႇဢဝ်ပိုတ်းယိုဝ်းသႂ်ႇႁိူဝ်း ၸိူဝ်းလႅၼ်ႈလတ်းၽၢၼ်ႇ ၼႂ်းၼႃႈၼမ်ႉပၢင်ႇလၢႆႇလႅင် လႄႈ သူပ်းပၢင်ႇလၢႆႇ Aden (Gulf of Aden) ဢမ်ႇဝႃႈ တေပဵၼ်ႁိူဝ်းသိုၵ်း ဢမ်ႇၼၼ် ႁိူဝ်းၵူၼ်းမိူင်းၵေႃႈယဝ်ႉၼၼ်ႉ ဝႃႈၼႆ။ တႃႇတေၵိုတ်းယိုတ်း လွင်ႈၸုမ်းလုၵ်ႉၽိုၼ်ႉႁူႇတီႇ ပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇ ၸိူဝ်းၵဵဝ်ႇၶွင်ႈၸွမ်းဢိတ်ႇသရေး ဢၼ်လႅၼ်ႈလတ်းၽၢၼ်ႇ ၼႂ်းပၢင်ႇလၢႆႇလႅင် ၼၼ်ႉၼႆသေ ဢမေႇရိၵၢၼ်ႇ လႄႈ ဢင်းၵိတ်ႉ လႆႈတႄႇသူင်ႇႁိူဝ်းမိၼ် ပိုတ်းယိုဝ်းသႂ်ႇ ၼႂ်းမိူင်းယေႇမႅၼ်ႇ တႄႇၸဵမ်မိူဝ်ႈလိူၼ် January 2024 ႁူမ်ႈထိုင်ပႃး ၵၢၼ်ပိုတ်းယိုဝ်းသႂ်ႇ ၼႂ်းဝဵင်း Hodeidah မိူဝ်ႈလိူၼ် July 2024 ဢၼ်ႁဵတ်းႁႂ်ႈမီးၵူၼ်း လူႉသဵင်ႈတၢႆဢမ်ႇယွမ်း 16 ၵေႃႉၼၼ်ႉ ၼႆယဝ်ႉ။ ၸုမ်းလုၵ်ႉၽိုၼ်ႉႁူႇတီႇ ဢၼ်ၵုမ်းၵမ်ဝႆႉၼႃႈလိၼ် ၼႂ်းမိူင်းယေႇမႅၼ်ႇၵမ်ႈပႃႈၼမ် ႁူမ်ႈထိုင်ပႃး ဝဵင်းလူင် Sana’a ၼၼ်ႉ လႆႈပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇ တီႈၼႂ်းပၢင်ႇလၢႆႇလႅင် သေဢမ်ႇၵႃး ယင်းယိုဝ်းမၢၵ်ႇမိတ်ႉသႆး လႄႈ သူင်ႇတရူၼ်း ပိုတ်းယိုဝ်းသႂ်ႇဢိတ်ႇသရေး တႃႇၼႄဝႃႈ ၶဝ်ပဵၼ်ၼမ်ႉၼိုင်ႈၸႂ်လဵဝ်ၵၼ်တင်း ပႃႇလႅတ်ႉသတၢႆး ဝႃႈၼႆ။ ၼွၵ်ႈလိူဝ်သေၼႆႉ ၶေႃႈတူၵ်းယွၼ်းဢၼ်ၼိုင်ႈ သင်ၶႂ်ႈႁႂ်ႈၸုမ်းလုၵ်ႉၽိုၼ်ႉႁူႇတီႇ ၵိုတ်းယိုတ်းလွင်ႈပိုတ်းယိုဝ်း သဵၼ်ႈတၢင်းလႅၼ်ႈႁိူဝ်းတၢင်ႇၵုၼ်ႇ ၼႂ်းပၢင်ႇလၢႆႇလႅင် ၼၼ်ႉ ႁႂ်ႈဢိတ်ႇသရေး ၵိုတ်းယိုတ်းပၢင်တိုၵ်းတီႈၼႂ်းပိုၼ်ႉတီႈၵႃႇၸႃႇ ပဵၼ်ၶေႃႈလႅၵ်ႈလၢႆႈ ဝႃႈၼႆ။ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈၼႂ်းဝၼ်းထီႉ 7 October 2023 ဢၼ်ႁဵတ်းႁႂ်ႈမီးၵူၼ်းလူႉသဵင်ႈတၢႆဢမ်ႇယွမ်း 1,200 ၵေႃႉ၊ ထုၵ်ႇ ၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇမွၵ်ႈ 250 ၵေႃႉ လႄႈ ၽၢႆႇတၢင်းဢိတ်ႇသရေးၵေႃႈ သူင်ႇသိုၵ်းၶဝ်ႈၵႂႃႇလူမ်ႇတိုၵ်း ၼႂ်းပိုၼ်ႉတီႈၵႃႇၸႃႇ သေတွပ်ႇတႅၼ်းၶိုၼ်း ၼပ်ႉဢဝ်ပီႊၵၢႆမႃးပီႊၼႆႉ ၶၢဝ်းတၢင်းပီႊပၢႆၵူၺ်း ၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇယဝ်ႉ ဢမ်ႇယွမ်း 43,000 ၵေႃႉ ၼႆယဝ်ႉ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-11-11T11:19:39 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9c%e1%81%b5%e1%80%ba%e1%82%89%e1%80%95%e1%81%a2%e1%82%86%e1%82%88%e1%80%a2%e1%80%bd%e1%81%b5/ | သိုၵ်းမၢၼ်ႈလၵ်ႉပၢႆႈဢွၵ်ႇၶွၵ်ႈ တီႈလႃႈသဵဝ်ႈ | သိုၵ်းမၢၼ်ႈ ၸိူဝ်းယွမ်းသိုၵ်း လႄႈ ၸိူဝ်းထုၵ်ႇသိုၵ်းၵူဝ်းၵၢင်ႉ MNDAA တီႉၺွပ်းလႆႈ ၽွင်းပၢင်တိုၵ်း ဝဵင်းလႃႈသဵဝ်ႈၼၼ်ႉ လၵ်ႉပၢႆႈဢွၵ်ႇၶွၵ်ႈတင်းၼမ် လႄႈ မိူဝ်ႈလဵဝ် သိုၵ်းၵူဝ်းၵၢင်ႉ ၵူတ်ႇထတ်းတီႈတၢင်းၶဝ်ႈဢွၵ်ႇဝဵင်းလႃႈသဵဝ်ႈ ႁၢဝ်ႈႁႅင်းဝႆႉၼႆယဝ်ႉ။ ၵူၼ်းၸမ်ၸႂ်ၵၼ်တင်း ၸုမ်းသိုၵ်းၵူဝ်းၵၢင်ႉ MNDAA ၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇ RFA ဝႃႈ ဝၢႆးသေ ၽူႈယွမ်းသိုၵ်းလၵ်ႉပၢႆႈဢွၵ်ႇၶွၵ်ႈမိူဝ်ႈၼႂ်းလိူၼ် October 2024 ယဝ်ႉၼၼ်ႉ မိူဝ်ႈဝႃးဝၼ်းထီႉ 10 November 2024 ၼႆႉ လႆႈႁၼ်တၢင်းၽၢႆႇၸုမ်းသိုၵ်း MNDAA ဢဝ်ဢဵၼ်ႁႅင်းတင်းၼမ် ၵူတ်ႇထတ်းၸႅတ်ႈထၢမ် ၵူၼ်းၵႂႃႇမႃးႁၢဝ်ႈႁႅင်းဝႆႉ ၸွမ်းတၢင်းၶဝ်ႈဢွၵ်ႇဝဵင်းလႃႈသဵဝ်ႈ၊ ၽူႈယွမ်းသိုၵ်း ပၢႆႈလွတ်ႈၵႃႈႁိုဝ်ၼႆၼၼ်ႉတႄႉ ဢမ်ႇႁၼ်သိုၵ်းၵူဝ်းၵၢင်ႉ လၢတ်ႈသင်ဝႆႉ၊ ဢၼ်ၶႃႈႁဝ်းႁူႉတႄႉ တီႈၸုမ်းသိုၵ်းၵူဝ်းၵၢင်ႉ မီးဝႆႉၶႅပ်းႁၢင်ႈပိုၼ်းတူဝ် ၵူၼ်းၸိူဝ်းလၵ်ႉပၢႆႈဢွၵ်ႇၶွၵ်ႈ လႄႈ ၶဝ်တေတင်ႈလၢၼ်ႇသေ ႁႃတီႉၺွပ်းၶိုၼ်းၸိူင်ႉၼၼ်၊ မိူဝ်ႈလဵဝ်ၵေႃႈ ၸွမ်းၸိူဝ်းၶွၵ်ႈၶင်ၼၼ်ႉ ၸုမ်းသိုၵ်းၵူဝ်းၵၢင်ႉ တမ်းႁူမ်ႇလူမ်ႈၼမ်လိူဝ်ၵဝ်ႇယဝ်ႉ ဝႃႈၼႆ။ မိူဝ်ႈဝၼ်းထီႉ 9 October 2024 ယၢမ်းၵၢင်ၼႂ်ၸဝ်ႉၼၼ်ႉ ၵူၼ်းတူၵ်းၶွၵ်ႈဢၼ်မီးတီႈ ဝဵင်းလႃႈသဵဝ်ႈ လႆႈပၢႆႈဢွၵ်ႇၶွၵ်ႈ 90 ပၢႆ လႄႈ ထုၵ်ႇတီႉၺွပ်းလႆႈၶိုၼ်း 40 ပၢႆသေ လိူဝ်ၼၼ်ႉပၢႆႈလွတ်ႈဝႆႉၼႆယဝ်ႉ။ တႆးလွတ်ႈလႅဝ်း | ['ၵၢၼ်သိုၵ်း'] |
2024-11-11T09:53:12 | https://taifreedom.com/%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%b0%e1%80%95-2/ | ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ ၵဵင်းတွင်း လႄႈ ၼႃးၶၢၼ် | မိူဝ်ႈဝႃး ဝၼ်းထီႉ 10 November 2024 ယူႇတီႈၽူႈမီးပုၼ်ႈၽွၼ်း RCSS/SSA တီႈၼႂ်းၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ လႆႈသိုပ်ႇၸွႆႈထႅမ်ငိုၼ်းတွင်း တွၼ်ႈတႃႇ ၵႃႈၸိူဝ်ႉၾၼ်းၼႂ်းၵၢၼ်ၽုၵ်ႇသွမ်ႈ တီႈၼႂ်းၸႄႈဝဵင်းမိူင်းၼၢႆး ဝၢၼ်ႈၼႃးၶၢၼ် ႁူမ်ႈႁူဝ်ႁိူၼ်းၵူၼ်း 55 လင် ၼႆယူႇယဝ်ႉ။ မိူဝ်ႈၼႂ်းဝၼ်းထီႉ 9 November 2024 ၼၼ်ႉၵေႃႈ လႆႈၸွႆႈထႅမ်ပၼ်ၵႂႃႇတီႈ ၵူၼ်းမိူင်းၸိူဝ်းလႆႈထူပ်းၽေးၼမ်ႉထူမ်ႈ တီႈဝဵင်းၵဵင်းတွင်း ဝၢၼ်ႈၼွင်ၼိူမ်း၊ ဝၢၼ်ႈဝဵင်းၵဝ်ႇ၊ ဝၢၼ်ႈၼမ်ႉဢုၼ်ႇ၊ ဝၢၼ်ႈၼမ်ႉတုမ်၊ ဝၢၼ်ႈၵုၼ်မူင်ႈ၊ ဝၢၼ်လူင်သိူဝ်၊ ဝၢၼ်ႈပႃႇသႃ ႁူမ်ႈႁူဝ်ႁိူၼ်းတင်းမူတ်း 211 လင် ၼႆယူႇယဝ်ႉ။ ၼင်ႇၵႃႈယိုၼ်းမိုဝ်းၶဝ်ႈၸွႆႈထႅမ်လႆႈၼၼ်ႉ ၽူႈမီးပုၼ်ႈၽွၼ်းၶဝ်ၵေႃႈ တေသိုပ်ႇၸွႆႈထႅမ်ၵႂႃႇထႅင်ႈယူႇယဝ်ႉ။ ယူႇတီႈ RCSS/SSA လႆႈမီးမႃး ၵေႃၵမ်ၵၢၼ် ၸွႆႈထႅမ်ၵူၼ်းထူပ်းၽေးၼမ်ႉထူမ်ႈၼႆႉၵေႃႈ ၼင်ႇႁိုဝ်ပေႃႈမႄႈပီႈၼွင်ႉၵူၼ်းမိူင်းၵူႈတီႈတီႈ ပေႃးတေၸၢင်ႈပဵၼ်ႁႅင်းၵမ်ႉၸွႆႈထႅမ်လႆႈ ၵူၼ်းမိူင်းၸိူဝ်းလႆႈႁပ်ႉၽွၼ်းတုမ်ႉယွၼ်ႈ ယွၼ်ႉၽေးသၽႃႇဝၼမ်ႉထူမ်ႈၼႆ ၼၼ်ႉယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-11-09T12:27:12 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b6%e1%81%a2%e1%82%86%e1%82%89%e1%80%9d%e1%81%bc%e1%80%ba%e1%80%b8%e1%80%95%e1%81%a2%e1%80%84/ | သိုၵ်းမၢၼ်ႈၶၢႆႉဝၼ်းပၢင်ပွႆးလိူၼ်သိပ်းသွင်မူၼ်း | ပၢင်ပွႆးလိူၼ်သိပ်းသွင်မူၼ်း ဢၼ်သိုၵ်းမၢၼ်ႈတေၸတ်းႁဵတ်းတီႈ ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်းၼၼ်ႉ လႆႈၶၢႆႉဝၼ်းပၢင်ပွႆး လႄႈ သိုၵ်းမၢၼ်ႈ ၽိတ်ႈမွၵ်ႇပႃးဝႆႉၵူၼ်းၼွၵ်ႈမိူင်း ႁႂ်ႈလႆႈၶဝ်ႈႁူမ်ႈဝၼ်းပၢင်ပွႆး ဝႃႈၼႆ။ ပၢင်ပွႆးလိူၼ်သိပ်းသွင်မူၼ်း တီႈဝဵင်းလူင်တူၼ်ႈတီးၼႆႉ သိုၵ်းမၢၼ်ႈ ဢၢၼ်းၸတ်းႁဵတ်း ၼႂ်းဝၼ်းထီႉ 9−15 November 2024 ၼႆလႄႈ ၵွပ်ႈငဝ်းလၢႆးၾိင်ႈၾႃႉသေ ၶိုၼ်းလႆႈၶၢႆႉဝၼ်းပၢင်ပွႆးပဵၼ် 11−17 November 2024 ၶၢဝ်းတၢင်း 7 ဝၼ်း၊ ၼႂ်းဝၼ်းပၢင်ပွႆးၼၼ်ႉ မီးပၢင်ၶႄႉၶဵင်ႇႁူင်းၾႆးမိၼ် ၵူႈသႅၼ်းသႅၼ်းတၢင်းမူတ်းမီး 209 လုၵ်ႈၼႆယဝ်ႉ။ ၸွမ်းၼင်ႇလႆႈႁူႉၸွမ်း ၵူၼ်းမိူင်းၼႂ်းပိုၼ်ႉတီႈတႄႉ ႁူင်းလိုဝ်ႈသဝ်းဢၼ်မီးတီႈ ဝဵင်းလူင်တူၼ်ႈတီးၼႆႉ မီးၵူၼ်းမိူင်းလၢႆတီႈလၢႆတၢင်း ၵႂႃႇၶၢတ်ႈဝႆႉလူင်ႈၼႃႈ ပိူဝ်ႈတႃႇၵႂႃႇလိုဝ်ႈသဝ်း ၽွင်းဝၼ်းပၢင်ပွႆး လႄႈ တီႈယူႇတီႈၼွၼ်းၸွမ်း ႁူင်းလိုဝ်ႈသဝ်းၵေႃႈ သမ်ႉပေႃးတေတဵမ်မူတ်း ၼႆယူႇယဝ်ႉ။ တႆးလွတ်ႈလႅဝ်း | ['ၵူႈလွင်ႈလွင်ႈ'] |
2024-11-09T11:14:34 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%81%bc%e1%80%99%e1%80%ba%e1%82%89%e1%81%b5/ | သိုၵ်းမၢၼ်ႈ ၽိူမ်ႉၼမ်ႉၵတ်ႉၼႂ်းၵၢၼ်ၸႂ်ႉၶိူင်ႈမိၼ်တရူၼ်း ပၼ်ၵူၼ်းသိုၵ်းမႂ်ႇၶဝ် | ဝၢႆးလင်သိုၵ်းမၢၼ်ႈသုမ်းသိုၵ်းလႄႈ သုမ်းပိုၼ်ႉတီႈၶဝ်မႃးၼမ်ယဝ်ႉ တႃႇတေထူဝ်းသိုၵ်း တိုၵ်းၶိုၼ်းၸုမ်းလုၵ်ႉၽိုၼ်ႉၼၼ်ႉ ၸင်ႇမီးလွင်ႈၵဵပ်းသိုၵ်းမႂ်ႇႁၢဝ်ႈႁႅင်းလႄႈ ၽိူမ်ႉသွၼ်ပၼ်ပႃးလၢႆးၸႂ်ႉၶိူင်ႈမိၼ်တရူၼ်း ၸဵမ်ဢဝ်လၢႆးပွႆႇမၢၵ်ႇလႄႈ လၢႆးမိၼ်ၸွပ်ႇၶၢဝ်ႇလႂ်ၸိူဝ်းၼႆႉ ဝႃႈၼႆ။ တင်ႈတႄႇၼႂ်းလိူၼ် October – November 2024 ၼႆႉ သိုၵ်းမၢၼ်ႈယိုင်ႈၶႅၼ်းတိူဝ်းသွၼ်ၵၢၼ်တရူၼ်း ပၼ်ၵူၼ်းသိုၵ်းၶဝ်ၼမ်လိူဝ်ၵဝ်ႇလႄႈ လႆႈႁူႉဝႃႈၵူၼ်းသိုၵ်းမႂ်ႇဢၼ်ၶဝ်ၵဵပ်းမႃးၸိူဝ်းၼၼ်ႉ ပေႃးဝႃႈသွၼ်ၵၢၼ်ငဝ်ႈၶၢမ်ႇပိုၼ်ႉၵၢၼ်သိုၵ်းယဝ်ႉ သိုၵ်းမၢၼ်ႈၶဝ်ၶိုၼ်းလိူၵ်ႈဢဝ် ၵူၼ်းၸိူဝ်းသူၼ်ၸႂ်ၼႂ်းၵၢၼ်ၸႂ်ႉၶိူင်ႈမိၼ်တရူၼ်းၼၼ်ႉသေ သွၼ်ပၼ်လၢႆးဢဝ်မၢၵ်ႇပွႆႇ လႄႈလၢႆးၸႂ်ႉတရူၼ်းမိၼ်ၸွပ်ႇၶၢဝ်ႇၸိူဝ်းၼႆႉ ၼႆယဝ်ႉ။ လိူဝ်သေၼၼ်ႉဢမ်ႇၵႃး သင်ၸိူဝ်ႉဝႃႈၶဝ်ၵဵပ်းသိုၵ်းမႂ်ႇမႃးထႅင်ႈၸုပ်ႈၼိုင်ႈၸိုင် ၼႂ်းပၢင်သွၼ်ၵၢၼ်သိုၵ်းၵူႈပိုၼ်ႉတီႈၼၼ်ႉ သိုၵ်းမၢၼ်ႈၶဝ် တေဢဝ်ၽႃႇသႃႇတရူၼ်း ၼႆႉသွၼ်ပၼ်ထႅင်ႈ ႁႂ်ႈပေႃးၸွတ်ႇတူဝ်ႈပတ်းပိုၼ်ႉၸိုင်ႈမိူင်းသေ တေႁႂ်ႈထူဝ်းသိုၵ်းတိုၵ်းဢဝ်ၶိုၼ်း ပိုၼ်ႉတီႈဢၼ်ၶဝ်တူၵ်းသုမ်းဝႆႉၸိူဝ်းၼၼ်ႉ ပႃးၸဵမ်ၼႂ်းမိူင်းတႆးၼႆယဝ်ႉ။ ၸွမ်းၼင်ႇလႅင်ႇၶၢဝ်ႇၶဝ်ဢွၵ်ႇဝႆႉၼၼ်ႉတႄႉ တရူၼ်းဢၼ်သိုၵ်းမၢၼ်ႈၸႂ်ႉယူႇၼၼ်ႉ ပဵၼ်ၶွင်ၶိုတ်းၸၼ်ႉ ဢၼ်ႁဵတ်းဢွၵ်ႇမႃးတီႈမိူင်းၶႄႇၼႆသေ မၢၵ်ႇတႅၵ်ႇဢၼ်ၸႂ်ႉၸွမ်းတရူၼ်းၼၼ်ႉသမ်ႉ ပဵၼ်ဢၼ်သိုၵ်းမၢၼ်ႈၶဝ်ႁဵတ်းဢွၵ်ႇၼၼ်ႉသေ ၸႂ်ႉတိုဝ်ၸွမ်းၵၼ်ၵႂႃႇ ယၢမ်းလဵဝ်ၼႆႉၼႂ်းမိူင်းယၢင်းၽိူၵ်ႇလႄႈ မိူင်းတႆးၼၼ်ႉ သိုၵ်းမၢၼ်ႈၶဝ်တႄႇၸႂ်ႉတိုဝ်းၵႂႃႇယဝ်ႉ ဝႃႈၼႆ။ လႆႈႁူႉၸွမ်းထႅင်ႈဝႃႈ ယၢမ်းလဵဝ်သိုၵ်းမၢၼ်ႈၶဝ်သင်ႇဝႆႉ ၶိူင်ႈမိၼ်တရူၼ်း တီႈမိူင်းၶႄႇ ထႅင်ႈတၢင်းၼမ်လႄႈ တေသူင်ႇပၼ်ၼႃႈသိုၵ်းၵူႈပိုၼ်ႉတီႈၸႂ်ႉတိုဝ်းၵႂႃႇ တႃႇတိုၵ်းဢဝ်ၶိုၼ်းတပ်ႉယႂ်ႇတပ်ႉလူင် လႄႈဝဵင်းဢၼ်ၶဝ်တူၵ်းသုမ်းၵႂႃႇၸိူဝ်းၼၼ်ႉ ၼႆယဝ်ႉ။ ၶေႃႈမုၼ်း – Khit thit Media တႆးလွတ်ႈလႅဝ်း | ['ၵၢၼ်သိုၵ်း'] |
2024-11-09T09:54:21 | https://taifreedom.com/%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%b0%e1%80%95/ | ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ တီႈဝဵင်းမွၵ်ႇမႆႇ | မိူဝ်ႈဝႃး ဝၼ်းထီႉ 8 November 2024 ယူႇတီႈၽူႈမီးပုၼ်ႈၽွၼ်း RCSS/SSA တီႈၼႂ်းၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ လႆႈလူင်းပိုၼ်ႉတီႈ ၸွႆႈထႅမ်ငိုၼ်းတွင်း တွၼ်ႈတႃႇ ၵႃႈၸိူဝ်ႉၾၼ်းၼႂ်းၵၢၼ်ၽုၵ်ႇသွမ်ႈ တီႈပေႃႈမႄႈၵူၼ်းမိူင်း ဢၼ်လႆႈၺႃးၽေးသၽႃႇဝၼမ်ႉထူမ်ႈ တီႈၼႂ်းဝဵင်းမွၵ်ႇမႆႇ မီးၸဵမ်ဝၢၼ်ႈ ၵုင်းဝတ်ႉ၊ ဝၢၼ်ႈၵုင်းလိၼ်မုၵ်ႉ၊ ဝၢၼ်ႈၵျွင်းၶမ်း ႁူမ်ႈႁူဝ်ႁိူၼ်းတင်းမူတ်း 18 လင် ၼႆယူႇယဝ်ႉ။ ၼင်ႇၵႃႈယိုၼ်းမိုဝ်းၶဝ်ႈၸွႆႈထႅမ်လႆႈၼၼ်ႉ ယူႇတီႈၽူႈမီးပုၼ်ႈၽွၼ်းၶဝ်ၵေႃႈ တေသိုပ်ႇၸွႆႈထႅမ်ၵႂႃႇတိၵ်းတိၵ်းယူႇယဝ်ႉ။ ဢၼ်လႆႈမီးမႃး ၵေႃၵမ်ၵၢၼ် ၸွႆႈထႅမ်ၵူၼ်းထူပ်းၽေးၼမ်ႉထူမ်ႈၼႆႉၵေႃႈ ၼင်ႇႁိုဝ်ပေႃႈမႄႈပီႈၼွင်ႉၵူၼ်းမိူင်းၵူႈတီႈတီႈ ပေႃးတေၸၢင်ႈပဵၼ်ႁႅင်းၵမ်ႉၸွႆႈထႅမ်လႆႈ ၵူၼ်းဢၼ်လႆႈႁပ်ႉၽွၼ်းတုမ်ႉယွၼ်ႈ ယွၼ်ႉၽေးသၽႃႇဝၼမ်ႉထူမ်ႈၼၼ်ႉယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-11-08T13:30:18 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8%e2%88%92%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%82%83%e1%82%89%e1%80%9a%e1%82%83%e1%82%88-%e1%80%95/ | သိုၵ်းထႆး−ၵူၼ်းၵႃႉယႃႈ ပိုတ်းယိုဝ်းၵၼ်တီႈလႅၼ်လိၼ် တီႉၺွပ်းလႆႈယႃႈတင်းၼမ် | မိူဝ်ႈဝႃးဝၼ်းထီႉ 7 November 2024 (လိူၼ်သိပ်းသွင်မႂ်ႇ 7 ၶမ်ႈ ပီႊတႆး 2118 ၼီႈ) သိုၵ်း ထႆးဢၼ်ဢွၵ်ႇလဵပ်ႈယၢမ်းၼၼ်ႉ လႆႈထူပ်းႁၼ်ၵူၼ်းဢၼ်လီထၢင်ႇထိူမ် တီႈၼႂ်းပိုၼ်ႉတီႈ ဝၢၼ်ႈႁူၺ်ႈၼမ်ႉရိမ်း ပွၵ်ႉ 7 ဢိူင်ႇဝဵင်းၽၢင်းၶမ်း ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ႁိမ်းလႅၼ်လိၼ် တႆး−ထႆး ၼၼ်ႉသေ တေဢၢၼ်းၶဝ်ႈၵူတ်ႇ ထတ်း ၵူၺ်းၵူၼ်းၸိူဝ်းၼၼ်ႉ သမ်ႉပိုတ်းယိုဝ်းသႂ်ႇသိုၵ်းထႆးဢွၼ်တၢင်းလႄႈ သွင်ၽၢႆႇလႆႈမီးလွင်ႈပိုတ်းယိုဝ်းၵၼ် ႁိုင်မွၵ်ႈ 5 မိၼိတ်ႉၼႆႉ ဝႃႈၼႆ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းၸဝ်ႈၼႃႈတီႈသိုၵ်းထႆး လႆႈၶဝ်ႈ ၵူတ်ႇထတ်း ၼႂ်းပိုၼ်ႉတီႈဢၼ်ပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင် ပိူဝ်ႉ 11 ထူင် ၼႂ်းမၼ်းတေမီးႁေႃႇဝႂ်ၼဵင်ႈ ဢၼ်သႂ်ႇယႃႈဢၢႆႉသ်ဝႆႉ 1 ထူင်လႂ် 15−19 ႁေႃႇ၊ 1 ႁေႃႇသမ်ႉမီးၼမ်ႉ ၼၵ်း 1 ၵီႇလူဝ်ႇၵရမ်ႇ ႁူမ်ႈၼမ်ႉၼၵ်းယႃႈဢၢႆႉသ် ဢၼ်တီႉၺွပ်းလႆႈတေမီးမွၵ်ႈ 172 ၵီႇလူဝ်ႇၵရမ်ႇ လႄႈ သိမ်းလႆႈပႃးၾူၼ်း 1 လုၵ်ႈ ၼႆယဝ်ႉ။ ဢွၼ်တၢင်းၼႆႉ ၽၢႆႇတၢင်းပလိၵ်ႈထႆးၵေႃႈ တီႉၺွပ်းလႆႈယႃႈဢၢႆႉသ် 447 ၵီႇလူဝ်ႇၵ ရမ်ႇ ဢၼ်သႂ်ႇဝႆႉၼႂ်းႁေႃႇဝႂ်ၼဵင်ႈမိူၼ်ၵၼ် လႄႈ တီႉၺွပ်းလႆႈၵူၼ်းဢၼ်ၵဵဝ်ႇၶွင်ႈ 4 ၵေႃႉ ဝႃႈၼႆ။ တႄႇဢဝ်ၼႂ်းလိူၼ် October 2024 တေႃႇထိုင် ဝၼ်းမိူဝ်ႈၼႆႉ ၸဝ်ႈၼႃႈတီႈသိုၵ်းထႆး တီႉၺွပ်းလႆႈယႃႈမဝ်းၵမ်ၸွမ်းလႅၼ်လိၼ်ၵႂႃႇယဝ်ႉ 51 ပွၵ်ႈ၊ တီႉၺွပ်းလႆႈ ၵူၼ်းၵဵဝ်ႇၶွင်ႈ 69 ၵေႃႉ၊ ယႃႈဢၢႆႉသ် 577 ၵီႇလူဝ်ႇၵရမ်ႇ၊ ယႃႈမ 12,952,062 မဵတ်ႉ၊ ယႃႈ ၾိၼ်ႇၽိူၵ်ႇ 140 ၵီႇလူဝ်ႇၵရမ်ႇသေ မီးလွင်ႈပိုတ်းယိုဝ်းၸွမ်းၵူၼ်းတေႃႉသူင်ႇယႃႈ 5 ပွၵ်ႈ သင်ၸိူဝ်ႉယႃႈမဝ်းၵမ်ၸိူဝ်းၼၼ်ႉ လွတ်ႈၶဝ်ႈၵႂႃႇထိုင်ၼႂ်းမိူင်းၼႆ တေတုမ်ႉ တိူဝ်ႉတေႃႇပၢႆးမၢၵ်ႈမီးၸိုင်ႈမိူင်းဢမ်ႇယွမ်း 2,659.8 လၢၼ်ႉဝၢတ်ႇ လႄႈ ပိုၼ်ႉတီႈ ဢၼ်ၵႆႉတီႉၺွပ်းလႆႈယႃႈမဝ်းၵမ်ၼၼ်ႉၵေႃႈ ပဵၼ်ၼႂ်းၸႄႈတွၼ်ႈၵဵင်းမႆႇ တင်း ၸႄႈတွၼ်ႈၵဵင်းႁၢႆး ဢၼ်မီးလႅၼ်လိၼ်တိတ်းၸပ်းၸွမ်းမိူင်းတႆးၼၼ်ႉ ၼႆယဝ်ႉ။ တႆးလွတ်ႈလႅဝ်း | ['ယႃႈမဝ်းၵမ်'] |
2024-11-08T13:04:16 | https://taifreedom.com/%e1%81%bd%e1%82%85%e1%81%bc%e1%80%ba%e1%82%87%e1%80%9c%e1%80%ad%e1%81%bc%e1%80%ba%e1%80%9d%e1%82%86%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bd%e1%80%bb/ | ၽႅၼ်ႇလိၼ်ဝႆတီႈမိူင်းၽျၢၵ်ႈလႄႈတႃႈၶီႈလဵၵ်း | မိူဝ်ႈဝႃးဝၼ်းထီႉ 7 November 2024 (လိူၼ်သိပ်းသွင်မႂ်ႇ 7 ၶမ်ႈ ပီႊတႆး 2118 ၼီႈ) ယၢမ်းတဵင်ႈၶိုၼ်း 23:35 မူင်းၼၼ်ႉ ၽႅၼ်ႇလိၼ်ဝႆ တီႈမိူင်းၽျၢၵ်ႈ လႄႈ တႃႈၶီႈလဵၵ်း တၢင်းႁိုင်မွၵ်ႈ 10 ၸၵၢတ်ႉ ၼႆယဝ်ႉ။ ၸွမ်းၼင်ႇ ႁွင်ႈၵၢၼ်ၽၢႆႇၾိင်ႈၾႃႉရႃႇသီႇ လႄႈ ၸုမ်းလူလွမ်ပႂ်ႉတူၺ်း လွင်ႈၽႅၼ်ႇလိၼ်ဝႂ် မိူင်းထႆး ပိုၼ်ၽၢဝ်ႇၵႂႃႇဝႃႈ လွင်ႈၽႅၼ်ႇလိၼ်ဝႆ တီႈမိူင်းၽျၢၵ်ႈ လႄႈ တႃႈၶီႈလဵၵ်းၼၼ်ႉ ႁႅင်းသၼ်ႇဝႆတေမီး 4.7 ရဵၵ်ႇတိူဝ်ႇ ၼႆယဝ်ႉ။ မိူဝ်ႈၽွင်းၽႅၼ်ႇလိၼ်ဝႆယူႇၼၼ်ႉ ၵူၼ်းမိူင်း ဝဵင်းတႃႈၶီႈလဵၵ်းၵမ်ႈၽွင်ႈ ႁူဝ်မဝ်းၸွမ်း လႄႈ လွင်ႈႁိူၼ်းယေးလူႉၵွႆတႄႉ ဢမ်ႇပႆႇမီးဝႃႈၼႆ။ တႆးလွတ်ႈလႅဝ်း | ['လွင်ႈၽေး'] |
2024-11-08T10:11:26 | https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%80%95%e1%80%af%e1%81%bc%e1%80%ba%e1%82%88%e1%81%bd%e1%80%bd%e1%81%bc%e1%80%ba%e1%80%b8-rcss-%e1%80%90%e1%80%ad%e1%80%af%e1%81%b5%e1%80%ba/ | ၽူႈမီးပုၼ်ႈၽွၼ်း RCSS တိုၵ်ႉသိုပ်ႇၸွႆႈထႅမ် ၵူၼ်းမိူင်းထူပ်းၽေးၼမ်ႉထူမ်ႈ | မိူဝ်ႈဝႃးဝၼ်းထီႉ 7 November 2024 (လိူၼ်သိပ်းသွင်မႂ်ႇ 7 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်း RCSS/SSA ၼႂ်း ၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ လႆႈဢွၼ်ၵၼ်လူင်းၸွႆႈထႅမ်ငိုၼ်းတွင်း တီႈၵူၼ်းမိူင်း ၸိူဝ်းလႆႈထူပ်းၽေးၼမ်ႉထူမ်ႈ ၼႂ်းၸႄႈဝဵင်းလၢင်းၶိူဝ်း ဢိူင်ႇၼွင်လူင် ဝၢၼ်ႈႁူၺ်ႈသိမ်ႇ၊ ဝၢၼ်ႈတိုင်းၵႂၢင်ႉ၊ ဝၢၼ်ႈႁၢတ်ႇမႂ်ႇ၊ ဝၢၼ်ႈပၢင်ႇၵႅၼ်ႇ ႁူမ်ႈႁူဝ်ႁိူၼ်းတင်းမူတ်း 177 လင် ၼႆယူႇယဝ်ႉ။ ဝၢႆးသေၼမ်ႉထူမ်ႈလူၵ်ႈၼွင်း ၼႂ်းမိူင်းတႆး ပွတ်းၸၢၼ်းလႄႈ ပွတ်းဢွၵ်ႇႁၢဝ်ႈႁႅင်း ၼႂ်းလိူၼ် September ပူၼ်ႉမႃးၼၼ်ႉ ၵူၼ်းမိူင်းလႆႈႁပ်ႉၽွၼ်းတုမ်ႉယွၼ်ႈတင်းၼမ်လႄႈ ယူႇတီႈ RCSS/SSA ၵေႃႈ လႆႈမီးမႃး ၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ ၼင်ႇႁိုဝ်ပေႃႈမႄႈပီႈၼွင်ႉၵူၼ်းမိူင်းၵူႈတီႈတီႈ ပေႃးၸၢင်ႈၶဝ်ႈႁူမ်ႈၸွႆႈထႅမ်လႆႈၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-11-07T12:51:35 | https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99-3/ | ၵႃးတၢင်ႇႁႅင်းၵၢၼ်ယၢၼ်မိူင်း ပဵၼ်ၽေးၵိုင်ႉၵၢင်ႉ ၵူၼ်းလူႉတၢႆမၢတ်ႇၸဵပ်းၼမ် | မိူဝ်ႈဝၼ်းထီႉ 6 November 2024 (လိူၼ်သိပ်းသွင်မႂ်ႇ 6 ၶမ်ႈ ပီႊတႆး 2118 ၼီႈ) ၵႃးဢၼ်တၢင်ႇႁႅင်းၵၢၼ်ယၢၼ်မိူင်း မိူင်းႁူမ်ႈတုမ်မႃးတင်းမူတ်း 15 ၼၼ်ႉ လႆႈပဵၼ်ၽေးၵိုင်ႉၵၢင်ႉ ၽႃႇၵၼ်တင်း ၵႃးတၢင်ႇၵုၼ်ႇ တီႈႁိမ်းသဵၼ်ႈတၢင်း ဢေးသျႃး 41 ပွၵ်ႉ 5 ဢိူင်ႇပရႃႇသူင် ၸႄႈဝဵင်းထႃႉသၼႃးသေ မီးၵူၼ်းလူႉသဵင်ႈတၢႆ ထင်တီႈ 3 ၵေႃႉ လႄႈ ၵႂႃႇလူႉသဵင်ႈတီႈႁူင်းယႃ 1 ၵေႃႉ ႁူမ်ႈၵူၼ်းလူႉသဵင်ႈတၢႆ 4 ၵေႃႉ၊ မီးၵူၼ်းမၢတ်ႇၸဵပ်း 9 ၵေႃႉ တိုၵ်ႉယူတ်းယႃတူဝ်ယူႇဝႆႉတီႈႁူင်းယႃထႃႉသၼႃး လႄႈ ႁူင်းယႃသျႆႊယႃႊ ၼႆယဝ်ႉ။ ဝၢႆးသေၵႃးတၢင်ႇႁႅင်းၵၢၼ်ယၢၼ်မိူင်း မိူင်းႁူမ်ႈတုမ် လႆႈပဵၼ်ၽေးၵိုင်ႉၵၢင်ႉယဝ်ႉ ၼၼ်ႉ မီးႁႅင်းၵၢၼ်ယၢၼ်မိူင်း လႅၼ်ႈပၢႆႈၶဝ်ႈထိူၼ်ႇၵႂႃႇ 2 ၵေႃႉ လႄႈ ၸဝ်ႈ ၼႃႈတီႈထႆးၶဝ် လၢမ်းၶၢတ်ႈဝႃႈ ပဵၼ်ႁႅင်းၵၢၼ်ဢမ်ႇမီးဝတ်းဝႂ် ဢၼ်လၵ်ႉလွမ်ၶဝ်ႈမိူင်းမႃး ဝႃႈၼႆ။ ၸွမ်းၼင်ႇၽူႈမီးပုၼ်ႈၽွၼ်းထႆးတွင်ႈထၢမ်ၼၼ်ႉသေ လႆႈႁူႉဝႃႈ ၵႃးတၢင်ႇႁႅင်းၵၢၼ် ယၢၼ်မိူင်း မိူင်းႁူမ်ႈတုမ်ၼၼ်ႉ လႆႈလုၵ်ႉတီႈဝဵင်းလူင်မိူင်းၵွၵ်ႇ တေၵႂႃႇတီႈၼႂ်းၸႄႈ တွၼ်ႈၽတ်ႉထလုင်း ၵူၺ်းသမ်ႉလႆႈမႃးပဵၼ်ၽေးၵိုင်ႉၵၢင်ႉၸွမ်းတၢင်း ၼႆယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-11-07T12:19:44 | https://taifreedom.com/%e1%80%91%e1%80%9b%e1%80%99%e1%80%ba%e1%82%89-%e1%80%a2%e1%80%bd%e1%80%84%e1%80%ba%e1%82%87%e1%80%95%e1%80%b1%e1%82%89%e1%80%95%e1%81%a2%e1%80%84%e1%80%ba%e1%80%9c%e1%80%ad%e1%80%b0%e1%81%b5%e1%80%ba/ | ထရမ်ႉ ဢွင်ႇပေႉပၢင်လိူၵ်ႈတင်ႈ ၶိုၼ်ႈပဵၼ်ၸွမ်ၸိုင်ႈဢမေႇရိၵၢၼ်ႇထႅင်ႈပၢၼ်ၼိုင်ႈ | ဢမေႇရိၵၢၼ်ႇ လႆႈၸတ်းႁဵတ်းပၢင်လိူၵ်ႈတင်ႈၸွမ်ၸိုင်ႈၵေႃႉမႂ်ႇ မိူဝ်ႈၼႂ်းဝၼ်းထီႉ 5 November 2024 (လိူၼ်သိပ်းသွင်မႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉသေ တူဝ်ႇၼႄႇ ထရမ်ႉ လႆႈသဵင်ၵၢင်ၸႂ်ၵူၼ်းမိူင်းၼမ်ထိုင် 295 ဝၢၵ်ႈ ၼမ်လိူဝ်သေဢၼ်ပၵ်းပိူင် မၵ်းမၼ်ႈဝႆႉဝႃႈ သင်ၽႂ်လႆႈသဵင်ၵၢင်ၸႂ် 270 ဝၢၵ်ႈၼႆ ပဵၼ်ၽူႈဢွင်ႇပေႉပၢင်လိူၵ်ႈ တင်ႈ လႄႈ ဢၼ်ပဵၼ်ၵႅမ်ၸွမ်ၸိုင်ႈဢမေႇရိၵၢၼ်ႇ Kamala Harris သမ်ႉ လႆႈသဵင်ၵၢင်ၸႂ် 226 ဝၢၵ်ႈ ၼႆယူႇ။ တူဝ်ႇၼႄႇ ထရမ်ႉ ၼႆႉ လႆႈတၢင်တူဝ်ၼႂ်းပႃႇတီႇၵၢၼ်မိူင်း Republican Party သေ လူင်းႁႃသဵင်လိူၵ်ႈတင်ႈပဵၼ်ၸွမ်ၸိုင်ႈဢမေႇရိၵၢၼ်ႇၵေႃႉထီႉ 47 ဢဝ်ဢွင်ႇပေႉ ၼိူဝ် ၵႅမ်ၸွမ်ၸိုင်ႈဢမေႇရိၵၢၼ်ႇ Kamala Harris ဢၼ်ယူႇၼႂ်းပႃႇတီႇၵၢၼ်မိူင်း Democratic Party သေ လူင်းလိူၵ်ႈတင်ႈၼၼ်ႉ လႄႈ တေလႆႈဝႃႈ တူဝ်ႇၼႄႇ ထရမ်ႉ တေၶိုၼ်ႈပဵၼ်ၸွမ်ၸိုင်ႈဢမေႇရိၵၢၼ်ႇပဵၼ်ပၢၼ်ထီႉ 2 ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈၼႂ်းဝၼ်းထီႉ 6 November 2024 ၼၼ်ႉ ယူႇတီႈ တူဝ်ႇၼႄႇ ထရမ်ႉ ဢွၵ်ႇမႃး ပိုၼ်ၽၢဝ်ႇဢွင်ႇပေႉပၢင်လိူၵ်ႈတင်ႈသေ လႆႈလၢတ်ႈ ၶေႃႈၵႂၢမ်းယိၼ်းၸူမ်းၶွပ်ႈၸႂ်ထိုင် ၽူႈၸိူဝ်းၵမ်ႉထႅမ်ၵႂႃႇဝႃႈ ၼႆႉပဵၼ်လွင်ႈတူင်ႉၼိုင် ဢၼ်ဢမ်ႇမီးၽႂ်ယၢမ်ႈႁၼ်မႃးသေပွၵ်ႈ လႄႈ ၼႆႉပဵၼ်လွင်ႈဢၼ်ၵဝ်ၶႃႈ ယုမ်ႇယမ်ဝႃႈ ပဵၼ်လွင်ႈတူင်ႉၼိုင်ၵၢၼ်မိူင်းဢၼ်ယိုင်ႈယႂ်ႇတီႈသုတ်း ၼႆယူႇ။ လိူဝ်ၼၼ်ႉ ယင်းပၼ်ၵႂၢမ်းမၼ်ႈဝႃႈ တေၵႄႈလိတ်ႈပၼ်ႁႃၸွမ်းလႅၼ်လိၼ် ဢိၵ်ႇတင်း ပၼ်ႁႃၼႂ်းၸိုင်ႈမိူင်းၵူႈလွင်ႈသေ တေႁဵတ်းသၢင်ႈပုၼ်ႈၽွၼ်းၸဝ်ႈၵဝ်ႇ တႃႇႁႂ်ႈဢမေႇရိၵၢၼ်ႇၵႅၼ်ႇၶႅင်၊ မီးလွင်ႈလွတ်ႈၽေး လႄႈ ၶိုၼ်ႈယႂ်ႇမႂ်ႇသုင် ဝႃႈၼႆ။ ၽၢႆႇတၢင်း Kamala Harris ၵေႃႈ လႆႈဢွၵ်ႇမႃးယိၼ်းၸူမ်းၶွပ်ႈၸႂ် ၽူႈၸိူဝ်းၵမ်ႉထႅမ် လႄႈ ၵူၼ်းၼႂ်းၸုမ်း ဢွၼ်တၢင်းတေလၢတ်ႈဝႃႈ ၽွၼ်းၵၢၼ်ပၢင်လိူၵ်ႈတင်ႈဝၼ်း ဝၼ်းမိူဝ်ႈၼႆႉ မၼ်းဢမ်ႇၸႂ်ႈဢၼ်ၵဝ်ၶႃႈ တင်း ၽူႈၸိူဝ်းၵမ်ႉထႅမ်ၶႂ်ႈလႆႈ ယွၼ်ႉၼၼ် တေမီးၵူၼ်းတိူဝ်ႉၸႂ် လွင်ႈဢမ်ႇမိူၼ်ၸႂ် သေတႃႉ ၵူၺ်းၵႃႈ လူဝ်ႇလႆႈယွမ်းႁပ်ႉ လွင်ႈတူၵ်းသုမ်း ၼႆယဝ်ႉ။ ၼွၵ်ႈလိူဝ်သေၼႆႉ Kamala Harris ယင်းလႆႈလၢတ်ႈဝႃႈ မၼ်းၼၢင်း လႆႈၵပ်းသိုပ်ႇ ၾူၼ်းၸူး တူဝ်ႇၼႄႇ ထရမ်ႉ သေ ယိၼ်းၸူမ်းၸွမ်း ဢၼ်ဢွင်ႇပေႉပၢင်လိူၵ်ႈတင်ႈ ပွၵ်ႈၵမ်းၼႆႉ လႄႈ တေၸွႆႈထႅမ် ၼႂ်းၵၢၼ်ယိုၼ်ႈသူင်ႇဢၢပ်ႈပၼ် ဢႃႇၼႃႇ ႁႂ်ႈမၼ်းယဝ်ႉတူဝ်ႈၵႂႃႇလီလီ ဝႃႈၼႆ။ တူဝ်ႇၼႄႇ ထရမ်ႉ ၼႆႉ ယၢမ်ႈပဵၼ်ၸွမ်ၸိုင်ႈဢမေႇရိၵၢၼ်ႇယဝ်ႉပၢၼ်ၼိုင်ႈ မိူဝ်ႈၼႂ်းပီႊ 2017−2021 ဢွၼ်တၢင်း ၵျူဝ်း ပၢႆႇတႅၼ်ႇ တေဢွင်ႇပေႉပၢင်လိူၵ်ႈတင်ႈ ၸွမ်ၸိုင်ႈဢမေႇရိၵၢၼ်ႇ မိူဝ်ႈၼႂ်းပီႊ 2020 ၼၼ်ႉ ဝႃႈၼႆ။ ဝၢႆးသေ တူဝ်ႇၼႄႇ ထရမ်ႉ လႆႈလူင်းဢွၵ်ႇပႅတ်ႈတၼ်းႁဵင် ၸွမ်ၸိုင်ႈဢမေႇရိၵၢၼ်ႇ မိူဝ်ႈပၢၼ်ၼၼ်ႉယဝ်ႉ မၼ်းလႆႈတေႃႇသူႈၸွမ်းဢမူႉတင်းၼမ် တႄႇၸဵမ်မိူဝ်ႈထုၵ်ႇ တႅပ်းတတ်းဝႃႈ မၼ်းမီးတၢင်းၽိတ်း 34 တွၼ်ႈ ( 34 OFFenses) ယွၼ်ႉႁဵတ်းၶေႃႈမုၼ်းၵၢၼ်ငိုၼ်းပွမ် ဢွၼ်တၢင်းပၢင်လိူၵ်ႈတင်ႈၸွမ်ၸိုင်ႈဢမေႇရိၵၢၼ်ႇ မိူဝ်ႈၼႂ်းပီႊ 2016 တႃႇႁူမ်ႇသိမ်း ငိုၼ်းၸႂ်ႉၸၢႆႇ 130,000 တေႃႇလႃႇ ဢၼ်မၼ်းလႆႈပိၵ်ႉတၢင်းၽိတ်းတေႃႇ Stormy Daniels ၼၢင်းယိင်းမီးၸိုဝ်ႈသဵင် ဢၼ်ယၢမ်ႈလဵၼ်ႈၸိူင်းၵူၼ်းလူင် ၵဵဝ်ႇလူၺ်ႈလွင်ႈဢၼ် ၶႃသွင်ၵေႃႉယၢမ်ႈလဵၼ်ႈၵၼ် မိူဝ်ႈၼႂ်းပီႊ 2006 လႄႈ ဢမူႉဢၼ်ၼႆႉၵေႃႈ တေထုၵ်ႇတႅပ်းတတ်း ၼႂ်းဝၼ်းထီႉ 26 November 2024 ၼႆႉ ၼႆယဝ်ႉ။ ဢမူႉဢၼ်ၼႆႉ ပဵၼ် 1 ၼႂ်း 4 ဢမူႉ ဢၼ်တူဝ်ႇၼႄႇ ထရမ်ႉ လႆႈတေႃႇသူႈယူႇ လႄႈ ၵိုတ်းထႅင်ႈ 3 ဢမူႉ ။ ၼႂ်းၼႆႉ 2 ဢမူႉသမ်ႉ ၵဵဝ်ႇလူၺ်ႈလွင်ႈၶေႃႈၵၢဝ်ႇၼႄးဝႃႈ တူဝ်ႇၼႄႇ ထရမ်ႉ ၶတ်းၸႂ်ႁႃလၢႆးလႅၵ်ႈလၢႆႈၽွၼ်းၵၢၼ်လိူၵ်ႈတင်ႈ မိူဝ်ႈၼႂ်းပီႊ 2020 ဢၼ် မၼ်းလႆႈသုမ်းပၢင်လိူၵ်ႈတင်ႈ လႄႈ ထႅင်ႈဢမူႉၼိုင်ႈသမ်ႉပဵၼ် လွင်ႈၵဵပ်းသိမ်းၶေႃႈမုၼ်းလပ်ႉ ၽၢႆႇလွင်ႈမၼ်ႈၼိမ်သဝ်းၸိုင်ႈမိူင်း ဝၢႆးသေ မူတ်းၶၢဝ်းယၢမ်း ပဵၼ်ၸွမ်ၸိုင်ႈဢမေႇရိၵၢၼ်ႇၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ တူဝ်ႇၼႄႇ ထရမ်ႉ မီးၶပ်ႉမၢႆပၼ်ၶေႃႈၵိၼ်ၵႅၼ်ႇၶဝ်ႈႁပ်ႉတၼ်းႁဵင် ပဵၼ်ၸွမ်းၸိုင်ႈဢမေႇရိၵၢၼ်ႇ ၼႂ်းဝၼ်းထီႉ 20 January 2025 ပီႊၼႃႈၼႆႉ ၼႆယဝ်ႉ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-11-07T11:44:07 | https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%80%ae%e1%82%88%e1%80%95%e1%81%a2%e1%80%84%e1%80%ba%e1%80%9c%e1%80%bd%e1%80%84%e1%80%ba%e1%80%b8/ | ပၢင်တိုၵ်းတီႈပၢင်လွင်း ၵူၼ်းပၢႆႈၽေးၵမ်ႉၼမ်ပဵၼ်ၸၢဝ်းၶိူဝ်းတႆးလႄႈၵယၢၼ်း | ၸုမ်းသိုၵ်းမၢၼ်ႈတင်းၸုမ်း PDF ပဵၼ်ပၢင်တိုၵ်းၵၼ်ၼႂ်းပိုၼ်ႉတီႈ ၸႄႈဝဵင်းပၢင်လွင်း လႄႈ ႁိူၼ်းၵူၼ်းမိူင်းထုၵ်ႇၽဝ်ၵူႈဝၼ်းသေ ၵူၼ်းပၢႆႈၽေးပၢင်တိုၵ်းၵေႃႈ ၵမ်ႉၼမ်ပဵၼ် ၸၢဝ်းၶိူဝ်းတႆး လႄႈ ၸၢဝ်းၶိူဝ်းၵယၢၼ်း ၼႆယဝ်ႉ။ မိူဝ်ႈဝႃးဝၼ်းထီႉ 6 November 2024 (လိူၼ်သိပ်းသွင်မႂ်ႇ 7 ၶမ်ႈ ပီႊတႆး 2118 ၼီႈ) ၵူၼ်းမိူင်းလၢတ်ႈတီႈသိုဝ်ႇၶၢဝ်ႇ DVB ဝႃႈ ၸုမ်းယိပ်းၵွင်ႈၵၢင်ႇၶဝ်ပိုတ်းယိုဝ်းၵၼ် ၸွမ်းၸိူဝ်းဝၢၼ်ႈ ပၢၼ်းမွၵ်ႇ၊ သွင်လၢၼ်ႇ၊ လွႆၸျၢႆး၊ ၼမ်ႉၽႃမူ မီးၶၢဝ်းတၢင်းလိူၼ်ပၢႆ ယဝ်ႉလႄႈ ၵူၼ်းမိူင်းၵေႃႈလႆႈပၢႆႈၽေးၼပ်ႉႁဵင်မၼ်းယဝ်ႉ၊ ႁိူၼ်းၵူၼ်းမိူင်းဢၼ်ၺႃး သိုၵ်းမၢၼ်ႈၸုတ်ႇၽဝ်ၼၼ်ႉ ပဵၼ်တီႈဝၢၼ်ႈ လွႆၸျၢႆႇ၊ ႁူဝ်ၽၢႆ၊ ၶူဝ်လမ်၊ ၼမ်ႉၽႃမူ၊ ႁူဝ်ဝူဝ်း၊ လွႆၸၢင်ႉ ၸိူဝ်းၼႆႉ၊ မိူဝ်ႈတႄႇၸႃႉမၼ်းတႄႉ ၸုမ်းသိုၵ်း PDF ၶဝ်ႈၵႂႃႇသိုဝ်ႉၶွင်ၵိၼ်ယႅမ်ႉၸွမ်းၼႂ်းဝၢၼ်ႈယဝ်ႉသေ ၶိုၼ်းဢွၵ်ႇဝၢၼ်ႈၵႂႃႇလႄႈ ၵမ်းၼႆႉသိုၵ်းမၢၼ်ႈၶိုၼ်းဝႃႈပဵၼ်ၵူၼ်းၵမ်ႉထႅမ် PDF ၼႆလႄႈ ဢဝ်ၾႆးၸုတ်ႇၽဝ် ႁိူၼ်းၵူၼ်းမိူင်း ၵူႈဝၼ်း၊ ပႃးၵႂႃႇႁိူၼ်းၽႂ်လၢႆလၢႆလႄႈ ၸုတ်ႇၵႂႃႇလၢႆလင်တႄႉ ဢမ်ႇပႆႇႁူႉ၊ ၼိုင်ႈဝၼ်းၼႆႉၶဝ်တေၸုတ်ႇႁိူၼ်းမွၵ်ႈ 4−5 လင် ၸုတ်ႇၵူႈဝၼ်း လႄႈ ယူႇတီႈၵႆသေ မုင်ႈတူၺ်းႁၼ်ၵွၼ်းၾႆး လုၵ်ႉၶိုၼ်ႈမႃးၼႂ်းဝၢၼ်ႈယူႇဝႃႈၼႆ။ ၵူၼ်းမိူင်းဢၼ်ယူႇသၢင်ႈၵိၼ်သဝ်း တီႈဝၢၼ်ႈလွႆၸျၢႆး၊ လင်ၶၢၼ်၊ ႁူဝ်ဝူဝ်း လႄႈ ၼမ်ႉၽႃမူၼၼ်ႉ ပဵၼ်ဝၢၼ်ႈယႂ်ႇဝၢၼ်ႈလူင် မီးလင်ႁိူၼ်းတမ်းၼမ် မီးႁူဝ်ၵူၼ်းၼမ်သေ ယဝ်ႉၵေႃႈမီး ပီႈၼွင်ႉတႆး လႄႈ ပီႈၼွင်ႉၵယၢၼ်း ယူႇသၢင်ႈၵိၼ်သဝ်းၼမ်ဝႆႉ၊ မိူဝ်ႈလဵဝ်ထိုင်ၶၢဝ်းပၢတ်ႇၶဝ်ႈယဝ်ႉ လႄႈ လႆႈမႆႈၸႂ်ပႃးလွင်ႈၼႆႉသေ ၵမ်းၼႆႉသမ်ႉမီးၶၢဝ်ႇလိုဝ်းၵၼ်ဝႃႈ ၸုမ်းသိုၵ်းမၢၼ်ႈ ဢဝ်ၵႃးၸၢၵ်ႈ ၵႂႃႇပၢတ်ႇၶဝ်ႈၵူၼ်းမိူင်း လႄႈ တေႃႉတၢင်ႇၵႂႃႇတၢင်း ဝဵင်းပၢင်လွင်း ဝႃႈၼႆ။ ၵူၼ်းမိူင်းၸိူဝ်းပၢႆႈၽေးပၢင်တိုၵ်းၼပ်ႉႁဵင်ၼၼ်ႉ ဢွၼ်ၵၼ်ပၢႆႈႁႃတီႈလွတ်ႈၽေး ႁင်းၽႂ်ႁင်းမၼ်း လႄႈ မၢင်ၸိူဝ်းယူႇၸွမ်းၼႂ်းသူၼ်/ႁႆႈ၊ မၢင်ၸိူဝ်းယူႇၸွမ်းပီႈၼွင်ႉ ၸွမ်းတၢင်ႇဝၢၼ်ႈ တၢင်ႇဝဵင်းဝႆႉၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-11-07T13:00:52 | https://taifreedom.com/%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba%e1%82%81%e1%80%b0%e1%80%99%e1%80%ba%e1%82%88%e1%80%95%e1%80%b5%e1%81%bc%e1%80%ba%e1%82%81%e1%82%85%e1%80%84%e1%80%ba%e1%80%b8/ | ၽွမ်ႉၵၼ်ႁူမ်ႈပဵၼ်ႁႅင်း ပႅင်းၵၼ်ႁဝ်းယူႇလွတ်ႈ | လူမ်းလႅင်ႉလူင်ယႃႇၵီႉ (Typhoon YaGi) ၵေႃႇတူဝ်လုၵ်ႉတင်း ပၢင်ႇလၢႆႇၶႄႇပွတ်းၸၢၼ်း ၽတ်ႉၶဝ်ႈ မိူင်းၶႄႇ ၊ ဝႅတ်ႉၼၢမ်း၊ လၢဝ်း၊ ထႆး ၶဝ်ႈပႃးထိုင် မိူင်းတႆး ပွတ်းၸၢၼ်း တဝ်ႈႁွတ်ႈပႃး မိူင်းမၢၼ်ႈထုင်ႉပဵင်း ၼႂ်းလိူၼ် September,2024 ပူၼ်ႉမႃးၼၼ်ႉ ႁဵတ်းႁႂ်ႈမီးလွင်ႈလုသုမ်း သၢႆၸႂ်တိူၵ်ႇႁႆႈလွၵ်းၼႃး ၶူဝ်းသူၼ် ႁိူၼ်းယေး တင်းၼမ်။ ၼႂ်းမိူင်းႁူမ်ႈတုမ်ၼႆႉ ဢၼ်လႆႈထူပ်းၽေးတုမ်ႉယွၼ်ႈ ၼမ်ႉထူမ်ႈၼမ်ႉလူၵ်ႈ မီး 110 ၸႄႈဝဵင်း၊ ၵူၼ်းမိူင်းလုတၢႆ 433 ၵေႃႉ ၊ ႁိူၼ်းယေးလုသုမ်း 115,005 လင် ၊ တိူၵ်ႈႁႆႈလွၵ်းၼႃး 780,000 ဢေႇၵႃႉပၢႆ၊ သဵၼ်ႈတၢင်း လႄႈၶူဝ် 1,358 ၊တူဝ်သတ်းလုတၢႆ 176,246 တူဝ် ၼႆ ႁွင်ႈၵၢၼ်ၽၢႆႇၵဵဝ်ႇၶွင်ႈ ၶွင်ႇသီႇသိုၵ်းမၢၼ်ႈ ပိုၼ်ၽၢဝ်ႇၵႂႃႇ ၼႂ်းဝၼ်းထီႉ 27 / September / 2024 ။ ၼႂ်းၽိုၼ်လိၵ်ႈႁၢႆးငၢၼ်း UNOCHA ၵဵဝ်ႇလွင်ႈၼမ်ႉထူမ်ႈလူၵ်ႈၼႂ်းမိူင်းႁူမ်ႈတုမ် ၵူၼ်းလုတၢႆ ဢမ်ႇယွမ်း 360 ၵေႃႉလႄႈႁၢႆလၢႆ ဢမ်ႇယွမ်း100ၵေႃႈ၊ လွင်ႈလုသုမ်းမီးၼမ်လိူဝ်ဢၼ်ၽၢႆႇၶွင်ႇ သီႇသိုၵ်းမၢၼ်ႈႁၢႆးငၢၼ်းၼၼ်ႉဝႃႈၼႆ။ ၼႂ်းမိူင်းတႆး ပွတ်းၸၢၼ်း လႄႈ ပွတ်းဢွၵ်ႇ ၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆးၵုမ်းၵမ်လႆႈ ယိုၼ်းမိုဝ်း ၵဵပ်းလႆႈသဵၼ်ႈသၢႆမၢႆ ၽွၼ်းတုမ်ႉယွၼ်ႈၼမ်ႉထူမ်ႈၼမ်ႉလူၵ်ႈၼၼ်ႉ ၸႄႈဝဵင်း မွၵ်ႇမႆႇ၊ မိူင်းၼၢႆး၊ ၼမ်ႉၸၢင်၊ ၵဵင်းတွင်း ၊ ၶူဝ်လမ်၊ ၵႃႇလိ၊ ၵုၼ်ႁဵင်၊ ၵဵင်းတွင်း၊ မိူင်းပၼ်ႇ ၊ လၢင်းၶိူဝ်းလႄႈ ပွတ်းဢွၵ်ႇၶူင်း တေမီး ၸႄႈဝဵင်းမိူင်းပဵင်း၊ မိူင်းတူၼ်၊ ပုင်ႇပႃႇၶႅမ် လႆႈလုသုမ်းၸွမ်းယွၼ်ႉလူမ်းလႅင်ႉလူင်ၼႆႉ တႄႉ တႄႉ။ ၼႂ်းသဵၼ်ႈမၢႆ ၽူႈမီးပုၼ်ႈၽွၼ်း ၵေႃႇမတီႇၸွႆႈထႅမ်ၵူၼ်းထူပ်းၽေးၼမ်ႉထူမ်ႈ ၶွင်ႇသီႇဢဝ်ၶိုၼ်းၸိုင်ႈ တႆး တၢင်ႇထိုင်ၼႄၼၼ်ႉလႆႈႁူႉဝႃႈ လင်ႁိူၼ်းထူပ်းၺႃးၽေးၼမ်ႉ (5,448) လင်၊ ႁူဝ်ၵူၼ်းၸၢႆးယိင်း ႁူမ်ႈ (25,900) ၵေႃႉပၢႆ ၊ သူၼ်ႁႆႈၼႃး ဢမ်ႇယွမ်း(1,000) ဢေႇၵ၊ ၶူဝ်ၵွႆသဵၼ်ႈတၢင်းၶၢတ်ႇ လႄႈ တေႃႇထိုင်ဝၢႆးၼမ်ႉလူတ်းလူင်းယဝ်ႉၵေႃႈ မၢင်ၸႄႈဝဵင်း မၢင်ဝၢၼ်ႈယင်းတိုၵ်ႉလႆႈႁဵတ်းၵၢၼ်ပူၵ်းပွင် တႃႇၼႃႈႁိူၼ်းၽႂ်မၼ်းယူႇ။ လူင်းမိုဝ်း ၸွႆႈထႅမ် ၵွၼ်ႇမုၵ်ႉၸုမ်းRCSS ပႆႇဢွၵ်ႇလိၵ်ႈ ပိုၼ်ၽၢဝ်ႇ ၶွတ်ႇၽွတ်ႈ ၵေႃၵမ်ၵၢၼ်ထူပ်းၽေးၼမ်ႉထူမ်ႈၼၼ်ႉ မီးၵူၼ်းမိူင်းထူပ်းၽေးၼမ်ႉယဝ်ႉလႄႈ တင်ႈတႄႇ ၼႂ်းဝၼ်းထီႉ 30 / August / 2024 ၽူႈမီးပုၼ်ႈၽွၼ်း ၼႂ်းၼႃႈတီႈဢုပ်ႉပိူင်ႇ ၸႄႈဝဵင်းၵဵင်းတွင်း လႆႈလူင်းၸွႆႈထႅမ် ၶူဝ်းၶွင်လႄႈ ၶွင်ၵိၼ်ယႅမ်ႉတီႈ ပေႃႈမႄႈ ၵူၼ်းမိူင်း ဝၢၼ်ႈၼမ်ႉတုမ် လင်ႁိူၼ်း 92 လင်၊ ၼႂ်းၸႄႈဝဵင်းလၢင်းၶိူဝ်း ထုင်ႉဝၢၼ်ႈႁၢတ်ႇ ၼႃးၵူင်း လႆႈၸွႆႈထႅမ် တႃႇလင်ႁိူၼ်း 1623 လင် ႁူမ်ႈ (8) ဝၢၼ်ႈလႄႈ ၼႂ်းဝၼ်းထီႉ 04 / September / 2024 သိုပ်ႇၸွႆႈ ထႅမ်တီႈဝဵင်းလၢင်းၶိူဝ်း တီႈဝၢၼ်ႈတႂ်ႈ၊ ဝၢၼ်ႈပွၵ်ႉၵၢတ်ႇ၊ ဝၢၼ်ႈလူင်ပွၵ်ႉဢွၵ်ႇ၊ ဝၢၼ်ႈပၢင်ႁုင်၊ ဝၢၼ်ႈပၢင် ဝွင်၊ ဝၢၼ်ႈပၢင်သၼွင်း၊ ဝၢၼ်ႈႁူဝ်ၼႃး၊ ႁူမ်ႈ 334 လင်။ ၸဝ်ႈၼႃႈတီႈ လႆႈၸွႆႈ ထႅမ်တီႈၵူၼ်းမိူင်းထူပ်း ၺႃးၼမ်ႉ လူၵ်းသူၼ်ၼႃး ၸႄႈဝဵင်းမိူင်းၼၢႆးၼၼ်ႉ လႆႈၸွႆႈၸိူဝ်ႉထူဝ်ႇၼဝ်ႈ 3000 ၸွႆႉ တႃႇပဵၼ်ၵၢၼ် ၽုၵ်ႇ တႅၼ်းတၢင်ၵႂႃႇဝႃႈၼႆ။ ဢမ်ႇၵႃးၼႂ်းၸႄႈဝဵင်းလၢတ်ႈမႃးပႃးၼိူဝ်ၼႆႉၵူၺ်း မိူၼ်ၼင်ႇ မိူင်းပၼ်ႇ၊ မွၵ်ႇမႆႇ ၸိူဝ်းၼႆႉ ယူႇတီႈ ၽူႈမီးပုၼ်ႈၽွၼ်းၼႃႈတီႈဢုပ်ႉပိူင်ႇ ၽၢႆႇၵဵဝ်ႇၶွင်ႈလႆႈသိုပ်ႇၸွႆႈထႅမ်မႃး ဢမ်ႇၵိုတ်းဢမ်ႇလိုဝ်ႈ။ ၼႂ်းပၢႆလိူၼ် October သမ်ႉ ၽူႈမီးပုၼ်ႈၽွၼ်းၽၢႆႇၵဵဝ်ႇၶွင်ႈ လႆႈမႄးသဵၼ်ႈတၢင်းလူင် တႃႇၵူၼ်းမိူင်း ၵႂႃႇမႃးပႆ ပွတ်းမိူင်းပၼ်ႇ၊ ပွတ်းထုင်ႉဝၢၼ်ႈႁၢတ်ႇၼႃးၵူင်း ပဵၼ်တီႈပဵၼ်တွၼ်ႈ။ ၸွမ်းၼင်ႇ ႁၼ်ၵေႃႉသိုၵ်းၵေႃႉႁၢၼ်ၶဝ် လႆႈဢဝ်ႁႅင်းတူဝ်ၸွႆႈႁဵတ်းလိူမ်ႇလႆႇ သုၵ်ႈသီလၢင်ႉ ၵူမ်ႇငႆႈဢုင် ဢၼ်ၶင်ႉၶေႃႇ ၸွမ်းၼႂ်းႁိူၼ်းၼႂ်းယေး၊ ဝတ်ႉဝႃး၊ ႁူင်းႁဵၼ်း၊ သဵၼ်ႈတႃႈသၢႆတၢင်းၼၼ်ႉ ၵေႃႉသိုၵ်း ၵမ်ႈၽွင်ႈပဵၼ်တိၼ်ႁေႃ ၼိဝ်ႉတိၼ်ၼိဝ်ႉမိုဝ်းတၢႆ(ႁဵဝ်ႇၸွပ်ႈ)လႄႈ ပဵၼ်တီႈလီဢဝ်ၵုင်ႇမုၼ်ယုၵ်ႉယွင်ႈ ၼမ်ႉၸႂ်ၵေႃႉႁၢၼ် ဢမ်ႇယွမ်းၶျေႃႉ ၶၢမ်ႇယၢပ်ႇၸွႆႈႁၢပ်ႇၵၢၼ် တီႈပေႃႈမႄႈၵူၼ်းမိူင်းထူပ်း တၢင်းယၢပ်ႇ ၼၼ်ႉယူႇ။ မုၵ်ႉၸုမ်း ၶွတ်ႇၽွတ်ႈ ၸုမ်းၸွႆႈထႅမ် ၵူၼ်းထူပ်းၽေးၼမ်ႉထူမ်ႈ ယွၼ်ႉၽူၼ်တူၵ်းဢမ်ႇထၢတ်ႇ လၢႆဝၼ်း ၼႂ်းႁၢင်လိူၼ်August လႄႈ တေႃႇထိုင် လူမ်းလႅင်းလူင် ယႃႇၵီႉ ၽတ်ႉၶဝ်ႈမႃးၼႂ်းပၢႆလိူၼ် September သေ ႁႅင်းၼမ်ႉထူမ်ႈလူၵ်ႈတိူဝ်းၶိုၼ်ႈမႃးလိူဝ်ၵဝ်ႇ ၼၼ်ႉ ၼင်ႇႁိုဝ်တေပဵၼ်ႁႅင်းတႃႇၵမ်ႉပူၵ်းပွင်ၸွႆႈထႅမ် ဢမ်ႇၵႃး ႁႂ်ႈၸၢင်ႈၵဵပ်းၶေႃႈမုၼ်း ႁပ်ႉႁူႉပႃး ၶေႃႈမုၼ်း ထူပ်းၽေးတုမ်ႉယွၼ်ႈ ၊ ႁႂ်ႈၽူႈမီးၼမ်ႉၸႂ် မီးၸေႇတၼႃႇ ၸၢင်ႈၶဝ်ႈႁူမ်ႈ ၸွႆႈထႅမ်လႆႈ ၼႆလႄႈ မိူဝ်ႈ ဝၼ်းထီႉ – 17/September/2024 ယူႇတီႈၵေႃၵမ်ၵၢၼ်ပွင်ၵၢၼ်လူင် ၶွင်ႇသီႇဢဝ်ၶိုၼ်းၸိုင်ႈတႆး လႆႈ ဢွၵ်ႇလိၵ်ႈပိုၼ်ၽၢဝ်ႇ ၶွတ်ႇၽွတ်ႈ “ၵေႃၵမ်ၵၢၼ်ၸွႆႈထႅမ်ၵူၼ်းမိူင်း ထူပ်းၽေးၼမ်ႉထူမ်ႈ” ၼႆသေ သိုပ်ႇႁဵတ်းၵၢၼ်ၸွႆႈထႅမ် မႃးယူႇယဝ်ႉ။ ၽူႈမီးၼမ်ႉၸႂ် ၸေႇတၼႃႇ ၶဝ်ႈႁူမ်ႈၸွႆႈထႅမ် မိူဝ်ႈလႆႈႁၼ် ၵူၼ်းမိူင်းႁဝ်းၶႃႈထူပ်းၽေးၼမ်ႉထူမ်ႈၼမ်ႉလူၵ်ႈ ယၢပ်ႇၽိုတ်ႇ လွင်ႈယူႇၵိၼ်ၵႂႃႇမႃးပႆ ၼၼ်ႉ ႁူႉႁၼ်ၵၢင်ၸႂ်လွင်ႈယၢပ်ႇၽိုတ်ႇၵၼ်သေ ပီႈၼွင်ႉၸိူဝ်ႉၶိူဝ်းတူၵ်းႁွတ်ႈတၢင်ႇဝၢၼ်ႈတၢင်ႇမိူင်း ၊ ၼႂ်းမိူင်း လႆႈၸွႆႈထႅမ်မႃးႁႅင်းငိုၼ်းႁႅင်းၶူဝ်းၶွင်တင်းၼမ်တီႈ ၵေႃၵမ်ၵၢၼ်ၸွႆႈထႅမ်ၵူၼ်းမိူင်းထူပ်း ၽေးၼမ်ႉထူမ်ႈ သိုပ်ႇယိုၼ်ႈသူင်ႇပိုၼ်ႉတီႈဝၢၼ်ႈဝဵင်း ထူပ်းၽေးၼၼ်ႉၵႂႃႇမီးတင်းၼမ်၊ ယွၼ်ႉလွင်ႈ ႁူမ်ႇလူမ်ႈ တႃႇသုၼ်ႇတူဝ် ၵႂႃႇမႃးပႆ ႁဵတ်းႁႃၵိၼ်ၶၢဝ်းၼႃႈလႄႈ ဢမ်ႇလႆႈဢွၵ်ႇၶၢဝ်ႇ ဢွၵ်ႇၸိုဝ်ႈဢွၵ်ႇသဵင် ယူႇတီႈၵေႃၵမ်ၵၢၼ်ၸွႆႈထႅမ်ၵူၼ်းမိူင်းထူပ်းၽေး လႆႈႁဵတ်းဝႂ်ယုၵ်ႉယွင်ႈတႅမ်ႈၽိုၼ်မၢႆတွင်းၵိုၵ်းပိုၼ်း ဢဝ်ၵုင်ႇမုၼ်ၸွမ်း ၊ ပဵၼ်ပိုၼ်းႁၢင်ႈလီ တိတ်းၸွမ်းႁွမ်းတူဝ်ၵဝ်ႇဝႆႉယဝ်ႉ။ ႁႂ်ႈပဵၼ်ႁႅင်း ပိၼ်ႇပၢႆႇၵမ်ႉယၼ်ၵၼ် ၵႆႉလႆႈငိၼ်း ၵႂၢမ်းၽူႈယႂ်ႇၵူၼ်းလူင် ၽူႈလုၵ်ႉၽိုၼ်ႉမီးၸိုဝ်ႈသဵင် တူၵ်ႇလၢတ်ႈဝႃႈ ၼမ်ႉလႄႈ ပႃ ၊ သိုၵ်း လႄႈ ၵူၼ်းမိူင်း ၼႆႉ မၼ်းတိုၼ်းၵိုၵ်းၵၼ်မႃး ၊ ၵူၼ်းမိူင်း မိူၼ်ၼင်ႇ ၼမ်ႉ ၊ ၵူၼ်းသိုၵ်း မိူၼ်ၼင်ႇ ပႃ ၊ ၵွပ်ႈမၼ်းၵွင်ႉၵၢႆႇၵၼ်လႄႈ တေလႆႈမေႃပိၼ်ႇပၢႆႇပိုင်ႈဢိင်ၵၼ်၊ ၼမ်ႉ ဢမ်ႇမီးပႃ ၼမ်ႉယူႇလႆႈ ၼႆၵေႃႈ ပႃ ဢမ်ႇမီးၼမ်ႉၼၼ်ႉ မၼ်းတိုၼ်းဢမ်ႇယူႇလွတ်ႈလႆႈ ၵွပ်ႈၼၼ် ၽွင်းပေႃႈမႄႈၵူၼ်းမိူင်း ထူပ်းတၢင်း ယၢပ်ႇၽိုတ်ႇလိူတ်ႇမႆႈ လူဝ်ႇတၢင်းၸွႆႈလိူဝ်ၼၼ်ႉ တပ်ႉသိုၵ်းႁႂ်ႈပဵၼ်ဢဵၼ်ႁႅင်း ပိုင်ႈဢိင်ၸႂ်ယႂ်ႇလႆႈ ၼႆ ယဝ်ႉ။ ယွၼ်ႉၼၼ် တီႈလႆႈႁၼ် ၵူၼ်းသိုၵ်းလႄႈၵူၼ်းမိူင်း ၶဝ်ႈဢွၵ်ႇၸွႆႈလိူဝ်ၵၼ်ၼင်ႇမႃႇႁႅင်းမီး၊ ႁႃသဵၼ်ႈ တၢင်းၸွႆႈထႅမ်ၵၼ်ၼၼ်ႉ ပဵၼ်တီႈ ၵူၼ်းတင်းလၢႆ ႁၵ်ႉႁူမ်ၸူမ်းပႅင်း၊ ၶွတ်ႇလိူတ်ႈၽၼ်ႈႁႅင်း၊ လွင်ႈမုၼ်း လႅင်းတူၼ်ႈၸႂ်တင်းသွင်ၽၢႆႇၵေႃႈပဵၼ် ၼႆသေ။ ယွၼ်းသူးႁႂ်ႈ ပေႃႈမႄႈၵူၼ်းမိူင်း လႄႈ ၵေႃႉႁၢၼ်တင်းသဵင်ႈ လွတ်ႈၽေးၶဵၼ်ၵူႈသမ်ႇသႅၼ်ပိူင်လႄႈ ႁၢင်ႈလီၵိုၵ်းပိုၼ်းၵူႈၵေႃႉသေၵမ်း ။ မႂ်ႇသုင်ၶႃႈ ၵေႃႉႁၢၼ် ၶူဝ်းလၢႆး (25/October/2024) (ပွင်ႇၵႂၢမ်း ႁူဝ်ၼႆႉ ပဵၼ်ၼမ်ႉၵႂၢမ်း တၢင်းႁၼ်ထိုင် ၽူႈတႅမ်ႈလိၵ်ႈလႄႈ ဢမ်ႇၸႂ်ႈ ၶေႃႈၶၢၼ်ပၢၵ်ႇ သိုဝ်ႇၶၢဝ်ႇတႆးလွတ်ႈလႅဝ်း ) | ['ပွင်ႈၵႂၢမ်း'] |
2024-11-06T14:04:18 | https://taifreedom.com/rcss-ssa-%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba%e1%80%b8%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc-2/ | RCSS/SSA ႁူပ်ႉထူပ်းၸွႆႈထႅမ်ၵူၼ်းမိူင်း ၼႂ်းဢိူင်ႇၵုၼ်ၼႃး | မိူဝ်ႈဝၼ်းထီႉ 5 November 2024 (လိူၼ်သိပ်းသွင်မႂ်ႇ 5 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်း လႄႈ ၵေႃႉသိုၵ်းၵေႃႉႁၢၼ် RCSS/SSA ဢွၼ်ၵၼ် လူင်းႁူပ်ႉထူပ်းၸွႆႈထႅမ်ၵူၼ်းမိူင်း ၼႂ်းၸႄႈဝဵင်းမိူင်းၼၢႆး ဢိူင်ႇၵုၼ်ၼႃး မီးယူႇ 7 ဝၢၼ်ႈ ဝၢၼ်ႈလွႆလႅၼ်း၊ ဝၢၼ်ႈၵုင်းၵျွင်း၊ ဝၢၼ်ႈလွႆယူးၵႃႈ၊ ဝၢၼ်ႈသူၼ်မၢၵ်ႇယၢၼ်း၊ ဝၢၼ်ႈၼမ်ႉမေႃႇသူမ်ႈ၊ ဝၢၼ်ႈၶူၵ်ႉၸၢၵ်ႈ၊ ဝၢၼ်ႈၵုၼ်ၼႃး ၸိူဝ်းၼႆႉ။ ၽူႈမီးပုၼ်ႈၽွၼ်းၶဝ်ၵေႃႈ လႆႈၸွႆႈထႅမ်ပၼ်ငိုၼ်း တွၼ်ႈတႃႇသိုဝ်ႉၸိူဝ်ႉၽၼ်း ၽုၵ်ႇသွမ်ႈတႅၼ်းတၢင်ၶိုၼ်း ဢၼ်လႆႈလူႉသုမ်းသူၼ်ႁႆႈလွၵ်းၼႃး ၽွင်းၼမ်ႉထူမ်ႈႁၢဝ်ႈႁႅင်း မိူဝ်ႈၼႂ်းလိူၼ် September ပူၼ်ႉမႃးၼၼ်ႉ တႃႇလင်ႁိူၼ်း 85 လင် ၼႆယူႇယဝ်ႉ။ ၼႂ်းပၢင်ႁူပ်ႉထူပ်းၼႆႉၵေႃႈ လႆႈမီးၵၢၼ်သပ်းလႅင်းၼႄလွင်ႈဢၼ် လႆႈမီးၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ ၼႂ်းပီႊ 2024 ၼႆႉလႄႈ လႆႈႁူမ်ႈႁပ်ႉထွမ်ႇသဵင်ၵၢင်ၸႂ် လွင်ႈတၢင်းယၢပ်ႇၽိုတ်ႇ ပေႃႈမႄႈၵူၼ်းမိူင်း ဢၼ်ထုၵ်ႇလီလႆႈၵႄႈၶႆဝၢႆးၼမ်ႉထူမ်ႈၸိူဝ်းၼႆႉပႃး ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-11-06T11:16:39 | https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8%e1%81%be%e1%80%b0%e1%81%bc%e1%80%ba%e1%80%90%e1%80%b1%e1%80%90%e1%80%b0%e1%81%b5%e1%80%ba%e1%80%b8%e1%82%81%e1%82%85/ | မိူင်းတႆးၾူၼ်တေတူၵ်းႁႅင်းလၢႆပိုၼ်ႉတီႈ | တင်ႇတႄႇဢဝ်မိူဝ်ႈၼႆႉဝၼ်းထီႉ 6 November 2024 ထိုင် ဝၼ်းထီႉ 8 November 2024 ၼႆႉ ၾူၼ်တေတူၵ်းႁႅင်း လၢႆလၢႆပိုၼ်ႉတီႈ ၼႂ်းၸိုင်ႈတႆး လႄႈ မၢင်ပိုၼ်ႉတီႈ တေၸၢင်ႈထူပ်းၽေး ၼမ်ႉထူမ်ႈၼမ်ႉၼွင်းထႅင်ႈ ၼႆယဝ်ႉ။ ၸွမ်းၼင်ႇလႆႈႁူႉၸွမ်းၶေႃႈမုၼ်းတီႈ Su Su San ပိုၼ်ၽၢဝ်ႇဝႆႉတႄႉ ၼႂ်းၶၢဝ်းတၢင်း 3 ဝၼ်း ၾူၼ်တေတူၵ်းတီႈ ဢွင်ႇပၢၼ်း၊ ယွင်ႁူၺ်ႈ၊ ႁၢႆးႁူဝ်း၊ သူၺ်ႇၺွင်ႇ၊ တူၼ်ႈတီး၊ ႁူဝ်ပူင်း၊ မိူင်းပွၼ်၊ လွႆလႅမ်၊ ပၢင်လူင်၊ ၼွင်ႁၢႆးယႃႈ၊ လၢင်းၶိူဝ်း၊ ယႂႃႇငၢၼ်ႇ၊ လႃႈသဵဝ်ႈ၊ တၢင်ႉယၢၼ်း၊ ၵုၼ်လူင်၊ လၢဝ်ႇၵၢႆး၊ ပၢင်သၢင်း၊ မိူင်းလႃး၊ ၵဵင်းတုင်၊ မိူင်းပဵင်း၊ မိူင်းသူႈ လႄႈ ဝဵင်းဢၼ်ယူႇတီႈၼႂ်းၸႄႈတွၼ်ႈၵျွၵ်ႉမႄး ၼႆယဝ်ႉ။ ၶၢဝ်းၾူၼ်ပီႊ 2024 ၼႆႉ ၾူၼ်တူၵ်းႁႃႇယႂ်ႇႁႃႇလူင်ၼႂ်းၸိုင်ႈတႆး ဢမ်ႇထၢတ်ႇဢမ်ႇဝၢႆး လႄႈ ၵူၼ်းမိူင်းတႆးလၢႆလၢႆပိုၼ်ႉတီႈ လႆႈႁူပ်ႉၺႃးၽေးၼမ်ႉထူမ်ႈၼမ်ႉၼွင်းသေ လႆႈလူႉသုမ်းယႂ်ႇလူင် ၸဵမ်ၶွင်ၽုၵ်ႇသွမ်ႈ ဢိၵ်ႇပႃး ၶူဝ်းႁိူၼ်းၶူဝ်းယေးတင်းၼမ် ယူႇယဝ်ႉ။ တႆးလွတ်ႈလႅဝ်း | ['ၾိင်ႈၾႃႉရႃႇသီႇ'] |
2024-11-05T19:14:34 | https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%81%bc%e1%80%ba%e1%82%87%e1%80%90%e1%80%b1%e1%82%83%e1%80%b8-%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0/ | ပၢင်ၵၼ်ႇတေႃး ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး | ဢဝ်တိုဝ်ႉတၢင်းဝၼ်းလီဝၼ်းငၢမ်းသေ မိူဝ်ႈၼႆႉဝၼ်းထီႉ 5 November 2024 ယၢမ်းဝၢႆးဝၼ်း 16:00 မူင်း ၽူႈယႂ်ႇၵူၼ်းလူင်၊ ၵေႃႉသိုၵ်းၵေႃႉႁၢၼ်၊ ၵူၼ်းဝၢၼ်ႈၵူၼ်းမိူင်း ႁူမ်ႈၵၼ်ၵၼ်ႇတေႃး ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း တီႈႁူင်းႁေႃး ပၢင်ႁူမ်ႈၸဝ်ႈၵွၼ်းၸိူင်း လႄႈ ယူႇတီႈႁူဝ်ပဝ်ႈလူင် RCSS ၵေႃႈ လႆႈမွၵ်ႇလၢတ်ႈၶေႃႈၵႂၢမ်း ပၼ်တၢင်းႁူႉတၢင်းႁၼ်လၢႆလၢႆလွင်ႈ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-11-05T15:28:24 | https://taifreedom.com/%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%82%83%e1%82%89%e1%81%b6%e1%81%a2%e1%82%86/ | တီႉၺွပ်းလႆႈၵူၼ်းၵႃႉၶၢႆမဝ်းၵမ်ၸွမ်း လႅၼ်လိၼ်တႃႈၶီႈလဵၵ်း လႄႈ ယႃႈမဝ်းၵမ် တင်းၼမ် | မိူဝ်ႈၼႂ်းဝၼ်းထီႉ 1 November 2024 (လိူၼ်သိပ်းသွင်မႂ်ႇ 1 ၶမ်ႈ ပီႊတႆး 2118 ၼီႈ) ပလိၵ်ႈၽၢႆႇၽဵဝ်ႈမူၺ်ႉယႃႈမဝ်းၵမ်မၢၼ်ႈ လႆႈၶဝ်ႈၵူတ်ႇထတ်းႁိူၼ်း ၸၢႆးၵႅင်း (ႁွင်ႉ) ယေးလၢၼ်း (ရဲလမ်း) ဢၼ်မီးယူႇတီႈၼႂ်း ဝၢၼ်ႈယေႇပူႇၸၢၼ်း (ရေပူစမ်း) ဢိူင်ႇလွႆတေႃႇၶမ်း ဝဵင်းတႃႈၶီႈလဵၵ်း မိူင်းတႆးပွတ်းဢွၵ်ႇၼၼ်ႉ ထူပ်းႁၼ်ၵူၼ်းပႂ်ႉႁိူၼ်း ပဵၼ် ၸၢႆးယီႈလွတ်ႈ လႄႈ ဢၢႆႈၵွင် သေ တီႉၺွပ်းလႆႈယႃႈမ 4.037 လၢၼ်ႉမဵတ်ႉ တူၵ်းမႅၼ်ႈ သၢင်ႉငိုၼ်း 3.23 ပီႇလီႇယႅၼ်ႇၵျၢတ်ႉ ႁူမ်ႈပႃး ယႃႈဢၢႆႉသ် 202 ၵီႇလူဝ်ႇၵရမ်ႇ၊ ၽွင်ဢၢႆ Vanillin 75 ၵီႇလူဝ်ႇၵရမ်ႇ၊ ၼမ်ႉဢၢႆယႃႈ 460 လိတ်ႉ၊ ၵႃး Isuzu D-Max 1 လမ်း ၼႆယဝ်ႉ။ ၸွမ်းၼင်ႇလႆႈၸႅတ်ႈထၢမ်ၵူၼ်းပႂ်ႉႁိူၼ်းၼၼ်ႉသေ လႆႈႁူႉဝႃႈ ယႃႈမဝ်းၵမ် ဢၼ်တီႉၺွပ်းလႆႈၸိူဝ်းၼၼ်ႉ ၸဝ်ႈၶွင်ပဵၼ် ၸၢႆးၵႅင်း တင်း ဢၢၼ်းၵျေႇလူဝ်ႇ (အန်းဂျေလို) ဢၼ်ယူႇတီႈဝၢၼ်ႈႁူၺ်ႈယေး လႄႈ ဢၼ်ပဵၼ်ယႃႈမဝ်းၵမ်ၸိူဝ်းၼၼ်ႉၵေႃႈ ၶႃသွင် ၵေႃႉဢဝ်မႃးသိမ်းဝႆႉသေ ၵႃႉၶၢႆၸွမ်းလႅၼ်လိၼ် တႃႈၶီႈလဵၵ်း ဢၼ်ပဵၼ်ပိုၼ်ႉတီႈ သၢမ်ၸဵင်ႇၶမ်း တိတ်းၸပ်းၸွမ်း မိူင်းလၢဝ်း လႄႈ မိူင်းထႆး ၼၼ်ႉ ဝႃႈၼႆ။ တႆးလွတ်ႈလႅဝ်း | ['ယႃႈမဝ်းၵမ်'] |
2024-11-05T13:35:07 | https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%82%83%e1%82%89%e1%81%b6%e1%81%a2%e1%82%86%e1%80%9a%e1%82%83%e1%82%88%e1%80%99%e1%80%9d%e1%80%ba%e1%80%b8%e1%81%b5%e1%80%99%e1%80%ba/ | ၵူၼ်းၵႃႉၶၢႆယႃႈမဝ်းၵမ် တေႃႉယႃႈၶၢမ်ႈလႅၼ်လိၼ် လႄႈ သိုၵ်းထႆး ပိုတ်းယိုဝ်းၵၼ် | မိူဝ်ႈၼႆႉဝၼ်းထီႉ 5 November 2024 (လိူၼ်သိပ်းသွင်မႂ်ႇ 5 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉမွၵ်ႈ 03:50 မူင်းၼၼ်ႉ ၽၢႆႇတၢင်းသိုၵ်းထႆး ဢၼ်ဢွၵ်ႇလဵပ်ႈယၢမ်း ထူပ်းႁၼ်ၵူၼ်း 2−3 ၵေႃႉ တဵင်ႇထူင်ပိူဝ်ႉ လုၵ်ႉတၢင်းမိူင်းတႆးသေ ပႆၶၢမ်ႈလႅၼ်လိၼ် ၶဝ်ႈၵႂႃႇတၢင်းမိူင်းထႆး ၼႂ်းပိုၼ်ႉတီႈ ဝၢၼ်ႈၼွင်တဝ်ႇ ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈ ၵဵင်းမႆႇ လႄႈ ၸင်ႇႁႂ်ႈၶဝ်ၵိုတ်းသေ တေဢၢၼ်းၶဝ်ႈ ၵူတ်ႇထတ်းတူၺ်း ၵူၺ်းၵႃႈၵူၼ်းၸိူဝ်းၼၼ်ႉသမ်ႉ ပိုတ်းယိုဝ်းသႂ်ႇသိုၵ်းထႆး ဢွၼ်တၢင်း လႄႈ သွင်ၽၢႆႇလႆႈပိုတ်းယိုဝ်းၵၼ်ႁိုင်မွၵ်ႈ 5 မိၼိတ်ႉ ၼႆယဝ်ႉ။ ဝၢႆးသဵင်ၵွင်ႈယဵၼ်ၵႂႃႇယဝ်ႉ ၽၢႆႇသိုၵ်းထႆး ၶဝ်ႈၵူတ်ႇထတ်းၼႂ်းပိုၼ်ႉတီႈ ဢၼ်ပိုတ်း ယိုဝ်းၵၼ်သေ ထူပ်းႁၼ်ထူင်ပိူဝ်ႉ ဢၼ်ဢဝ်ထူင်ၵေႃႇၸၢၼ်ႈ ႁဵတ်းဝႆႉၼၼ်ႉ 3 ထူင် ၽၢႆႇၼႂ်းမၼ်းသႂ်ႇဝႆႉ ယႃႈမ ႁူမ်ႈ 300,000 မဵတ်ႉ ၵူၼ်းတေႃႉသူင်ႇယႃႈတႄႉ ဢိင်လွင်ႈလူင်ႉလႅၼ်ႇသဵၼ်ႈတၢင်း သေ တၼ်းပၢႆႈၶဝ်ႈထိူၼ်ႇလွတ်ႈၵႂႃႇပႅတ်ႈ ဝႃႈၼႆ။ ၼႂ်းဝၼ်းလဵဝ်ၵၼ်ၼႆႉၵူၺ်းၼင်ႇၵဝ်ႇ ၽၢႆႇၸဝ်ႈၼႃႈတီႈထႆးၶဝ် လႆႈႁပ်ႉၶၢဝ်ႇ တေမီးလွင်ႈတေႃႉသူင်ႇယႃႈမဝ်းၵမ်ၶၢမ်ႈလႅၼ်လိၼ် တႆး−ထႆး ၼႂ်းပိုၼ်ႉတီႈ ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇသေ ၸင်ႇလႆႈတင်ႈလၢၼ်ႇ ၵူတ်ႇထတ်း လမ်းၸွမ်းၵႃးလမ်းၼိုင်ႈ ဢၼ်ႁေႃႈၽႃႇလၢၼ်ႇၵူတ်ႇထတ်း သေပၢႆႈ ၸဝ်ႈၼႃႈတီႈထႆး လမ်းၵႂႃႇတေႃႇထိုင်ၼႃႈႁူင်းသဝ်းတီႈၼိုင်ႈ ၼႂ်းဢိူင်ႇမွၼ်ႉပိၼ်ႇ ၵႃးလမ်းၼၼ်ႉၸင်ႇၵိုတ်း ၵူၺ်းၵႃႈၵူၼ်းႁေႃႈပွႆႇပႅတ်ႈၵႃး လႄႈ ၶူဝ်းၶွင်တင်းမူတ်း သေ ပၢႆႈဢဝ်တူဝ်လွတ်ႈၵႂႃႇပႅတ်ႈ ၸဝ်ႈၼႃႈတီႈထႆး ၵူတ်ႇထတ်းၼႂ်းၵႃးၼၼ်ႉ ယိုတ်းလႆႈ ယႃႈမ 136,000 မဵတ်ႉ ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 4 November 2024 ၼၼ်ႉ မီးၵႃးတေႃႉတၢင်ႇယႃႈ မဝ်းၵမ် လႆႈႁေႃႈၽႃႇလၢၼ်ႇၵူတ်ႇထတ်းယႃႈမဝ်းၵမ်တီႈၸႄႈဝဵင်းၵူဝ်ႇသမ်ႇၽီႇၼၶွၼ်းသေ ၵႂႃႇပဵၼ်ၽေးၵိုင်ႉၵၢင်ႉဢဝ်ၵႃးပိၼ်ႈ တီႈၶၢင်ႈတၢင်း ႁိမ်းၶူဝ်ၶၢမ်ႈၼမ်ႉႁွင်ႈသူၼ်မၢၵ်ႇ မူႇ6 ဢိူင်ႇၼၶွၼ်းသျုမ်း ၸႄႊဝဵင်းၵမ်ႊၽႅင်ႊၽဵတ်းလႄႈ မိူဝ်ႈၽူႈမီးပုၼ်ႈၽွၼ်းၶဝ် ၵႂႃႇၵူတ်ႇထတ်းၼၼ်ႉ တီႉၺွပ်းလႆႈယႃႈမတင်းမူတ်း 6,000,000 မဵတ်ႉသေ ၸင်ႇတီႉၺွပ်းၵုမ်းထိင်းဝႆႉ ၵူၼ်းႁေႃႈၵႃးလမ်းၼၼ်ႉ ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 3 November 2024 ၽၢႆႇတၢင်းၸဝ်ႈၼႃႈတီႈထႆး ၶဝ် တီႉၺွပ်းလႆႈယႃႈမ 1,000,000 မဵတ်ႉ လႄႈ ယႃႈဢၢႆႉသ် 8 ၵီႇလူဝ်ႇၵရမ်ႇ ၼႂ်းပိုၼ်ႉတီႈ ဝၢၼ်ႈပူင်ႇသလီႇ ဢိူင်ႇပႃႇဢေႃႉတွၼ်းသျႆး ၸႄႈဝဵင်းၵဵင်းႁၢႆး ၸႄႈတွၼ်ႈၵဵင်းႁၢႆး ႁူမ်ႈပႃး ၵူၼ်းတေႃႉသူင်ႇ 2 ၵေႃႉ ၵေႃႉၼိုင်ႈႁေႃႈၵႃး တၢင်ႇယႃႈမဝ်းၵမ် ၵေႃႉၼိုင်ႈသမ်ႉ ၶီႇလူတ်ႉၶိူင်ႈၼႄတၢင်းပၼ် ၵေႃႉၼႄတၢင်းၼၼ်ႉ ပဵၼ်လုၵ်ႈဢွၼ်ႇၸၢႆး ဢႃႇယုတိုၵ်ႉလႆႈ 16 ၶူပ်ႇၵူၺ်း ၼႆယဝ်ႉ။ တႆးလွတ်ႈလႅဝ်း | ['ယႃႈမဝ်းၵမ်'] |
2024-11-05T12:00:13 | https://taifreedom.com/eu-%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%80%90%e1%80%af%e1%81%b5%e1%80%ba%e1%80%b8/ | EU-ၵူဝ်းရီးယႃးၸၢၼ်း တုၵ်းယွၼ်းၵူဝ်းရီးယႃးႁွင်ႇ ၵိုတ်းလွင်ႈၸွႆႈထႅမ်ရၢတ်ႉသျႃး | မိူဝ်ႈဝၼ်းထီႉ 4 November 2024 (လိူၼ်သိပ်းသွင်မႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ႁူမ်ႈတုမ်ယူးရူပ်ႇ (EU) လႄႈ ၵူဝ်းရီးယႃးၸၢၼ်း လႆႈၸတ်းႁဵတ်းပၢင်ၵုမ်ၵၼ် တီႈၼႂ်း ဝဵင်းလူင် Seoul မိူင်းၵူဝ်းရီးယႃးၸၢၼ်းယဝ်ႉသေ ယူႇတီႈ တူဝ်တႅၼ်းၸၼ်ႉသုင် ဢၼ်ပဵၼ်ၽၢႆႇပၵ်းပိူင်ၼွၵ်ႈမိူင်း လႄႈ လွင်ႈမၼ်ႈ ၼိမ်သဝ်းႁူမ်ႈတုမ်ယူးရူပ်ႇ ဢိၵ်ႇတင်း ၽွင်းလူင်ၽၢႆႇၼွၵ်ႈမိူင်းၵူဝ်းရီးယႃးၸၢၼ်း လႆႈဢွၵ်ႇသပ်းၸႅင်ႈၶၢဝ်ႇ သၢၼ်ၶတ်း လွင်ႈၵူဝ်းရီးယႃးႁွင်ႇ တေႃႉသူင်ႇၶိူင်ႈယိပ်းလူၺ်ႈၽိတ်းမၢႆမီႈ ၵႂႃႇၸွႆႈထႅမ်ပၼ်ရၢတ်ႉသျႃး တႃႇၸႂ်ႉတိုဝ်းၼႂ်းပၢင်တိုၵ်းယူႇၶရဵၼ်း ဝႃႈၼႆ။ ၼွၵ်ႈလိူဝ်သေၼႆႉ တင်းသွင်ၽၢႆႇယင်းလႆႈတုၵ်းယွၼ်း ႁႂ်ႈၵူဝ်းရီးယႃးႁွင်ႇ ၵိုတ်းယိုတ်းလွင်ႈႁူမ်ႈမိုဝ်းၽၢႆႇၵၢၼ်သိုၵ်းဢၼ်ၽိတ်းပၵ်းပိူင် လႄႈ ထွၼ်သိုၵ်း ၵူဝ်းရီးယႃးႁွင်ႇ ပွၵ်ႈဝၢႆႇၶိုၼ်းၸိုင်ႈမိူင်းတူဝ်ၵဝ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူဝ်းရီးယႃးၸၢၼ်း လႄႈ ယူႇၶရဵၼ်း လႆႈလူင်းလၢႆးမိုဝ်း ႁဵတ်းၶေႃႈတူၵ်းလူင်းႁူမ်ႈမိုဝ်းၵၼ် ၽၢႆႇလွင်ႈမၼ်ႈၼိမ်သဝ်း လႄႈ ၽၢႆႇၵၢၼ်သိုၵ်း တင်းမူတ်း မီးယူႇ 15 ၶေႃႈ ႁူမ်ႈထိုင်ပႃး လွင်ႈပူတ်းပွႆႇၶိူင်ႈယိပ်း လႄႈ လွင်ႈမၼ်ႈၼိမ်သဝ်း Cyber ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းၵူဝ်းရီးယႃးၸၢၼ်း ဢမ်ႇလႆႈၸွႆႈထႅမ်ၶိူင်ႈယိပ်း မဵဝ်းဢၼ် ပိုတ်းယိုဝ်းလႆႈၼၼ်ႉပၼ်ယူႇၶရဵၼ်း ၵူၺ်းၸွႆႈၶိူင်ႈၵူတ်ႇထတ်းႁႃမၢၵ်ႇတႅၵ်ႇပၼ် ယူႇၶရဵၼ်းမႃးယူႇတႃႇသေႇၼႆသေတႃႉ မိူဝ်ႈဝူင်ႈပူၼ်ႉမႃးၼၼ်ႉ ယူႇတီႈၽွင်းလူင် ၽၢႆႇၼွၵ်ႈမိူင်းၵူဝ်းရီးယႃးၸၢၼ်း လႆႈလၢတ်ႈဝႃႈ ၵူဝ်းရီးယႃးၸၢၼ်း ယင်းတိုၵ်ႉဝူၼ်ႉ သွၼ်ႇ တေသူင်ႇၶိူင်ႈယိပ်းပၼ်ယူႇၶရဵၼ်း တႃႇႁႂ်ႈပဵၼ်ၵၢၼ်တုမ်ႉတွပ်ႇ လွင်ႈဢၼ် ၵူဝ်း ရီးယႃးႁွင်ႇ ၸွႆႈထႅမ်ရၢတ်ႉသျႃး တီႈၼႂ်းပၢင်တိုၵ်းယူႇႁိုဝ် ၼႆယဝ်ႉ။ လွင်ႈဢၼ်ၵူဝ်းရီးယႃးႁွင်ႇ ၸွႆႈထႅမ်ရၢတ်ႉသျႃးၼၼ်ႉ ၽၢႆႇတၢင်းၵူဝ်းရီးယႃးၸၢၼ်း ယုမ်ႇယမ်ဝႃႈ ရၢတ်ႉသျႃး တေၶိုၼ်းၸွႆႈထႅမ် ၵူဝ်းရီးယႃးႁွင်ႇ လူၺ်ႈ Technology လႄႈ ၽၢႆႇၵၢၼ်သိုၵ်း ၽွင်းယၢမ်းဢၼ်ၵူဝ်းရီးယႃးႁွင်ႇ ယင်းတိုၵ်ႉမႄႇၶႂၢၵ်ႈလၢဝ်ပွမ်ၸွပ်ႇ သွၵ်ႈ လႄႈ ၽိူမ်ႉႁႅင်းၼမ်ႉၵတ်ႉမၢၵ်ႇမိတ်ႉသႆးယူႇၼၼ်ႉ ဝႃႈၼႆ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-11-05T15:04:30 | https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%95%e1%80%ad%e1%80%af%e1%80%90%e1%80%ba%e1%82%87%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc/ | ပၢင်ပွႆးပိုတ်ႇႁူင်းႁဵၼ်းၸၼ်ႉသုင် (ၶေႃးလိၵ်ႉ) ပုတ်ႉထ | မိူဝ်ႈၼႂ်းဝၼ်းထီႉ 31 October ထိုင် 2 November 2024 ၼၼ်ႉတီႈႁူင်းႁဵၼ်းသွၼ်လိၵ်ႈ ပရိယတ်ႉတိ ဝတ်ႉထမ်ႇမေႃးတယ ဝတ်ႉမိူင်းၼၢႆး ပွၵ်ႉလူင်ပႃႇ မၢၼ်ႈၶဵတ်ႇ(03) ဝဵင်းၵဵင်းတုင် ၼၼ်ႉ သိုပ်ႇယုၵ်ႉၸၼ်ႉၶိုၼ်ႈမႃးပဵၼ် ႁူင်းႁဵၼ်းၸၼ်ႉသုင်(ၶေႃးလိၵ်ႉ) သေတၢင်ႇၸိုဝ်ႈဝႃႈ ဢႅၵ်ႉၵပိတၸ ဢႃႇၸေႇယႃႉ ၶေႃးလိၵ်ႉပုတ်ႉထ (KENG TUNG AG-GABHIDHAJAAJEYYA BUDDHIST COLLEGE 2024) လႄႈၸတ်းႁဵတ်းပႃးပၢင်တၢၼ်ႈၶႆႈယဝ်ႉ ၸင်ႇပိုတ်ႇပၢႆႉႁူင်းႁဵၼ်းၵႂႃႇ ဝႃႈ ၼႆ။ ပၢင်တၢၼ်ႈၶႆႈၼၼ်ႉလႆႈၸတ်းႁဵတ်းတႃႇၶၢဝ်းတၢင်း 2 ဝၼ်းသေ ဝၼ်းဢွၼ်တၢင်းသုတ်း ဝၼ်းထီႉ 31 October 2024 ၼၼ်ႉမီး ၸဝ်ႈမႁႃႇမုင်ႉ မိူင်းၸၼ် ၶူးပိုၼ်ၶမ်း တီႈၵိူဝ်းၵုမ် လွတ်ႈႁေႃးပၼ်တၢင်းႁူႉ ၵဵဝ်ႇလူၺ်ႈလွင်ႈ မေႃႇၼမ်ႉထမ်း ပရိယတ်ႉ လႄႈ လွင်ႈပိုၼ်းၵႅပ်ႈႁူင်းႁဵၼ်းသေမီးၵူၼ်းၶိုၼ်ႈထွမ်ႇ 100 ပၢႆ လႄႈၼႂ်းဝၼ်းထီႉ 1 November 2024 ၼၼ်ႉ မီးၸဝ်ႈၶူးသီႇရိထမ်ႇမ လွႆၸၢၵ်ႈတေႃႇၼွင်ၽႃ လၢတ်ႈပၼ်ၵႂၢမ်းႁူႉၵႂႃႇၵဵဝ်ႇလူၺ်ႈလွင်ႈ (ပုတ်ႉပိင်ႇၺႃႇ တႃႇပူၵ်းပွင်ၸၢတ်ႈပၢၼ် ) ၊ ပေႃးၶႂ်ႈႁႂ်ႈဝၢၼ်ႈမိူင်းၶိုၼ်ႈယႂ်ႇ တေလႆႈပူၵ်းပွင်ၵူၼ်းမိူင်း ပေႃးၶႂ်ႈႁႂ်ႈၵူၼ်းမိူင်းၶိုၼ်ႈယႂ်ႇ လူဝ်ႇပူၵ်းပွင် ပၢႆးပိင်ႇၺႃႇၼႆသေ မီးၵူၼ်းၶိုၼ်ႈထွမ်ႇ 200 ပၢႆၼႆယဝ်ႉ။ ၼႂ်းဝၼ်းထီႉ 2 November 2024 ၼၼ်ႉ သိုပ်ႇယုၵ်ႉၸၼ်ႉၶိုၼ်ႈမႃးပဵၼ် ႁူင်းႁဵၼ်းၸၼ်ႉသုင်(ၶေႃးလိၵ်ႉ) သေမီးသင်ႇၶၸဝ်ႈလႄႈ ၵူၼ်းမိူင်း ႁူမ်ႈၵၼ်ပိုတ်ႇပၢႆႉၶေႃးလိၵ်ႉမႂ်ႇလႄႈ ယၢတ်ႇၼမ်ႉႁူမ်ႈၵၼ် ၵႂႃႇဝႃႈၼႆ ။ ႁူင်းႁဵၼ်း ပရိယတ်ႉတိ ထမ်ႇမေႃးတယၵဵင်းတုင်ၼႆႉ ၶွပ်ႈထိုင် (68) ပီႊယဝ်ႉ ၼႆယူႇ။ တႆးလွတ်ႈလႅဝ်း | ['ၾိင်ႈငႄႈၾိင်ႈထုင်း'] |
2024-11-05T11:07:05 | https://taifreedom.com/%e1%80%9d%e1%81%bc%e1%80%ba%e1%80%b8%e1%81%b5%e1%80%ad%e1%80%b0%e1%80%90%e1%80%ba%e1%82%87%e1%81%b8%e1%80%9d%e1%80%ba%e1%82%88%e1%80%90%e1%80%b0%e1%81%bc%e1%80%ba%e1%81%b6%e1%80%b0%e1%80%b8%e1%80%9c/ | ဝၼ်းၵိူတ်ႇၸဝ်ႈတူၼ်ၶူးလူင် ၶမ်းမၢႆ ထမ်ႇမသႃႇမိ လႄႈပၢင်ၵုမ်ၶွၼ်ႊၾရႅၼ်ႉၵူႈမိူင်းမိူင်း ပွၵ်ႈၵမ်း (11) | တႃႇပဵၼ်တီႈမၢႆတွင်း ႁူမ်ၸူမ်းဝၼ်းၵိူတ်ႇၶွပ်ႈၶူပ်ႇၸဝ်ႈတူၼ်ၶူးလူင် ပႃႇမွၵ်ႉၶ Prof. Dr. ၶမ်းမၢႆ ထမ်ႇမသႃႇမိ ဢႃႇယူႉၶွပ်ႈၶူပ်ႇ (60) ပီႊတဵမ်ၼႆသေ ပေႃးထိုင်မႃးၼႂ်းဝၼ်းထီႉ 07−08 November 2024 ၶၢဝ်းယၢမ်း ၵၢင်ၼႂ် 07:00 မူင်း တေႃႇထိုင်ႁူဝ်ၶမ်ႈ 17:00 မူင်းၼၼ်ႉ ယူႇတီႈၸၼ်ႉၸွမ်ပုတ်ႉထမိူင်းတႆး Shan State Buddhist University ဝဵင်းလူင်တူၼ်ႈတီးသေ တေၸတ်းႁဵတ်းပၢင်ၵုမ်ၶွၼ်ႊၾရႅၼ်ႉၵူႈမိူင်းမိူင်း ပွၵ်ႈၵမ်း (11) The 11th International Conference ၼႆလႄႈ ပီႈၼွင်ႉၸိူဝ်းယူႇတီႈၵႆသေဢမ်ႇၸၢင်ႈမႃးႁွတ်ႈထိုင်လႆႈၼၼ်ႉၵေႃႈ ၶဝ်ႈႁူမ်ႈပၢင်ၵုမ်ၸွမ်းတင်းဢွၼ်ႊလၢႆး Zoom: ID: 820 9826 5246 Passcode: 523420 ဢမ်ႇၼၼ်တီႈ Zoom Link: https://us02web.zoom.us/j/82098265246 ၼႆႉလႆႈယူႇ ၼႆယဝ်ႉ။ ပၢင်ၵုမ်ၶွၼ်ႇၾရႅၼ်ႉၵူႈမိူင်းမိူင်း ပွၵ်ႈၵမ်း (11) ၼႆႉ တေဢုပ်ႇဢူဝ်းၵႂႃႇလူၺ်ႈႁူဝ်ၶေႃႈဢၼ်ဝႃႈ “ၶုတ်းသႅင်ၶုတ်းၼႂ်းလိၵ်ႈ” ၼႆသေ မိူဝ်ႈတႄႇဢၢင်ႈတေၸတ်းႁဵတ်း ၼႂ်းဝၼ်းထီႉ 08-09 November 2024 ၼႆသေတႃႉ ယွၼ်ႉပိူဝ်ႈတၢင်းယၢပ်ႇၽိုတ်ႇလၢႆလၢႆလွင်ႈလႄႈ ၸင်ႇၶိုၼ်းၶၢႆႉဝၼ်းပၢင်ၵုမ် မႃးတၢင်းၼႃႈ ဝၼ်းၼိုင်ႈၼႆ ယူႇတီႈၸၼ်ႉၸွမ်ပုတ်ႉထမိူင်းတႆး ပိုၼ်ၽၢဝ်ႇၵႂႃႇၼင်ႇၼႆ။ ၸဝ်ႈတူၼ်ၶူးလူင် Prof. Dr. ၶမ်းမၢႆ ထမ်ႇမသႃႇမိ ၼႆႉပဵၼ်ၽူႈၵေႃႇတင်ႈ ၸၼ်ႉၸွမ်ပုတ်ႉထမိူင်းတႆး ဝဵင်းတူၼ်ႈတီႈလႄႈ ၽူႈပိုၼ်ၽႄႈသႃႇသၼႃႇပုတ်ႉထၸဝ်ႈ ၼွၵ်ႈမိူင်းၼႂ်းမိူင်းဢမ်ႇၵိုတ်းဢမ်ႇလိုဝ်ႈသေ ပီႊၼႆႉဢႃႇယူႇၶွပ်ႈတဵမ် (60) ပီႊၼႆယဝ်ႉ။ ၵူႈပီပူၼ်ႉမႃးၵေႃႈ ၼင်ႇႁိုဝ်တေပဵၼ်တီႈမၢႆတွင်းၶွပ်ႈၶူပ်ႇဝၼ်းၵိူတ်ႇၸဝ်ႈၼၼ်ႉ လႆႈႁဵတ်းပၢင်ၵုမ်ၶွၼ်ႇၾရႅၼ်ႉၵူႈမိူင်းမိူင်း မႃးၵူႈပီႈၵူၺ်းဢမ်ႇၵႃး မီးလွင်ႈၽုၵ်ႇသွမ်ႈတူၼ်ႈမႆႉတူၼ်ႈတွၵ်ႇ ၼပ်ႉႁူဝ်ႁဵင်တူၼ်ႈ ယူႇယဝ်ႉ။ တႆးလွတ်ႈလႅဝ်း | ['ၶၢဝ်ႇ'] |
2024-11-05T10:31:18 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-14/ | သိုၵ်းမၢၼ်ႈပွႆႇမၢၵ်ႇသႂ်ႇတီႈဝဵင်းလႃႈသဵဝ်ႈထႅင်ႈ | မိူဝ်ႈၼႆႉဝၼ်းထီႉ 5 November 2024 (လိူၼ်သိပ်းသွင်မႂ်ႇ 5 ၶမ်ႈ ပီႊတႆး 2118 ၼီႈ) ၽွင်းၵူၼ်းမိူင်းၼွၼ်းလပ်းယဵၼ်ယူႇၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇထႅင်ႈ တီႈဝၢၼ်ႈမႄႈႁၢၼ်ႇ ဢိူင်ႇမႄႈႁၢၼ်ႇ ၸႄႈဝဵင်းလႃႈသဵဝ်ႈ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ယၢမ်းၵၢင်ၶိုၼ်းၼၼ်ႉ သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇထႅင်ႈ 2 လုၵ်ႈ တေပဵၼ်ၶၢဝ်းယၢမ်း 00:43 မူင်း လႄႈ 00:50 မူင်းသေ မၢၵ်ႇၵႂႃႇတူၵ်းသႂ်ႇ တီႈလုမ်းၽၢႆႇဢုပ်ႉပိူင်ႇ လႄႈ ႁိူၼ်းၵူၼ်းမိူင်း ဢၼ်ပၢႆႈၽေးဝႆႉၼၼ်ႉၶႃႈဢေႃႈ၊ ၵူၼ်းမိူင်းတႄႉဢမ်ႇမီးၽႂ်လႂ်မၢတ်ႇၸဵပ်းၼင်ႇၵဝ်ႇ ဝႃႈၼႆ။ ၸုမ်းသိုၵ်းၵူဝ်းၵၢင်ႉ MNDAA ပိုၼ်ၽၢဝ်ႇဝႆႉဝႃႈ ဝဵင်းဢၼ်မီးၼႂ်းၼႃႈလိၼ်ၵုမ်းၵမ် MNDAA သေ ထုၵ်ႇၺႃးႁိူဝ်းမိၼ်သိုၵ်းမၢၼ်ႈ ပွႆႇမၢၵ်ႇသႂ်ႇဢမ်ႇထၢတ်ႇဢမ်ႇဝၢႆးၼၼ်ႉ ပဵၼ်တီႈဝဵင်းလႃႈသဵဝ်ႈ ၼႆယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-11-05T13:00:15 | https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8-10-%e1%80%99%e1%80%b5%e1%80%9d%e1%80%ba%e1%80%b8-%e1%80%9c%e1%81%a2%e1%80%84%e1%80%ba%e1%82%89%e1%80%9e%e1%82%86/ | လွၵ်းလၢႆး 10 မဵဝ်း လၢင်ႉသႆႈလူင်ၼႂ်းတူဝ်ႁဝ်းႁႂ်ႈမူတ်းသႂ် | ၵၢၼ်ဢၼ်ႁဝ်းလၢင်ႉသႆႈလူင်ၼႆႉ တွၼ်ႈတႃႇလၢင်ႉပႅတ်ႈဢၼ်ဢမ်ႇလီဢၼ်ၶမ်ဝႆႉ ၼႂ်းသႆႈလူင်ႁဝ်း ႁႂ်ႈပေႃးမူတ်းသႂ် လႄႈ ဢၼ်ဢမ်ႇ လီၸိူဝ်းၼၼ်ႉဢွၵ်ႇပႅတ်ႈသဵင်ႈ” ယွၼ်ႉၼၼ် ႁဝ်းထုၵ်ႇလီလႆႈလၢင်ႉပႅတ်ႈ ၵမ်ႈပႃႈၼမ်၊ သင်ဝႃႈၸမ်ႁူင်းယႃၼႆၸိုင် တေၵႂႃႇ လၢင်ႉပႅတ်ႈတီႈႁူင်းယႃ သင်ဝႃႈဢမ်ႇမီးတိုဝ်ႉတၢင်းၵႂႃႇႁႃမေႃၼႆၵေႃႈ ႁဵတ်းၸွမ်းလွၵ်းလၢႆး ဢၼ်လၢတ်ႈၼႄဝႆႉၼႆႉၵေႃႈလႆႈယူႇ။ ၵိၼ်ၼမ်ႉၼမ်ၼမ် ၵိၼ်ပၼ်ၼမ်ႉၼမ်ၼမ်တွၼ်ႈတႃႇတေယွႆႈဢႁႃႇရလႆႈလီ လႄႈ သင်ပဵၼ်လႆႈၼိုင်ႈဝၼ်းၼႆႉ ႁႂ်ႈၵိၼ်ပၼ် ၼမ်ႉဢုၼ်ႇ 6 – 8 ၵွၵ်းၵႅဝ်ႈ တွၼ်ႈတႃႇတေလၢင်ႉပၼ်သႆႈလူင်ၼႂ်းတူဝ်ႁဝ်း ၵူၼ်းဢၼ် ဢမ်ႇပေႃးၵႆႉၵိၼ်ၼမ်ႉၼမ်ၼႆၵေႃႈ ႁႂ်ႈၵိၼ်ပၼ်မၢၵ်ႇမႆႉ ဢၼ်မီးၼမ်ႉၼမ် မိူၼ်ၼင်ႇ တႅင်တမ်ႇပူႇ၊ မၢၵ်ႇၶိူဝ်သူမ်ႈ၊ တႅင်ႁွမ်၊ တႅင်ႁႆႈ ၸိူဝ်းၼႆႉၵေႃႈ ၸွႆႈလၢင်ႉသႆႈလူင်ပၼ်ၶႅမ်ႉၼႃႇၼႆယဝ်ႉ။ ၵိၼ်ပၼ်ၵိူဝ်ပၢင်ႇလၢႆႇလေႃးၼမ်ႉဢုၼ်ႇ ဢဝ်ၵိူဝ်ပၢင်ႇလၢႆႇ ဢမ်ႇၼၼ် ၵိူဝ်သီၶွင်ႇ 2 ၸေႃႉၼဵင်ႈ လေႃးတင်းၼမ်ႉဢုၼ်ႇသေၵိၼ်ပၼ် 1 ဝၼ်းလႂ် 2 ပွၵ်ႈ တေၸွႆႈ ႁႂ်ႈသႆႈလူင်ႁဵတ်းၵၢၼ်လႆႈလီလိူဝ်ၵဝ်ႇ။ ၼမ်ႉမၢၵ်ႇၽႃႈလေႃးၼမ်ႉၽိုင်ႈ သႂ်ႇၼမ်ႉမၢၵ်ႇၽႃႈလေႃးၼမ်ႉၽိုင်ႈၼိုင်ႈ ၸေႃႉၼဵင်ႈ လႄႈတၢင်းၵိူဝ်ဢိတ်ႉဢွၼ်ႇသေ ၵိၼ်ပၼ်ၵၢင်ၼႂ်မိူဝ်ႈတွင်ႉပဝ်ႇၼၼ်ႉတေလီတေႉတေႉ။ တၢင်းၵိၼ်ဢၼ်မီး fiber fiber ဢမ်ႇၼၼ် သဵၼ်ႈယႂ်းဢႁႃႇရ တေၸွႆႈႁႂ်ႈတွင်ႉၵႂႃႇလီ တွင်ႉၵႂႃႇမၢၼ်ႇ ပေႃးၵိၼ်တၢင်းၵိၼ်ဢၼ်မီး သဵၼ်ႈယႂ်းတၢင်းၵိၼ်သုင် ၼႆ တေၸွႆႈလၢင်ႉသၢၼ်ၵွင်ႉၼႂ်းလမ်းသႆႈ တွင်ႉတေဢမ်ႇပုၵ်ႈ တွင်ႉဢမ်ႇပိၵ်ႉ ႁဵတ်းႁႂ်ႈတွင်ႉၵႂႃႇမၢၼ်ႇ ၾၢႆႇပိူဝ်ႇ (fiber) တေလၢင်ႉပၼ်လမ်းသႆႈႁႂ်ႈမူတ်းသႂ် လူတ်းတိုဝ်ႉတၢင်း ဢၼ်ၸၢင်ႈပဵၼ် တၢင်းပဵၼ်သလိူၵ်ႈ လႄႈတၢင်းပဵၼ်ၵႅၼ်ႇသႃႇသႆႈလူင်လႆႈပႃးထႅင်ႈ ယွၼ်ႉၼၼ် ႁဝ်းထုၵ်ႇလီၵိၼ်ပၼ်တၢင်းၵိၼ် ဢၼ်မီး fiber ၼမ် ၊ တၢင်းၵိၼ်ဢၼ်မီး fiber ၼမ်ၼႆႉ ပဵၼ် ထူဝ်ႇၵူႈမဵဝ်း လႄႈ ၽၵ်းသီၶဵဝ်ၸိူဝ်းၼႆႉယဝ်ႉ။ ၼမ်ႉမၢၵ်ႇမႆႉ ၼမ်ႉမၢၵ်ႇမႆႉ ၊ ၼမ်ႉမၢၵ်ႇမႆႉပၼ်ႇလေႃးၽၵ်းၶဵဝ် မၢၵ်ႇၵႅမ်ႈၶွင်ႇ၊ မၢၵ်ႇၽႃႈ ဝၢၼ်လိၼ်ငိူၵ်ႈ ၶဝ်ၸိူဝ်းၼႆႉ တေၸွႆႈလၢင်ႉပၼ်လမ်းလူင် ဢမ်ႇၼၼ် ဢၼ်ႁဝ်းႁွင်ႉဝႃႈ သႆႈယႂ်ႇၼၼ်ႉလႆႈလီ လႄႈ ယင်းၸွႆႈၽိူမ်ႉ ထႅမ်ပၼ် ဢႁႃႇရၼႂ်းတူဝ်ၶိင်းႁဝ်း ပႃးထႅင်ႈ။ ၼမ်ႉယႃၶိုဝ်ႇ ယႃႁူဝ်မႆႉႁၢၵ်ႈတွၵ်ႇမၢင်မဵဝ်း ဢဝ်မႃးၶိုဝ်ႇၵိၼ် တေၸွႆႈလၢင်ႉပၼ်သႆႈလူင်ႁဝ်းပႃးလႆႈ မိူၼ်ၼင်ႇ ဝၢၼ်လိၼ်ႉငိူၵ်ႈၶိုဝ်ႇ ၼမ်ႉႁၢၵ်ႈၶိူဝ်းတူတ်းမႃ ၼမ်ႉသၢမ်ပူး ၸိူဝ်းၼႆႉ ယႃႈယႃႁူဝ်မႆႉႁၢၵ်ႈတွၵ်ႇတႆးႁဝ်း ဢၼ်ၵိၼ်လႆႈ မီးထႅင်ႈတင်းၼမ် မၢင်မဵဝ်းၵိၼ်ယဝ်ႉၸွႆႈႁႂ်ႈလပ်းလီ မၢင်ဢၼ်ၸွႆႈႁႂ်ႈတႃသႂ် မၢင်မဵဝ်းၸွႆႈႁႂ်ႈတွင်ႉၵႂႃႇလီၼၼ်ႉယဝ်ႉ။ Probiotics ၽရူဝ်ႇပၢႆႇဢူဝ်ႇတိၵ်ႇ ပဵၼ်ၸုမ်း ပႅတ်ႉထီးရီးယႃးမဵဝ်းလီတေႃႇတူဝ်ၶိင်း ဢမ်ႇၼၼ် ၵူၼ်းႁဝ်းႁွင်ႉဝႃႈ ယိတ်ႉ(သ်) တေမီးဝႆႉၼႂ်းသဵၼ်ႈတၢင်းဢႁႃႇရလႄႈ ယူင်ႉသၢင်ႈတူဝ်ၶိင်းၵူႈတွၼ်ႈတွၼ်ႈ။ ၽရူဝ်ႇပၢႆႇဢူဝ်ႇတိၵ်ႇၼႆႉ တူဝ်ၶိင်းထုၵ်ႇလီမီး ႁႂ်ႈၵိုင်ႇငၢမ်ႇၼင်ႇဢၼ်တူဝ်ၶိင်းလူဝ်ႇ ယူင်ႉသၢင်ႈၼႂ်းတူဝ်ၶိင်း ၵူႈတွၼ်ႈတွၼ်ႈ ၸင်ႇတေႁဵတ်းၵၢၼ်လႆႈလီ၊ ယွၼ်ႉဝႃႈ ပႅတ်ႉထီးရီးယႃးၸိူဝ်းၼႆႉ မၼ်းၸွႆႈလုတ်ႇၸိုမ်း ထၢတ်ႈဢႁႃႇရ ၸွႆႈႁႄႉၵင်ႈတၢင်းပဵၼ် လႄႈ သင်တူဝ်ၶိင်းၽိတ်းပိူင်ႈမႃးၸိုင် မၼ်းတေၸွႆႈယူတ်းယႃပၼ် ႁႂ်ႈလီမႃးၶိုၼ်း ဢိၵ်ႇတင်း တေၸွႆႈလၢင်ႉပႅတ်ႈပၼ်ၸိူဝ်ႉမႅင်းဢၼ်ဢမ်ႇလီၼႂ်းသႆႈလူင်ႁဝ်း လႄႈ တေတွင်ႉၵႂႃႇမၢၼ်ႇလီ ။ တၢင်းၵိၼ်ဢၼ်မီး ၽရူဝ်ႇပၢႆႇဢူဝ်ႇတိၵ်ႇၼမ်ၼၼ်ႉ ၼူမ်းသူမ်ႈ ယူဝ်းၵိူတ်ႇ ၼမ်ႉသူမ်ႈသူႇဢၼ်ဢဝ်မၢၵ်ႇၵႅမ်ႈၶွင်ႇမွင်ႁဵတ်းဝႆႉ ၸိူဝ်းၼၼ်ႉယဝ်ႉ။ ၶိင် သင်ဝႃႈၵိၼ်ပၼ်ၶိင်ၼႆၸိုင်တေယွႆႈတၢင်းၵိၼ် ဢၼ်ႁဝ်းၵိၼ်ၶဝ်ႈၵႂႃႇၼၼ်ႉလႆႈငၢႆႈ လွၵ်းလၢႆး ၵိၼ်ၵေႃႈတေမီးယူႇလၢႆလၢႆမဵဝ်း တင်းၶိင်လႄႈမၢၵ်ႇမႆႉ ပၼ်ႇလေႃးၵၼ် ႁဵတ်းၼမ်ႉမၢၵ်ႇမႆႉပၼ်ႇသေၵိၼ် ၵေႃႈလႆႈ ဢမ်ႇၼၼ်ၵေႃႈ ဢဝ်ၵႂႃႇၸေႈလေႃးၼမ်ႉဢုၼ်ႇႁိုဝ်ႉ ၊ လေႃးၼမ်ႉၽိုင်ႈႁိုဝ်ႉ သေၵိၼ်ပၼ် ၼိုင်ႈဝၼ်းၼိုင်ႈပွၵ်ႈ ဢမ်ႇၼၼ် ဝၼ်းသွင်ပွၵ်ႈၵေႃႈလႆႈယူႇ။ ၼမ်ႉမၼ်းပႃ ၼမ်ႉမၼ်းပႃၼႆႉ မီးပႃးၵဵတ်းၶႆမၼ်းၼႆလႄႈ တေမီးပႃး OMEGA 3 ဢၼ်တေၸွႆႈလၢင်ႉပၼ်လမ်းသႆႈလႆႈ ၼၼ်ႉယဝ်ႉ။ ဢမ်ႇၵိၼ်တၢင်းၵိၼ်သင် ပေႃးဢမ်ႇၵိၼ်သင်သေမွၵ်ႈ 1တႃႇ 2တႃႇ ၼႆ တွင်ႉတေပဝ်ႇ လႄႈ တေႁဵတ်းႁႂ်ႈတပ်း ႁဝ်းႁဵတ်းၵၢၼ် ဢဝ်ၵွင်ႉသၢၼ် ဢၼ်ဢမ်ႇလီ ဢၼ်ပဵၼ်ၽေးတေႃႇတူဝ်ၶိင်းဢွၵ်ႇပႅတ်ႈ ၵူၺ်းၵႃႈ မိူဝ်ႈဢမ်ႇၵိၼ်ၶဝ်ႈ ဢမ်ႇၵိၼ်တၢင်းၵိၼ်သင်ၼၼ်ႉ ထုၵ်ႇလီၵိၼ်ပၼ်ၼမ်ႉ ဢမ်ႇၼၼ် ၼမ်ႉၽၵ်းၶဵဝ်ပၼ်ႇ ၼမ်ႉမၢၵ်ႇမႆႉပၼ်ႇ ၸိူဝ်းၼႆႉပၼ်ယူႇ ၊ လၢႆးၼႆႉတႄႉ ဢမ်ႇသၢင်ႇထုၵ်ႇတႃႇ ၵူၼ်းမီးႁူင်းၶဝ်ႈၸဵပ်း ဢမ်ႇၼၼ် ၵူၼ်းၵႆႉပေႃႇပီႉၶဝ်ႈသေဢိတ်း လႄႈ ယင်းၸၢင်ႈ ပဵၼ်ငဝ်ႈႁၢၵ်ႈဢၼ်ပဵၼ်မႃးတၢင်းပဵၼ် ႁူင်းၶဝ်ႈ ၵႅတ်ႉၼႂ်းႁူင်းၶဝ်ႈ ဢိၵ်ႇတင်း တၢင်းပဵၼ်လၢႆလၢႆပိူင်ထႅင်ႈတင်းၼမ်လႄႈ လၢႆးၼႆႉ ႁႂ်ႈပဵၼ်သဵၼ်ႈတၢင်းလိူၵ်ႈလိုၼ်းသုတ်းဢဝ်ၼႃႈ ။ ပိၼ်ႇတႅမ်ႈ – မွၼ်းလႅင်း တႆးလွတ်ႈလႅဝ်း ဢၢင်ႈဢိင် – sanook | ['ပိုၼ်ႉႁူႉလီသူၼ်ၸႂ်'] |
2024-11-04T10:08:54 | https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-1-%e1%80%9c%e1%80%ad%e1%80%b0%e1%81%bc%e1%80%ba-%e1%81%b5%e1%80%b0%e1%81%bc%e1%80%ba%e1%80%b8%e1%80%99/ | ၶၢဝ်းတၢင်း 1 လိူၼ် ၵူၼ်းမိူင်းၸိူဝ်းယူႇၼႂ်းၼႃႈလိၼ် TNLA လႆႈတၢႆ 34 ၵေႃႉ | ဝၢႆးသေၸုမ်းသိုၵ်း TNLA ၵုမ်းထိင်းလႆႈဝဵင်းလၢႆလၢႆတီႈ ၼႂ်းၸိုင်ႈတႆးပွတ်းႁွင်ႇ ယဝ်ႉၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ဢမ်ႇထၢတ်ႇဢမ်ႇဝၢႆး လႄႈ ႁဵတ်းႁႂ်ႈၵူၼ်းမိူင်းၸိူဝ်းဢမ်ႇမီးတၢင်းၽိတ်းသင် လႆႈမၢတ်ႇၸဵပ်းလူႉတၢႆတင်းၼမ် ၼႆယဝ်ႉ။ ၸုမ်းသိုၵ်း TNLA ပိုၼ်ၽၢဝ်ႇၵႂႃႇဝႃႈ ၼႂ်းလိူၼ် October 2024 ၶၢဝ်းတၢင်း 1 လိူၼ် ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၼႂ်းပိုၼ်ႉတီႈဝဵင်း ၼွင်ၶဵဝ်၊ ၵူတ်ႉၶၢႆ၊ ၼမ်ႉသၼ်ႇ၊ သီႇပေႃႉ ဢၼ်ပဵၼ်ၼႃႈလိၼ်ၵုမ်းၵမ်ၶွင် TNLA သေ မၢၵ်ႇတူၵ်းတႅၵ်ႇ တိူဝ်ႉၸပ်းသႂ်ႇ ၵူၼ်းမိူင်းလႆႈတၢႆၵႂႃႇ 34 ၵေႃႉ မၢတ်ႇၸဵပ်း 87 ၵေႃႉ လႄႈ ဢၼ်လူႉတၢႆ ဢၼ်မၢတ်ႇၸဵပ်းၼမ်သေပိူၼ်ႈသမ်ႉ ပဵၼ်ၵူၼ်းမိူင်းၼွင်ၶဵဝ်၊ ယွၼ်ႉၸၢၵ်ႇမၢၵ်ႇသေ ႁိူၼ်းယေးၸိူဝ်းၼႆႉၵေႃႈ လႆႈလူႉၵွႆတင်းၼမ်မိူၼ်ၵၼ် ၼႆယဝ်ႉ။ မိူဝ်ႈဝၼ်းထီႉ 2 November 2024 ယၢမ်းၵၢင်ၶမ်ႈမွၵ်ႈ 20:00 မူင်းၼႆႉၵေႃႈ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ် ပွႆႇမၢၵ်ႇသႂ်ႇ တီႈၼႂ်းပွၵ်ႉပူႇတႃႇ ဝဵင်းၼွင်ၶဵဝ် 2 လုၵ်ႈ လႄႈ ၵၢမ်ႇလီသေၸၢၵ်ႇမၢၵ်ႇဢမ်ႇတိူဝ်ႉၸပ်းၵူၼ်းမိူင်း ၼႆယဝ်ႉ။ တၢင်းၽၢႆႇၸုမ်းသိုၵ်း MNDAA ဢၼ်ပဵၼ်ၸုမ်းဢူၺ်းလီၵၼ်တင်း သိုၵ်း TNLA ၼၼ်ႉၵေႃႈ ပိုၼ်ၽၢဝ်ႇဝႆႉဝႃႈ တင်ႈတႄႇလိူၼ် July ထိုင် October 2024 ၶၢဝ်းတၢင်း 4 လိူၼ်ၼႆႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၼႂ်းၼႃႈလိၼ်ၵုမ်းၵမ်ၶွင် MNDAA လႄႈ မီးၵူၼ်းမိူင်းလႆႈတၢႆၵႂႃႇ 38 ၵေႃႉ မၢတ်ႇၸဵပ်း 128 ၵေႃႉ ၼႆယူႇယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-11-02T11:57:25 | https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c%e1%82%86%e1%82%88%e1%80%90%e1%81%a2%e1%82%86-38-%e1%81%b5%e1%80%b1%e1%82%83%e1%82%89/ | ၵူၼ်းမိူင်းလႆႈတၢႆ 38 ၵေႃႉ ၼႂ်းၼႃႈလိၼ်သိုၵ်းၵူဝ်းၵၢင်ႉ | မိူဝ်ႈဝႃးဝၼ်းထီႉ 1 November 2024 (လိူၼ်သိပ်းသွင်မႂ်ႇ 1 ၶမ်ႈ ပီႊတႆး 2118 ၼီႈ) ၸုမ်းသိုၵ်းၵူဝ်းၵၢင်ႉပိုၼ်ၽၢဝ်ႇၵႂႃႇဝႃႈ တင်ႈတႄႇလိူၼ် July ထိုင် October ၶၢဝ်းတၢင်း 4 လိူၼ်ၼႆႉ မီးၵူၼ်းမိူင်း ၼႂ်းၼႃႈတီႈၵုမ်းၵမ်ၶွင် MNDAA လႆႈတၢႆယွၼ်ႉႁိူဝ်းမိၼ် သိုၵ်းမၢၼ်ႈ မီး 38 ၵေႃႉ လႄႈ မၢတ်ႇၸဵပ်း 128 ၵေႃႉ ယူႇယဝ်ႉ။ Photo – လားရှိုးမြို့ ပြန်လည်ထူထောင်ရေး ဝၢႆးသေသိုၵ်းမၢၼ်ႈတူၵ်းသုမ်းၵႂႃႇ ငဝ်ႈငုၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ ယမၶ ဝဵင်းလႃႈသဵဝ်ႈယဝ်ႉၼၼ်ႉ ၸုမ်းသိုၵ်းမၢၼ်ႈ တင်ႈၸႂ်ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ဢွင်ႈတီႈၵူၼ်းမိူင်းယူႇသဝ်း ဢမ်ႇထၢတ်ႇဢမ်ႇဝၢႆးလႄႈ ႁဵတ်းႁႂ်ႈၵူၼ်းမိူင်း လႆႈမၢတ်ႇၸဵပ်းလူႉတၢႆတင်းၼမ်သေ ဢမ်ႇၵႃး ႁိူၼ်းယေး၊ ႁူင်းယႃ၊ ႁူင်းႁဵၼ်း၊ ဢွင်ႈတီႈၵိူဝ်းယမ်သႃႇသၼႃႇၸိူဝ်းၼႆႉ လႆႈလူႉၵွႆတင်းၼမ်ယူႇယဝ်ႉ။ ဝဵင်းဢၼ်ၸုမ်းသိုၵ်းၵူဝ်းၵၢင်ႉ MNDAA ၵုမ်းၵမ်ဝႆႉသေ ထုၵ်ႇၺႃးႁိူဝ်းမိၼ်သိုၵ်းမၢၼ်ႈ ပွႆႇမၢၵ်ႇသႂ်ႇ ဢမ်ႇထၢတ်ႇဢမ်ႇဝၢႆးၼၼ်ႉ ပဵၼ်တီႈဝဵင်းလႃႈသဵဝ်ႈ ဝႃႈၼႆ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-11-01T21:43:54 | https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad%e1%80%af-4/ | ၸွမ်သိုၵ်းလူင်ယွတ်ႈသိုၵ်း ၶဝ်ႈႁူမ်ႈပၢင်ပွႆးလေႃႇသွၼ်းႁုၼ်ႇႁၢင်ႈလႄႈ ပၢင်လူႇတၢၼ်းၵထိၼ်ႇၽွမ်ႉႁူမ်ႈ | မိူဝ်ႈၼႆႉဝၼ်းထီႉ 1 November 2024 (လိူၼ်သိပ်းသွင်မႂ်ႇ 1ၶမ်ႈ ပီႊတႆး2118ၼီႈ) ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်ႈၸိုင်ႈတႆး/တပ်ႉသိုၵ်းၸိုင်ႈတႆး (RCSS /SSA) လႄႈမေးၼၢင်း ၼၢင်းလိူၼ်ၶမ်း ၶဝ်ႈႁူမ်ႈပၢင်ပွႆးလေႃႇသွၼ်းႁုၼ်ႇႁၢင်ႈသြႃႇၸဝ်ႈလူင် (ဝႃႇရိၼ်ႇတ) လႄႈပၢင်ပွႆးလူႇတၢၼ်းၵထိၼ်ႇၽွမ်ႉႁူမ်ႈ တီႈဝတ်ႉတိယသထၢၼ် ဝတ်ႉတႆးမႄႈတႅင် ဢိူင်ႇသၼ်မႁႃၽူၼ်း ၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇ ၸိုင်ႈထႆး ၼႆယဝ်ႉ။ ၸွမ်းၼင်ႇၶပ်းမၢႆပၢင်ပွႆးၼၼ်ႉ ယၢမ်း 9:45 ပီႈၼွင်ႉၸဝ်ႈတႃႇၼ လႄႈၽူႈၶဝ်ႈႁူမ်ႈပၢင်ပွႆး ဢွၼ်ၵၼ်လဵပ်ႈၶူဝ်းလူႇၶူဝ်းတၢၼ်းယဝ်ႉ ထိုင်ယၢမ်း 11:00 မူင်း ၵၢပ်ႈသွမ်းသင်ႇၶႃႇၸဝ်ႈသေ ယၢမ်းဝၢႆးဝၼ်းၸွမ်သိုၵ်းလူင်ယွတ်ႈသိုၵ်း ၵၢပ်ႈလူႇသၢင်ႇၵၢၼ်းၶိၼ်းတမ်ႈတီႈၸဝ်ႈၶူးမႁႃႇၵေႃးလိင်ႇ လႄႈႁူမ်ႈလူႇတၢၼ်းယၢတ်ႇၼမ်ႉ ၸႅၵ်ႇၽႄၵုသူဝ်ႇၵႂႃႇ ၼႆယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-11-01T12:53:06 | https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%81%b5%e1%80%ad%e1%81%bc%e1%80%ba-10-%e1%80%99%e1%80%b5%e1%80%9d%e1%80%ba%e1%80%b8-%e1%80%a2%e1%81%bc%e1%80%ba%e1%80%95%e1%81%bc%e1%80%ba%e1%82%81/ | တၢင်းၵိၼ် 10 မဵဝ်း ဢၼ်ပၼ်ႁႅင်းပွတ်ႇ ႁဵတ်းႁႂ်ႈပွတ်ႇၵႅၼ်ႇၶႅင် လီတွၼ်ႈတႃႇၵူၼ်းမီးတၢင်းပဵၼ်မွင်ၶေႃႈ | တၢင်းၵိၼ် ဢၼ်ပၼ်ဢႁႃႇရ တႃႇပွတ်ႇ ဢၼ်ၵူၼ်းၸိူဝ်းၶႂ်ႈမီးပၢႆးယူႇလီပွတ်ႇၶႅမ်ႉၼၼ်ႉ ထုၵ်ႇလႆႈၵိၼ်ဝႆးဝႆး တွၼ်ႈတႃႇႁႂ်ႈဢင်ႇၵႃႇ ဢၼ်လမ်ႇလွင်ႈႁဝ်း ၵႅၼ်ႇၶႅင် လႄႈ ပႃးၸဵမ်ၵူၼ်းၸိူဝ်းမီးပၼ်ႁႃ ပွတ်ႇဝႆႉယူႇယဝ်ႉၼၼ်ႉ တၢင်းၵိၼ်ဢၼ်မီးၽွၼ်းလီတႃႇပၢႆးယူႇလီၸိူဝ်းၼႆႉၵေႃႈ တေၸွႆႈပၼ်ဢႁႃႇရ ပွတ်ႇလႆႈၼႆယဝ်ႉ ပွတ်ႇၼႆႉ ပဵၼ်ဢင်ႇၵႃႇ ဢၼ်လမ်ႇလွင်ႈ ဢၼ်ၸွႆႈႁဵတ်းႁႂ်ႈ လူမ်းတီႈၼႂ်းတူဝ်ႁဝ်းၼၼ်ႉ မူတ်းသႂ် လႄႈ လမ်ႇလွင်ႈတႃႇ ၵၢၼ်ထူၺ်ႈၸႂ်ႁဝ်းတႄႉတႄႉ ၵွပ်ႈၼၼ်ႁဝ်းဢမ်ႇထုၵ်ႇလီႁႂ်ႈပွတ်ႇ လႆႈႁပ်ႉလွင်ႈႁၢႆႉႁႅင်းဢီႈသင် ဢၼ်တေၸၢင်ႈႁဵတ်းႁႂ်ႈပဵၼ်မႃး တၢင်းပဵၼ်ပွတ်ႇ ဢိၵ်ႇတင်း တၢင်းပဵၼ်လူမ်းထူၺ်ႈၸႂ် / တၢင်းပဵၼ်ပွတ်ႇၸဵပ်းယဵၼ်း ဢမ်ႇၼၼ် တၢင်းပဵၼ်ၵႅၼ်ႇသႃႇပွတ်ႇ လၢႆးလုမ်းလႃးမၼ်းၵေႃႈငၢႆႈငၢႆႈ ႁဵတ်းသၢင်ႈလႆႈႁင်းၵူၺ်း မိူၼ်ၼင်ႇ လိူၵ်ႈၵိၼ်ပၼ်တၢင်းၵိၼ်ဢၼ်မီးထၢတ်ႈဢႁႃႇရ လႄႈ ၸွႆႈလုမ်းလႃးပွတ်ႇ ၼႆယူႇယဝ်ႉ။ 1. မၢၵ်ႇၵႅမ်ႈၶွင်ႇ – မၢၵ်ႇၵႅမ်ႈၶွင်ႇပဵၼ်မၢၵ်ႇမႆႉဢၼ်မီးထၢတ်ႈ Vitamins C လႄႈ သဵၼ်ႈယႆးသုင် လိူဝ်သေၼၼ်ႉ မၢၵ်ႇၵႅမ်ႈၶွင်ႇယင်းမီး Beta-carotene ဢမ်ႇၼၼ် Free radicals ဢၼ်မီးၸိုဝ်ႈဝႃႈ Quercetin ဢၼ်မီးၼမ်ႉၵတ်ႉ ၸွႆႈလူတ်းယွမ်းပၼ် တၢင်းပဵၼ်ၵႅၼ်ႇသႃႇ လၢႆလၢႆမဵဝ်းလႆႈ ႁူမ်ႈပႃးတင်းတၢင်းပဵၼ်ၵႅၼ်ႇသႃႇပွတ်ႇ ။ ဢိၵ်ႇတင်း Vitamins လႄႈ ထၢတ်ႈ ဢၼ်မီးယူႇၼႂ်းမၢၵ်ႇၵႅမ်ႈၶွင်တင်းၼမ်တင်းလၢႆၼၼ်ႉ တေၸွႆႈလုမ်းလႃးပၼ်ပၢႆးယူႇလီပွတ်ႇႁဝ်းလႆႈထႅင်ႈတၢင်းၼိုင်ႈၼႆယဝ်ႉ။ 2. ႁူဝ်ပိုၵ်ႉလႅင် – တီႈၼႂ်းႁူဝ်ပိုၵ်ႉလႅင်ၼၼ်ႉ တေမီး Beta-carotene သုင် ၊ထၢတ်ႈ Vitamins- A သုင်ႁႅင်းဝႆႉပႃး။ Vitamins – A ၼႆႉ ၸွႆႈႁႄႉၵင်ႈပၼ် တၢင်းပဵၼ်မွင်ၶေႃႈ လႄႈ ၵမ်ႉထႅမ်ပၼ်ႁႅင်းၶၢမ်ႇတူဝ်ႁဝ်း ၵႅၼ်ႇၶႅင်မႃးလိူဝ်ၵဝ်ႇ ၼႆယဝ်ႉ ႁူဝ်ပိုၵ်ႉလႅင်ယင်းမီး သၢၼ် Falcarinol ဢၼ်မီးၼမ်ႉၵတ်ႉ တေႃႇသူႈတင်း သႄးလ်ၵႅၼ်ႇသႃႇလႆႈလီၼႃႇ ၊ ၸွႆႈလၢင်ႉသၢၼ်ၵွင်ႉၼႂ်းတူဝ်ၶိင်းဢွၵ်ႇပႅတ်ႈလႆႈထႅင်ႈလူးၵွၼ်ႇ ၼႆယဝ်ႉ ။ 3. ႁၢင်းၼူၵ်ႉ – မၢႆတွင်းၼႂ်းပပ်ႉပူင်သွၼ် ယႃႈယႃၾိင်ႈထုင်းၶႄႇ ၼႄဝႆႉဝႃႈ ႁၢင်းၼူၵ်ႉ(รังนก)ပဵၼ် ၸွႆႈလုမ်းလႃးပၼ်ပွတ်ႇလႆႈလီတေႉတေႉ လႄႈ ၸွႆႈလၢင်ႉပႅတ်ႈၶီႈတိူဝ်ႇ၊ ၵႄႈဢႆ သေဢမ်ႇၵႃး ယင်း ဢဝ်လူမ်းမႆႈၼႂ်းတူဝ်ၶိင်းဢွၵ်ႇလႆႈၶႅမ်ႉတႄႉတႄႉ တေလႆႈဝႃႈ ပဵၼ်တၢင်းၵိၼ် လႄႈ ယႃႈယႃၸႃႉလီ တႃႇမႄးၵုမ်းလုမ်းလႃးတူဝ်ၶိင်း ၸိူဝ်းဢၼ်လူႉလႅဝ်ၵႂႃႇယဝ်ႉၼၼ်ႉ ဢိၵ်ႇတင်း ႁၢင်းၼူၵ်ႉၼႆႉယင်းယူတ်းယႃလႆႈ တၢင်းပဵၼ်ၵူႈၸိူဝ်းဢၼ်ပဵၼ်မႃးယွၼ်ႉ ႁႅင်းပွတ်ႇဢမ်ႇတဵမ်ထူၼ်ႈ ႁႅင်းပွတ်ႇ ဢမ်ႇလူင်းၵႂႃႇတီႈပွတ်းတႂ်ႈၼၼ်ႉ ဢဝ်ယႃႁၢင်းၼူၵ်ႉသေ ယူတ်းယႃလႆႈၼႆယဝ်ႉ ။ 4. ၶိင် – တေလႆႈဝႃႈၶိင်ၼႆႉ ပဵၼ်ယႃႈယႃဢၼ်လီတႃႇ လွတ်ႇလူမ်းထူၺ်ႈၸႂ် ထႅင်ႈဢၼ်ၼိုင်ႈ တႃႇၵူၼ်းၸိူဝ်းဢၼ်မီး ၶီႈတိူဝ်ႇၼမ် ၶီႈတိူဝ်ႇၵႆႉၶမ်ၶေႃးၼၼ်ႉ ၼမ်ႉၶိင်တေၸွႆႈလူတ်းၶီႈတိူဝ်ႇႁႂ်ႈယူႇသႃႇမႃး ။ ၶိင်ႇၼႆႉမီးၼမ်ႉၵတ်ႉတႃႇတေၸွႆႈတေႃႇသူႈတင်း လွင်ႈၸဵပ်းယဵၼ်းၼႂ်းတူဝ်ၶိင်း လႄႈ ၸွႆႈလူတ်းယွမ်းတိုဝ်ႉတၢင်းၸၢင်ႈပဵၼ် တၢင်းပဵၼ်ၵႅၼ်ႇသႃႇပၼ်ႁဝ်းလႆႈ ၼႆယဝ်ႉ ။ 5. တႅင်ႁွမ် – Vitamins တီႈ တႅင်ႁွမ် ၼၼ်ႉပဵၼ်ဢၼ်လီတွၼ်ႈတႃႇပွတ်ႇၵူၼ်းႁဝ်းတေႉတေႉ ၸွမ်းၼင်ႇ ၵၢၼ်လဵပ်ႈႁဵၼ်း မိူင်းၵျႃႇပၢၼ်ႇ ဢၼ်လႆႈၸၢမ်းတူၺ်းတီႈလုၵ်ႈဢွၼ်ႇ ဢၼ်တေႇၸႃႉၶဝ်ႈႁူင်းႁဵၼ်းသေ လႆႈႁၼ်ဝႃႈ လုၵ်ႇဢွၼ်ႇလႆႈႁပ်ႉထၢတ်ႈ Vitamins -C တင်းၼမ်တင်းလၢႆ လႄႈလုၵ်ႈဢွၼ်ႇၸိူဝ်းဢၼ်ဢမ်ႇလႆႈႁပ်ႉထၢတ်ႈ Vitamins ၵုမ်ႇထူၼ်ႈၼၼ်ႉ တေၵႆႉပဵၼ်တၢင်းပဵၼ် ၵဵဝ်ႇလူၺ်ႈလွတ်ႇလူမ်းထူၺ်ႈၸႂ် ၼမ်လိူဝ်သေ လုၵ်ႈဢွၼ်ႇၸိူဝ်းဢၼ်လႆႈႁပ်ႉထၢတ်ႈ Vitamins ၵုမ်ႇထူၼ်ႈလီၼၼ်ႉ ၼႆယူႇ။ လိူဝ်သေ တႅင်ႁွမ်ယဝ်ႉ မၢၵ်ႇမႆႉဢၼ်မီးၼႂ်းၸုမ်း Citrus မိူၼ်ၼင်ႇ မၢၵ်ႇၸွၵ်း / မၢၵ်ႇဢူဝ်း / Grapefruit လႄႈ kiwi ၵေႃႈမီး Vitamins သုင်မိူၼ်ၼႆ ယဝ်ႉ ။ 6. ၽၵ်းၵၢတ်ႇမွၵ်ႇ – ပေႃးလၢတ်ႈလွင်ႈၽၵ်းယိူဝ်ႈၼၢင်းၶဵဝ် ဢၼ်မီးထၢတ်ႈ Vitamins – C သုင် ၸိုင် ၽၵ်ႈၵၢတ်ႇမွၵ်ႇ(Broccoli)ၼႆႉ ပဵၼ်ၽၵ်းယိူဝ်ႈၼၢင်းၶဵဝ်ဢၼ်မီး ထၢတ်ႈ Vitamins သုင်မိူၼ်ၵၼ် လႄႈ ၼႂ်း ၽၵ်းၵၢတ်ႇမွၵ်ႇၼၼ်ႉ ယင်းမီးပႃးထၢတ်ႈ Vitamins B5 ဢၼ်မီးၼမ်ႉၵတ်ႉတႅၼ်းတၢင် ဝီႇတႃႇမိၼ်ႇ C ၸိူဝ်းလူႉသုမ်းၵႂႃႇ ယွၼ်ႉလုတ်ႇလႅတ်းယႃႈ ဢိၵ်ႇတင်း ႁေႉၵင်ႈပၼ်ပွတ်ႇ ဢမ်ႇႁႂ်ႈလူႉလႅဝ် ယွၼ်ႉၵွင်ႉၼႂ်းလႅၼ်းယႃႈၼႆယဝ်ႉ ။ 7. ၵေႃႇၾီႇ (Coffee)- ၽွင်းမိူဝ်ႈ တိုၵ်ႉမီးလွင်ႈထဵင်ၵၼ်ယူႇဝႃႈ ၵေႃႇၾီႇၼႆႉ လီတႃႇတူဝ်ၶိင်းႁိုဝ်? ဢမ်ႇလီတႃႇတူဝ်ၶိင်း? ယူႇၼၼ်ႉ ၶေႃႈတွပ်ႇ ဢၼ်လႆႈမႃးတီႈ ၽၢႆႇၵၢၼ်လဵပ်ႈႁဵၼ်း ၸုမ်းတၢင်းႁူမ်ႈမိုဝ်းၶေႃးၶရဵၼ်ႇ (Cochrane) ၼၼ်ႉ လႆႈႁၼ်ဝႃႈ ထၢတ်ႈ Coffee in ၼႂ်းၵေႃႇၾီႇ ၼၼ်ႉ ၸွႆႈပိုတ်ႇပၼ် လွတ်ႇလူမ်းထူၺ်ႈၸႂ် ဝၢႆးသေႁဝ်းၵိၼ် ၵေႃႇၾီႇ ၵႂႃႇယဝ်ႉ 4 ၸူဝ်ႈမွင်း လႄႈ Dr.Graham ၽူႈလူင်ႉလႅၼ်ႇၽၢႆႇလွတ်ႇလူမ်းထူၺ်ႈၸႂ် ယင်းလၢတ်ႈထႅင်ႈ ဝႃႈ Coffee in ၼႆႉမိူၼ်ၼင်ႇ ယႃႈယႃ ဢၼ်ႁဵတ်းႁႂ်ႈ လွတ်ႇလူမ်းထူၺ်ႈၸႂ်ၵႂၢင်ႈ ဢိၵ်ႇတင်း ၸွႆႈႁႂ်ႈ ႁဝ်းထူၺ်ႈၸႂ်လႆႈငၢႆႈလူမ် မႃးလိူဝ်ၵဝ်ႇ လႄႈ ယင်းပဵၼ်ပႃးယႃတွင်းပၢၼ်ႇ တႃႇၵူၼ်းပဵၼ်ႁူဝ်ငၢၼ်ႈ ႁူဝ်ၸီးၽၢႆႇလဵဝ်ပႃးထႅင်ႈ ။ ၵူၺ်းၵႃႈ ဢီႈသင်ၵေႃႈလူဝ်ႇၵိၼ်ႁႂ်ႈၵိုင်ႇတၢၼ်ႇ 1ဝၼ်းၼႆႉ ယႃႇၵိၼ်ၼမ်ပူၼ်ႉလိူဝ် 4 ၵွၵ်း ၼင်ႇၵဝ်ႇ ။ 8. ၼဵင်ႈလမ် – တွၼ်ႈတႃႇၵူၼ်းၸိူဝ်းဢမ်ႇပေႃးၵျိူၵ်ႈၵေႃႇၾီႇၼၼ်ႉ လႅၵ်ႈလၢႆႈမႃးႁပ်ႉ Coffee in တီႈၼဵင်ႈလမ်ၼႆႉလႆႈမိူၼ်ၵၼ် ယွၼ်ႉဝႃႈၼဵင်ႈလမ်ၼႆႉမီး Coffee in ၼမ်ဢမ်ႇပိူင်ႈၵၼ်တင်း ၵေႃႇၾီႇ ဢမ်ႇၼၼ် ၽႂ်ႁႃဝႂ်မႆႉပႅၵ်ႇမႃးၵိၼ်လႆႈၸိုင် ယိုင်ႈၶႅၼ်းလီ ယွၼ်ႉဝႃႈဝႂ်မႆႉပႅၵ်ႇၼၼ်ႉ မီးၼမ်ႉၵတ်ႉတၢင်းၶႅၼ်ႇၶႃႈပႅတ်ႈၸိူဝ်ႉမႅင်း bacteria တီႈၼႂ်းသူပ်း ၼႂ်းၵူင်ၶေႃး ႁႂ်ႈမူတ်းသႂ် လႄႈ ႁဵတ်းႁႂ်ႈပွတ်ႇႁဝ်းႁဵတ်းၵၢၼ်လီမိူၼ်ၵၼ် ၼႆယဝ်ႉ။ 9. ၽၵ်းမီႇႁေႃ – ၽၵ်းမီႇႁေႃၼႆႉ မၼ်းမီးၽွၼ်းလီ ႁႄႉၵင်ႈလွင်ႈၸဵပ်းယဵၼ်းလႆႈ လႄႈ မီးၼမ်ႉၵတ်ႉ လူတ်းယွမ်းပႅတ်ႈ တိုဝ်ႉတၢင်းဢၼ်ၸၢင်ႈပဵၼ်မႃး တၢင်းပဵၼ်ၵႅၼ်ႇသႃႇ တီႈၼႂ်းတူဝ်ၶိင်းၵူၼ်းႁဝ်း လႆႈၼမ်တႄႉတႄႉ ဝႃႈၼႆယဝ်ႉ။ 10. ၼမ်ႉပၼ်ႇ ထႅင်ႈႁႅင်းပွတ်ႇ ၼႂ်းၼၼ်ႉတေသႂ်ႇ ႁူဝ်ပိုၵ်ႉလႅင် 1 ၵွၵ်း ၊ ႁူဝ်ပိုၵ်ႉၶၢဝ် 1/4 ၵွၵ်း၊ မၢၵ်ႇၵႅမ်ႈၶွင်ႇ 1 ၵွၵ်း၊ ၼမ်ႉၶႅင် 4 ၵွၵ်း၊ ၵိူဝ်လႄႈ ၼမ်ႉၵိူဝ်ဝၢၼ်(น้ำเชื่อม)ၵမ်ႈၸႂ်သႂ်ႇဢမ်ႇသႂ်ႇ ဢမ်ႇပဵၼ်သင်။ လၢႆးႁဵတ်း 1. ပွၵ်ႇပိူၵ်ႇႁူဝ်ပိုၵ်ႉလႅင်လႄႈႁူဝ်ပိုၵ်ႉၶၢဝ် မၢၵ်ႇၵႅမ်ႈၶွင်ႇ သႂ်ႇလေႃးပိူၵ်ႇၵေႃႈလႆႈ 2. လၢင်ႉၽၵ်းၵူႈမဵဝ်းမဵဝ်းႁႂ်ႈမူတ်းသႂ် 3. ၽၵ်းယိူဝ်ႈၼၢင်းၶဵဝ် တင်းမူတ်း ဢဝ်တႅပ်းပဵၼ် ၵွၼ်ႈ ဢမ်ႇၼၼ် တႅပ်းပဵၼ်ပွတ်းပဵၼ်တွၼ်ႈ လႄႈ တေၶုတ်ႇႁႂ်ႈပဵၼ်သဵၼ်ႈသေသႂ်ႇၵေႃႈလႆႈ 4. ဢဝ်ဢၼ်တႅပ်း ဢၼ်သွႆး ဝႆႉၼၼ်ႉ သႂ်ႇလူင်းၵႂႃႇၼႂ်းၶိူင်ႈပၼ်ႇသေ သႂ်ႇၼမ်ႉၶႅင်ဢၼ်ႁၢင်ႈႁႅၼ်းဝႆႉ 5. သႂ်ႇၵိရိယႃႇ ၸွမ်းၼင်ႇၸဝ်ႈၵဝ်ႇလႆႈၸႂ် ဢမ်ႇၼၼ် သင်ၶႂ်ႈၵိၼ်ႁႂ်ႈမၼ်းမူတ်းသႂ်ၸိုင် ဢမ်ႇသႂ်ႇၼမ်ႉၸဵမ်း လႄႈ ၵိူဝ်ၵေႃႈလႆႈ တၢင်းၵိၼ်ဢၼ်ပၼ်ဢႁႃႇရ ပွတ်ႇၼၼ်ႉ ပဵၼ်တၢင်းၵိၼ်ဢၼ်မီးၽွၼ်းလီ တႃႇပၢႆးယူႇလီဢၼ်ၵူႈၵေႃႉၵိၼ်လႆႈလႄႈ မၼ်းတေပဵၼ်ၽွၼ်းလီတႃႇတူဝ်ၶိင်း ယွၼ်ႉၼၼ် ၶတ်းၸႂ်ၵိၼ်တၢင်းၵိၼ်ၸိူဝ်းၼႆႉ ႁႂ်ႈထုၵ်ႇမႅၼ်ႈ ၼင်ႇႁိုဝ်တူဝ်ၶိင်းတေလႆႈႁပ်ႉ ထၢတ်ႈဢႃႇႁႃႇရ 5 မဵဝ်း လႄႈတႃႇပၢႆးယူႇလီပွတ်ႇႁဝ်းတေၶႅမ်ႉၼၼ်ႉၵေႃႈထုၵ်ႇလီဢွၵ်ႇလဵၼ်ႈဢဵၼ်ႁႅင်းယူႇတႃႇသေႇ သေ ႁႂ်ႈငိူဝ်ႉဝႄႈ လွင်ႈၵိၼ်လဝ်ႈ လႄႈ လွင်ႈလုတ်ႇလႅၼ်းယႃႈၼႆယူႇယဝ်ႉ။ ပၢႆၵမ် – လၢဝ်ၽွင်း | ['ပိုၼ်ႉႁူႉလီသူၼ်ၸႂ်'] |
2024-11-01T12:19:42 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-23/ | သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈဝဵင်းၵူတ်ႉၶၢႆ | မိူဝ်ႈၼႆႉဝၼ်းထီႉ 1 November 2024 (လိူၼ်သိပ်းသွင်မႂ်ႇ1 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းဝဵင်းၵူတ်ႉၶၢႆ လႄႈ မီးၵူၼ်းလူႉတၢႆၸွမ်းၵေႃႉၼိုင်ႈ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈယၢမ်းၵၢင်ၼႂ်ၸဝ်ႉ 3:30 မူင်း ၽွင်းၵူၼ်းမိူင်းၼွၼ်းလပ်းလီယူႇၼၼ်ႉ ၸုမ်းသိုၵ်းမၢၼ်ႈ ဢဝ်မၢၵ်ႇပွႆႇသႂ်ႇတီႈ ဝဵင်းၵူတ်ႉၶၢႆ မွၵ်ႈ 10 ပၢႆၼႆႉသေ မၢၵ်ႇၵႂႃႇတူၵ်းတီႈလုမ်း (ၼတလ)၊ ႁိမ်းတူဝ်းၵဵၵ်ႉ လႄႈ လုမ်းၽၢႆႇၵဵပ်းၶွၼ်ႇ ၼႆၶႃႈ တီႈလုမ်းၽၢႆႇၵဵပ်းၶွၼ်ႇၼၼ်ႉငိၼ်းဝႃႈ မီးၵူၼ်းတိူဝ်ႉၸပ်းၸၢၵ်ႇမၢၵ်ႇသေ လႆႈလူႉတၢႆၵႂႃႇၵေႃႉၼိုင်ႈ ၵမ်ႈၽွင်ႈတႄႉဝႃႈ ပဵၼ်ၵူၼ်းသိုၵ်း TNLA ဝႃႈၼႆ၊ ႁိူၼ်းယေးၵူၼ်းမိူင်းၸိူဝ်းၼႆႉၵေႃႈ လူႉၵွႆယွၼ်ႉၸၢၵ်ႇမၢၵ်ႇမိူၼ်ၵၼ် ၼႆယဝ်ႉ။ ဝဵင်းၵူတ်ႉၶၢႆၼႆႉ ဝၢႆးသေၸုမ်းသိုၵ်း TNLA တိုၵ်းသိမ်းဝဵင်းလႆႈယဝ်ႉၼၼ်ႉ ထုၵ်ႇၺႃးၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ မီးၵႂႃႇ 3 ပွၵ်ႈ လႄႈ ၵူၼ်းမိူင်းၼႂ်းပိုၼ်ႉတီႈလႆႈလူႉတၢႆ 7 ၵေႃႉသေ ႁိူၼ်းယေး/လၢၼ်ႉတၢင်းၶၢႆ ၶွင်ၵူၼ်းမိူင်း လႆႈလူႉၵွႆၵႂႃႇ 400 ပၢႆယူႇယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-31T10:46:19 | https://taifreedom.com/%e1%80%9a%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%81%a2%e1%81%bc%e1%80%ba%e1%80%b8%e1%80%9c%e1%82%84%e1%82%88%e1%80%9e%e1%80%b5%e1%81%bc%e1%80%ba%e1%82%88%e1%80%90%e1%81%a2%e1%80%84/ | ယိူင်းဢၢၼ်းလႄႈသဵၼ်ႈတၢင်း | “ယိူင်းဢၢၼ်း” ၼႆၼၼ်ႉ ပဵၼ်ဢၼ်ၶႂ်ႈလႆႈၶႂ်ႈပဵၼ် ၶႂ်ႈႁွတ်ႈၶႂ်ႈထိုင်။ “သဵၼ်ႈတၢင်း” သမ်ႉပဵၼ် လွၵ်းလၢႆးႁဵတ်းသၢင်ႈယၢင်ႈၸူးတီႈၶႂ်ႈလႆႈၶႂ်ႈပဵၼ်၊ တီႈၶႂ်ႈႁွတ်ႈၶႂ်ႈထိုင် ဢမ်ႇမီးယိူင်းဢၢၼ်းဢမ်ႇႁူႉဝႃႈၶႂ်ႈ လႆႈၶႂ်ႈပဵၼ် ၶႂ်ႈႁွတ်ႈထိုင်တီႈလႂ်တႄႉတႄႉလႄႈ ဢမ်ႇၸၢင်ႈပၢၵ်းႁႃသဵၼ်ႈတၢင်းတႃႇၵႂႃႇႁွတ်ႈထိုင်လႆႈ။ မီးယိူင်းဢၢၼ်းဝႆႉၵေႃႈယႃႇ သင်ဢမ်ႇမေႃၽိုတ်ႉပၢၵ်ႈႁႃသဵၼ်ႈတၢင်းႁႂ်ႈထုၵ်ႇမႅၼ်ႈၵႂႃႇႁွတ်ႈထိုင်လႆႈၼႆ ၸိုင် “ယိူင်းဢၢၼ်း” ၼၼ်ႉၵေႃႈ သမ်ႉဢမ်ႇမီးတီႈပွင်ႇသင်ၼင်ႇၵဝ်ႇ။ “ယိူင်းဢၢၼ်း” ဢမ်ႇတၢႆတူဝ် ၵမ်းၵမ်းလႅၵ်ႈလၢႆႈယူႇတိၵ်းတိၵ်းၵေႃႈ “သဵၼ်ႈတၢင်း” ႁူႉတေဝင်ႇဝိူဝ်ႈလႄႈ ၸၢင်ႈၵႂင်မဝ်းဢူၼ်ႈမွႆႈ ပႅတ်ႈလၢႆလၢႆၵူၺ်း။ “ၵၢၼ်မိူင်း” လႄႈ “ၵၢၼ်သိုၵ်း” ၵေႃႈမိူၼ်ၼင်ႇၼၼ်၊ ၵၢၼ်မိူင်းပဵၼ်ၵၢၼ်ဢၼ်ၶႂ်ႈပဵၼ်၊ “ၵၢၼ်သိုၵ်း” သမ်ႉပဵၼ်ငဝ်ႈပိုၼ်ႉတႃႇၸီးၽိုတ်ႉႁႂ်ႈလႆႈႁႂ်ႈပဵၼ်၊ ၵၢၼ်မိူင်း ဢမ်ႇတမ်းဝၢင်းလႆႈလၵ်း ၼမ်းမၼ်ႈၵႅၼ်ႇၵေႃႈ ၵၢၼ်သိုၵ်းႁူႉတေဢမ်ႇၸၢင်ႈၸီးၽိုတ်ႉၶိုပ်ႈၶိုၼ်ႈၸူးၸွႆႈလႆႈ။ ၵၢၼ်မိူင်း “ပဵၼ်ၵၢၼ်ဢၼ်ၵဵဝ်ႇၶွင်ႈပုၼ်ႈပၢင်ႈဝၢၼ်ႈမိူင်းၼၼ်ႉမူတ်း” ၼႆလႄႈ ပၢႆးမၢၵ်ႈမီး၊ ပၢႆးယူႇလီ၊ ပၢႆးပၺ်ႇၺႃႇ၊ ပၢႆးၵႅတ်ႇၶႄႁႄႉၵင်ႈ (တပ်ႉသိုၵ်း) ပၢႆးတိတ်းတေႃႇၵပ်းသိုပ်ႇ ပၢႆးၵေႃႇသၢင်ႈသဵၼ်ႈ တႃႈသၢႆတၢင်းတႄႇၵႂႃႇၵူႈပၢႆးပၢႆး ၸိူဝ်းဢမ်ႇမီးဢမ်ႇပဵၼ်မိူင်းလႆႈၸိူဝ်းၼၼ်ႉတင်းသဵင်ႈ ၸင်ႇဝႃႈၶဝ်ႈ ပႃးဝႆႉၼႂ်းၵၢၼ်မိူင်းမူတ်း ၼႆယဝ်ႉ။ သင်ၸိူဝ်ႉၵူႈပၢႆးပၢႆးၼၼ်ႉတဵမ်ထူၼ်ႈၶႅမ်ႉလႅပ်ႈဝႆႉယူႇၸိုင် ဝၢၼ်ႈမိူင်းၵတ်းယဵၼ်ဝႆႉလႄႈ ၵၢၼ်မိူင်းၵေႃႈ လႆႈဝႃႈၶိုၼ်ႈယႂ်ႇၼႆႉယဝ်ႉ။ သင်သမ်ႉၵူႈပၢႆးပၢႆး ဢမ်ႇၼၼ် သေပၢႆးပၢႆးယူပ်းယွမ်းဝႆႉၼႆၸိုင် ၶႃႈဝၢၼ်ႈၵူၼ်းမိူင်းဢမ်ႇႁၢၼ်ႉၸႂ်မႃး ယိူၼ်ႉၵၼ်ႈၶၢမ်ႇယၢပ်ႇမႃးသေ ထိုင်တီႈပေႃးလႆႈမီးမႃးလွင်ႈသၢၼ်ၶတ်း၊ တိုၵ်းတေႃး၊ ၽိုၼ်ႉႁိုၼ်ႇၼႆၼၼ်ႉ ၵၢၼ်မိူင်းယူပ်ႈ၊ ၵၢၼ်မိူင်းသုၵ်ႉၼႆယဝ်ႉ။ လုၵ်ႉတီႈၶႃႈဝၢၼ်ႈ ၵူၼ်းမိူင်း ဢၼ်မေႃၸႅၵ်ႇႁူႉၸၵ်းဝႃႈ ၵၢၼ်ဢၼ်လႂ် ပဵၼ်ၽွၼ်းလီ၊ ဢၼ်လႂ်ပဵၼ်ၽွၼ်းၸႃႉ တႃႇဝၢၼ်ႈမိူင်းၸိူဝ်ႉၶိူဝ်းၶဝ် လုၵ်ႉႁိုၼ်ႇတိုၼ်ႇၽိုၼ်ႉ ၼၼ်ႉသေ ၸင်ႇလႆႈပဵၼ်မႃးၸုမ်းၵၢၼ်မိူင်းထႅင်ႈ။ ဢိင်ၼိူဝ်ႁၼ်ထိုင်တႃႇၼႃႈၵၢၼ်ဝၢၼ်ႈမိူင်း ႁႂ်ႈသိူဝ်းသႃႇလူမ်ၸႂ်လႄႈ လႆႈၶၢမ်ႇမၵ်းမၼ်ႈပဵၼ်ၸုမ်း “ၵၢၼ်မိူင်း” မႃးၼၼ်ႉယဝ်ႉ။ ဢိင်ၼိူဝ်ၶေႃႈယုမ်ႇယမ်ႁၼ်ထိုင် ပုၼ်ႈပၢင်ႈၸိူဝ်ႉၸၢတ်ႈဝၢၼ်ႈမိူင်း တေမီးလွင်ႈသိူဝ်းသႃႇ ၶိုၼ်ႈယႂ်ႇမႂ်ႇသုင်လႄႈ တိုၼ်းမီးၶေႃႈဢဵၼ်းဢၢၼ်း၊ ပၵ်းပိူင်၊ လၵ်းမၢႆ တႃႇႁဵတ်းသၢင်ႈ ယၢင်ႈၸူး။ ၼၼ်ႉပဵၼ် “လၵ်းၼမ်း” ဢမ်ႇၼၼ် “ပေႃႇလသီႇ” ၵၢၼ်မိူင်းၶဝ်ၼၼ်ႉယဝ်ႉ။ ဢိင်ၼိူဝ်ၼမ်ႉၵတ်ႉ သပ်းလႅင်းလၵ်းၼမ်းၸုမ်းတူဝ်ၵဝ်ႇ၊ ဢိင်ၼိူဝ်တုင်းႁပ်ႉ ႁဵတ်းသၢင်ႈၼႄလႆႈပိုၼ်ႉထၢၼ် ပၵ်းပိူင်ၸုမ်း တူဝ်ၵဝ်ႇ၊ ဢိင်ၼိူဝ်သူၼ်းတုမ်ၸိုမ်းဢိုၼ်ၶဝ်ႈလႆႈ ၵူၼ်းမိူင်းတူဝ်ၵဝ်ႇၼၼ်ႉသေ ႁဵတ်းသၢင်ႈၵႂၢင်ႈ ယႂ်ႇလႆႈ၊ ဢူၼ်ႈယူပ်ႈလူႉလႅဝ်လႆႈ ဢိင်ၼိူဝ်ႁႅင်းၵမ်ႉထႅမ်ႁၼ်လီ မီးၼမ်မီးဢေႇၼၼ်ႉသေ ၸင်ႇလႆႈ မီးလွင်ႈပေႉ လွင်ႈသုမ်းၵၢၼ်မိူင်း။ ၸုမ်းပေႉၼၼ်ႉ ၸင်ႇသမ်ႉထိုင်တီႈတေပေႃးၸၢင်ႈပဵၼ်မႃးလႆႈ ၸုမ်းဢၼ်ဢွၼ်ႁူဝ်ဢုပ်ႉပိူင်ႇ ၽွင်းငမ်းမႃးလႆႈၼၼ်ႉလႄႈ ၵမ်ႈၽွင်ႈၸင်ႇသပ်းလႅင်းတီႈပွင်ႇ “ၵၢၼ်မိူင်း” ၼၼ်ႉဝႆႉဝႃႈ “ပဵၼ်ၼႃႈၵၢၼ်တႃႇလႆႈဢႃႇၼႃႇၽွင်းငမ်း” ၼႆႉမႃးၼၼ်ႉယဝ်ႉ။ မီးဢႃႇၼႃႇၽွင်းငမ်းမႃးယဝ်ႉ ၸင်ႇတေၸၢင်ႈထၢင်ႇႁၢင်ႈႁဵတ်းသၢင်ႈ ပၼ်လႆႈၵူႈပၢႆးပၢႆး ပုၼ်ႈဝၢၼ်ႈမိူင်း သိူဝ်းသႃႇလႆႈၼၼ်ႉယဝ်ႉ။ “ၵၢၼ်မိူင်း” ၼႆၼၼ်ႉ ဢိင်ၼိူဝ်ၶေႃႈၶႂ်ႈလႆႈၶႂ်ႈပဵၼ်ၵူၼ်းမိူင်း၊ ဢိင်ၼိူဝ်ၵၢၼ်လဵပ်ႈႁဵၼ်း ပုၼ်ႈပၢင်ႈဝၢၼ်ႈမိူင်း ပဵၼ်ၵၢၼ်လဵပ်ႈႁဵၼ်းပိုၼ်း၊ ၵေႃႇသၢင်ႈပူၵ်းပွင်ဝၢၼ်ႈမိူင်း ၸဵမ်ၵွၼ်ႇတေႃႇမိူဝ်ႈ လဵဝ်၊ ဢဝ်ပိူင်ပဵၼ်ၵူႈမိူင်းမိူင်း တႅၵ်ႈၼိူင်းထတ်းသၢင်ငဝ်းလၢႆးၵၢၼ်မိူင်းတူဝ်ၵဝ်ႇသေ မေႃလိူၵ်ႈၵဵပ်းသွၼ်ႇၼပ်ႉၶိုင်ပွင်ၵႂႃႇ ပဵၼ်ၵၢၼ်ဢၼ်လႆႈဢဝ်လၵ်းၼမ်း ပဵၼ်ပိူင်သေပၢႆးဝူၼ်ႉလႄႈ လွင်ႈသုၼ်ႇတူဝ် ပဵၼ်ႁႅင်းတိုၵ်းပေႉလႆႈၶဵၼ်။ (ၶဵၼ်ၵၢၼ်မိူင်းၼႆၼၼ်ႉ ပဵၼ်ၸုမ်းဢၼ်လၵ်းၼမ်းဢမ်ႇ မိူၼ်ၵၼ် ဢမ်ႇၼၼ် ပဵၼ်ၸုမ်းဢၼ် ဢမ်ႇႁၼ်ထိုင်ပုၼ်ႈပၢင်ႈၼႃႈၵၢၼ် ၸိူဝ်ႉၸၢတ်ႈဝၢၼ်ႈမိူင်းသေ ႁၼ်ထိုင်ပုၼ်ႈသုၼ်ႇတူဝ်ၸဝ်ႈၵဝ်ႇၼၼ်ႉယဝ်ႉ)။ ယွၼ်ႉၼၼ်လႄႈ ၵၢၼ်မိူင်းၼၼ်ႉ လၵ်းၼမ်းပဵၼ် တီႈယိူင်းမၢႆ ပၢႆးႁူၺ်းသူၼ်းတုမ်ပဵၼ်ၶိူင်ႈၵၢင်ႇသေ လႆႈတိုၵ်းတေႃး လႄႈ ႁူႉဝႃႈလႆႈတႅမ်ႈ လႆႈႁူၺ်း လႆႈ လၢတ်ႈၼမ်ၼမ်၊ လႆႈၶဝ်ႈဢွၵ်ႇႁူပ်ႉထူပ်း ၵပ်းသၢၼ်ၵူႈၵေႃႉၵူႈၸုမ်း။ လိူၵ်ႈၼႃႈႁၵ်ႉၼႃႈၸင်း ဢမ်ႇၸၢင်ႈပဵၼ်လႆႈၸုမ်းပေႉၵၢၼ်မိူင်း။ ၵၢၼ်မိူင်းၼၼ်ႉ ႁႅင်းသူၼ်းတုမ် (ႁႅင်းလူမ်း) ၽႂႁႅင်းၵေႃႈ မၼ်းတိုၼ်းပေႉ။ ၵၢၼ်မိူင်းၼၼ်ႉ ဢိင်ၼိူဝ် “လွင်ႈၵူၼ်း” သေ ၸၢင်ႈၶိုၼ်ႈသၢင်ႉတူၵ်းသုမ်း မေႃၵပ်းသၢၼ် သိူၵ်ႈသမ်ႇ၊ ႁဵတ်းၵေႃႉ မေႃဢဝ်ၼမ်ႉၸႂ် မေႃသွၼ်ႇပိူၼ်ႈသွၼ်ႇႁဝ်း သေၶပ်းၶိုင် ၸင်ႇၸၢင်ႈ ပေႉပုၼ်ႈ။ ပေႉပုၼ်ႈၼႆၼၼ်ႉ ဢမ်ႇပဵၼ်ၸုမ်းလဵဝ်ၵၼ်တၢင်းႁဝ်းမႃးၵေႃႈ ၸၢင်ႈပဵၼ် ဢူၺ်းမႃး။ ဢမ်ႇပဵၼ်ဢူၺ်းၵေႃႈ ဢမ်ႇၶႂ်ႈပဵၼ်ၶဵၼ်ၵၼ်လုမ်းလုမ်း။ မိူဝ်ႈဢၼ်လွင်ႈၵမ်ႉထႅမ် ႁၼ်လီၼၼ်ႉ ၼမ်လိူဝ်မႃး လွင်ႈသႄႉၼႄးၼၼ်ႉ လႆႈဝႃႈ “ၵၢၼ်မိူင်း” ႁဝ်းပေႉဝႆႉယူႇ ၶိုင်ႈၼိုင်ႈ ၼႆၼၼ်ႉယဝ်ႉ။ “ၵၢၼ်မိူင်း” ၼၼ်ႉ ဢမ်ႇမီးဢူၺ်း ဢမ်ႇမီးၶဵၼ် ဢမ်ႇမၵ်းမၢႆဝႃႈ ပဵၼ်ဢူၺ်းပဵၼ်ၶဵၼ် တၢႆတူဝ်ဝႆႉတေႃႇၸူဝ်ႈ။ ဢိင်ၼိူဝ်လွင်ႈတုင်းႁပ်ႉလၵ်းၼမ်း၊ ဢိင်ၼိူဝ်ၵၢပ်ႈပၢၼ်၊ ၼႃႈၵၢၼ်လႅၵ်ႈလၢႆႈ သေလႄႈ ၶဵၼ်ၵေႃႈၸၢင်ႈယဵၼ်းပဵၼ်ဢူၺ်းမႃးသေ ဢူၺ်းၵေႃႈၸၢင်ႈယဵၼ်းပဵၼ်ၶဵၼ်ၵႂႃႇလႆႈယူႇ။ ၵၢၼ်မိူင်းပဵၼ်ၵၢၼ် “ႁူၺ်း” လႄႈ ၽႂ်မေႃႁူၺ်းမၼ်းပေႉ။ ယွၼ်ႉတေလႆႈႁူၺ်းလႄႈ ႁူႉၵႃႈလႆႈ လၢတ်ႈၼမ်၊ တႅမ်ႈၼမ် ၶဝ်ႈဢွၵ်ႇၵပ်းသိုပ်ႇပိူၼ်ႈၼမ်။ ဢဝ်လၵ်းၼမ်းၸုမ်းတူဝ်ၵဝ်ႇ ပဵၼ်ပိူင်သိူဝ်ႇပိုၼ်ႉသေ ႁူၺ်းလႆႈၵႃႈႁိုဝ်ၵေႃႈ ၸင်ႇတေဝႃႈၵၢၼ်ၶိုၼ်ႈၵႃႈၼၼ်ႉ ၼၼ်ႉယဝ်ႉ။ မိူဝ်ႈလၢတ်ႈၸႃ၊ တူၵ်းလူင်း၊ တႅမ်ႈပိုၼ်းၼၼ်ႉၵေႃႈတေလႆႈၾၢင်ႉၼၵ်းၼႃ တေလႆႈမေႃလိူၵ်ႈႁႃ လွင်ႈတၢင်း၊ ၶေႃႈၵႂၢမ်းဢၼ်တေထုၵ်ႇမႅၼ်ႈၵူၼ်းတင်းၼမ်ၼၼ်ႉၸႂ်ႉတိုဝ်း။ ဢမ်ႇထုၵ်ႇယိူင်းၸူး ဢၼ်တီႈသုင်၊ ယိူင်းၸူးတီႈတႅမ်ႇ ၸင်ႇတေၸၢင်ႈပွင်ႇၸႂ်ပုၼ်ႈၵူၼ်းတင်းၼမ်၊ တၢင်းႁၼ်ထိုင် ဢၼ်မႂ်ႇ ပၢႆးဝူၼ်ႉဢၼ်မႂ်ႇၼၼ်ႉ တၵ်းတေလႆႈၵပ်းသၢၼ်ၵၼ်တင်းဢၼ်ပူၼ်ႉမႃးလႄႈ ဢၼ်ပဵၼ် ယူႇယၢမ်းလဵဝ်ၼၼ်ႉတႃႇသေႇ။ ၵၢၼ်မိူင်း သုမ်းငၢႆႈပေႉယၢပ်ႇ။ ပေႃးသုမ်းၶၢဝ်းယၢမ်း တၵ်းႁိုင်။ ပေႉယဝ်ႉသေတႃႉ သင်ဢမ်ႇမေႃသိုပ်ႇပွင်ၸိုင် ၸၢင်ႈသုမ်းၶိုၼ်းငၢႆႈငၢႆႈ။ ယွၼ်ႉလူၺ်ႈၶေႃႈၵႂၢမ်းဢွၼ်ႇၶေႃႈၼိုင်ႈၵူၺ်းၵေႃႈ ၸၢင်ႈႁတ်ႉမတ်ႉႁႂ်ႈၵၢၼ်မိူင်းတူၵ်းသုမ်းလႆႈ၊ ၸၢင်ႈဢဝ်သဵၼ်ႈတၢင်း၊ ၶေႃႈယိူင်းဢၢၼ်းပိၼ်ႇပၢႆႇၵႂႃႇ လုမ်းလုမ်းၵေႃႈပဵၼ်လႆႈ။ ယွၼ်ႉၼၼ် ဝူၼ်ႉၽိတ်း၊ လၢတ်ႈၽိတ်း၊ တူၵ်းလူင်းၽိတ်းဢမ်ႇလႆႈ။ ဢမ်ႇတၼ်းႁူႉတီႈပွင်ႇၶေႃႈၵႂၢမ်းဢွၼ်ႇၶေႃႈၼိုင်ႈသေလႄႈ လိုမ်းတူဝ်ငွၵ်းႁူဝ်ၵႂႃႇၸွမ်းၸူဝ်ႈၵႅပ်ႉၼၼ်ႉ ၸၢင်ႈၸဵပ်းသႅပ်ႇတူၵ်းသုမ်း ဢၢၼ်ႇသိပ်းပီပၢၵ်ႇပီႊမၼ်း။ ယၢမ်ႈပေႉမႃးၵဝ်ႈသိပ်းၵဝ်ႈပွၵ်ႈယဝ်ႉ ၵေႃႈ ယႃႇ၊ ယွၼ်ႉတႅပ်းတတ်းၽိတ်း၊ တူၵ်းလူင်းၽိတ်းၵႂႃႇ ပွၵ်ႈလဵဝ်ၵူၺ်းၵေႃႈ တိုၼ်းၸၢင်ႈသုမ်းလုမ်းလုမ်း ၼႆယဝ်ႉ။ ပေႃးသုမ်းယဝ်ႉဢဝ်ဢဵၼ်ႁႅင်းလႄႈၶၢဝ်းယၢမ်း လႅၵ်ႈဢဝ်ၶိုၼ်းၵေႃႈ တႃႇတေပေႉၶိုၼ်းၼၼ်ႉ ယင်းပႆႇတၢႆတူဝ်။ “ၵၢၼ်သိုၵ်း” ပဵၼ်ၵၢၼ်ၵႅတ်ႇၶႄႁႄႉၵင်ႈ လႄႈ ပဵၼ်ၵၢၼ်လိပ်းၵၢၼ်တၢႆလူင် ပုၼ်ႈ ၸိူဝ်ႉၸၢတ်ႈ ဝၢၼ်ႈမိူင်းသေ ၶိုၵ်ႉလိုၵ်ႉဝႆႉတႄႉတႄႉ။ မၼ်းၵဵဝ်ႇၶွင်ႈၵၼ်ဝႆႉပႃးလွင်ႈဝၢၼ်ႈမိူင်းၼိမ် သဝ်း ဢမ်ႇၼၼ်သုၵ်ႉယုင်ႈလူႉလႅဝ်ယူႇၼၼ်ႉ ၵမ်းသိုဝ်ႈ။ ပဵၼ်ၵၢၼ်ဢၼ်ထုၵ်ႇဝူၼ်ႉသွၼ်ႇလီလီယဝ်ႉ ၸင်ႇတႅပ်းတတ်း။ ပဵၼ်ၵၢၼ်ၶိုၵ်ႉလိုၵ်ႉၶဝ်ႈပႃးဝႆႉၼႂ်းၵၢၼ်မိူင်းၼင်ႇၵဝ်ႇ။ ၵၢၼ်သိုၵ်း ပဵၼ်ၵၢၼ်ဢၼ် ဢဝ်ၵွင်ႈၵၢင်ႇမၢၵ်ႇမိုဝ်ႉၸိုၼ်းယၢမ်း ပဵၼ်ၶိူင်ႈတိုၵ်း၊ ဢဝ်ႁႅင်းဢွၵ်း၊ တူဝ်၊ ႁူဝ်ၸႂ်သေလႆႈတိုၵ်း လႄႈ တေလႆႈမီးသတိ၊ တၢင်းႁတ်းႁၢၼ်၊ ၸႂ်ၵႅၼ်ႇၶႅင်ၼိမ်မၼ်ႈ၊ သိုဝ်ႈယူဝ်းယဝ်ႉမဝ်ႇၵႃး ဢဝ်ၵၢၼ်ထူပ်းမိုဝ်း ၼၼ်ႉၶိုၼ်းႁဵတ်းပိူင်ပိုၼ်ႉတႅၵ်ႈယဝ်ႉ ႁတ်းတႅပ်းတတ်း။ ပေႃးလႃႈလီႈႁဵတ်းၸၢင်ႈတၢႆပေႃး ပေႃးၵူဝ်ႁႄၸၢင်ႈတူၵ်း လွၵ်းၶဵၼ်၊ ပေႃးတေႃးသယႂ်ႇ ၸၢင်ႈႁဵတ်းၽိတ်း၊ ပေႃးသူင်မိုတ်ႈလွင်ႈယွင်ႈဢၢမ်း ၸၢင်ႈၵႆႉလႆႈၶၢမ်ႇလူလၢႆ ၊ ပေႃးၸၢင်ႈ မေႃဢီးလူ ၸၢင်ႈလႆႈသုၵ်ႉၸႂ်။ ၵၢၼ်သိုၵ်းဢမ်ႇၸႂ်ႈၼင်ႇၵၢၼ်မိူင်း ဢမ်ႇလၢတ်ႈၼမ်၊ လိူဝ်သေထွမ်ႇၶေႃႈၸီႉသင်ႇသေႁဵတ်း ၼၼ်ႉ ဢမ်ႇမီးၶေႃႈထဵင် ဢမ်ႇမီးၶေႃႈသပ်းလႅင်းၶိုၼ်း။ ၵၢၼ်တိုၵ်းၼႂ်းသိုၵ်း ပဵၼ်ၵၢၼ်တႅပ်းတတ်းဝႆး၊ ႁဵတ်းဝႆး၊ ၸၢင်ႈၸဵဝ်းသုမ်း၊ ၸဵဝ်းပေႉ။ ပိူၼ်ႈမႃးပိုတ်းယိုဝ်းႁဝ်းယူႇ တေၼင်ႈပၢင်ၵုမ်သေတႅပ်းတတ်းဝႃႈ တေတွပ်ႇဢမ်ႇတွပ်ႇ ၼင်ႇၵၢၼ်မိူင်းၼၼ်ႉ ဢမ်ႇလႆႈ။ သုမ်းမႃးၵဝ်ႈသိပ်းၵဝ်ႈပွၵ်ႈသေတႃႉ သင်ၸိူဝ်ႉ ပေႉၶိုၼ်းၼိုင်ႈပွၵ်ႈၵေႃႈ လႆႈဝႃႈပေႉယဝ်ႉ။ ၵၢၼ်သိုၵ်း ၵၢၼ်မိူင်း ပဵၼ်ၵၢၼ်လႆႈတိုၵ်းၼင်ႇၵၼ်တင်းသွင်။ ဢၼ်ၼိုင်ႈတိုၵ်းပၢႆးဝူၼ်ႉ၊ ဢၼ်ၼိုင်ႈတိုၵ်းၵူၼ်း။ ၽၢတ်ႇၵၼ်ဢမ်ႇလႆႈ။ တိုၼ်းလႆႈႁွမ်းၵၼ်၊ သၢၼ်လေႃးၵၼ်ၵေႃႈသမ်ႉ ဢမ်ႇပဵၼ်၊ မၼ်းပဵၼ်ဝႆႉလၢႆးလႂ်လၢႆးၼၼ်ႉလႄႈ ဝူၼ်ႉလၢႆးလဵဝ်ၵၼ်ဢမ်ႇလႆႈ၊ ပႅၵ်ႉသမ်ႉဝႃႈႁူမ်ႈၽၢၵ်ႈ သၢၼ်ႁဵတ်းၸွမ်းၵၼ်တႃႇသေႇ ဢမ်ႇလႆႈသေတႃႉ တေလႆႈဢိင်လင်ၽင်ၼွင်ႈၵွင်ႉသၢၼ်ၵၼ်ဝႆႉ တႃႇသေႇ။ ဢိင်ၼိူဝ်ၵၢၼ်မိူင်းဢမ်ႇတူၵ်းလူင်းၵၼ်လႆႈၼၼ်ႉ ၵၢၼ်သိုၵ်းႁူႉတေလႆႈၶဝ်ႈ။ မိူဝ်ႈဢၼ် ၵၢၼ်သိုၵ်းၶဝ်ႈယဝ်ႉလႄႈ မီးမႃးၼႃႈၵၢၼ်ထုၵ်ႇလီၵႄႈၼၼ်ႉ လႆႈဢဝ်ၵၢၼ်မိူင်းသေ ပွင်ၵၢၼ်။ သိုၵ်းၵေႃႈ ႁူႉလႆႈႁဵတ်း ၵၢၼ်သိုၵ်း၊ ဢမ်ႇထုၵ်ႇဝူၼ်ႉၵႂင်မဝ်း ၸွမ်းပရိယႄႇၵၢၼ်မိူင်း။ ၽူႈႁၢပ်ႇၵၢၼ် မိူင်းၵေႃႈ ဢမ်ႇတၢပ်ႈၵႂႃႇၵႅဝ်မဝ်းၸွမ်းၸိမ်ၸွမ်းၼႃႈၵၢၼ်သိုၵ်း။ မိူဝ်ႈဢၼ်ငဝ်းလၢႆးထိုင် မႃးၼၼ်ႉၸင်ႇ ၵၢၼ်မိူင်း ၵၢၼ်သိုၵ်းလူင်ႉလႅင်းထွင်ႁႃၵၼ်။ ဢမ်ႇမီးၶေႃႈယိူင်းဢၢၼ်းၵၢၼ်မိူင်းၸိုင် သိုၵ်းဢမ်ႇၸၢင်ႈ တိုၵ်းပုၼ်ႈသင်။ မိူၼ်ၼင်ႇၼၼ် မီးၵၢၼ်မိူင်းသေတႃႉ ဢမ်ႇမီးသိုၵ်းၵေႃႈ မိူၼ်ဢမ်ႇမီးၵွင်ႉ ဢမ်ႇမီး ႁႅၼ်ႇလႄႈ ၽႂ်တိုၼ်းဢမ်ႇၼပ်ႉယမ်။ ဝၼ်းမိူဝ်ႈၼႆႉ ၽူႈၶဵၼ်ၸိူဝ်ႉၸၢတ်ႈႁဝ်းဢမ်ႇၸႂ်ႈလဵၵ်ႉၵေႇ ဢေႇမၢင်လူင်းၵႂႃႇ၊ ဢမ်ႇၸႂ်ႈ ဢူၼ်ႇဢွၼ်ႇယူပ်ႈၸွပ်ႈလူင်းၵႂႃႇ။ ၽိူမ်ႉထႅမ်ဢဵၼ်ႁႅင်းတၢင်းၵၢၼ်မိူင်းမႃးထႅင်ႈယူႇဝၼ်းဝၼ်းၶိုၼ်း ၶိုၼ်း လႄႈ ႁဝ်းသမ်ႉၵုမ်ႇတေၵႂင်မဝ်း ယွၼ်ႉဢၼ်ၼိုင်ႈယဝ်ႉ ဢၼ်ၼိုင်ႈသေ ပိူင်ႈပႅၵ်ႇၵၼ်ယူႇၼႆၸိုင် ၶၢဝ်းယၢမ်းဢၼ်ႁိုင်မႃးယဝ်ႉၼၼ်ႉ ၵူဝ်လႆႈႁိုင်ၵႂႃႇထႅင်ႈ။ ဢမ်ႇထုၵ်ႇမိုင်ၵႂင်သေလႄႈ ၵိုင်ႇလီ ပွင်ၵၢၼ်ဢၼ်တူဝ်ၵဝ်ႇႁူႉဝႃႈ မီးပုၼ်ႈၽွၼ်းဝႆႉ ယူႇတီႈလႂ်ၼႆၼၼ်ႉသေ ၶတ်းၸႂ်ႁၢပ်ႇႁၢမ်ၼႃႈၵၢၼ် ႁႂ်ႈၸဵဝ်းလႆႈထိုင်တီႈၼၼ်ႉၵူၺ်း ယူႇယဝ်ႉ။ မိူဝ်ႈႁဝ်းမီး “ယိူင်းဢၢၼ်း” ယဝ်ႉၼၼ်ႉ ႁႂ်ႈၶတ်းၸႂ်ယၢင်ႈပႆၸွမ်း “သဵၼ်ႈတၢင်း” ႁဝ်းႁႂ်ႈ မႅၼ်ႈမႅၼ်ႈ ႁင်းၽႂ်မၼ်းသေၵမ်း။ ၼပ်ႉထိုဝ်ၽူႈႁၵ်ႉၸၢတ်ႈတင်းလၢႆသေ သိူဝ်မဝ်းလၢႆး 19/04/2002 ထုတ်ႇတႅမ်ႈမႃးတီႈ ပပ်ႉ – လွတ်ႈလႅဝ်း သွႆႉ 2 ၊ မၢႆ 2 ၊ Mar , Apr / 2002 | ['ပွင်ႈၵႂၢမ်း'] |
2024-10-30T16:41:06 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%9d-uwsa-%e1%80%95%e1%81%bc%e1%80%ba%e1%80%90%e1%81%a2%e1%80%99%e1%80%ba%e1%82%87%e1%80%90%e1%81%a2%e1%82%86-%e1%81%b8%e1%81%a2%e1%82%86/ | သိုၵ်း ဝ UWSA ပၼ်တၢမ်ႇတၢႆ ၸၢႆးၵျေႃႇထုၼ်း ဢႃႇယု 16 ပီႊ | မိူဝ်ႈၼႆႉဝၼ်းထီႉ 30 October 2024 (လိူၼ်သိပ်းဢဵတ်းလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ ၸုမ်းသိုၵ်း ဝ UWSA တႅပ်းတတ်းတြႃး ၵူၼ်းမီးတၢင်းၽိတ်း 7 ၵေႃႉ (ဢႃႇယုဢမ်ႇပႆႇထိုင် 20 ပီႊသေၵေႃႉ) တီႈဝဵင်းႁူဝ်ပၢင်ႇ လႄႈ ၼႂ်းၼၼ်ႉ ၵေႃႉပဵၼ်ၸၢႆးၵျေႃႇထုၼ်း လႆႈထုၵ်ႇပၼ်တၢမ်ႇတၢႆ ယူႇယဝ်ႉ။ ၸွမ်းၼင်ႇၽၢႆႇ သိုၵ်း ဝ UWSA တႅပ်းတတ်းတြႃးသေ ပိုၼ်ၽၢဝ်ႇတေႃႇၼႃႈ ၵူၼ်းတၢင်းၼမ်ဝႃႈ လွင်ႈလႆႈပၼ်တၢမ်ႇတၢႆ ၸၢႆးၵျေႃႇထုၼ်း ဢႃႇယု 16 ပီႊၼႆႉ ယွၼ်ႉမိူဝ်ႈပူၼ်ႉမႃး ဝၼ်းထီႉ 3 August 2024 ယၢမ်းၵၢင်ၼႂ်မွၵ်ႈ 01:00 မူင်းၼၼ်ႉ မၼ်းၸၢႆးၶဝ်ႈၸူၼ် တီႈၼႂ်းဝဵင်းႁူဝ်ပၢင်ႇတီႈၼိုင်ႈသေ ႁႅမ်တၢႆလုၵ်ႈဢွၼ်ႇဢႃႇယု 10 ၶူပ်ႇ ၵေႃႉၼိုင်ႈသေဢမ်ႇၵႃး ႁဵတ်းႁၢႆႉပႃးၵူၼ်းၼႂ်းႁိူၼ်းထႅင်ႈ 3 ၵေႃႉထိုင်တီႈလႆႈမၢတ်ႇၸဵပ်း၊ ၵွပ်ႈပိူဝ်ႈမၼ်းၸၢႆးမီးတၢင်းၽိတ်းယႂ်ႇလူင် လႄႈ ၸင်ႇလႆႈပၼ်တၢမ်ႇတၢႆ ဝႃႈၼႆ။ ၵူၼ်းမီးတၢင်းၽိတ်းထႅင်ႈ 6 ၵေႃႉၼၼ်ႉသမ်ႉ ၵွပ်ႈပိူဝ်ႈမဝ်းလဝ်ႈသေ တဵၵ်းၵၼ်ႉၸၼ်လူလၢႆၼၢင်းယိင်းဢွၼ်ႇ လႄႈ ၵေႃႉဢွၼ်ႁူဝ်ႁဵတ်းသၢင်ႈၼၼ်ႉ လႆႈထုၵ်ႇတူၵ်းၶွၵ်ႈတေႃႇၸူဝ်ႈဢသၢၵ်ႈ၊ ထႅင်ႈ 5 ၵေႃႉၼၼ်ႉသမ်ႉ လႆႈတူၵ်းၶွၵ်ႈ ၼိုင်ႈၵေႃႉလႂ် 15 ပီႊ ဝႃႈၼႆ။ ၸၢႆးၵျေႃႇထုၼ်း ဢႃႇယု 16 ပီႊၼၼ်ႉ ပဵၼ်ၵူၼ်းမိူင်း ၼႂ်းပွၵ်ႉ 4 ဝဵင်းလႃႈသဵဝ်ႈ လႄႈ ၵႂႃႇႁႃႁဵတ်းၵၢၼ် တီႈဝဵင်းႁူဝ်ပၢင်ႇ ၼႂ်းၼႃႈလိၼ်ၵုမ်းၵမ် သိုၵ်း ဝ UWSA ၼႆယဝ်ႉ။ တႆးလွတ်ႈလႅဝ်း Photo-Irrawaddy | ['သုၼ်ႇလႆႈသုၼ်ပဵၼ်ၵူၼ်း'] |
2024-10-30T14:19:13 | https://taifreedom.com/%e1%80%a2%e1%80%84%e1%80%ba%e1%80%b8%e1%81%b5%e1%80%ad%e1%80%90%e1%80%ba%e1%82%89%e2%88%92%e1%81%b6%e1%82%85%e1%81%bc%e1%80%ba%e1%82%87%e1%81%bc%e1%80%b1%e1%82%87%e1%80%90%e1%82%83%e1%82%87%e2%88%92/ | ဢင်းၵိတ်ႉ−ၶႅၼ်ႇၼေႇတႃႇ−ယူးရူပ်ႇ သိုပ်ႇၶွမ်ႈသပိတ်ႈသိုၵ်းမၢၼ်ႈထႅင်ႈ | မိူဝ်ႈၼႂ်းဝၼ်းထီႉ 29 October 2024 (လိူၼ်သိပ်းဢဵတ်းလွင်ႈ 12 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်း လၢႆးငၢၼ်းၵဵဝ်ႇလူၺ်ႈလွင်ႈ လူင်ပွင်ၸိုင်ႈဢင်းၵိတ်ႉ ဢွၵ်ႇမႃး လၢတ်ႈဝႃႈ ဢင်းၵိတ်ႉ လႄႈ ၶႅၼ်ႇၼေႇတႃႇ ႁူမ်ႈပႃး ႁူမ်ႈတုမ်ယူးရူပ်ႇ (EU) လႆႈဢွၵ်ႇပိူင်ၵၢၼ်ပၼ်တၢမ်ႇၶွမ်ႈသပိတ်ႈ မူႇၸုမ်း 6 ၸုမ်း ဢၼ်ၵဵဝ်ႇၶွင်ႈၼႂ်းၵၢၼ် သိုဝ်ႉၼမ်ႉမၼ်းႁိူဝ်းမိၼ်ပၼ် တပ်ႉသိုၵ်းမၢၼ်ႈ လႄႈ ၸတ်းႁႃၶူဝ်းၶွင်မဵဝ်းဢၼ် ထုၵ်ႇႁၢမ်ႈ ႁူမ်ႈပႃး ၶိူင်ႈၵမ်ႉၵႅမ်ႁိူဝ်းမိၼ် ပၼ်သိုၵ်းမၢၼ်ႈ ၼႆယဝ်ႉ။ ပိူင်ၵၢၼ်ၶွမ်ႈသပိတ်ႈဢၼ်ၼႆႉ မၼ်းတေၵႂႃႇၵမ်ႉထႅမ် ပိူင်ၵၢၼ်ၶွမ်ႈသပိတ်ႈဢွၼ်ၼႃႈၼႆႉ ဢၼ်လႆႈၶွမ်ႈသပိတ်ႈတေႃႇ ၽူႈၸိူဝ်းႁႃသိုဝ်ႉၼမ်ႉမၼ်းႁိူဝ်းမိၼ်ပၼ် တပ်ႉသိုၵ်းမၢၼ်ႈ ၵူၺ်းဢမ်ႇၵႃး ယင်းႁူမ်ႈပႃး ၵၢၼ်ယိုတ်းသိမ်းပႅတ်ႈၶူဝ်းၶွင်ငိုၼ်းၶမ်း ၼင်ႇႁိုဝ် ၸုမ်းဢၼ်ၵဵဝ်ႇၶွင်ႈၸိူဝ်းၼၼ်ႉ တေဢမ်ႇၸၢင်ႈဢဝ်ငိုၼ်းၶမ်းၵႂႃႇၸႂ်ႉၸၢႆႇတႃႇၸွႆႈၼႂ်းတပ်ႉသိုၵ်းမၢၼ်ႈလႆႈ ၼႆ လူင်ပွင်ႈၸိုင်ႈဢင်းၵိတ်ႉ သိုပ်ႇလၢတ်ႈၼင်ႇၼႆ။ ၽွင်းလူင်ၽၢႆႇၼွၵ်ႈမိူင်းဢင်းၵိတ်ႉ ဢၼ်ႁပ်ႉပုၼ်ႈၽွၼ်း လွင်ႈတူင်ႉၼိုင် ၼႂ်းဢိၼ်ႇတူဝ်ႇ−ပႄႇသိၾိၵ်ႇ လၢတ်ႈဝႃႈ လွင်ႈပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၸွတ်ႇတူဝ်ႈၼႂ်းမိူင်းႁူမ်ႈတုမ် လႄႈ လွင်ႈဢၼ်ဢဝ်ႁိူဝ်းမိၼ်သေ ပိုတ်းယိုဝ်းသႂ်ႇႁိူၼ်း ယေးၵူၼ်းမိူင်းၼၼ်ႉ ပဵၼ်ဢၼ်ယွမ်းႁပ်ႉဢမ်ႇလႆႈသေဢမ်ႇၵႃး ၽွၼ်းတုမ်ႉယွၼ်ႈ တေႃႇၵူၼ်းမိူင်းၼမ်လူၼ်ႉပူၼ်ႉလိူဝ်မႃးတိၵ်းတိၵ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ သိုဝ်ႇၶၢဝ်ႇ Reuters လႆႈၵပ်းသိုပ်ႇၵႂႃႇတီႈ ၽူႈၶၢၼ်ပၢၵ်ႇသိုၵ်းမၢၼ်ႈ ၵူၺ်းဢမ်ႇလႆႈႁပ်ႉၶေႃႈတွပ်ႇသင်မႃးၶိုၼ်း ၼႆယဝ်ႉ။ ၽၢႆႇႁူမ်ႈတုမ်ယူးရူပ်ႇ လႆႈဢွၵ်ႇပိူင်ၵၢၼ်ၶွမ်ႈသပိတ်ႈ ပူၵ်ႉၵူဝ်ႇၵူၼ်း 3 ၵေႃႉ လႄႈ ၶွမ်ႇပၼီႇ 1 ဢၼ် ဢၼ်ၵဵဝ်ႇၶွင်ႈၸွမ်းသိုၵ်းမၢၼ်ႈ လူၺ်ႈလွင်ႈတၢင်း ပူၼ်ႉပႅၼ်သုၼ်ႇလႆႈသုၼ်ပဵၼ်ၵူၼ်း ဝႃႈၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈလွင်ႈဢင်းၵိတ်ႉ၊ ၶႅၼ်ႇၼေႇတႃႇ လႄႈ ႁူမ်ႈတုမ်ယူးရူပ်ႇ လႆႈႁူမ်ႈၵၼ်ၶွမ်ႈသပိတ်ႈ သိုၵ်းမၢၼ်ႈပွၵ်ႈၵမ်းၼႆႉ ဢမ်ႇလႆႈပိုတ်ႇလၢတ်ႈပႃး လၢႆးၸိုဝ်ႈ ပူၵ်ႉၵူဝ်ႇၵူၼ်း လႄႈ ၶွမ်ႇပၼီႇ ၼႆယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'ၵၢၼ်မိူင်း'] |
2024-10-29T13:10:57 | https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8-5-%e1%80%99%e1%80%b5%e1%80%9d%e1%80%ba%e1%80%b8-%e1%80%9e%e1%80%84%e1%80%ba%e1%81%b6%e1%82%82%e1%80%ba%e1%82%88/ | လွၵ်းလၢႆး 5 မဵဝ်း သင်ၶႂ်ႈပဵၼ်ၵူၼ်းမီးတၢင်းႁူႉႁွပ်ႈတူဝ် လႄႈ ပဵၼ်ၵူၼ်းလဵပ်ႈႁဵၼ်းယူႇတႃႇသေႇ | ၵူၼ်းမီးတၢင်းႁူႉႁွပ်ႈတူဝ်ၼႆၼၼ်ႉ ဢမ်ႇၸႂ်ႈၵူၼ်းႁဵၼ်းလိၵ်ႈသုင်သုင် ၼၼ်ႉၵူၺ်း ၽႂ် မီးၸႂ်ၶႂ်ႈလဵပ်ႈႁဵၼ်းတၢင်းႁူႉၵူႈပိူင်ပိူင် လႄႈ သူၸႂ်ၵဵပ်းဢဝ်တၢင်းႁူႉႁွပ်ႈတူဝ်ၸဝ်ႈၵဝ်ႇ ယူႇတႃႇသေႇ ၼၼ်ႉယဝ်ႉ ၸင်ႇႁွင်ႉဝႃႈ ၵူၼ်းမီးတၢင်းႁူႉႁွပ်ႈတူဝ် မိူၼ်ၼင်ႇ လွင်ႈတူင်ႇဝူင်းႁိမ်းႁွမ်း၊ လွင်ႈၾိင်ႈငႄႈၾိင်ႈထုင်း၊ လွင်ႈသႃႇသၼႃႇ၊ လွင်ႈၶူဝ်းၼုင်ႈတၢင်းဝႆ၊ လွင်ႈပၢႆးမွၼ်း ၊ ပၢႆးယူႇလီ ၊ သိင်ႇဝႅတ်ႉလွမ်ႉ ၸဵမ်ၸိူဝ်းၼႆႉ ပဵၼ်လွင်ႈဢၼ်ၵူၼ်းႁဝ်းဢမ်ႇလွတ်ႈလႆႈလႄႈ လဵပ်ႈႁဵၼ်းဢဝ်ပဵၼ်တၢင်းႁူႉၵႅမ်တူဝ်ဝႆႉ ၵေႃႈတိုၼ်းဢမ်ႇၽိတ်း တူဝ်ယၢင်ႇဢၼ်ငၢႆႈငၢႆႈ တႆးၵေႃႉႁဝ်းၵေႃႉၼိုင်ႈ ဢမ်ႇဝႃႈပိူၼ်ႈတေဢုပ်ႇလွင်ႈတူင်ႇဝူင်းၵူၼ်းႁႃႉ ဢမ်ႇၼၼ် လွင်ႈပၢႆးမွၼ်း ႁႃႉ ၼႆၸိုင် လၢတ်ႈလွင်ႈသင်ၵေႃႈ ႁႂ်ႈပေႃးၸၢင်ႈဢုပ်ႇၸၢင်ႈၶႆႈၸွမ်း လွင်ႈတၢင်းဢၼ်ပိူၼ်ႈဢုပ်ႇၵၼ်ယူႇၵူႈလွင်ႈလွင်ႈၼၼ်ႉ ၶႂ်ႈမၢႆထိုင်ဝႃႈ မၼ်း ၵေႃႉၼၼ်ႉမီးတၢင်းႁူႉႁွပ်ႈတူဝ်လႄႈ မီးၵၢၼ်လဵပ်ႈႁဵၼ်းယူႇတႃႇသေႇၼၼ်ႉယဝ်ႉ။ တၢင်းႁူႉႁွပ်ႈတူဝ်ၼႆႉ မီးၽွၼ်းလီၼမ်ၼႃႇ ၵၢၼ်ငၢၼ်းၸဝ်ႈၵဝ်ႇ တေၶိုၼ်ႈယႂ်ႇ၊ ၵၢၼ်ဢွၼ်ႁူဝ်ၼႃႈႁိူၼ်း၊ တႆးၵေႃႉတႆးသေႈတေၼမ် တေႇၵႂႃႇၸိူဝ်းၼႆႉ ဢၼ်လၢတ်ႈမႃးၼႆႉပဵၼ်တူဝ်ယၢင်ႇဢၼ်ႁၼ်ငၢႆႈငၢႆႈၵူၺ်းတီႈတႄႉ ၽွၼ်းလီမၼ်းမီးတင်းၼမ် လႄႈသင်ဝႃႈၸဝ်ႈၵဝ်ႇၶႂ်ႈၽိုၵ်းလဵပ်ႈႁဵၼ်းတႃႇ ပဵၼ်ၵူၼ်းမီးတၢင်းႁူႉႁွပ်ႈတူဝ်ၼမ်ၼမ် တေလႆႈႁဵတ်းၸိူင်ႉႁိုဝ်ၽွင်ႈ ၼႆၼၼ်ႉ တေမီးယူႇလၢႆလၢႆ ၶေႃႈမိူၼ်ၼင်ႇ- 1 ဢၢၼ်ႇလႄႈထွမ်ႇ ႁႂ်ႈၼမ်ၼမ် လိၵ်ႈၼႆႉလမ်ႇလွင်ႈၼႃႇတႃႇတေၽိူမ်ႉၼမ်ႉၵတ်ႉ လႄႈ လႆႈတၢင်းႁူႉမႃးလိူဝ်ၵဝ်ႇ ၵွပ်ႈၼၼ် လူဝ်ႇႁႃလိၵ်ႈဢၢၼ်ႇၼမ်ၼမ် ဢမ်ႇဝႃႈပဵၼ်လိၵ်ႈၼႂ်း website ၊ ပပ်ႉၵႃႇတုၼ်း ၊ ၼႂ်းသိုဝ်ႇၵူႈပိူင် ၼႂ်းပပ်ႉၵူႈဢၼ် ၼင်ႇႁႃလႆႈ လိၵ်ႈၼႆႉဢၢၼ်ႇမဵဝ်းႁိုဝ်ၼႆၵေႃႈ မၼ်းတိုၼ်းလႆႈတၢင်းႁူႉ ဢမ်ႇလွင်ႈၼိုင်ႈၵေႃႈလွင်ႈၼိုင်ႈယဝ်ႉ ယွၼ့်တၢင်းႁူႉဢၼ်ဝႃႈၼႆႉတေမီးလၢႆလၢႆမဵဝ်း သင်ဝႃႈၸိူဝ်းၸႃႉဢၼ်ဢမ်ႇၶႂ်ႈဢၢၼ်ႇပပ်ႉလိၵ်ႈ ၼႆၵေႃႈ ထွမ်ႇသဵင်ဢဝ်ၵေႃႈလႆႈ မိူၼ်ၼင်ႇထွမ်ႇ ၼႂ်း YouTubeၵေႃႈလႆႈ ။ 2 ဢုပ်ႇလၢတ်ႈ လႄႈ တင်ႈၶေႃႈထၢမ်ၼမ်ၼမ်။ ဢၼ်ႁဝ်းၵႂႃႇထူပ်းၵူၼ်းတင်းၼမ် ဢမ်ႇဝႃႈပဵၼ် တႆးၵေႃႉ ပီႈၼွင်ႉၸိူဝ်းၼႆႉ တေႁဵတ်းႁႂ်ႈလႆႈပိၼ်ႇပၢႆႇလႅၵ်ႈလၢႆႈပၢႆးဝူၼ်ႉၸွမ်းၵူၼ်းတၢင်ႇၵေႃႉလႄႈ ဢၼ်ဢမ်ႇပွင်ႇၸႂ် ဢၼ်ၶႂ်ႈႁူႉၶေႃႈမုၼ်းလိုၵ်ႉလိုၵ်ႉၼၼ်ႉ သင်ၵႆႉၵႆႉတင်ႈၶေႃႈထၢမ်သေထၢမ်ပိူၼ်ႈ ဢမ်ႇၵူဝ်ဢမ်ႇဢၢႆ ၼႆၸိုင် ၸင်ႇတေလႆႈႁပ်ႉတၢင်းႁူႉဢၼ်မႂ်ႇမႂ်ႇ ဢၼ်ဢမ်ႇယၢမ်ႈႁူႉၵေႃႈတေလႆႈႁူႉ ဢၼ်ႁူႉယဝ်ႉၵေႃႈတေလႆႈႁူႉမႃးလိူဝ်သေၵဝ်ႇ ယွၼ်ႉၼၼ်လႄႈၵၢၼ်ထၢမ်ဢၼ်ဝႃႈၼႆႉၵေႃႈ လမ်ႇလွင်ႈလႄႈမီးၽွၼ်းလီတႃႇၵၢၼ်ၽိူမ်ႉၼမ်ႉၵတ်ႉႁဝ်းတႄႉတႄႉၼၼ်ႉယဝ်ႉ။ 3 ၵႆႉၵႆႉၵႂႃႇၶဝ်ႈႁူမ်ႈပၢင်ပၼ်ၵႂၢမ်းႁူႉ။ သင်လႆႈၶဝ်ႈႁူမ်ႈထွမ်ႇ ပၢင်ပၼ်ၵႂၢမ်းႁူႉ ဢမ်ႇၼၼ် ပၢင်တၢၼ်ႈၶႆႈ လႆႈထွမ်ႇလွင်ႈဢၼ် ၽူႈလူင်ႉလႅၼ်ႇ ၽူႈမီးတူဝ်ထူပ်းၼမ်ၶဝ် ၶႆႈလၢတ်ႈၼႄၼႆၸိုင် လိူင်ႈသင်ၵေႃႈယဝ်ႉ ဢၼ်ပိူၼ်ႈလၢတ်ႈၼၼ်ႉ ႁဝ်းတေပွင်ႇၸႂ်လွင်ႈတၢင်းၼႂ်းလိူင်ႈၼၼ်ႉလီလိူဝ်သေ ဢၼ်ႁဝ်းဢၢၼ်ႇႁူႉၼႂ်းလိၵ်ႈဢဝ်ၵူၺ်း လိူဝ်သေၼၼ်ႉ ႁဝ်းတေလႆႈႁူႉၸၵ်းမိုတ်ႈၵိုဝ်းလႄႈ လႆႈၶဝ်ႈတူင်ႇဝူင်းမႂ်ႇမႂ်ႇ လႆႈလူင်းမိုဝ်းႁဵတ်းတူဝ်ထူပ်းၸွမ်းၵၼ်တင်းတၢင်ႇၵေႃႉသေ တၢင်းႁူႉၼၼ်ႉတေၾင်လိုၵ်ႉဝႆႉၼႂ်းဢွၵ်းဢေႃႁဝ်း ႁဵတ်းႁႂ်ႈႁဝ်းတွင်းၵိုမ်း ဢမ်ႇလိုမ်းငၢႆႈငၢႆႈ။ 4 လဵၼ်ႈၵဵမ်းဢၼ်ၸၢမ်းတူၺ်းၼမ်ႉၵတ်ႉၸဝ်ႈၵဝ်ႇ။ ၵဵမ်းၼႆႉ သင်မေႃလိူၵ်ႈဢဝ်မႃးၸႂ်ႉတိုဝ်းလဵၼ်ႈႁႂ်ႈပဵၼ်ၽွၼ်းလီၵေႃႈ တိုၼ်းလႆႈၼမ်ႉၵတ်ႉ လႆႈလပ်ႉပၢႆးဝူၼ်ႉႁဝ်းၵူၺ်းဢမ်ႇၵႃး ယင်းလဵပ်ႈႁဵၼ်းၵဵပ်းႁွမ်ဢဝ်တၢင်းႁူႉမႂ်ႇမႂ်ႇတီႈမၼ်းလႆႈပႃးထႅင်ႈတင်းၼမ်ယူႇ မိူၼ်ၼင်ႇ ၵဵမ်းထၢမ်ၵႂၢမ်းထၢမ် ၵဵဝ်ႇလူၺ်ႈလွင်ႈတၢင်းႁူႉႁွပ်ႈတူဝ်ႁဝ်း ဢမ်ႇဝႃႈပဵၼ်ၵဵမ်းထၢမ် လွင်ႈပိုၼ်း ၊လွင်ႈတူင်ႇဝူင်းၵူၼ်း၊ ငဝ်းလၢႆးပိူင်ပဵၼ်ယူႇယၢမ်းလဵဝ် တေႇၸဵမ်ၸိူဝ်း ၼႆႉ တေႁဵတ်းႁႂ်ႈႁဝ်းလႆႈလပ်ႉပၢႆးဝူၼ်ႉ လႆႈထူၵ်းဢဝ်တၢင်းႁူႉဢၼ် ႁဝ်းႁူႉႁဝ်းတွင်းၼၼ်ႉဢွၵ်ႇမႃးလၢတ်ႈၼႄ ဢွၵ်ႇမႃးၼပ်ႉသၢင်ႈလႄႈ တေႁဵတ်းႁႂ်ႈၸဝ်ႈၵဝ်ႇတွင်းလိူဝ်သေၵဝ်ႇ လူင်ႉလႅၼ်ႇမႃးလိူဝ်ၵဝ်ႇၼၼ်ႉယဝ်ႉ ။ 5 ဢမ်ႇၵိုတ်းလိုဝ်ႈလွင်ႈလဵပ်ႈႁဵၼ်းၸဝ်ႈၵဝ်ႇ။ လွင်ႈလဵပ်ႈႁဵၼ်းဢၼ်ဝႃႈၼႆႉဢမ်ႇမီးတီႈသုတ်းသဵင်ႈ ယွၼ်ႉၼၼ် ယူႇတီႈလႂ်ၵေႃႈလဵပ်ႈ ႁဵၼ်းလႆႈ တေႃႈလဵဝ်ၶႅၼ်းၶိုတ်းၵၢပ်ႈဢမ်ႇဝႃႈ ၼႂ်းၾူင်း ၸွမ်းႁိမ်းႁွမ်းၸဝ်ႈၵဝ်ႇယူႇသဝ်းၸိူဝ်းၼႆႉၵေႃႈ လဵပ်ႈႁဵၼ်းဢဝ်လႆႈယူႇၵူႈၶၢဝ်းယၢမ်း ႁၼ်မူတ်ႉတေႃႉမဵတ်ႉၶဝ်ႈ ႁၼ်ၼူၵ်ႉႁဵတ်းႁၢင်း ႁၼ်ၵႆႇၶေႇႁႃၵိၼ် ငိၼ်းသဵင်သင်သေပိူင်ပိူင် လႆႈယူႇၼႂ်းငဝ်းလၢႆးဢၼ်လႂ်သေဢမ်ႇဝႃႈ သင်မီးၸႂ်ၶႂ်ႈလဵပ်ႈႁဵၼ်း လႄႈ မေႃလဵပ်ႈႁဵၼ်း မေႃၼပ်ႉသၢင်ႈ မေႃဝူၼ်ႉၸွမ်းမၼ်းၸိုင် ၵူႈပိူင် ပဵၼ်တၢင်းႁူႉႁွပ်ႈတူဝ်လႆႈၵူႈဢၼ်ယဝ်ႉ ၵၢၼ်လဵပ်ႈႁဵၼ်းၼႆႉဢမ်ႇမီးဝၼ်းထဝ်ႈ ၽႂ်မီးတၢင်းႁူႉႁွပ်ႈတူဝ်ၼမ်ၵေႃႈ ၵေႃႉၼၼ်ႉ တိုၼ်းၶိုၼ်ႈယႂ်ႇဢမ်ႇတူၵ်းတႅမ်ႇ ၵွပ်ႈၼၼ် ယႃႇၵိုတ်းလိုဝ်ႈလွင်ႈလဵပ်ႈႁဵၼ်းၼႃႈ။ ပိၼ်ႇတႅမ်ႈ – ယိင်းမွၼ်းလႅင်း တႆးလွတ်ႈလႅဝ်း | ['ပိုၼ်ႉႁူႉလီသူၼ်ၸႂ်'] |
2024-10-29T11:58:26 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%81%b8%e1%80%ad%e1%80%b0%e1%81%b5%e1%80%ba%e1%82%88%e1%80%99%e1%80%90/ | သိုၵ်းမၢၼ်ႈဢဝ်ၸိူၵ်ႈမတ်ႉၵူၼ်းထဝ်ႈလႄႈၵၼ်ႉၸၼ်လူလၢႆ | မိူဝ်ႈဝၼ်းထီႉ 26 October 2024 (လိူၼ်သိပ်းဢဵတ်းလွင်ႈ 9 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ၶဝ်ႈၵႂႃႇၼႂ်းသူၼ်ၶဝ်ႈၵၢပ်ႇ တီႈဝၢၼ်ႈၼွင်ဝူဝ်း ၸႄႈဝဵင်းပၢင်လွင်း ၸိုင်ႈတႆးပွတ်းၸၢၼ်းသေ ဢဝ်ၸိူၵ်ႈမတ်ႉမႄႈထဝ်ႈၵေႃႉၼိုင်ႈ လႄႈ ၵၼ်ႉၸၼ်လူလၢႆ ၼင်ႇမိူၵ်ႈမိူၵ်ႈလိူင်းလိူင်း။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ DVB ဝႃႈ ၽွင်းမႄႈထဝ်ႈၵေႃႉၼိုင်ႈ ဢႃႇယု 56 ပီႊ ယူႇဝႆႉတီႈၼႂ်းသူၼ်ၶဝ်ႈၵၢပ်ႇၼၼ်ႉ မီးသိုၵ်းမၢၼ်ႈ 2 ၵေႃႉ ႁွတ်ႈၽႅဝ်ၵႂႃႇၼႂ်းသူၼ် လႄႈ ၶိုၼ်းဢဝ်ၸိူၵ်ႈမတ်ႉမႄႈထဝ်ႈၼၼ်ႉသေ တဵၵ်းၵၼ်ႉၸၼ်လူလၢႆ ၼင်ႇမိူၵ်ႈမိူၵ်ႈလိူင်းလိူင်း၊ တေႃႈၼင်ႇၵူၼ်းဢႃႇယုယႂ်ႇ သိုၵ်းမၢၼ်ႈ တင်းႁတ်းႁဵတ်းလွင်ႈမိူၵ်ႈလိူင်းၸိူင်ႉၼႆလႄႈ ပေႃးပဵၼ်ၼၢင်းယိင်းဢွၼ်ႇၼႆ ၶႅၼ်းလီမႆႈၸႂ်တႄႉတႄႉယဝ်ႉ၊ သိုၵ်းမၢၼ်ႈ 2 ၵေႃႉၼႆႉ ဝၢႆးၵၼ်ႉၸၼ် မႄႈထဝ်ႈယဝ်ႉၼၼ်ႉ ၶိုၼ်းပွၵ်ႈမိူဝ်းၵႂႃႇတီႈ ၼိူဝ်လွႆၼွင်ဝူဝ်း ဝႃႈၼႆ။ ၼႂ်းပိုၼ်ႉတီႈၼွင်ဝူဝ်းၼႆႉ ၸုမ်းသိုၵ်းမၢၼ်ႈ လႄႈ ၸုမ်း PDF ပဵၼ်ပၢင်တိုၵ်းၵၼ် ၶၢဝ်းတၢင်းႁိုင်မွၵ်ႈ 8 လိူၼ်သေ ၵူၼ်းမိူင်းၼႂ်းပိုၼ်ႉတီႈၵေႃႈ လႆႈဢွၼ်ၵၼ် ငိူင်ႉဝႄႈပၢင်တိုၵ်း ပၢႆႈၶဝ်ႈယူႇၸွမ်းသူၼ်/ၸွမ်းၼႂ်းထိူၼ်ႇ ႁႃဢွင်ႈတီႈလွတ်ႈၽေး ႁင်းၽႂ်ႁင်းမၼ်းဝႆႉ ယူႇယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-29T10:45:01 | https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%90%e1%80%b0%e1%81%b5%e1%80%ba%e1%80%b8%e1%82%81%e1%80%b0%e1%81%ba%e1%80%ba/ | ၵႃးတၢင်ႇၵူၼ်းတူၵ်းႁူၺ်ႈလႄႈမီးၵူၼ်းတၢႆ 7 ၵေႃႉ | မိူဝ်ႈဝႃးဝၼ်းထီႉ 28 October 2024 (လိူၼ်သိပ်းဢဵတ်းလွင်ႈ 11 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်းၼၼ်ႉ မီးၵႃးတၢင်ႇၵူၼ်းလမ်းၼိုင်ႈ လူင်းၵုင်းတီႈၼႂ်းၵႄႈၵၢင် ဝဵင်းယႂႃႇငၢၼ်ႇ−ႁၢၼ်ႇမိၼ်ႉမူဝ် သေဢမ်ႇၵုမ်းထိင်းတၢင်းဝႆးလႆႈလႄႈ ဢဝ်ပဵၼ်ၽေးၵိုင်ႉၵၢင်ႉတူၵ်းႁူၺ်ႈၵႂႃႇ ထိုင်တီႈမီးၵူၼ်းမၢတ်ႇၸဵပ်းတၢႆၼမ်။ ၸွမ်းၼင်ႇၽူႈမီးပုၼ်ႈၽွၼ်း ၸုမ်းပရႁိတ ဝဵင်းလိူဝ်ႇလၢတ်ႈတီႈသိုဝ်ႇၶၢဝ်ႇ BBC ဝႃႈ ၵႃးလမ်းၼႆႉ လုၵ်ႉတီႈႁၢႆးႁူဝ်းတေၵႂႃႇဝႆႈၽြႃးတီႈဝဵင်းလိူဝ်ႇသေ ဢဝ်ပဵၼ်ၽေး ၵိုင်ႉၵၢင်ႉၵႃးတူၵ်းႁူၺ်ႈ (တၢင်းလိုၵ်ႉမီး 350 ပေႇ) လႄႈ မီးၵူၼ်းၸွမ်းၵႃး တၢႆ 7 ၵေႃႉ ပဵၼ်ၽူႈယိင်း 6 ၵေႃႉ ၸၢႆး 1 ၵေႃႉ၊ ဢၼ်မၢတ်ႇၸဵပ်းသမ်ႉမီး 17 ၵေႃႉ၊ ၸွမ်းၼင်ႇဢၼ်လႆႈႁပ်ႉႁူႉၶၢဝ်ႇ ၵမ်းလိုၼ်းၼႆႉတႄႉ မီးၵူၼ်းမၢတ်ႇၸဵပ်းတႃႇ 5 ၵေႃႉ လီမႆႈၸႂ်သၢႆၸႂ်ဝႆႉလႄႈ ၶိုၼ်းလႆႈဢဝ်တူဝ် လုၵ်ႉတီႈႁူင်းယႃယႂႃႇငၢၼ်ႇသိုပ်ႇသူင်ႇ ယူတ်းယႃတူဝ်တီႈ ႁူင်းယႃဝဵင်းလိူဝ်ႇ ဝႃႈၼႆ။ မိူဝ်ႈဝၼ်းထီႉ 26 October 2024 ၼၼ်ႉၵေႃႈ ၵႃး 12 လေႃႉလႄႈထေႃႈ ပဵၼ်ၽေးၵိုင်ႉၵၢင်ႉၽႃႇၵၼ်တီႈ ဝၢၼ်ႈၵုင်းပဝ်း ဢိူင်ႇလၢႆးၵမ် ၸႄႈဝဵင်းၵုၼ်ႁဵင် လႄႈ ၸဝ်ႈထေႃႈလႆႈတၢႆထင်တီႈၵႂႃႇယူႇယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-10-28T15:22:47 | https://taifreedom.com/%e1%81%b5%e1%82%83%e1%80%b8%e1%80%9c%e1%80%b0%e1%80%84%e1%80%ba%e1%80%9c%e1%82%84%e1%82%88%e1%80%91%e1%80%b1%e1%82%83%e1%82%88%e1%81%bd%e1%82%83%e1%82%87%e1%81%ba%e1%82%83%e1%80%b8%e1%81%b5%e1%81%bc/ | ၵႃးလူင်လႄႈထေႃႈၽႃႇၺႃးၵၼ် မီးၵူၼ်းလူႉတၢႆထင်တီႈ | မိူဝ်ႈဝၼ်းထီႉ 26 October 2024 (လိူၼ်သိပ်းဢဵတ်းလွင်ႈ 9 ၶမ်ႈ ပီႊတႆး 2118 ၼီႈ) ၵႃး 12 လေႃႉ လႄႈ ထေႃႈ (ထူဝ်ႈ) ပဵၼ်ၽေးၵိုင်ႉၵၢင်ႉၽႃႇၺႃးၵၼ် တီႈဝၢၼ်ႈၵုင်းပဝ်း ဢိူင်ႇလၢႆးၵမ် ၸႄႈဝဵင်းၵုၼ်ႁဵင်။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လွင်ႈၼႆႉလႆႈပဵၼ်ၵႂႃႇမိူဝ်ႈယၢမ်းဝၢႆး 15:30 မူင်းၼၼ်ႉၶႃႈဢေႃႈ ၸဝ်ႈထေႃႈၼၼ်ႉ ၸိုဝ်ႈႁွင်ႉ ၸၢႆးၼၼ်ႇတေႃး ပဵၼ်ၵူၼ်းဝၢၼ်ႈၵုင်းပဝ်း လုၵ်ႉတီႈၼႂ်းဝၢၼ်ႈတေၵႂႃႇတီႈဝဵင်းၵုၼ်ႁဵင်ၼႆလႄႈ မိူဝ်ႈမၼ်းႁေႃႈထေႃႈၶဝ်ႈတၢင်းလူင်ၼၼ်ႉ လႆႈပဵၼ်ၽေးၵိုင်ႉၵၢင်ႉတင်းၵႃး 12 လေႃႉ ဢၼ်လုၵ်ႉမႃးတၢင်းၶူဝ်လမ် မုင်ႈၼႃႈၵႂႃႇဝဵင်းၵုၼ်ႁဵင်ၼၼ်ႉသေ ဢဝ်လူႉတၢႆထင်တီႈၵႂႃႇ ဝႃႈၼႆ။ ဝၢႆးသေပဵၼ်ၽေးၵိုင်ႉၵၢင်ႉယဝ်ႉ ၸုမ်းသိုၵ်းမၢၼ်ႈႁွင်ႉဢဝ်တူဝ် ၸဝ်ႈၵႃး 12 လေႃႉ ၵႂႃႇတီႈတပ်ႉသၢႆးမူၼ်ႇသေ ၸႅတ်ႈထၢမ်လွင်ႈတၢင်းပိူင်ပဵၼ် လႄႈ လႆႈႁူႉဝႃႈ ပေႃးဢဝ်ပၵ်းပိူင် ၵၢၼ်ႁေႃႈလူတ်ႉႁေႃႈၵႃးဝႃႈၼႆၸိုင် ၸဝ်ႈထေႃႈ ပဵၼ်ၽၢႆႇၽိတ်း လႄႈ တၢင်းၽၢႆႇ ၸဝ်ႈၵႃးၵေႃႈတေၶၢမ်ႇသၢႆႈတႅၼ်းပၼ်ငိုၼ်း 300 သႅၼ်ပျႃး တီႈပေႃႈမႄႈပီႈၼွင်ႉ ဢၼ်ၵိုတ်းတၢင်းႁိူၼ်းၸၢႆးၼၼ်ႇတေႃး ၼႆယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-10-28T15:20:29 | https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%90%e1%82%86%e1%80%b8%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5/ | ပီႈၼွင်ႉတႆးၼႂ်းမိူင်းၵွၵ်ႇ ၸွႆႈထႅမ် RCSS/SSA | မိူဝ်ႈဝႃးဝၼ်းထီႉ 27 October 2024 (လိူၼ်သိပ်းဢဵတ်းလွင်ႈ 10 ၶမ်ႈ ပီႊတႆး 2118 ၼီႈ) ၸၢႆးၼေႃႇၶိူဝ်း မိူင်းလွႆ လႆႈဢွၼ်ႁူဝ်ၼမ်းၼႃႈ ပီႈၼွင်ႉတႆးမိူင်းၵွၵ်ႇသေ ဢဝ်ၶူဝ်းၶွင်တင်းၼမ် ၸွႆႈထႅမ်ပၼ်တီႈ မုၵ်ႉၸုမ်း RCSS/SSA လႄႈ ႁႂ်ႈလႆႈပဵၼ်ႁႅင်းၸႂ် ၵေႃႉသိုၵ်းၵေႃႉႁၢၼ် ဝႃႈၼႆ။ ၶူဝ်းၶွင်ဢၼ်ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ် ၸွႆႈထႅမ်ပၼ် RCSS/SSA ၼၼ်ႉ တေပဵၼ်ၶဝ်ႈသၢၼ်၊ ၼမ်ႉမၼ်းၵိၼ်၊ ၶဝ်ႈသွႆးႁႅင်ႈ၊ ၼမ်ႉယႃလၢင်ႉဝၢၼ်ႇ၊ တဵၼ်း၊ ၽႃႈႁူမ်ႇ လႄႈ ၶွင်ၵိၼ်ယႅမ်ႉထႅင်ႈၵမ်ႈၽွင်ႈ ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင်တီႈ ၽူႈမီးၼမ်ႉၸႂ်ၸေႇတၼႃႇၶဝ်ၵူႈၵေႃႉ လႄႈ ၼင်ႇႁိုဝ် ပေႃးတေၵိုၵ်းပိုၼ်း ၽွင်းလုၵ်ႉၽိုၼ်ႉဢဝ်ၶိုၼ်းမိူင်းၸိုင်ႈတႆးၼၼ်ႉၵေႃႈ ယူႇတီႈၽူႈမီးပုၼ်ႈၽွၼ်း လႆႈတႅမ်ႈမၢႆပိုၼ်းဝႆႉပၼ်ယူႇ ၼႆယဝ်ႉ။ တႆးလွတ်ႈလႅဝ်း | ['ၵူႈလွင်ႈလွင်ႈ'] |
2024-10-28T13:55:02 | https://taifreedom.com/%e1%80%9d%e1%81%bc%e1%80%ba%e1%80%b8%e1%80%9c%e1%80%b5%e1%80%9d%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86/ | ဝၼ်းလဵဝ်သိုၵ်းမၢၼ်ႈပွႆႇမၢၵ်ႇသႂ်ႇ 4 ဝဵင်း ၼႂ်းၸိုင်ႈတႆးပွတ်းႁွင်ႇ | မိူဝ်ႈဝႃးဝၼ်းထီႉ 27 October 2024 ပဵၼ်ပႃးဝၼ်းဢၼ် ပၢင်ၽႅၼ်ၵၢၼ်တိုၵ်း 1027 ၶွပ်ႈတဵမ် 1 ပီႊလႄႈ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇတီႈဝဵင်းသႅၼ်ဝီ၊ ဝဵင်းၼမ်ႉၶမ်း၊ ဝဵင်းၼွင်ၶဵဝ်၊ ဝဵင်လၢဝ်ႇၵၢႆးသေ မီးၵူၼ်းမိူင်းလႆႈမၢတ်ႇၸဵပ်းတၢႆၸွမ်း ယူႇယဝ်ႉ။ မိူဝ်ႈယၢမ်းၵၢင်ၶမ်ႈ 21:50 မူင်းၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်တိုၵ်းပွႆႇမၢၵ်ႇသႂ်ႇ တီႈဝဵင်းသႅၼ်ဝီ လႄႈ မၢၵ်ႇၵႂႃႇတူၵ်းသႂ်ႇတီႈၵျွင်းၶရိတ်ႉ ၊ လုမ်းၽၢႆႇဢုပ်ႉပိူင်ႇ ၵူႈလွင်ႈလွင်ႈ၊ ႁိူၼ်းယေးၵူၼ်းမိူင်း ၸိူဝ်းၼႆႉလူႉၵွႆၵႂႃႇတင်းၼမ်၊ လွင်ႈမၢတ်ႇၸဵပ်း ၵူၼ်းမိူင်းတႄႉ ဢမ်ႇမီးဝႃႈၼႆ။ မိူဝ်ႈယၢမ်းၵၢင်ၶိုၼ်းၼၼ်ႉၵူၺ်ၼင်ႇၵဝ်ႇ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇတီႈ ဝဵင်းၼွင်ၶဵဝ် 10 လုၵ်ႈ လႄႈ ၵမ်ႉၼမ်တူၵ်းသႂ်ႇၼႂ်းပွၵ်ႉသပေႇယေႇသေ မီးၵူၼ်းမိူင်း လႆႈလူႉတၢႆ 2 ၵေႃႉ၊ လွင်ႈလူႉသုမ်းႁိူၼ်းယေးၵေႃႈ မီးတင်းၼမ်မိူၼ်ၵၼ်။ ၼႂ်းဝၼ်းၶွပ်ႈၶူပ်ႇ 1027 တဵမ် 1 ပီႊၼႆႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈဝဵင်းၼမ်ႉၶမ်း၊ ဝဵင်းလၢဝ်ႇၵၢႆး၊ ဝဵင်းသႅၼ်ဝီ၊ ဝဵင်းၼွင်ၶဵဝ် လႄႈ မီးၵူၼ်းမိူင်း လူႉတၢႆၵႂႃႇ 2 ၵေႃႉ မၢတ်ႇၸဵပ်း 4 ၵေႃႉသေ ဝဵင်းၸိူဝ်းၼႆႉသမ်ႉ မိူဝ်ႈလဵဝ်ပဵၼ်ၸုမ်းသိုၵ်း TNLA, MNDAA ဢုပ်ႉပိူင်ႇၽွင်းငမ်းဝႆႉ ၼႆယဝ်ႉ။ တႆးလွတ်ႈလႅဝ်း | ['ၵၢၼ်သိုၵ်း'] |
2024-10-25T14:57:33 | https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%b0%e1%81%bc%e1%80%ba%e1%80%95%e1%80%b1%e1%82%83%e1%82%89%e1%80%91%e1%80%af%e1%80%95%e1%80%ba%e1%82%89%e1%80%9e%e1%80%bd%e1%80%84%e1%80%ba/ | ၵူၼ်းၸူၼ်ပေႃႉထုပ်ႉသွင်ၵေႃႉမႄႈလုၵ်ႈတၢႆၵေႃႉၼိုင်ႈ | မိူဝ်ႈဝႃးဝၼ်းထီႉ 24 October 2024 (လိူၼ်သိပ်းဢဵတ်းလွင်ႈ 7 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 09:00 မူင်းပၢႆ သွင်ၵေႃႉမႄႈလုၵ်ႈ လုၵ်ႉတီႈဝဵင်းၵလေႃး (ၵၢတ်ႇလေႃႉ) သေ ပွၵ်ႈၵႂႃႇတီႈႁိူၼ်း ဝဵင်းဢွင်ႇပၢၼ်းၼၼ်ႉ ထုၵ်ႇၺႃးၵူၼ်းၸူၼ် ပေႃႉထုပ်ႉၸွမ်းတၢင်း လႄႈ လႆႈလူႉသဵင်ႈတၢႆၵႂႃႇၵေႃႉၼိုင်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ တေႃႇၼီႇလႃႇထူၺ်း ဢႃႇယု 47 ပီႊ လႄႈလုၵ်ႈၸၢႆးမၼ်း မၢၼ်ႇမိၼ်ႉၵျေႃႇ ဢႃႇယု 20 ပီႊ လုၵ်ႉတီႈဝဵင်းၵလေႃးသေ ပွၵ်ႈၶိုၼ်းတီႈႁိူၼ်းဢွင်ႇပၢၼ်း လႄႈ ၽွင်းၼၼ်ႉၵေႃႉပဵၼ်မႄႈႁူဝ်မဝ်းၼႆ လႄႈ လႆႈၵိုတ်းလိုဝ်ႈႁိူဝ်ႉတီႈ သဵၼ်ႈတၢင်းၶိုၼ်ႈလွႆမႄႈၶူဝ်ႇ တၢင်းၶဝ်ႈဝဵင်းဢွင်ႇပၢၼ်း ၵမ်းၼၼ်ႉမီးၵူၼ်းၸူၼ် 2 ၵေႃႉ ႁေႃႈလူတ်ႉၶိူင်ႈၵႂႃႇၸူးၶႃမႄႈလုၵ်ႈ ၶိုၼ်းဢဝ်ထူင် ဢၼ်သႂ်ႇဝႆႉမၢၵ်ႇႁိၼ်ၼၼ်ႉ ပေႃႉထုပ်ႉၸွမ်းၵွၵ်းႁူဝ်ၶႃမႄႈလုၵ်ႈ လႄႈ လႆႈတၢင်းၸဵပ်းမၢတ်ႇႁၢဝ်ႈႁႅင်းဝႆႉ။ တေႃႇၼီႇလႃႇထူၺ်းၼၼ်ႉ ယွၼ်ႉလႆႈတၢင်းၸဵပ်းမၢတ်ႇ ၸွမ်းၵွၵ်းႁူဝ်ႁၢဝ်ႈႁႅင်းလႄႈ မၼ်းၼၢင်းႁွတ်ႈတီႈႁူင်းယႃၸဝ်ႈၸၢမ်ႇထုၼ်း ဝဵင်းလူင်တူၼ်ႈတီး မွၵ်ႈၶိုင်ႈၸူဝ်ႈမူင်းၵူၺ်း လႆႈလူႉသဵင်ႈၵႂႃႇယဝ်ႉ၊ ၵေႃႉပဵၼ်လုၵ်ႈၸၢႆးမၼ်းၵေႃႈ ၵွၵ်းႁူဝ်တႅၵ်ႇ ထိုင်တီႈပေႃးႁၼ်ပႃးဢွၵ်းဢေႃမၼ်းလူးၵွၼ်ႇ မိူဝ်ႈလဵဝ်တႄႉ လႆႈၶဝ်ႈယူတ်းယႃတူဝ်ဝႆႉၼႂ်းႁွင်ႈ ICU ဝႃႈၼႆ။ ၵူၼ်းၸူၼ် 2 ၵေႃႉၼၼ်ႉပဵၼ်ၽႂ်ယူႇတီႈလႂ်ၼႆၼၼ်ႉၵေႃႈ ဢမ်ႇပႆႇမီးၽႂ်ႁူႉ လႄႈ လႆႈငိၼ်းဝႃႈ ၶႃသွင်ၵေႃႉမႄႈလုၵ်ႈ လႆႈသုမ်းလူတ်ႉၶိူင်ႈ တင်း ၶူဝ်းၶွင်ငိုၼ်းၶမ်းထႅင်ႈၵမ်ႈၽွင်ႈ ၼႆယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-10-25T12:52:48 | https://taifreedom.com/%e1%80%91%e1%80%b0%e1%80%95%e1%80%ba%e1%80%b8%e1%82%81%e1%81%bc%e1%80%ba-%e1%80%99%e1%81%a2%e1%81%b5%e1%80%ba%e1%82%87%e1%80%a2%e1%81%bc%e1%80%ba%e1%80%95%e1%80%ad%e1%80%b0%e1%81%bc%e1%80%ba%e1%82%88/ | ထူပ်းႁၼ် မၢၵ်ႇဢၼ်ပိူၼ်ႈပွႆႇဢမ်ႇတႅၵ်ႇၼၼ်ႉ လီငိူင်ႉဝႄႈ လႄႈ ႁႄႉၵင်ႈၸိူင်ႉႁိုဝ် | ငဝ်းလၢႆးၼႂ်းမိူင်းတႆးႁဝ်းတေႃႈလဵဝ်ၼႆႉ ပဵၼ်မိူၼ်ၼင်ႇၵႂၢမ်းၵူၼ်းထဝ်ႈဝႃႈ ၵႂၢႆးတေႃးၵၼ်သၢင်ႈႁူဝ်တေးၼႃးၼၼ်ႉတႄႉတႄႉ ၵူၼ်းသိုၵ်းတိုၵ်းၵၼ် ႁၢင်ႈမၢၵ်ႇတေႃႇၵၼ်သေ မၢၵ်ႇၽၢင်း မၢၵ်ႇပွႆႇဢမ်ႇတႅၵ်ႇ မၢၵ်ႇဢၼ်ႁၢင်ႈၵၢင်ဝႆႉၸွမ်းႁိမ်းဝၢၼ်ႈ ၼႂ်းထိူၼ်ႇ ၸိူဝ်းၼႆႉ မီးတင်းၼမ်။ ၵမ်းၵမ်းလႆႈႁၼ်ၼႂ်းၶၢဝ်ႇဢွၵ်ႇမႃးဝႃႈ ၵူၼ်းမိူင်းဢၼ်ၵႂႃႇႁဵတ်းသူၼ်ႁဵတ်းႁိူၵ်ႈ ၵႆႉၵႂႃႇၽႃႇ ၵႂႃႇယဵပ်ႇၺႃးမၢၵ်ႇၵၢင် ဢမ်ႇၼၼ် လုၵ်ႈဢွၼ်ႇၶဝ် ၵႂႃႇလႄႇ ႁူပ်ႉႁၼ်ၺႃးမၢၵ်ႇပွႆႇဢမ်ႇတႅၵ်ႇသေ ၵဵပ်းမႃးလဵၼ်ႈ ယဝ်ႉတႅၵ်ႇသႂ်ႇ ထိုင်တီႈလႆႈမၢတ်ႇၸဵပ်းႁၢဝ်ႈႁႅင်း မၢင်ၵေႃႉ ပေႃးဢသၢၵ်ႈလူႉၵႂႃႇၵေႃႈ မီးမႃးတင်းၼမ် ယွၼ်ႉၼၼ် တႃႇလွင်ႈလွတ်ႈၽေး တူဝ်ၵဝ်ႇ လႄႈ ႁႂ်ႈၸၢင်ႈလၢတ်ႈပၼ်လုၵ်ႈလၢၼ်ႁဝ်းဝႃႈ ပေႃးၵႂႃႇႁူပ်ႉႁၼ် မၢၵ်ႇၽၢင်း မၢၵ်ႇၵၢင် မၢၵ်ႇပွႆႇဢမ်ႇတႅၵ်ႇၸိူဝ်းၼၼ်ႉ တေလႆႈငိူင်ႉဝႄႈ လႄႈ တေလႆႈႁဵတ်းသၢင်ႈၸိူင်ႉႁိုဝ် ႁႂ်ႈဢမ်ႇပဵၼ်ၽေးတေႃႇတူဝ်ၵဝ်ႇၼၼ်ႉ မႃးတူၺ်းလၢႆးႁႄႉၵင်ႈမၼ်းၸွမ်းၵၼ်ၶႃႈ ဢွၼ်တၢင်းသုတ်းဢၼ်လူဝ်ႇလႆႈၾၢင်ႉတူၺ်း မိူဝ်ႈၵႂႃႇၵိုင်ႉၵၢင်ႉႁူပ်ႉႁၼ်ၶူဝ်းၶွင်သေမဵဝ်း” ဢၼ်ဢမ်ႇယၢမ်ႈႁၼ် ဢၼ်ပႅၵ်ႇႁူပႅၵ်ႇတႃ ဢမ်ႇၼၼ် ပဵၼ်မၢၵ်ႇ(မၢၵ်ႇႁၢင်ႈၵၢင်၊ မၢၵ်ႇပွႆႇမႃးတူၵ်းဢမ်ႇတႅၵ်ႇ ၸဵမ်ၵႂႃႇ) ၸွမ်းၼႂ်းထိူၼ်ႇ ၸွမ်းႁိူၼ်းၸွမ်းယေး ထၢမ်ၵူၼ်းၼႂ်းဝၢၼ်ႈၵေႃႈ ဢမ်ႇမီးၽႂ်ႁူႉဝႃႈ ၽႂ်မႃးတမ်းဝၢင်းဝႆႉၼႆ တေလႆႈၾၢင်ႉသတိတူၺ်းၵမ်းလဵဝ် ယႃႇပေၵိုင်ႉၵၢင်ႉ ယိပ်းယွပ်းဢဝ်မႃးလဵၼ်ႈ၊ တေၸၢင်ႈပဵၼ်ၽေး။ လွၵ်းလၢႆးငိူင်ႉဝႄႈမိူဝ်ႈၵိုင်ႉၵၢင်ႉၵႂႃႇၺႃးမၢၵ်ႇၼၼ်ႉ တေလႆႈငိူင်ႈဝႄႈၸိူင်ႉႁိုဝ်ၽွင်ႈ 1 ႁၢမ်ႈ – ႁၢမ်ႈယိပ်း၊ ႁၢမ်ႈတိူဝ်ႉ၊ ႁၢမ်ႈယုၵ်ႉ ႁၢမ်ႈတေဢမ်ႇလႆႈႁဵတ်းသင်တီႈမၢၵ်ႇၼၼ်ႉလႃးလႃး။ 2 ထၢမ် – သင်ဝႃႈၵိုင်ႉၵၢင်ႉၺႃးယဝ်ႉၼႆၸိုင် ႁႂ်ႈထၢမ်ၵူၼ်းဢၼ်ႁူႉဢမ်ႇၼၼ် ၽူႈမီးပုၼ်ႈၽွၼ်းၵမ်းလဵဝ် သင်ဝႃႈမီးၵူၼ်းႁိမ်းႁွမ်းၼၼ်ႉထႅင်ႈၼႆ ၸိုင်ႁႂ်ႈသေႃႇလၢတ်ႈၵၼ်ဝႆႉယႃႇႁႂ်ႈတၢင်ႇၵေႃႉၶဝ်ႈၵႂႃႇၸမ်။ 3 တွင်း – ႁႂ်ႈတွင်းဝႆႉဢွင်ႈတီႈဢၼ်ၸဝ်ႈၵဝ်ႇၵႂႃႇၺႃးမၢၵ်ႇၼၼ်ႉဝႆႉလီလီ သင်ပဵၼ်လႆႈႁႂ်ႈထႆႇၶႅပ်းႁၢင်ႈမၼ်းပႃး ႁႂ်ႈတႅတ်ႈတေႃး။ 4 တိူင်ႇလၢတ်ႈ – ၵႂႃႇတိူင်ႇလၢတ်ႈပၼ်ၽူႈမီးပုၼ်ႈၽွၼ်းတွၼ်ႈတႃႇတေမႃးဢဝ်မၢၵ်ႇၼၼ် ဢွၵ်ႇပႅတ်ႈၼႂ်းပိုၼ်ႉတီႈၼၼ်ႉႁႂ်ႈဝႆးတီႈသုတ်း။ 5 မၵ်းမၼ်ႈဢွင်ႈတီႈလွတ်ႈၽေး – သင်ဝႃႈၵႂႃႇ ၺႃးမၢၵ်ႇၼႆၸိုင်ႁႂ်ႈယူႇၵႆပၼ်မွၵ်ႈ 100 – 150 မဵတ်ႉ။ 6 လၢတ်ႈၵူၼ်းႁိမ်းႁွမ်းႁႂ်ႈလႆႈႁူႉၸွမ်း- သင်ဝႃႈၸဝ်ႈၵဝ်ႇလႆႈၵႂႃႇႁၼ်ယဝ်ႉၼႆၸိုင် ႁႂ်ႈလၢတ်ႈၵူၼ်းႁိမ်းႁွမ်း ၵူၼ်းၼႂ်းဝၢၼ်ႈႁႂ်ႈလႆႈႁူႉၸွမ်းတွၼ်ႈတႃႇတေႁႄႉၵင်ႈ မိူဝ်ႈၽူႈမီးပုၼ်ႈၽွၼ်းၶဝ်ပႆႇမႃးႁွတ်ႈၼၼ်ႉ ယႃႇႁႂ်ႈတၢင်ႇၵေႃႉပေႃးလႆႈၵႂႃႇယဵပ်ႇၺႃး တိူဝ်ႉၺႃး။ လွၵ်းလၢႆးႁႄႉၵင်ႈတူဝ်ၸဝ်ႈၵဝ်ႇဢၼ်လီတီႈသုတ်းတေႉ ယႃႇပေၵႂႃႇတီႈဢၼ်ယၢမ်ႈမီးၵၢၼ်ႁၢင်ႈမၢၵ်ႇ ဢမ်ႇၼၼ် တီႈမီးပၢင်တိုၵ်းသိုၵ်းသိူဝ် ၵူၺ်းၵႃႈၽႂ်ၵေႃႈတေဢမ်ႇႁူႉလႆႈဝႃႈ ပိူၼ်ႈတေႁၢင်ႈၵၢင်မၢၵ်ႇဝႆႉတီႈလႂ် ယွၼ်ႉ ၼၼ်ႁဝ်းထုၵ်ႇလီလႆႈၾၢင်ႉထွမ်ႇၶၢဝ်ႇငၢဝ်း ယူႇတႃႇသေႇ ၶၢဝ်ႇတီႈဢၼ်ၸမ်တူဝ်ႁဝ်း ၸမ်ဢွင်ႈတီႈၸဝ်ႈၵဝ်ႇတႄႇၸဵမ်ၸိူင်းၼႆႉလႄႈ ၵႆႉၵႆႉၵူတ်ႇထတ်းတူၺ်းၸွမ်းႁိူၼ်းၸွမ်းယေးဝႃႈ ၸွင်ႇမီးမၢၵ်ႇပွႆႇဢမ်ႇတႅၵ်ႇ ဢမ်ႇၼၼ်မၢၵ်ႇၽၢင်းၸိူဝ်းၼႆႉ၊ ၸွမ်းႁိူၼ်းၵူတ်းၵႆႉၵူတ်ႇထတ်းပၼ် တေလွတ်ႈၽေးလီသေပိူၼ်ႈၼၼ်ႉယဝ်ႉ။ ပိၼ်ႇတႅမ်ႈ – ယိင်းမွၼ်းလႅင်း | ['ပိုၼ်ႉႁူႉပၢႆးႁၼ်'] |
2024-10-24T20:35:54 | https://taifreedom.com/%e1%81%be%e1%81%a2%e1%80%84%e1%80%ba%e1%82%89-%e1%80%9a%e1%82%83%e1%82%87%e1%82%81%e1%82%82%e1%80%ba%e1%82%88%e1%80%90%e1%80%b0%e1%81%b5%e1%80%ba%e1%80%b8%e1%80%9c%e1%80%bd%e1%81%b5%e1%80%ba%e1%80%b8/ | ၾၢင်ႉ ယႃႇႁႂ်ႈတူၵ်းလွၵ်း ၸုမ်းသၵႅမ်ႊမိူဝ်ႊ(Scammer) | သၵႅမ်ႊမိူဝ်ႊ ပဵၼ်ၵႂၢမ်းဢင်းၵိတ်ႉ မီးတီႈပွင်ႇဝႃႈ ၼႃႈၵၢၼ်ဢၼ်ၽိတ်းမၢႆမီႈ ၊ ၵၢၼ်ႁႃလဵင်ႉတွင်ႉဢၼ် ၽိတ်းမၢႆမီႈ မိူၼ်ၼင်ႇ ၵူၼ်းဢၼ်ႁဵတ်းၵၢၼ်ဢၼ်ဢမ်ႇလီ ႁဵတ်းၵၢၼ်ၽိတ်းမၢႆမီႈ ဢၼ်ႁဵတ်းႁႂ်ႈပိူၼ်ႈ လုသုမ်းၸွမ်းၼၼ်ႉ ထႆးႁွင်ႉဝႃႈ မိတ်းသျႃသျိပ်ႉ (มิจฉาชีพ) တႆးႁဝ်းႁွင်ႉဝႃႈ ၵူၼ်းလွၵ်ႇလႅၼ်ၵိၼ်လၢႆပိူၼ်ႈ ၼႆယဝ်ႉ။ မၢင်ၽဝ်ႇ ၸိူဝ်းသူႁဝ်းႁႃး ယၢမ်ႈတူၵ်းပဵၼ်ယိူဝ်ႇ ၺႃးၶဝ်လႅၼ်ၵိၼ်ယဝ်ႉ ၵူၺ်းၵႃႈ ႁဝ်းဢမ်ႇႁူႉ ဝႃႈပဵၼ်ၵၢၼ်လႅၼ်ၵိၼ်လၢႆ ၼႆၵေႃႈပဵၼ်လႆႈ ၵွပ်ႈၼၼ် တေဢဝ်လွၵ်းလၢႆးဢၼ် ၸုမ်းလွၵ်ႇလႅၼ်ၵိၼ် ငိုၼ်းလၢႆပိူၼ်ႈ (Scammer) ယၢမ်ႈၸႂ်ႉၼၼ်ႉ မႃးၾၢၵ်ႇ ၾၢင်ႉပၼ်ၽူႈပၼ်ႁႅင်းႁဝ်းၶဝ် ႁႂ်ႈၸၢင်ႈသတိ လႄႈ ႁႄႉၵင်ႈ လွင်ႈလုသုမ်းၸွမ်းၼၼ်ႉယူႇယဝ်ႉ။ ၸုမ်း ၶေႃးသဵၼ်းတိူဝ်ႉ (call center gang) ၶဝ်ၵႆႉၽၢမ်းႁဵတ်းပဵၼ် ၽူႈမီး ပုၼ်ႈၽွၼ်း ၼႂ်းၵၢၼ်ငၢၼ်းၵူႈၸိူဝ်းၸိူဝ်း မိူၼ်ၼင်ႇ ၽၢႆႇယေးငိုၼ်း၊ ႁူင်းၵၢၼ်တေႃႉသူင်ႇၶူဝ်း၊ ၽၢႆႇလူင်ပွင်ၸိုင် ဢၼ်ပိူၼ်ႈယုမ်ႇယမ်သေ လွၵ်ႇငိူတ်ႈႁႂ်ႈပိူၼ်ႈၵူဝ် တႅပ်းတတ်းၸႂ်ၽိတ်း ယဝ်ႉဢူၼ်းငိုၼ်းပၼ်ၶဝ် မၢင်ၵေႃႉ ထိုင်တီႈငိုၼ်းပေႃးယူတ်းမူတ်းၵေႃႈမီး။ လွၵ်ႇႁႂ်ႈလူင်းတိုၼ်းလၢင်းသေပိူင်ပိူင် မိူၼ်ၼင်ႇ ႁူင်းၵၢၼ် တီႇဢၢႆႇၶွၼ်ႉ (The Icon Group) ၶဝ်ၸၢင်ႈၸၢႆးၸိူင်း ၼၢင်းၸိူင်း ၸိုဝ်ႈသဵင်ယႂ်ႇ ဢၼ်ၵူၼ်းမိူင်းႁၵ်ႉၼမ်ၼၼ်ႉ မႃးပဵၼ်ၽူႈပိုၼ်ၽၢဝ်ႇသူၼ်းတုမ် ႁႃၵူၼ်းၶဝ်ႈႁူမ်ႈတိုၼ်းလၢင်း ၸွမ်းသေ မီးၵူၼ်းလႆႈလုသုမ်းၸွမ်းတင်းၼမ် ။ လၢႆးၸိူင်ႉၼႆ ဢမ်ႇၵႃးႁူင်းၵၢၼ်တီႇဢၢႆႇၶွၼ်ႉ ၼႆႉၵူၺ်း ယင်းမီးထႅင်ႈ တင်းၼမ် ႁႂ်ႈႁဝ်းၾၢင်ႉၵၼ်လီလီ ။ လႅၼ်ၶၢႆၵုၼ်ႇၼိူဝ်ဢွၼ်ႇလၢႆး မၢင်ၸိူဝ်းဢဝ်တိုဝ်ႉတၢင်း ၽွင်းပိူၼ်ႈသူင် ၵၢၼ်သိုဝ်ႉၶၢႆၼိူဝ်ဢွၼ်ႇလၢႆးၼမ်ၼၼ်ႉသေ လွၵ်ႇလႅၼ် ၶၢႆၶူဝ်းၶွင်ပၼ်ပိူၼ်ႈ မိူၼ်ၼင်ႇ တၢင်ႇဝႆႉမဵဝ်းၼိုင်ႈ သူင်ႇပၼ်ပိူၼ်ႈမဵဝ်းၼိုင်ႈ၊ သူင်ႇၶူဝ်းဢမ်ႇၸေႉ၊ သူင်ႇဢၼ်ပွမ်ပၼ်ပိူၼ်ႈ ၸိူဝ်းၼႆႉ ပေႃးပိူၼ်ႈဢူၼ်းငိုၼ်းပၼ်ၶဝ်ယဝ်ႉ ၶဝ်တေပလွၵ်ႉပႅတ်ႈၾဵတ်ႉ ၊Lineပိူၼ်ႈ ၊ မၢင်လၢၼ်ႉ ပိူၼ်ႈဢူၼ်းပၼ်ငိုၼ်းယဝ်ႉ သမ်ႉဢမ်ႇသူင်ႇၶူဝ်းပၼ်ပိူၼ်ႈ ၸိူဝ်းၼႆႉ။ သူင်ႇၶေႃႈၵႂၢမ်း SMS ပွမ် သေလွၵ်ႇလႅၼ် ၶဝ်တေၸႂ်ႉၸိုဝ်ႈႁွင်ႈၵၢၼ် မုၵ်ႉၸုမ်း ႁူင်းၵၢၼ် ဢၼ်လီယုမ်ႇယမ်ၼပ်ႉထိုဝ် သေ သူင်ႇၶေႃႈၵႂၢမ်း ၸူးပိူၼ်ႈ ၼႂ်းၶေႃႈၵႂၢမ်းၼၼ်ႉ ၸၢင်ႈမီးပႃး လိင်ႉ(Link) သေဢၼ်ဢၼ်သူင်ႇမႃးၸွမ်း လိင်ႉၼၼ်ႉ ၸၢင်ႈပဵၼ်ဝႆးရၢတ်ႉ/ ပဵၼ်လိင်ႉႁႂ်ႈပိူၼ်ႈထႅမ်ၶေႃႈမုၼ်း တႃႇၶဝ်ဢဝ် ၵႂႃႇႁဵတ်းသေလွင်ႈလွင်ႈ ဢၼ်ၵဵဝ်ႇၵပ်းလွင်ႈငိုၼ်းတွင်း တူဝ်ယၢင်ႇမၼ်း လုၵ်ႉယေးငိုၼ်းသူင်ႇမႃး ဝႃႈ မီးၵူၼ်းဢူၼ်းငိုၼ်း ၽိတ်းပၢၼ်ႇ ႁႂ်ႈဢူၼ်းပၼ်ၶိုၼ်း ဢမ်ႇၼၼ် မီးၵူၼ်းဢဝ်မၢႆပၢၼ်ႇၼၼ်ႉ ၵႂႃႇႁဵတ်းၵၢၼ်ဢမ်ႇလီ ပေႃးဢမ်ႇၶႂ်ႈမီးပၼ်ႁႃ ႁႂ်ႈဢူၼ်းပၼ်ငိုၼ်း ၵႃႈၼၼ်ႉၵႃႈၼႆႉ ၸိူဝ်းၼႆႉ။ ၾဵတ်ႉပုၵ်ႉပွမ် ဝႃႈပဵၼ်ပီႈၼွင်ႉ ၵူၼ်းမိုတ်ႈၵိုဝ်း မၢင်ၵေႃႉႁဵတ်းၾဵတ်ႉပုၵ်ႉပွမ် ဢဝ်ၶႅပ်းႁၢင်ႈ ဢဝ်ၸိုဝ်ႈ ၵူၼ်းၵေႃႉဢၼ်ႁဝ်းႁုၸၵ်းမိုတ်ႈၵိုဝ်း သေ တူင်ႉတၵ်ႉဢုပ်ႇဢူဝ်းမႃး ၶဝ်တေလၢတ်ႈ ႁႂ်ႈႁဝ်းယုမ်ႇယမ်တမ်းၸႂ်ၶဝ် ပေႃးယဝ်ႉ လႅၼ်ဝႃႈမီးလွင်ႈ လိူတ်ႇမႆႈ လူဝ်ႇတၢင်းၸွႆႈထႅမ်ႁိပ်ႈၼႅတ်ႈ ၶႂ်ႈၵူႈယိမ်ငိုၼ်းၼႆ မိူဝ်ႈလဵဝ်သမ်ႉမီးၵၢၼ်ၸႂ်ႉAI ၾၢမ်း ႁဵတ်းသဵင်ၵူၼ်းၵေႃႉႁဝ်းႁုၸၵ်း လႆႈထႅင်ႈၵွၼ်ႇ ပေႃးဢမ်ႇသတိတႄႉ ၸၢင်ႈတူၵ်းလွၵ်းၶဝ်ယူႇ။ ဝႅပ်ႉသၢႆႉပွမ် တေႁဵတ်းဢွၵ်ႇမႃးဝႅပ်ႉသၢႆႉပွမ် ဢၼ်မိူၼ်ဝႅပ်ႉသၢႆ သေၸုမ်းၸုမ်း သေႁူင်းၵၢၼ် သေႁွင်ႈၵၢၼ် ၸိုဝ်ႈ၊ လူဝ်ႇၵူဝ်ႇ၊ ၶႅပ်းႁၢင်ႈ ၼႃႈဝႅပ်ႉသၢႆႉ ၊ လၢႆးတၢင်ႇၶေႃႈမုၼ်း ၸိူဝ်းၼၼ်ႉ တေပိူင်ႈၵၼ်တင်း ဝႅပ်ႉသၢႆႉဢၼ်တႄႉမၼ်း ဢိတ်းဢွၼ်ႇၵူၺ်း တူဝ်ယၢင်ႇ ဝႅပ်ႉၸုမ်းၸွႆႈထႅမ်ၵူၼ်းထူပ်းၽေး ဢမ်ႇၼၼ် ဝႅပ်ႉပၢႆးယူႇလီၸိူဝ်းၼႆႉ သေ ၶဝ်တေလႅၼ်ဢဝ် ၶေႃႈမုၼ်းယိူဝ်ႇ ဢမ်ႇၼၼ် ပိုၼ်ၽၢဝ်ႇ ယွၼ်းတၢင်းၸွႆႈထႅမ်ၸိူဝ်းၼႆႉ။ လွၵ်ႇႁႂ်ႈႁဵတ်းၵၢၼ်ၼိူဝ်ဢွၼ်ႇလၢႆး လႄႈ သိုပ်ႇသျႄးပၼ်ၵၼ် ၵၢပ်ႈမိူဝ်ႈလဵဝ် ၵူၼ်းႁၢမ်းၵၢၼ်ၼမ်ၼႃႇလႄႈ ၸုမ်းသၵႅမ်ႊမိူဝ်ႊ(Scammer)ၶဝ် တေပိုၼ်ၽၢဝ်ႇႁႃ ၵူၼ်းႁဵတ်းၵၢၼ်ၼိူဝ်Online ၵၢၼ်ငၢၼ်းၸိူဝ်းၼၼ်ႉ ၵႆႉပဵၼ်ဝႃႈ ၸႂ်ႉၾူင်းႁူၺ်ႇလဵဝ်ၵူၺ်းသေ ႁဵတ်းၵၢၼ်တီႈႁိူၼ်းဢဝ်ၵေႃႈလႆႈ ပဵၼ်တူဝ်တႅၼ်းၶၢႆၶူဝ်း၊ ၸွႆႈပိုၼ်ၽၢဝ်ႇၶူဝ်းၶၢႆပၼ်ၼိူဝ်Online တေလႆႈၵႃႈၸၢင်ႈၸွမ်းဝၼ်း ၵူၺ်းလူဝ်ႇဢူၼ်းငိုၼ်း လူင်းၸိုဝ်ႈဢွၼ်တၢင်းၵွၼ်ႇ ဢမ်ႇၼၼ် ပွမ်ဝႃႈ ႁပ်ႉသင်ႇၶူဝ်းၶွင်ပၼ် ၵူၺ်းတေလႆႈၸၢႆႇငိုၼ်းဝႆႉ လူင်ႈၼႃႈၶိုင်ႈၼိုင်ႈၵွၼ်ႇ ၼႆသေ ပေႃးပိူၼ်ႈ ဢူၼ်းယဝ်ႉၶဝ်သမ်ႉပလွၵ်ႉပိူၼ်ႈပႅတ်ႈ။ လွၵ်ႇႁႂ်ႈၵူႈငိုၼ်း ၶဝ်တေၽၢမ်းႁဵတ်း ၽူႈပွႆႇၵူႈငိုၼ်းဢွၼ်ႇလၢႆး ဢၼ်ၵဵပ်းၶီႈမၼ်းဢေႇ ပၼ်ၵူႈဝႆး ဢမ်ႇလူဝ်ႇ ၵူတ်ႇထတ်းသင် ဢမ်ႇလူဝ်ႇၽူႈထွၵ်ႈၶၢမ်ႇ ပၼ်ၵူႈလႆႈၵမ်းလဵဝ် ၵူၺ်းၵႃႈ တေသဵင်ႈၵႃႈၸေႈ၊ ငိုၼ်းထွၵ်ႈၶၢမ်ႇဢိတ်းဢွတ်း လႄႈငိုၼ်းၵႃႈၵိၼ်ၵႅၼ်ႇၵၼ်ၸိူဝ်းၼႆႉ ၵူၺ်းၵႃႈ ဝၢႆးဢူၼ်းငိုၼ်း ပၼ်ၶဝ်ယဝ်ႉတႄႉ ဢမ်ႇတိတ်းတေႃႇၶဝ်လႆႈယဝ်ႉ။ လွၵ်ႇႁႂ်ႈႁဵတ်းၵၢၼ်လီၵုသူဝ်ႇ မိူၼ်ၼင်ႇ ပိုၼ်ၽၢဝ်ႇႁႃငိုၼ်း ၶူဝ်းၶွင် ၸွႆႈထႅမ် လုၵ်ႈဢွၼ်ႇ ၊ ၵူၼ်းထူပ်းၽေး ၊ ၵူၼ်းထဝ်ႈ ၊ ၵူၼ်းပဵၼ် တေႃႇထိုင် ၵူၼ်းတၢႆၼႆၸိူဝ်းၼႆႉ ၵူၺ်းၵႃႈ ငိုၼ်း ဢၼ်ဢူၼ်းပၼ်ၵႂႃႇၼၼ်ႉ ဢမ်ႇထိုင် တီႈၽူႈဢၼ်ႁဝ်းၶႂ်ႈၸွႆႈ ။ လွၵ်ႇငိူတ်ႈႁႂ်ႈၵူဝ် လွၵ်ႇလႅၼ်ႁႂ်ႈထႆႇႁၢင်ႈဝီးတီးဢူဝ်းပူဝ်ႉပူၺ် ၵႆႉႁၼ်တႄႉ ၶဝ်တေဢဝ်ၸိုဝ်ႈသဵင် ၽူႈမီးပုၼ်ႈၽွၼ်းၽၢႆႇၵူတ်ႇၵူၼ်း ၶဝ်ႈမိူင်း ၽၢႆႇပလိၵ်ႈၶဝ်သေ မႃးလွၵ်ႇဝႃႈ ၵူတ်ႇႁၼ်ဝႃႈ ႁဝ်းႁဵတ်းၵၢၼ်သုၵ်ႈလၢင်ႉငိုၼ်းၼႄႇ မီးၶူဝ်းၶွင်ၽိတ်းမၢႆမီႈ သူင်ႇမႃး ပၼ်ႁဝ်းၼႄႇ ၼႆသေ ႁႂ်ႈႁဝ်းၵႂႃႇယိုၼ်ယၼ်တူဝ်တီႈႁူင်းပလိၵ်ႈ ၼႂ်းၶၢဝ်းယၢမ်းဢၼ်ၶဝ် မၵ်းမၼ်ႈဝႆႉ သင်ဢမ်ႇၸၢင်ႈၵႂႃႇ ႁႂ်ႈဢူၼ်းငိုၼ်းဢၼ်မီးၼႂ်းပၢၼ်ႇ ပၼ်ၶဝ်တင်းမူတ်း ၶဝ်တေ ၸွႆႈဢမ်ႇႁႂ်ႈႁဝ်းထုၵ်ႇတိၺွပ်း ၊ လၢႆးၼိုင်ႈသမ်ႉ ၶဝ်တေဢဝ် ၶႅပ်းႁၢင်ႈ ဝီးတီးဢူဝ်း ဢၼ်ႁဝ်း ဢမ်ႇၶႂ်ႈပၼ်ပိူၼ်ႈႁူႉသေ မႃးလွၵ်ႇငိုတ်ႈႁႂ်ႈ ဢူၼ်းပၼ်ငိုၼ်းၶဝ်တိၵ်းတိၵ်း ။ ၸႂ်ႉတၢင်းႁၵ်ႉသေလွၵ်ႇလႅၼ်ၵိၼ် ၶဝ်တေႁဵတ်းမိူၼ် တၵ်ႉၽိတ်းၵေႃႉသေ ႁႃလၢႆးဢုပ်ႇၵဝ်းႁႂ်ႈမိုတ်ႈၵိုဝ်း ႁႂ်ႈႁဝ်းတမ်းၸႂ်ၶဝ် ယဝ်ႉ တေႁႃလၢႆး ၶျေႃးၵိၼ်ပိူၼ်ႈၼႂ်းၾူင်း ။ ဢၼ်ၼိုင်ႈသမ်ႉ တူဝ်တႄႉၶဝ် ၶၢမ်ႇမႃးႁူပ်ႉထူပ်းယိူဝ်ႇသေ ဢဝ်တၢင်းႁၵ်ႉ တၢင်းဢီးလူပိူၼ်ႈ ပဵၼ်ၶူဝ်ၵၢႆႇ တႃႇလွၵ်ႇဢဝ်ငိုၼ်းပိူၼ်ႈ။ လဵၼ်ႈတေႃႇလွင်းဢွၼ်ႇလၢႆး ၶဝ်တေတၢင်ႇၶေႃႈသူၼ်းတုမ်ၶဝ် ၼိူဝ်ဝႅပ်ႉသၢႆႉ တင်းၼမ် ၶျေႃးလွၵ်ႇႁႂ်ႈပိူၼ်ႈမႃးလဵၼ်ႈၵဵမ်းၸွမ်း ၊ လွၵ်ႇႁႂ်ႈၶဝ်ႈပဵၼ်လုၵ်ႈၸုမ်း ၊ ပၼ်ၸၢမ်းလဵၼ်ႈလၢႆလၢႆဢမ်ႇသုမ်းငိုၼ်း၊ လၢတ်ႈဝႃႈလွတ်ႈၽေး ၵူၺ်းၵႃႈ လွၵ်ႇဢဝ်ၶေႃႈမုၼ်းသုၼ်ႇတူဝ်ပိူၼ်ႈ ၵႂႃႇတင်းမူတ်း ၊ လွၵ်ႇဝႃႈလႆႈငိုၼ်းငၢႆႈ လဵၼ်ႈယဝ်ႉ လႆႈငိုၼ်းၼမ်ၼႆၸိူဝ်းၼႆႉ ။ လွၵ်ႇႁႂ်ႈလူင်းပရူဝ်ႇၵရႅမ်ႇၼႂ်းၶွမ်း ဢမ်ႇၼၼ် ၶိူင်ႈမိုဝ်းတိတ်းတေႃႇၵပ်းသၢၼ် မိူဝ်ႈလဵဝ် သၵႅမ်ႊမိူဝ်ႊ(Scammer)ၶဝ် ႁဵတ်းဢွၵ်ႇမႃး App လုတ်ႇငိုၼ်း ဢၼ်ၽႂ်လူတ်ႇလူင်းၼႂ်းၶွမ်း ၼႂ်းၾူင်း ယဝ်ႉၵေႃႈၶဝ်တေႁူႉလႆႈ ၶေႃႈမုၼ်းသုၼ်ႇတူဝ် ၶေႃႈမုၼ်းၵဵဝ်ႇလူၺ်ႈငိုၼ်းတွင်း ၸိူဝ်းၼၼ်ႉသေ ပႂ်ႉလုတ်ႇဢဝ်ငိုၼ်းၼႂ်းပၢၼ်ႇႁဝ်း ဢွၵ်ႇပႅတ်ႈတင်းမူတ်း။ သူင်ႇ QR Code သေလွၵ်ႇႁႂ်ႈဢူၼ်းငိုၼ်း ၽၢမ်းတူဝ်ဝႃႈပဵၼ်ၽၢႆႇၾႆးၾႃႉ ၽၢႆႇၼမ်ႉသေ လၢတ်ႈဝႃႈ သင်ဢူၼ်းၸၢႆႇတီႈ QR Code ဢၼ်ၼႆႉ တေလႆႈၸၢႆႇၶၼ်ထုၵ်ႇလိူဝ်ၵူႈလိူၼ်ၼႆသေ လွၵ်ႇႁႂ်ႈသၵႅၼ်ႇဢူၼ်းငိုၼ်း ၵွပ်ႈၼၼ် သင်ဢမ်ႇၶႂ်ႈ တူၵ်းပဵၼ်ယိူဝ်ႇၶဝ်ၸိုင် ယႃႇယုမ်ႇ ယႃႇတဵၵ်း ယႃႇသၵႅၼ်ႇ ။ လွၵ်ႇဝႃႈလႆႈႁပ်ႉၶွင်တွၼ်ႈ ဢမ်ႇၼၼ်သူး ၽႂ်လေႃးၽ တိုၼ်းၺႃးလႅၼ်တိၵ်းတိၵ်းယဝ်ႉ ၶဝ်တေလႅၼ်ဝႃႈ ႁဝ်းပဵၼ်ၽူႈၵၢမ်ႇလီ လႆႈႁပ်ႉသူး (သူးဢၼ်လီၸၼ်ၸႂ်) ၵူၺ်းၵႃႈ ၽူႈၵၢမ်ႇလီ တေလႆႈၸၢႆႇငိုၼ်း ၵႃႈႁဵတ်းၵၢၼ် ၼႂ်းၵႄႈၵၢင်မၼ်း ပၼ်ၶဝ်ၵွၼ်ႇ ၸင်ႇၸၢင်ႈႁပ်ႉသူးတွၼ်ႈ ဢမ်ႇၼၼ် ႁႂ်ႈႁဝ်း သူင်ႇၶေႃႈမုၼ်း ၽၢႆႇၵၢၼ်ငိုၼ်းႁဝ်း ပၼ်ၶဝ်တႃႇႁပ်ႉသူး ႁပ်ႉၶူဝ်းတွၼ်ႈ တီႈတႄႉ ၶဝ်ၶႂ်ႈလႆႈၶေႃႈမုၼ်းလွင်ႈငိုၼ်းတွင်းႁဝ်း တႃႇၶဝ် တေႁႃလွၵ်းလၢႆး မႃးလွၵ်ႇလႅၼ်ဢဝ်ငိုၼ်းပိူၼ်ႈ ၼၼ်ႉၵူၺ်း။ လွၵ်ႇႁႂ်ႈၵႂႃႇႁဵတ်းၵၢၼ်ၼွၵ်ႈမိူင်း ၵူၼ်းမိူင်းႁူမ်ႈတုမ်ၺႃးၼမ်ဝႆႉမိူၼ်ၵၼ် လွၵ်ႇဝႃႈ မီးၵၢၼ်တီႈၼွၵ်ႈမိူင်း ငိုၼ်းလိူၼ်သုင် ပေႃႈလဵင်ႉ မႄႈလဵင်ႉၸႂ်လီ ၵၢၼ်ထုၵ်ႇမၢႆမီႈ ၸဵမ်ၸိူဝ်းၼႆႉ ၶဝ်တေ လၵ်ႉတေႃႉၵူၼ်းၶဝ်ႈဢွၵ်ႇမိူင်းၽိတ်းမၢႆမီႈ သေ ၵႂႃႇၵုမ်းၶင် ႁဵတ်းၵၢၼ်ၽိတ်းမၢႆမီႈ ႁဵတ်းၶႃႈၸႂ်ႉလၢႆၶဝ်၊ မၢင်ၸိူဝ်းပိုၼ်ၽၢဝ်ႇဝႃႈ ႁပ်ႉႁဵတ်းပၼ် ဝတ်းဝႂ်ႁဵတ်းၵၢၼ် တီႈၼွၵ်ႈမိူင်းၼႆသေ လႅၼ်ၵိၼ်ငိုၼ်းလၢႆပိူၼ်ႈၵေႃႈမီး။ လွၵ်ႇဢဝ်မၢႆပၢၼ်ႇပိူၼ်ႈၵႂႃႇႁဵတ်းၵၢၼ်ဢမ်ႇလီ သင်ပိူၼ်ႈလႆႈၶေႃႈမုၼ်းမၢႆပၢၼ်ႇႁဝ်းၵႂႃႇၸိုင် ၶေႃႈမုၼ်းသုၼ်ႇတူဝ်ႁဝ်း ပိူၼ်ႈတေလႆႈတင်းမူတ်း သေ ၶဝ်ၸၢင်ႈဢဝ်ၵႂႃႇၸႂ်ႉၵၢၼ်ဢမ်ႇလီ မိူၼ်ၼင်ႇ ဢဝ်ၵႂႃႇလွၵ်ႇလႅၼ်ၵိၼ်ပိူၼ်ႈ၊ဢမ်ႇၼၼ် ဢဝ်ၵႂႃႇႁဵတ်းတီႈသုၵ်ႈလၢင်ႉငိုၼ်းၶဝ် သင်မီးၵူၼ်း ဢဝ်တၢင်းၽိတ်းမႃး ႁဝ်းသမ်ႉတေလႆႈ ဢဝ်ပုၼ်ႈၽွၼ်း ယွၼ်ႉဢဝ်ၶေႃႈမုၼ်းႁဝ်းႁဵတ်းဝႆႉ ၼၼ်ႉယဝ်ႉ။ လွၵ်ႇငိူတ်ႈယွၼ်းငိုၼ်းၽၢၼ်ႇၶွမ်ႇၽိဝ်ႇတႃႇ ၶဝ်တေၸႂ်ႉ Ransomwar ဢၼ်ပဵၼ် Malware မဵဝ်းၼိုင်ႈ ၊ လွၵ်ႉဝႆႉၾၢႆႇလ်လိၵ်ႈ ၶႅပ်းႁၢင်ႈ ဝီးတီးဢူဝ်းႁဝ်းသေ ႁဝ်းတေဢမ်ႇၸၢင်ႈပိုတ်ႇၾၢႆႇလ် ဢၼ်ၶဝ်လွၵ်ႉဝႆႉၼၼ်ႉ တေလႆႈသႂ်ႇမၢႆလပ်ႉ လႄႈ ၵၢၵ်ႇသေႃး(Key)ဢၼ်ၶဝ်ပၼ်မႃးၸင်ႇတေၸၢင်ႈၵူႈၶေႃႈမုၼ်းၸိူဝ်းၼၼ်ႉၶိုၼ်း မၢႆလပ်ႉလႄႈ ၵၢၵ်ႇသေႃး(Key) ၸိူဝ်းၼၼ်ႉသမ်ႉ တေလႆႈသိုဝ်ႉဢဝ် ။ ၶဝ်တေလိူၵ်ႈယိူဝ်ႇၸိူင်ႉႁိုဝ် ၵူၼ်းဢမ်ႇမီးၵၢၼ် ၊ၵူၼ်းႁႃၵၢၼ် ၊ ၵူၼ်းၶႂ်ႈမီးငိုၼ်းၼမ်ဝႆးဝႆး။ ၵူၼ်းမီးငိုၼ်းၵဵပ်းငိုၼ်းႁွမ်၊ ၵူၼ်းဢၼ်ဢမ်ႇသူႈတိတ်းတၢမ်းၶၢဝ်ႇငၢဝ်း ၵူၼ်းၵေႃႉဢၼ်ဢမ်ႇသူႈဢွၵ်ႇၵႂႃႇလႂ် ၵမ်ႈၼမ်တေယူႇႁိူၼ်းၵူၺ်း။ ၵေႃႉဢၼ်ၵျိူၵ်ႈတဵၵ်းၶဝ်ႈလိင်ႉဢၼ်ပိူၼ်ႈသူင်ႇၶဝ်ႈမႃးၼႂ်းၾူင်း၊ၶွမ်း။ ၵူၼ်းၵႆႉဢုပ်ႇလၢတ်ႈတေႃႇဢူၺ်းၵေႃႉမႂ်ႇမႂ်ႇ ၊ ဢူၺ်းၵေႃႉၼႂ်းသူဝ်ႇသျႄႇမီႇတီႇယႃႇ။ ၵူၼ်းၵျိူၵ်ႈသိုဝ်ႉၶူဝ်းၶွင်ၵႃႈၶၼ်ထုၵ်ႇ။ ၵူၼ်းၸႂ်လီ ၵျိူၵ်ႈၸွႆႈထႅမ်ပိူၼ်ႈ။ ၵူၼ်းၵေႃႉဢၼ် ႁဵတ်းသင် ယူႇတီႈလႂ်ၵေႃႈ ၵျိူၵ်ႈထႆႇၶႅပ်းႁၢင်ႈ ၊ ဝီးတီးဢူဝ်း တၢင်ႇၼိူဝ် သူဝ်ႇသျႄႇမီႇတီႇယႃႇ ဢမ်ႇၼၼ် ၵျိူၵ်ႈပွင်ႉၼိူဝ် သူဝ်ႇသျႄႇမီႇတီႇယႃႇ။ ၵူၼ်းၵေႃႉဢၼ်ၵျိူၵ်ႈၸၢမ်းၵၢမ်ႇ ။ ၵူၼ်းယုမ်ႇငၢႆႈ။ လၢႆးႁေႉၵင်ႈ လႄႈႁပ်ႉမိုဝ်း ၸုမ်းသၵႅမ်ႊမိူဝ်ႊ ၼိူဝ်ဢွၼ်ႇလၢႆး ဝႆႉသတိဝိရိယႁႂ်ႈမၼ်ႈ ယႃႇၼႅတ်ႈယုမ်ႇ ယႃႇၸႂ်ဝႆး ယႃႇၸႂ်ယႂ်ႇၼမ်ႉမႅတ်ႈ တီႈၵၢၼ်လူင်းတိုၼ်း ၼိူဝ်ဢွၼ်ႇလၢႆး။ ယႃႇပၼ်ၶေႃႈမုၼ်းသုၼ်ႇတူဝ်တီႈၽႂ်၊ လိင်ႉလႂ်။ Privacy Setting ဢမ်ႇတဵၵ်းၶဝ်ႈလိင်ႉ ၊ ၶေႃႈၵႂၢမ်း ဢၼ်သူင်ႇၶဝ်ႈမႃး ၼႂ်းၾူင်းၼႂ်းၶွမ်း။ ဢမ်ႇလူတ်ႇၾၢႆႇလၢၵ်ႇလၢႆး။ ဢမ်ႇဢူၼ်းငိုၼ်းပၼ်ၵူၼ်းဢမ်ႇႁူႉၸၵ်းဢမ်ႇမိုတ်ႈၵိုဝ်း ၵူၼ်းမိုတ်ႈၵိုဝ်းၵေႃႈ ႁႂ်ႈထတ်းလီလီ ယုမ်ႇယမ်လႆႈဝႃႈၸႂ်ႈတႄႉ ၸင်ႇဢူၼ်း။ မီးပၼ်ႁႃသင် ႁႂ်ႈၵူတ်ႇၵႅတ်ႈတီႈၽၢႆႇၵဵဝ်ႇၶွင်ႈၵမ်းသိုဝ်ႈ ယႃႇႁဵတ်းၸွမ်းၼင်ႇၶေႃႈၵႂၢမ်း ဢမ်ႇၼၼ် ပိူၼ်ႈၵပ်းသိုပ်ႇမႃးလၢတ်ႈတၢင်းၾူင်း။ တေၸႂ်ႉငိုၼ်း ႁႂ်ႈဝူၼ်ႉဝႆႉတႃႇသေႇဝႃႈ ငိုၼ်းၼႆႉ လႆဢွၵ်ႇထွင်းငၢႆႈ တႃႇၶဝ်ႈထွင်း လႆႈႁႃၵဵပ်းႁွမ် ၵမ်းဝၢတ်ႇဝၢတ်ႇၸင်ႇလႆႈၼႆ တႃႇသေႇ။ ၼႆႉပဵၼ် လွၵ်းလၢႆးဢၼ် ၸုမ်းသၵႅမ်ႊမိူဝ်ႊ ၶဝ်ၸႂ်ႉလွၵ်ႇလႅၼ်ၵိၼ်ပိူၼ်ႈမႃး ၼင်ႇဢၼ် ႁၼ်ၼႂ်းၶၢဝ်ႇ လႄႈ လဵပ်ႈႁဵၼ်းၶေႃႈမုၼ်းမႃးၼၼ်ႉ ဢၼ်ႁဝ်းဢမ်ႇႁူႉ ယင်းတေမီးထႅင်ႈတင်းၼမ် ၵွပ်ႈၼၼ် ႁႂ်ႈဢွၼ်ၵၼ် တိတ်းတၢမ်းၸွမ်းၶၢဝ်ႇငၢဝ်းၼမ်ၼမ် ႁၼ်ဢီႈသင် ယႃႇၼႅတ်ႈယုမ်ႇ ယႃႇၼႅတ်ႈၸႂ်ႉငိုၼ်းဝႆးၽႅဝ် ၵၢၼ်ဢၼ် ထုၵ်ႇမႅတ်ႈမၢႆမီႈသေ လႆႈၼမ်ႉမႅတ်ႈၼမ်ပူၼ်ႉၼၼ်ႉ ၵေႃႈဢမ်ႇလီယုမ်ႇယမ် ။ ၶႂ်ႈၾၢင်ႉထႅင်ႈလွင်ႈၼိုင်ႈ ၵေႃႈ မီးလွင်ႈသင် ဢမ်ႇထုၵ်ႇလီတၢင်ႇၼိူဝ်သူဝ်ႇသျႄႇမီႇတီႇယႃႇတိၵ်းတိၵ်း ပိူၼ်ႈၵဵပ်းဝႆႉၶေႃႈမုၼ်းႁဝ်း ဝႃႈ ႁဝ်းမီးပၼ်ႁႃသင် ၊ ၵျိူၵ်ႈသင် ၊ ၸုတ်းဢူၼ်ႈႁဝ်းပဵၼ်သင် ၼႆသေ ၶိုၼ်းဢဝ်မႃးလွၵ်ႇလႅၼ်ၵိၼ်ႁဝ်းလႆႈ။ တႅမ်ႈ ယိင်းၾူၼ်သႂ် | ['ပွင်ႈၵႂၢမ်း'] |
2024-10-24T14:02:22 | https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9e%e1%80%b0%e1%80%84%e1%80%ba%e1%82%87%e1%80%9e/ | ၵူဝ်းရီးယႃးႁွင်ႇ သူင်ႇသိုၵ်း 3 ႁဵင် ၵႂႃႇၽိုၵ်းၽွၼ်ႉ ၼႂ်းမိူင်းရၢတ်ႉသျႃး | မိူဝ်ႈၼႆႉဝၼ်းထီႉ 24 October 2024 (လိူၼ်သိပ်းဢဵတ်းလွင်ႈ 7 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ VOA ဢွၵ်ႇဝႆႉ ၵဵဝ်ႇလူၺ်ႈလွင်ႈ ၵူဝ်းရီးယႃးၸၢၼ်း ဢွၵ်ႇမႃးလၢတ်ႈဝႃႈ ၵူဝ်းရီးယႃးႁွင်ႇ သူင်ႇၵူၼ်းသိုၵ်းမွၵ်ႈ 3,000 ၵေႃႉ ၵႂႃႇတီႈမိူင်းရၢတ်ႉသျႃး တႃႇၽိုၵ်း ၽွၼ်ႉၸႂ်ႉတိုဝ်းတရူၼ်း လႄႈ ၶိူင်ႈယိပ်းတိုၵ်းၼႂ်းၵၢၼ်သိုၵ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ Lloyd Austin ၽွင်းလူင်ၽၢႆႇၵႅတ်ႇၶႄ မိူင်းဢမေႇရိၵၢၼ်ႇ ဢွၵ်ႇမႃးယိုၼ်ယၼ်လၢတ်ႈဝႃႈ မီးၵူၼ်းသိုၵ်းၵူဝ်းရီးယႃးႁွင်ႇ ထုၵ်ႇသူင်ႇၵႂႃႇတီႈမိူင်း ရၢတ်ႉသျႃးတႄႉယူႇ လႄႈ သင်ၸိူဝ်ႉၵူဝ်းရီးယႃးႁွင်ႇၶဝ်ႈႁူမ်ႈရၢတ်ႉသျႃး တိုၵ်းယူႇၶရဵၼ်း ပွၵ်ႈၵမ်းၼႆႉၼႆၸိုင် ဢမ်ႇၵႃးၼႂ်းပွတ်းတွၼ်ႈယူးရူပ်ႇၵူၺ်းဢၼ်တေလႆႈႁပ်ႉၽွၼ်းတုမ်ႉယွၼ်ႈမၼ်း ပွတ်းတွၼ်ႈ ဢိၼ်ႇတူဝ်ႇပႄႇသိၾိၵ်ႇတင်းသဵင်ႈ ၵေႃႈ တိုၼ်းတေလႆႈႁပ်ႉၽွၼ်းယွၼ်ႈမၼ်းပႃးယဝ်ႉဝႃႈၼႆ။ မိူဝ်ႈဝူင်ႈပူၼ်ႉမႃးၼၼ်ႉ ၽၢႆႇၵူဝ်းရီးယႃးၸၢၼ်းၵေႃႈ လႆႈဢွၵ်ႇမႃးလၢတ်ႈဝႃႈ ၵူဝ်းရီးယႃးႁွင်ႇ သူင်ႇၵူၼ်းသိုၵ်းၼႂ်းတပ်ႉၶိုၵ်ႉတွၼ်း ၵႂႃႇတီႈ မိူင်းရၢတ်ႉသျႃးပွတ်းဝၼ်းဢွၵ်ႇ 1,500ၵေႃႉ တႃႇၶဝ်ႈႁူမ်ႈၵၢၼ်ၽိုၵ်းၽွၼ်ႉလႄႈႁႂ်ႈမိုတ်ႈရႃႇသီႇဢုတု မိုတ်ႈတင်းၼႃႈလိၼ်မိူင်းရၢတ်ႉသျႃး တီႈၼႂ်းတပ်ႉပၢင်သဝ်းတီႈၼိုင်ႈ ၼႆသေတႃႉ ၵူၺ်းၵႃႈၽၢႆႇရၢတ်ႉသျႃး တင်း ၵူဝ်းရီးယႃးႁွင်ႇ တႄႉ ဢွၵ်ႇမႃးပၢၵ်ႈပႅတ်ႈလွင်ႈၼႆႉၵႂႃႇ မိူၼ်ၵၼ်။ ၼွၵ်ႈလိူဝ်သေၼႆႉ ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈလၢတ်ႈဝႃႈ မီးႁၢႆးငၢၼ်းၶၢဝ်ႇလပ်ႉဝႃႈ ၵူဝ်းရီးယႃးႁွင်ႇ တေသူင်ႇၵူၼ်းသိုၵ်းမွၵ်ႈ 10,000 ၵေႃႉ ၶဝ်ႈႁူမ်ႈ ၸွမ်းတပ်ႉသိုၵ်းရၢတ်ႉသျႃး ၼႆယဝ်ႉ။ ၼႂ်းၶၢဝ်းတၢင်း 2 ပီႊ ပူၼ်ႉမႃးၼၼ်ႉ ရၢတ်ႉသျႃး လႄႈ ၵူဝ်းရီးယႃးႁွင်ႇ လႆႈတိူဝ်ႉၽိူမ်ႉ လွင်ႈႁူမ်ႈမိုဝ်းၽၢႆႇၵၢၼ်သိုၵ်းၵၼ်တိူဝ်းၼမ်ၶိုၼ်ႈမႃးသေဢမ်ႇၵႃး ယင်းလႆႈတူၵ်းလူင်းၽၢႆႇၵၢၼ်သိုၵ်း မိူဝ်ႈၼႂ်းလိူၼ် June 2024 တႃႇၸတ်းႁႃလွင်ႈၸွႆႈထႅမ်ပၼ်ၵၼ် သင်ၸိူဝ်ႉထုၵ်ႇၽူႈၶဵၼ်ၶဝ်ႈပိုတ်းယိုဝ်း ဝႃႈၼႆ။ ပိူဝ်ႈတႃႇတေႃႇသူႈသၢၼ်ၶတ်း လွင်ႈႁူမ်ႈမိုဝ်းၵူဝ်းရီးယႃးႁွင်ႇ လႄႈ ရၢတ်ႉသျႃးၼၼ်ႉ ၼႆသေ မိူဝ်ႈဝႃးဝၼ်းထီႉ 23 October 2024 ၼၼ်ႉ ၽၢႆႇၵူဝ်းရီးယႃးၸၢၼ်း လၢတ်ႈဝႃႈ ၵူဝ်းရီးယႃးၸၢၼ်း တေၸၢင်ႈၼပ်ႉသွၼ်ႇ တႃႇသူင်ႇၶိူင်ႈယိပ်း ပၼ်ယူႇၶရဵၼ်းၵမ်ႈသိုဝ်ႈယူႇ ၼႆယဝ်ႉ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် ၵူဝ်းရီးယႃးႁွင်ႇ မီးၵူၼ်းသိုၵ်းယူႇ 1.2 လၢၼ်ႉၵေႃႉ လႄႈ တေလႆႈဝႃႈ ပဵၼ်ၸိုင်ႈမိူင်းဢၼ်မီးသိုၵ်းၼမ် မိူင်းၼိုင်ႈ ၼႆယူႇ။ တႆးလွတ်ႈလႅဝ်း | ['ၼွၵ်ႈမိူင်း', 'ၶၢဝ်ႇ'] |
2024-10-23T14:50:53 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-13/ | သိုၵ်းမၢၼ်ႈပွႆႇမၢၵ်ႇသႂ်ႇႁူင်းႁုင်လဝ်ႈ | မိူဝ်ႈၼႆႉဝၼ်းထီႉ 23 October 2024 (လိူၼ်သိပ်းဢဵတ်းလွင်ႈ 6 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 08:00 မူင်းပၢႆ သိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈဝၢၼ်ႈမႄႈႁၢၼ်ႇ ႁိမ်းဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မၢၵ်ႇသိုၵ်းမၢၼ်ႈ ပွႆႇတူၵ်းလူင်းမႃးၼၼ်ႉ တူၵ်းတိူဝ်ႉၸပ်း ႁူင်းႁုင်လဝ်ႈ တီႈဝၢၼ်ႈမႄႈႁၢၼ်ႇ လူႉၵွႆၵႂႃႇၶႃႈဢေႃႈ၊ ၵူၼ်းမိူင်းတႄႉဢမ်ႇမီးလွင်ႈမၢတ်ႇၸဵပ်းၼင်ႇၵဝ်ႇၶႃႈ၊ ယွၼ်ႉၸၢၵ်ႇမၢၵ်ႇသေ ၶူဝ်းၶွင်တီႈႁူင်းႁုင်လဝ်ႈၼၼ်ႉ လႆႈလုၵ်ႉပဵၼ်ၾႆးၵမ်ႈၽွင်ႈ လႄႈ တၢင်းၽၢႆႇၽူႈၵဵဝ်ႇၶွင်ႈၶဝ်ၵေႃႈ ဢွၼ်ၵၼ်ၵႂႃႇၸွႆႈၶႄၾႆးဝႆႉယူႇ ဝႃႈၼႆ။ တီႈဝဵင်းလႃႈသဵဝ်ႈၼႆႉ မိူဝ်ႈဢွၼ်တၢင်းမီး ငဝ်ႈငုၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) လႄႈ ထုၵ်ႇၺႃးၸုမ်းသိုၵ်းၵူဝ်းၵၢင်ႉ MNDAA ယိုတ်းသိမ်းလႆႈသေ ၼင်ႇႁိုဝ် ပေႃးတေဢမ်ႇပူၵ်းပွင် ၼႂ်းၶူးၼႂ်းဝဵင်းလႆႈၶိုၼ်းၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ် ၵမ်းၵမ်းၵႂႃႇပွႆႇမၢၵ်ႇသႂ်ႇ ၼႂ်းပိုၼ်ႉတီႈဢမ်ႇထၢတ်ႇဢမ်ႇဝၢႆးယူႇယဝ်ႉ။ မိူဝ်ႈဝႃးဝၼ်းထီႉ 22 October 2024 ၼႆႉၵေႃႈ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈၼႂ်းပွၵ်ႉ 12 လႄႈ မီးၵူၼ်းမိူင်းမၢတ်ႇၸဵပ်း 2 ၵေႃႉယူႇယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-23T12:01:05 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b8%e1%80%ae%e1%82%89%e1%80%9e%e1%80%84%e1%80%ba%e1%82%87%e1%82%81%e1%82%82%e1%80%ba%e1%82%88-2/ | သိုၵ်းမၢၼ်ႈၸီႉသင်ႇႁႂ်ႈႁဵတ်းပွႆးလိူၼ်သိပ်းသွင်မူၼ်း | ၽွင်းဝၢၼ်ႈမိူင်းသုၵ်ႉယုင်ႈ ဢမ်ႇၼိမ်ဢမ်ႇသဝ်းၼႆႉ ၸုမ်းသိုၵ်းမၼ်ႈၸီႉသင်ႇႁႂ်ႈ ၵူၼ်းမိူင်းဝဵင်းလူင်တူၼ်ႈတီး ၸတ်းႁဵတ်းပၢင်ပွႆးလိူၼ်သိပ်းသွင်မူၼ်း ဢၼ်တေထိုင်ၼႂ်းလိူၼ်ၼႃႈၼႆႉ လႄႈ ႁႂ်ႈႁၢင်ႈႁႅၼ်းဝႆႉပႃး ႁူင်းၾႆးမိၼ် ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ “ပေႃးၸူးၸႂ်ၵူၼ်းမိူင်းတႄႉ ဢမ်ႇၶႂ်ႈၸတ်းႁဵတ်းသေဢိတ်းပွႆးၼႆႉ ယွၼ်ႉဝႃႈတီႈမိူင်းတႆးပွတ်းႁွင်ႇ လႄႈ မိူင်းတႆးပွတ်းၸၢၼ်း မၢင်ပိုၼ်ႉတီႈ လႆႈထူပ်းၽေးပၢင်တိုၵ်းၼမ်ႁႅင်းၼႃႇ ဢမ်ႇမီးၸႂ်ၶႂ်ႈၵျေႃႇၶႂ်ႈလၢဝ်းသင်ယဝ်ႉ၊ ၵူၼ်းမိူင်းတီႈပွတ်းႁွင်ႇၵေႃႈ ပၢႆႈၽေးမႃးယူႇသဝ်းဝႆႉတီႈ ဝဵင်းတူၼ်ႈတီးၼမ်ဝႃႈၼမ်၊ ၊ ၸုမ်းသိုၵ်းမၢၼ်ႈသမ်ႉ ၶိုင်ၸတ်းႁဵတ်းပွႆး လိူၼ်သိပ်းသွင်မူၼ်းလႄႈ ၵဵပ်းငိုၼ်းၵူၼ်းမိူင်း တင်း ၸဝ်ႈပၢႆးမၢၵ်ႈမီးၶဝ် ပေႃးဝႃႈႁိူၼ်းဢၼ်ပိုတ်ႇလၢၼ်ႉတၢင်းၶၢႆဝႆႉၼႆ တေလႆႈသႂ်ႇငိုၼ်း 30,000 ပျႃး” ဝႃႈၼႆ။ “ၵႃႈၶၼ်ႁူင်းၾႆးမိၼ်ၼၼ်ႉ ပေႃးဝႃႈဢၼ်ပွႆႇၶိုၼ်ႈၵၢင်ၶမ်ႈၵၢင်ၶိုၼ်း လႄႈ မီးပႃးယၢမ်းတၢင်းႁၢင်ႈလီၼႆ ၼိုင်ႈလုၵ်ႈၵႃႈၶၼ်တေမီးမွၵ်ႈ 7,000,000 ပျႃး၊ ပေႃးဝႃႈႁူင်းၾႆးမိၼ် ဢၼ်ပဵၼ်တၢင်းႁၢင်ႈလီလႄႈ ဢမ်ႇပႃးယၢမ်းၸွမ်းၼၼ်ႉ ၼိုင်ႈလုၵ်ႈၵႃႈၶၼ်မီးမွၵ်ႈ 4,000,000 ပျႃး ၼႆႉ၊ မိူဝ်ႈလဵဝ်သမ်ႉဝၢၼ်ႈမိူင်းသုၵ်ႉ ပၢႆးမၢၵ်ႈမီးတူၵ်းလႄႈ ၵူၼ်းမိူင်းၵမ်ႉၼမ် ဢမ်ႇမီးၵၢၼ်ႁဵတ်း မၢင်ၸိူဝ်းၵေႃႈဢမ်ႇမီးငိုၼ်း” ဝႃႈၼႆ။ ပၢင်ပွႆးလိူၼ်သိပ်းသွင်မူၼ်းၼႆႉ ၸုမ်းသိုၵ်းမၢၼ်ႈတေတႄႇၸတ်းႁဵတ်း ၼႂ်းဝၼ်းထီႉ 9−15 November 2024 ၶၢဝ်းတၢင်း 7 ဝၼ်း လႄႈ လႆႈႁူႉဝႃႈၵူၼ်းမိူင်းမၢင်ၸိူဝ်း တေဢမ်ႇၵႂႃႇၶဝ်ႈပၢင်ပွႆး ၼႆယူႇယဝ်ႉ။ တႆးလွတ်ႈလႅဝ်း | ['ၾိင်ႈငႄႈၾိင်ႈထုင်း'] |
2024-10-22T12:34:30 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-12/ | သိုၵ်းမၢၼ်ႈပွႆႇမၢၵ်ႇသႂ်ႇတီႈဝဵင်းလႃႈသဵဝ်ႈထႅင်ႈ | မိူဝ်ႈၼႆႉဝၼ်းထီႉ 22 October 2024 (လိူၼ်သိပ်းဢဵတ်းလွင်ႈ 5 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းပွၵ်ႉ 12 ဝဵင်းလႃႈသဵဝ်ႈ လႄႈ မီးၵူၼ်းမိူင်းလႆႈမၢတ်ႇၸဵပ်းၵမ်ႈၽွင်ႈ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸုမ်းသိုၵ်းမၢၼ်ႈၶဝ် ဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈပွၵ်ႉ 12 ၼၼ်ႉ ပဵၼ်ၶၢဝ်းယၢမ်းတဵင်ႈၶိုၼ်း မွၵ်ႈ 00:30 မူင်းၼႆႉၶႃႈ၊ ယွၼ်ႉၸၢၵ်ႇမၢၵ်ႇလႄႈ ၵူၼ်းမိူင်းလႆႈမၢတ်ႇၸဵပ်း 2 ၵေႃႉ ၵူၺ်းဢမ်ႇပေႃး ႁၢဝ်ႈႁႅင်းၼင်ႇၵဝ်ႇ၊ ႁိူၼ်းၵူၼ်းမိူင်းသမ်ႉလႆႈလူႉၵွႆ 3 လင် ဝႃႈၼႆ။ မိူဝ်ႈဝႃးဝၼ်းထီႉ 21 October 2024 ၼႆႉၵေႃႈ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇတီႈ ဝဵင်းၼွင်ၶဵဝ် လႄႈ ဝၢၼ်ႈၵျွၵ်ႉၽိဝ်ႇ ၸႄႈဝဵင်းၼမ်ႉသၼ်ႇသေ မီးၵူၼ်းမိူင်းလႆႈမၢတ်ႇၸဵပ်းသေဢမ်ႇၵႃး ႁိူၼ်းယေး ဢိၵ်ႇပႃး ၵျွင်းသွမ်း ၵျွင်းမုၼ်ၸဝ်ႈၵေႃႈ လႆႈလူႉၵွႆတင်းၼမ် ယူႇယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-21T12:58:37 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%90%e1%80%ae/ | သိုၵ်းမၢၼ်ႈပွႆႇမၢၵ်ႇတီႈ ၼွင်ၶဵဝ် လႄႈ ၼမ်ႉသၼ်ႇ | မိူဝ်ႈၼႆႉဝၼ်းထီႉ 21 October 2024 (လိူၼ်သိပ်းဢဵတ်းလွင်ႈ 4 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈဝဵင်းၼွင်ၶဵဝ် လႄႈ ဝဵင်းၼမ်ႉသၼ်ႇ သေ မီးၵူၼ်းမိူင်းလႆႈမၢတ်ႇၸဵပ်းၸွမ်း ယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈယၢမ်းၵၢင်ၼႂ်ၸဝ်ႉ 01:10 မူင်း ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈၼႂ်းပွၵ်ႉသပေႇ ဝဵင်းၼွင်ၶဵဝ် 6 လုၵ်ႈလႄႈ မီးၵူၼ်းမိူင်းလႆႈမၢတ်ႇၸဵပ်း 1 ၵေႃႉသေဢမ်ႇၵႃး ႁိူၼ်းယေး/လၢၼ်ႉတၢင်းၶၢႆ ၵူၼ်းမိူင်းၵေႃႈလူႉၵွႆတင်းၼမ်မိူၼ်ၵၼ်။ မိူဝ်ႈယၢမ်းၵၢင်ၼႂ် 08:30 မူင်းၼၼ်ႉၵေႃႈ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈၵျွၵ်ႉၽိဝ်ႇ ၸႄႈဝဵင်းၼမ်ႉသၼ်ႇ လႄႈ မၢၵ်ႇၵႂႃႇတူၵ်းသႂ်ႇတီႈၵျွင်းသွမ်း ၵျွင်းမုၼ်ၸဝ်ႈ လူႉၵွႆၵႂႃႇၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ လွင်ႈသိုၵ်းမၢၼ်ႈပွႆႇမၢၵ်ႇသႂ်ႇ ဢွင်ႈတီႈၵူၼ်းမိူင်းယူႇသဝ်း ဢမ်ႇထၢတ်ႇဢမ်ႇဝၢႆးၼႆႉ ၶႃႈႁဝ်းႁၼ်ထိုင်ဝႃႈ ၼင်ႇႁိုဝ်ၸုမ်းသိုၵ်းလုၵ်ႉၽိုၼ်ႉ ပေႃးတေထွႆဢွၵ်ႇၶိုၼ်းပိုၼ်ႉတီႈ ဢၼ်သိုၵ်းမၢၼ်ႈ တူၵ်းသုမ်းၼၼ်ႉ လႄႈ ၼင်ႇႁိုဝ် ပေႃးတေဢမ်ႇၵေႃႇတင်ႈပူၵ်းပွင်လႆႈၶိုၼ်း ၼႂ်းပိုၼ်ႉတီႈၼၼ်ႉ ၸုမ်းသိုၵ်းမၢၼ်ႈၸင်ႇၸႂ်ႉလွၵ်းလၢႆး ဢဝ်ႁိူဝ်းမိၼ်ပွႆႇမၢၵ်ႇ ယႃႉၵဝ်းၸိူင်ႉၼႆ ယူႇယဝ်ႉ။ မိူဝ်ႈဝႃးဝၼ်းထီႉ 20 October 2024 ယၢမ်းၵၢင်ၼႂ်ၸဝ်ႉမွၵ်ႈ 01:00 မူင်းပၢႆ ၽွင်းၵူၼ်းမိူင်းၼွၼ်းလပ်း လိုဝ်ႈႁိူဝ်ႉလိုဝ်ႈၸႂ်ၵၼ်ယူႇၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈဝဵင်းၵုၼ်လူင် လႄႈ ၵူၼ်းမိူင်း လႆႈမၢတ်ႇၸဵပ်းၸွမ်းၵေႃႈမီး ဝႃႈၼႆ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-19T11:49:10 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-11/ | သိုၵ်းမၢၼ်ႈပွႆႇမၢၵ်ႇသႂ်ႇတီႈဝဵင်းၼွင်ၶဵဝ် လႄႈ မီးၵူၼ်းမိူင်းလႆႈမၢတ်ႇၸဵပ်းတၢႆ | မိူဝ်ႈၼႆႉဝၼ်းထီႉ 19 October 2024 (လိူၼ်သိပ်းဢဵတ်းလွင်ႈ 2 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ ၼႂ်းပွၵ်ႉၸၢၼ်း ဝဵင်းၼွင်ၶဵဝ် လႄႈ မီးၵူၼ်းမိူင်းလႆႈတၢႆ 3 ၵေႃႉ မၢတ်ႇၸဵပ်း 3 ၵေႃႉယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈယၢမ်းၵၢင်ၼႂ်ၸဝ်ႉ 05:15 မူင်းၼၼ်ႉ မၢၵ်ႇသိုၵ်းမၢၼ်ႈၵႂႃႇတူၵ်းသႂ်ႇတီႈႁိူၼ်း ဢူးၵျေႃႇ လႄႈ ဢူးၵျေႃႇတင်းလုၵ်ႈသၢဝ်မၼ်း 2 ၵေႃႉ လႆႈလူႉသဵင်ႈၵႂႃႇယဝ်ႉ၊ မိူဝ်ႈယၢမ်း 05:25 မူင်းၼၼ်ႉ ႁိူဝ်းမိၼ်သိုၵ်းမၢၼ်ႈ ၵႂႃႇပွႆႇမၢၵ်ႇထႅင်ႈ ပွၵ်ႈၵမ်း 2 လႄႈ ၵႂႃႇတူၵ်းသႂ်ႇတီႈႁိူၼ်း ဢူးပျႃး သေ မီးၵူၼ်းၼႂ်းႁိူၼ်းလႆႈမၢတ်ႇၸဵပ်းႁၢဝ်ႈႁႅင်း 3 ၵေႃႉ ၼႆယဝ်ႉ။ သိုၵ်းမၢၼ်ႈပွႆႇမၢၵ်ႇသႂ်ႇတီႈဝဵင်းၼွင်ၶဵဝ် ပွၵ်ႈၵမ်းၼႆႉ မီးႁိူၼ်းၵူၼ်းမိူင်းလူႉၵွႆၸမ် 20 လင် လႄႈ မိူဝ်ႈလဵဝ်ၽူႈၵဵဝ်ႇၶွင်ႈၶဝ် တိုၵ်ႉသိုပ်ႇဢွၼ်ၵၼ်ၵူတ်ႇထတ်းၼႂ်းပိုၼ်ႉတီႈ လႄႈ ႁႃၸွႆႈထႅမ်ၵၼ်ဝႆႉယူႇ ၼႆယဝ်ႉ။ မိူဝ်ႈၼႆႉ ယၢမ်းၵၢင်ၼႂ်ၸဝ်ႉၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇ သႂ်ႇတီႈဝဵင်းလၢဝ်ႇၵၢႆး လႄႈ ၵဵဝ်ႇလူၺ်ႈလွင်ႈလူႉသုမ်းတႄႉဢမ်ႇပႆႇလႆႈႁူႉၸွမ်း။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-18T16:28:38 | https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%ad%e1%80%b0%e1%81%bc%e1%80%ba%e1%80%b8-%e1%80%9c%e1%82%84%e1%82%88-%e1%80%9e%e1%80%bd%e1%80%84%e1%80%ba%e1%81%b5%e1%80%b1%e1%82%83/ | ၾႆးမႆႈႁိူၼ်း လႄႈ သွင်ၵေႃႉပေႃႈလုၵ်ႈလႆႈလူႉသဵင်ႈတၢႆ | မိူဝ်ႈၼႂ်း ဝၼ်းထီႉ 17 October 2024 (လိူၼ်သိပ်းဢဵတ်းမူၼ်း ပီႊတႆး 2118 ၼီႈ) ယၢမ်း 13:00 ၾႆးသႅင်လႅတ်ႇသျွတ်ႉသေ မႆႈႁိူၼ်း ၸၢႆးပျႃး+ၼၢင်းဢေႃႉ ဝၢၼ်ႈပၢင်ႇလႅမ်း ဢိူင်ႇၼမ်ႉထမ်ႈမူဝ် ၸႄႈဝဵင်းလွႆလႅမ် လႄႈ ၵေႃႉပဵၼ် ၸၢႆးပျႃး ဢႃႇယု 37 ပီႊ လႄႈတင်း လုၵ်ႈၸၢႆး ဢႃႇယု 1 ပီႊပၢႆၶိုင်ႈ လႆႈလူႉသဵင်ႈတၢႆၵႂႃႇ ၼႆယဝ်ႉ ။ ၵူၼ်းၼႂ်းပိုၼ်ႉတီႈ လၢတ်ႈၼႄဝႃႈ မိူဝ်ႈၽွင်းၾႆးပႆႇသျွတ်ႉၼၼ်ႉ လုၵ်ႈဢွၼ်ႇၶႆႈၼွၼ်းလႄႈ ပေႃႈမၼ်း ၸင်ႇဢဝ်ၵႂႃႇၼွၼ်းဝႆႉၼႂ်းႁိူၼ်းသေ မႄႈမၼ်းသမ်ႉလွႆးၶူဝ်းဝႆႉ တၢင်းလင်ႁိူၼ်း ၽိူဝ်ႇႁၼ်ၾႆးမႆႈၵေႃႈဢမ်ႇတၼ်းဢဝ်လႆႈသင်ယဝ်ႉ၊ ၵေႃႉပဵၼ်ၸၢႆးပျႃး ပေႃႈလုၵ်ႈဢွၼ်ႇၼၼ်ႉၵေႃႈ မိူဝ်ႈမၼ်းလုၵ်ႉတီႈၵျွင်းမုၼ်ၸဝ်ႈ ပွၵ်ႈမိူဝ်းႁိူၼ်းယူႇၼၼ်ႉ လႆႈႁၼ်ၾႆးမႆႈႁိူၼ်း လႄႈ ဢၢင်ႈၶဝ်ႈၵႂႃႇဢဝ်လုၵ်ႈမၼ်း ဢၼ်ၼွၼ်းဝႆႉၼႂ်းႁိူၼ်းၼႆသေ ၾႆးလႆႈႁုပ်ႇပႃးၵႂႃႇ လၢတ်ႈၼႄၼင်ႇၼႆ။ ၵူၼ်းၼႂ်းဝၢၼ်ႈၶဝ်ၵေႃႈ လႆႈၸွႆႈဢဝ်သူင်ႇယူတ်းယႃ တီႈႁူင်းယႃတူၼ်ႈတီးသေ မိူဝ်ႈထိုင်ႁူဝ်ပူင်း ဢမ်ႇတၼ်းထိုင်ႁူင်းယႃၼၼ်ႉ လႆႈလူႉသဵင်ႈၵႂႃႇလႄႈ ထိုင်မႃး မိူဝ်ႈၼႆႉ ဝၼ်းထီႉ 18 October 2024 ၼႆၵေႃႈ ႁဵတ်းပၢင်မႃႇသႃႇပူၼ်ႉၶၢပ်ႈတူဝ်ၵႂႃႇ တီႈဝဵင်းတူၼ်ႈတီး ၼႆယူႇယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-10-22T13:00:11 | https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%b5%e1%80%ad%e1%81%bc%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%81%b5%e1%82%85%e1%80%99%e1%80%ba%e1%82%88%e1%81%b6%e1%80%bd/ | မိူဝ်ႈၵိၼ်မၢၵ်ႇၵႅမ်ႈၶွင်ႇၼၼ်ႉ ပွၵ်ႇပိူၵ်ႇသေၵိၼ်လႄႈၵိၼ်ပႃးပိူၵ်ႇ ဢၼ်လႂ်လႆႈၽွၼ်းလီလိူဝ် | ၵူၼ်းႁဝ်းၵူႈၵေႃႉမီးလၢႆးၵိၼ်မၢၵ်ႇၵႅမ်ႈၶွင်ႇတေဢမ်ႇမိူၼ်ၵၼ် မၢင်ၵေႃႉတေၵိၼ်ပႃးပိူၵ်ႇ မၢင်ၵေႃႉသမ်ႉ တေပွၵ်ႇပိူၵ်ႇမၼ်းသေၸင်ႇၵိၼ် ၸိူင်ႉႁိုဝ်ၵေႃႈလီၽူႈၶူၼ်ႉၶႂႃႇ ၽၢႆႇပၢႆးယူႇလီၶဝ်လၢတ်ႈဝႃႈ မၢၵ်ႇၵႅမ်ႈၶွင်ႇ ၼႆႉ လၢင်ႉၼမ်ႉၵိူဝ်ႁႂ်ႈၶႅမ်ႉၶႅမ်ႉသေ ၵိၼ်ပႃးပိူၵ်ႇၼႆၸိုင် တေလႆႈထၢတ်ႈဢႁႃႇရၼႂ်းမၢၵ်ႇမႆႉၼၼ်ႉ ၼမ်လိူဝ်သေဢၼ်ပွၵ်ႇပိူၵ်ႇမၼ်းသေၵိၼ်ၼႆယဝ်ႉ။ ထႅင်ႈလွင်ႈၼိုင်ႈ Vitamin c တီႈမၢၵ်ႇၵႅမ်ႈၶွင်ႇၼၼ်ႉ တေမီးယူႇၼႂ်းပိူၵ်ႇလႄႈ ၽၢႆႇတႂ်ႈပိူၵ်ႇဢၼ်ၸပ်းဝႆႉ ၼိူဝ်ႉမၼ်းၼၼ်ႉၼမ်လိူဝ်ၵူႈတီႈၼႆလႄႈ သင်ဝႃႈႁဝ်းပွၵ်ႇပိူၵ်ႇသေၵိၼ်ၼႆၸိုင် တေဢမ်ႇၸၢင်ႈလႆႈ ထၢတ်ႈဢႃႈႁႃႇရဢၼ်မီးၼႂ်းမၢၵ်ႇၵႅမ်ႈၶွင်ႇၼၼ်ႉတင်းမူတ်း ပိူၵ်ႇမၢၵ်ႇၵႅမ်ႈၶွင်ႇၼႆႉ တေမီးၽွၼ်းလီ ၸွႆႈၵႄႈပၼ် ၵွင်ႉၼႂ်းတၢင်းၵိၼ်ဢၼ်ၵိၼ်လူင်းၵႂႃႇၸိူဝ်းၼၼ်ႉပႃး ဢိၵ်ႇတင်းၸွႆႈႁေႉၵင်ႈပၼ် တၢင်းပဵၼ်ၽႄႈလၢမ်းပႃးထႅင်ႈၼႆယူႇ။ လွၵ်းလၢႆးၵိၼ်မၢၵ်ႇၵႅမ်ႈၶွင်ႇပႃးပိူၵ်ႇႁႂ်ႈလွတ်ႈၽေး ပိူၵ်ႇမၢၵ်ႇၵႅမ်ႈၶွင်ႇတေမီးၽွၼ်းလီၼမ်ၼႆသေတႃႉ ႁဝ်းလူဝ်ႇဝူၼ်ႉပႃးဝႃႈ ၽၵ်းယိူဝ်ႈၼၢင်းၶဵဝ် လႄႈ မၢၵ်ႇမႆႉၼႆႉ ၵမ်ႉပႃႈၼမ် ပိူၼ်ႈတေၸႂ်ႉသၢၼ်ၶေးမီးသိတ်းယႃႇႁႂ်ႈမူင်ႈမႅင်းယႃႉ ယွၼ်ႉၼၼ် မိူဝ်ႈတေၵိၼ် ၼၼ်ႉ ထုၵ်ႇလီလၢင်ႉၼမ်ႉၵိူဝ်ႁႂ်ႈမူတ်းသႂ်သေၸင်ႇၵိၼ်ၵၼ် လိူဝ်သေၼၼ်ႉ တေမီးလွၵ်းလၢႆး ထႅင်ႈလၢႆ” လွင်ႈ မိူၼ်ၼင်ႇ − လိူၵ်ႈသိုဝ်ႉမၢၵ်ႇမႆႉတီႈဢၼ်ပိူၼ်ႈဢမ်ႇၸႂ်ႉသၢၼ်ၶေးမီး လႄႈ လိူၵ်ႈသိုဝ်ႉတီႈလၢၼ်ႉ ဢၼ်ႁဝ်း ယုမ်ႇယမ်လႆႈ။ လၢင်ႉႁႂ်ႈၶႅမ်ႉ” ထုၵ်ႇလီၸေႈၼမ်ႉၵိူဝ် 15 – 20 ၼႃးထီး သေၶိုၼ်းလၢင်ႉပႅတ်ႈၼမ်ႉလိပ်း ဢမ်ႇၼၼ်ႉၵေႃႈပွၵ်ႇပႅတ်ႈပိူၵ်ႇၼွၵ်ႈသုတ်းမၼ်းမၢင်” ယႃႇႁႂ်ႈပႃးၼိူဝ်ႉဢၼ်ၸပ်းပိူၵ်ႇမၼ်းၼၼ်ႉ မၢၵ်ႇၵႅမ်ႈၶွင်ႇသီလႂ်သမ်ႉပၼ်ၽွၼ်းလီၸိူင်ႉႁိုဝ်ၽွင်ႈ မၢၵ်ႇၵႅမ်ႈၶွင်ႇတေမီးယူႇ လၢႆ”ၸိူဝ်ႉၾၼ်း လႄႈမီးယူႇ 3 သီတေမီးသီလႅင်၊ သီၶဵဝ်၊ သီလိူင်ၸိူဝ်းၼႆႉ။ ၽွၼ်းလီမၢၵ်ႇၵႅမ်ႈၶွင်ႇသီၶဵဝ် မီးၵိူဝ်ဝၢၼ်ဢေႇ – မၢၵ်ႇၵႅမ်ႈၶွင်ႇသီၶဵဝ်ၼႆႉမီးၵိူဝ်ဝၢၼ်ဢေႇလိူဝ်သေမၢၵ်ႇၵႅမ်ႈၶွင်ႇတၢင်ႇသီ ယွၼ်ႉၼၼ် သင်ဝႃႈၶႂ်ႈလူတ်းၼမ်ႉၼၵ်းၼႆၸိုင် ထုၵ်ႇလီၵိၼ်ပၼ်သီၼႆႉယူႇ။ fiber သုင် – မၢၵ်ႇၵႅမ်ႈၶွင်ႇသီၶဵဝ်ၼႆႉတေမီး fiber သုင်လႄႈတေၸွႆႈႁဵတ်းႁႂ်ႈတွင်ႉႁဝ်းလီ လွင်ႈၽၢႆႈလူင်တေၶႅမ်ႉ ဢမ်ႇႁဵတ်းႁႂ်ႈတွင်ႉပုၵ်ႈ တွင်ႉပွင်း လႄႈႁဵတ်းႁႂ်ႈဢိမ်ႇႁိုင်။ မီး Vitamin c သုင် – တေၸွႆႈႁႂ်ႈတူဝ်းၶိင်းၵူၼ်းႁဝ်းၵႅၼ်ႇၶႅင် ဢမ်ႇၸပ်းတၢင်းပဵၼ်ငၢႆႈ ၽွၼ်းလီမၢၵ်ႇၵႅမ်ႈၶွင်ႇသီလႅင် တေမီးၵိူဝ်ဝၢၼ်ၼမ် – မၢၵ်ႇၵႅမ်ႈၶွင်ႇသီလႅင်ၼႆႉ တေမီးၵိူဝ်ဝၢၼ်ၼမ်လိူဝ် မၢၵ်ႇၵႅမ်ႈၶွင်ႇတၢင်ႇသီ သေ တေၸဵမ်း လႄႈ ႁဵတ်းႁႂ်ႈၵူၼ်းႁဝ်းၵမ်ႈၼမ်လႆႈၸႂ်ၵိၼ်ၵၼ်။ မီးထၢတ်ႈ anthocyanins – ပိူၵ်ႇၶွင်မၢၵ်ႇၵႅမ်ႈၶွင်ႇသီလႅင်တေမီးထၢတ်ႈ anthocyanins ၼမ်လႄႈ ၸွႆႈႁဵတ်းႁႂ်ႈႁႅင်းၶၢမ်ႇတူဝ်ၼမ် သေဢမ်ႇၵႃး ၸွႆႈလၢင်ႉပၼ်ၵွင်ႉ ၼႂ်းတၢင်းၵိၼ် ဢၼ်ႁဝ်းၵိၼ် ၶဝ်ႈၵႂႃႇၸိူဝ်းၼႆႉပႃးထႅင်ႈ။ ဝႆႉလႆႈႁိုင်- မၢၵ်ႇၵႅမ်ႈၶွင်ႇသီလႅင်ၼႆႉတေဝႆႉလႆႈႁိုင်လိူဝ်သေမၢၵ်ႇၵႅမ်ႈၶွင်ႇတၢင်ႇသီ။ ၵုမ်းထိင်းပၼ်လွတ်ႇလိူတ်ႈ – မၼ်းတေမီးထၢတ်ႈဢၼ်ၸွႆႈႁဵတ်းႁႂ်ႈလွတ်ႇလိူတ်ႈၵႅၼ်ႇၶႅင်လႄႈ ႁႄႉၵင်ႈပၼ်ပႃးလွင်ႈတၢင်းပဵၼ်လူမ်းမၢၵ်ႇႁူဝ်ၸႂ်ပႃးထႅင်ႈ။ ၽွၼ်းလီမၢၵ်ႇၵႅမ်ႈၶွင်ႇသီလိူင် မၢၵ်ႇၵႅမ်ႈၶွင်ႇသီလိူင် မီးဢရသႃႇၸဵမ်း ႁွမ် ဝၢၼ် လႄႈၽွၼ်းလီမၼ်းတေမီးယူႇလၢႆ”လွင်ႈ။ ၸွႆႈလၢင်ႉပၼ်ၵွင်ႉ- ၽူႈၶူၼ်ႉၶႂႃႉၶဝ် လၢတ်ႈဝႆႉဝႃႈမၢၵ်ႇၵႅမ်ႈၶွင်ႇသီလိူင်ၼႆႉ ၸွႆႈလၢင်ႉပၼ်ၵွင်ႉ ၼႂ်းတပ်းႁဝ်းလႄႈ ၸွႆႈႁႂ်ႈတပ်းႁဝ်းမီးႁႅင်း ၼႆယူႇ။ လုမ်းလႃးပၼ်သၢႆတႃ – မၢၵ်ႇၵႅမ်ႈၶွင်ႇသီလိူင်တေ ၸွႆႈႁႄႉၵင်ႈပၼ်တၢင်းပဵၼ်တႃတေႃႈ တႃတိၼ်ႇ ဢိၵ်ႇတင်းႁႅင်းသၢႆတႃဢေႇ လႄႈတေမီးထၢတ်ႈၸွႆႈပၼ်ပၼ်ႁႅင်းသၢႆတႃ။ ဢရသႃႇဝၢၼ် – တေၸဵမ်း လႄႈ ႁွမ် ၼိူဝ်ႉဢူၼ်ႈလီလႄႈ ၵိၼ်လႆႈၵူႈၶၢဝ်းယၢမ်း။ ပိၼ်ႇတႅမ်ႈ – ယိင်းမွၼ်းလႅင်း တႆးလွတ်ႈလႅဝ်း ဢၢင်ႈဢိင် – sanook | ['ပိုၼ်ႉႁူႉလီသူၼ်ၸႂ်'] |
2024-10-18T12:54:54 | https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%81%a2%e1%82%86%e1%82%89%e1%80%a2%e1%80%9d%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%80%95%e1%80%bd%e1%80%99%e1%80%ba%e1%80%b8/ | ၵူၼ်းႁၢႆႉဢဝ်မၢၵ်ႇပွမ်းပွႆႇသႂ်ႇၼႂ်းႁိူၼ်းၵူၼ်းမိူင်းၼမ်ႉၶမ်း | မိူဝ်ႈၼႆႉဝၼ်းထီႉ 18 October 2024 (လိူၼ်သိပ်းဢဵတ်းလွင်ႈ 1 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 08:00 မူင်း မီးၵူၼ်းႁၢႆႉ ဢဝ်မၢၵ်ႇပွမ်းၵႂႃႇပွႆႇသႂ်ႇ ႁိူၼ်းၵူၼ်းမိူင်းလင်ၼိုင်ႈ တီႈၼႂ်းပွၵ်ႉဢွင်ႇမျႅတ်ႉတႃႇ ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မီးၵူၼ်းႁၢႆႉ 2 ၵေႃႉ ၶီႇလူတ်ႉၶိူင်ႈ လမ်းလဵဝ်ၵၼ်သေ ဢဝ်မၢၵ်ႇၵႂႃႇပွႆႇသႂ်ႇ ၼႂ်းႁိူၼ်းၵူၼ်းမိူင်းၸၢဝ်းၶႄႇ လႄႈ ၵၢမ်ႇလီ ၵူၼ်းၼႂ်းႁိူၼ်း ဢမ်ႇတၼ်းမီးၽႂ်လႆႈမၢတ်ႇၸဵပ်း၊ ႁိူၼ်းယေးတႄႉၺႃးၸၢၵ်ႇမၢၵ်ႇ လူႉသုမ်းၵွႆၼမ်ဝႆႉယူႇၶႃႈ၊ တီႈဝဵင်းၼမ်ႉၶမ်းၼႆႉ ပဵၼ်ၸုမ်းသိုၵ်း TNLA ၵုမ်းၵမ်ဝႆႉ ဝႃႈၼႆ။ ၵူၼ်းႁၢႆႉ 2 ၵေႃႉၼၼ်ႉ မိူဝ်ႈလဵဝ်ပၢႆႈလွတ်ႈဝႆႉလႄႈ ဢမ်ႇႁူႉဝႃႈပဵၼ်ၽႂ်ၸုမ်းလႂ်သေ ယွၼ်ႉသင် လႄႈ ဢဝ်မၢၵ်ႇၵႂႃႇပွႆႇသႂ်ႇႁိူၼ်း ၵူၼ်းမိူင်းၼႆၼၼ်ႉၵေႃႈ ဢမ်ႇပႆႇမီးၽႂ်ႁူႉၸွမ်း ၼႆယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-10-18T12:29:56 | https://taifreedom.com/%e1%81%bd%e1%80%b0%e1%82%88%e1%80%90%e1%82%85%e1%80%99%e1%80%ba%e1%82%88%e1%80%9c%e1%80%ad%e1%81%b5%e1%80%ba%e1%82%88-%e1%81%bc%e1%81%a2%e1%80%84%e1%80%ba%e1%80%b8%e1%80%9a%e1%80%ad%e1%80%84%e1%80%ba/ | ၽူႈတႅမ်ႈလိၵ်ႈ ၼၢင်းယိင်း မိူင်းၵူဝ်းရီးယႃးၸၢၼ်း လႆႈႁပ်ႉသူး ‘ၼူဝ်ႇပႄႇလိၵ်ႈလၢႆး’ | ၵေႃႇမတီႇ သူးၼူဝ်ႇပႄႇလ် ပိုၼ်ၽၢဝ်ႇမိူဝ်ႈဝၼ်းထီႉ 10 October 2024 တီႈဝဵင်းသတွၵ်းႁူမ်း (Stockholm) ဝႃႈ ၽူႈလႆႈႁပ်ႉသူးလိၵ်ႈလၢႆး ပီႊၼႆႉ ပဵၼ် Han Kang ၽူႈတႅမ်ႈလိၵ်ႈ ၼၢင်းယိင်း မိူင်းၵူဝ်းရီးယႃးၸၢၼ်း ၼႆယဝ်ႉ။ Mats Malm ၽူႈတၢင်တူဝ် ၵေႃႇမတီႇ တွၼ်ႈသူး လၢတ်ႈဝႃႈ လိၵ်ႈဢၼ် Han Kang တႅမ်ႈသေလႆႈသူးပီႊၼႆ ၵဵဝ်ႇၵပ်း လွင်ႈမၢတ်ႇၸဵပ်း လွင်ႈတိူဝ်ႉၸႂ် လွင်ႈလုသုမ်း တႃႇသုၼ်ႇပုၵ်ႉၵူဝ်ႇၵူၼ်း လႄႈၵူၼ်းတင်းၼမ် ၼႂ်းပိုၼ်းမိူင်းၵူဝ်းရီးယႃးၸၢၼ်း ဢိၵ်ႇတင်း သွႆႉလိၵ်ႈမၼ်းၼၢင်းၼၼ်ႉ ပိုတ်ႇႁႂ်ႈႁၼ် ဝႃႈ ၸၢတ်ႈပၢၼ်ၵူၼ်းႁဝ်းၼႆႉ မၼ်းၶွပ်ႈမၢင်လုလႅဝ်လႆႈငၢႆႈမွၵ်ႈႁိုဝ်ၼႆယူႇ ။ ၶေႃႈၵႂၢမ်းဢၼ်မၼ်းၼၢင်းၸႂ်ႉ ၵေႃႈ မီးလွင်ႈႁၼ်ထိုင်ၵၢင်ၸႂ် တေႃႇၵူၼ်းၼႂ်းပိုၼ်းၸိူဝ်းၼၼ်ႉၼႃႇလႄႈ လႆႈဝႃႈ လိၵ်ႈဢၼ်မၼ်းၼၢင်း တႅမ်ႈၼႆႉ မီးၸဵမ်လွင်ႈဢုၼ်ႇၸႂ်လႄႈ လွင်ႈႁုၵ်ႉႁၢႆႉၼင်ႇၵၼ် ယူႇယဝ်ႉ။ မိူဝ်ႈဢွၼ်တၢင်းၵေႃႈ မၼ်းၼၢင်းယၢမ်ႈလႆႈႁပ်ႉသူး International Booker Prize ပီႊ 2016 ပဵၼ် ၸိူင်း “The Vegetarian” ဢၼ်လၢတ်ႈၼႄလွင်ႈ ၼၢင်းယိင်းၵေႃႉၼိုင်ႈ တႅပ်းတတ်း တႃႇတေၵိုတ်းယိုတ်း လွင်ႈၵိၼ်ၼိူဝ်ႉ၊ ထိုင်တီႈႁဵတ်းႁႂ်ႈမီးၽွၼ်းႁၢႆႉၸႃႉၸွမ်းမႃးၼၼ်ႉယဝ်ႉ။ ဝၢႆးၼၼ်ႉ သွင်ပီႊ လိၵ်ႈဢၼ် မၼ်းၼၢင်းတႅမ်ႈ သႂ်ႇၸိုဝ်ႈဝႃႈ “Human Acts” ၼၼ်ႉ ထုၵ်ႇလိူၵ်ႈၶဝ်ႈ ၶေႉၶဵင်ႇႁိမ်သူးထီႉၼိုင်ႈ သူး Booker ၵူႈမိူင်းမိူင်း (International Booker Prize) ထႅင်ႈၼႆယဝ်ႉ။ သူးၼူဝ်ႇပႄႇလ် လိၵ်ႈလၢႆးၼႆႉ မိူဝ်ႈပူၼ်ႉမႃး တေသူၼ်ၸႂ် ၽူႈတႅမ်ႈလိၵ်ႈ ဢၼ်လုၵ်ႉတီႈ မိူင်းယူးရူပ်ႉ လႄႈ မိူင်းဢမေႇရိၵႁွင်ႇ ၼၼ်ႉမႃး ၵမ်ႈၼမ် လႄႈၽူႈလႆႈႁပ်ႉသူးၵေႃႈၵမ်ႈၼမ်တေပဵၼ်ၽူႈၸၢႆး။ လိူဝ်သေၼၼ်ႉ သူးဢၼ်လႆႈထိၼိုင်ႈ ၵမ်ႈၼမ်ပဵၼ်ၽူႈၸၢႆး ။ ၼႂ်းၵူၼ်း 119 ၵေႃႉၼၼ်ႉ ၼၢင်းယိင်း ဢၼ်လႆႈႁပ်ႉသူးၼႆႉတေမီးယူႇ 17 ၵေႃႉၵူၺ်းသေ ၼၢင်းယိင်း ဢၼ်လႆႈသူးၼူဝ်ႇပႄႇလ် ၽၢႆႇလိၵ်ႈလၢႆး ၵေႃႉလိုၼ်းသုတ်း (ပီႊ2022) ၼၼ်ႉ ပဵၼ် Annie Erno မိူင်းၾရင်ႇသဵတ်ႈယူႇယဝ်ႉ။ ဝူင်ႈၼႆႉၵူၺ်းမီးၶေႃႈပိုၼ်ၽၢဝ်ႇၸိုဝ်ႈသဵင် ၽူႈလႆႈႁပ်ႉသူးၼူဝ်ႇၼူဝ်ႇပႄႇလ်လၢႆၵေႃႉယဝ်ႉ။ တႄႇတီႈ Victor Ambrose လႄႈ Gary Ruffan ၊ ၽူႈလႆႈႁပ်ႉသူးၼူဝ်ႇပႄႇ ၽၢႆႇပၢႆးယူႇလီ လႆႈႁပ်ႉသူး ယွၼ်ႉသွၵ်ႈႁႃထူပ်းႁၼ် microRNA ဢၼ်လဵၵ်ႉလဵၵ်ႉဢွၼ်ႇဢိတ်းမီးယူႇၼႂ်းပီႇၸႃႉသေ ၸၢင်ႈလႅၵ်ႈလၢႆႈ လွင်ႈႁဵတ်းသၢင်ႈၶွင် Jeans ၼႂ်းသႄးလ် လႄႈ ၸၢင်ႈၸွႆႈႁႂ်ႈၶူၼ်ႉႁႃ လွၵ်းလၢႆးမႂ်ႇတႃႇယူတ်းယႃ တၢင်းပဵၼ်ၵႅၼ်ႇသႃႇလႆႈၼၼ်ႉၼႆယူႇ။ မိူဝ်ႈဝၼ်းထီႉ 10 October 2024 (Geoffrey Hinton) ၽူႈၶူၼ်ႉၶႂႃႉ တီႈၸၼ်ႉၸွမ် Toronto မိူင်း Canada ဢၼ်ႁူႉၸၵ်းၵၼ်ၼႂ်းၸိုဝ်ႈသဵင်ဝႃႈ ပဵၼ်ၽူႈသၢင်ႈ AI လႄႈ John Hopfield ၵူၼ်းဢမေႇရိၵၢၼ်ႇ ဢၼ်ႁဵတ်းၵၢၼ် တီႈၸၼ်ႉၸွမ် Princeton ၼၼ်ႉ လႆႈသူးပၢႆး physics ပီႊၼႆႉယဝ်ႉ။ မိူဝ်ႈဝၼ်းထီႉ 10 October 2024 ပူၼ်ႉမႃးၼႆႉၵူၺ်းၼင်ႇၵဝ်ႇ လႆႈမီးၶေႃႈပိုၼ်ၽၢဝ်ႇဢွၵ်ႇမႃးဝႃႈ David Baker, Demis Hassabis လႄႈ John Jumper ဢၼ်ၶတ်းၸႂ်သႂ်ႇႁႅင်းလဵပ်ႈႁဵၼ်းလွင်ႈ ၶူင်ႉသၢင်ႈပရူဝ်ႇတိၼ်းၼၼ်ႉ ပဵၼ်ၽူႈလႆႈႁပ်ႉသူး ၼူဝ်ႇပႄႇလ် ၽၢႆႇပၢႆးထၢတ်ႈ ၼႆယဝ်ႉ။ ပၢင်ႁပ်ႉသူးတေၸတ်းႁဵတ်း တီႈဝဵင်း Stockholm ၼႂ်းဝၼ်းထီႉ 10 December 2024 ဢၼ်ပဵၼ်ဝၼ်း ၶွပ်ႈတဵမ် ဝၼ်းၶွပ်ႈၶူပ်ႇ ၸဝ်ႈပၢႆးသၢႆႊ ဢၼ်ၵေႃႇတင်ႈ သူးၼူဝ်ႇပႄႇလ် မိူဝ်ႈပီႊ 1895 ၼၼ်ႉ လႄႈ လႆႈပၼ်သူးတႄႇ ၸဵမ်မိူဝ်ႈပီႊ 1901 ၼၼ်ႉမႃးတေႃႇထိုင်ယၢမ်းလဵဝ်သေ ၽူႈလႆႈသူးၼူဝ်ႇပႄႇလ် တေလႆႈႁပ်ႉသူး ငိုၼ်း11 လၢၼ်ႉ Swedish krona (1 လၢၼ်ႉတေႃႇလႃႇ) ၼႆယူႇယဝ်ႉ။ ပိၼ်ႇတႅမ်ႈ – လၢဝ်းၽွင်း ဢၢင်ႈဢိင်− VOA thai | ['ပိုၼ်ႉႁူႉလီသူၼ်ၸႂ်'] |
2024-10-18T10:26:35 | https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0-3/ | မၢၵ်ႇတႅၵ်ႇသႂ်ႇၵူၼ်းမိူင်းမူႇၸေႊ တၢႆ 2 ၵေႃႉ | မိူဝ်ႈဝၼ်းထီႉ 15 October 2024 (လိူၼ်သိပ်းဢဵတ်းမႂ်ႇ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 09:00 မူင်းပၢႆ မီးၵူၼ်းမိူင်းၼႂ်းပိုၼ်ႉတီႈ ၵဵပ်းလႆႈမၢၵ်ႇလူင် ၼိုင်ႈလုၵ်ႈသေ ဢၢၼ်းယႃႉဢဝ်ယၢမ်းတင်းၼႂ်းမၼ်းလႄႈ ဢဝ်မၢၵ်ႇၵိုင်ႉၵၢင်ႉ တႅၵ်ႇသႂ်ႇ တၢႆၵႂႃႇတီႈဝၢၼ်ႈပၢင်ၶႃး ဢိူင်ႇၼမ်ႉဢုမ် ၸႄႈဝဵင်းမူႇၸေႊ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၶႃသွင်ၵေႃႉၼၼ်ႉ ၵေႃႉၼိုင်ႈမီးဢႃႇယု 27 ပီႊ ၵေႃႉၼိုင်ႈမီးဢႃႇယု မွၵ်ႈ 60 ပီႊၼႆႉယဝ်ႉ ၶႃၵႂႃႇၵဵပ်းလႆႈမၢၵ်ႇလူင် တီႈလႂ်မႃးၵေႃႈဢမ်ႇႁူႉ သမ်ႉမႃးတွႆႇမႃးယႃႉ ဢဝ်ယၢမ်းတင်းၼႂ်းမၼ်းလႄႈ ဢဝ်မၢၵ်ႇၵိုင်ႉၵၢင်ႉတႅၵ်ႇသႂ်ႇသေ လႆႈတၢႆၵႂႃႇတင်းသွင်ၵေႃႉယဝ်ႉ၊ တီႈမူႇၸေႊၼႆႉသမ်ႉ မီးၸုမ်းယိပ်းၵွင်ႈၵၢင်ႇတူင်ႉၼိုင်ၼမ်ႁႅင်းၼႃႇလႄႈ ဢမ်ႇႁူႉဝႃႈပဵၼ်မၢၵ်ႇၶွင်ၸုမ်းလႂ် ဝႃႈၼႆ။ ဝၢႆးသေပဵၼ်ပၢင်တိုၵ်း 1027 ယဝ်ႉၼၼ်ႉ ၵူၼ်းမိူင်းၼႂ်းပိုၼ်ႉတီႈ ဝဵင်းၼမ်ႉၶမ်း၊ ၵူတ်ႉၶၢႆ၊ ၼမ်ႉတူႈၸိူဝ်းၼႆႉ လႆႈၺႃးၽေးလွင်ႈမၢၵ်ႇယဵပ်ႇမၢၵ်ႇၽႃႇ လႄႈ မၢၵ်ႇၽၢင်းဢၼ်ဢမ်ႇပႆႇတႅၵ်ႇ ၼမ်တေႉတေႉၼႆယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'ၵၢၼ်သိုၵ်း'] |
2024-10-15T15:24:41 | https://taifreedom.com/%e1%80%9c%e1%80%ad%e1%81%b5%e1%80%ba%e1%82%88%e1%82%81%e1%80%b0%e1%80%99%e1%80%ba%e1%82%88%e1%80%99%e1%81%a2%e1%82%86-nca-%e1%81%b6%e1%80%bd%e1%80%95%e1%80%ba%e1%82%88%e1%80%90%e1%80%b5%e1%80%99-2/ | လိၵ်ႈႁူမ်ႈမၢႆ NCA ၶွပ်ႈတဵမ် 9 ပီႊ လႄႈ သိုၵ်းမၢၼ်ႈတေဢမ်ႇယွမ်းတေႃႇၸၢဝ်းၶိူဝ်း | မိူဝ်ႈၼႆႉဝၼ်းထီႉ 15 October 2024 (လိူၼ်သိပ်းဢဵတ်းမႂ်ႇ 13 ၶမ်ႈ ပီႊတႆး 2118 ၼီႈ) ပဵၼ်ဝၼ်းဢၼ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်း ပတ်းပိုၼ်ႉၸိုင်ႈမိူင်း NCA ၶွပ်ႈတဵမ် 9 ပီႊ လႄႈ ပွၵ်ႈၼႆႉဢမ်ႇမီးပၢင်ၵႅဝ်ႈယႂ်ႇလူင် မိူၼ်မိူဝ်ႈပီႊပူၼ်ႉမႃး ဝႃႈၼႆ။ ၼႂ်းဝၼ်းလိၵ်ႈႁူမ်ႈမၢႆ NCA ၶွပ်ႈတဵမ် 9 ပီႊၼႆႉ ၽၢႆႇပိုၼ်ၽၢဝ်ႇသိုၵ်းမၢၼ်ႈ ဢဝ်ၶေႃႈၵႂၢမ်း ၸွမ်ၸိၵ်းသိုၵ်း မိၼ်းဢွင်ႇလၢႆႇ ပိုၼ်ၽႄႈၼိူဝ် Online သေ ၼႂ်းၼၼ်ႉ ၸွမ်ၸိၵ်းသိုၵ်း မိၼ်းဢွင်ႇလၢႆႇ လၢတ်ႈဝႆႉဝႃႈ − ၸုမ်းၸၢဝ်းၶိူဝ်း ယိပ်းၵမ်ၵွင်ႈၵၢင်ႇသေ တႅၼ်းတၢင်တီႈၵၢၼ်ဢုပ်ႇဢူဝ်းၵၢၼ်မိူင်း လႄႈ တုၵ်းယွၼ်းသုၼ်ႇလႆႈသုၼ်ႇပဵၼ်ၼၼ်ႉ ယူႇတီႈတပ်ႉသိုၵ်းမၢၼ်ႈ တေဢမ်ႇယွၼ်ႇယၢၼ်း ၵႄႈလိတ်ႈပၼ်ၵႂႃႇလႆႈ၊ တႅၼ်းတီႈတေယိပ်းၵွင်ႈၵၢင်ႇသေ တုၵ်းယွၼ်းသုၼ်ႇလႆႈသုၼ်ႇပဵၼ်ၼၼ်ႉ တပ်ႉသိုၵ်းမၢၼ်ႈတိုၵ်းသူၼ်း ႁႂ်ႈလႆႈဢုပ်ႇငူပ်ႉငီႉၵၼ်သေ တုၵ်းယွၼ်းဢဝ်၊ ၵဵဝ်ႇလူၺ်ႈၵၢၼ် ဢုပ်ႇဢူဝ်းလွင်ႈငမ်းယဵၼ်ၼၼ်ႉ တၢင်းၽၢႆႇသိုၵ်းမၢၼ်ႈ လႆႈၽိတ်ႈမွၵ်ႇ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 2 ပွၵ်ႈသေတႃႉ ၵွပ်ႈဢမ်ႇပႆႇသၢင်ႈလႆႈ လွင်ႈယုမ်ႇယမ်ၵၼ် လႄႈ လွင်ႈဢုပ်ႇဢူဝ်းၵၼ်ၼၼ်ႉၵေႃႈ ဢမ်ႇပႆႇပဵၼ်မႃး။ ၸုမ်းလူင်းလၢႆးမိုဝ်းလိၵ်ႈႁူမ်ႈမၢႆ NCA ၵမ်ႈၽွင်ႈၵေႃႈ ယႃႉပႅတ်ႈၶေႃႈၵိၼ်ႇၵႅၼ်ႇသေ ၵမ်ႉထႅမ်ပၼ်ႁႅင်း ၸုမ်း NUG,CRPH,PDF လႄႈ ယူႇတီႈတပ်ႉသိုၵ်းမၢၼ်ႈၵေႃႈ တွၼ်ႈတႃႇတေ တိုၵ်းတေႃးပႅတ်ႈၸုမ်းၵေႃႇၵၢၼ်ႁၢႆႉၼၼ်ႉ ထုၵ်ႇလီႁဵတ်းသၢင်ႈ ၸိူင်ႉႁိုဝ်ၵေႃႈ တေဝၢင်းၽႅၼ်သေၶိုင်ပွင်ႁဵတ်းသၢင်ႈၵႂႃႇယူႇယဝ်ႉ၊ ၼင်ႇႁိုဝ်ၵူၼ်းမိူင်း ပေႃးတေဢမ်ႇထုၵ်ႇၺႃး ၸုမ်းၵေႃႇၵၢၼ်ႁၢႆႉၸႂ်ႉၵိၼ်ယွၵ်ႇၵိၼ်ၼၼ်ႉ ႁႂ်ႈလႆႈၾၢင်ႉသတိၵၼ် ဝႃႈၼႆ။ ၼႂ်းပိုၼ်ႉတီႈၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်းလိၵ်ႈႁူမ်ႈမၢႆ NCA ဝႆႉၵမ်ႈၽွင်ႈၼၼ်ႉ မိူဝ်ႈလဵဝ်လႆႈၶဵင်ႈၶႅင်ၵၢၼ်သိုၵ်းၵၼ်တင်း ၸုမ်းသိုၵ်းမၢၼ်ႈၵေႃႈမီးယူႇယဝ်ႉ။ တႆးလွတ်ႈလႅဝ်း | ['ၵၢၼ်မိူင်း'] |
2024-10-15T13:00:33 | https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-6-%e1%80%99%e1%80%b5%e1%80%9d%e1%80%ba%e1%80%b8-%e1%80%a2%e1%81%bc%e1%80%ba%e1%81%bc%e1%81%a2%e1%80%84%e1%80%ba/ | တၢင်းပဵၼ် 6 မဵဝ်း ဢၼ်ၼၢင်းယိင်းဢမ်ႇထုၵ်ႇလီဝႆႉမဝ်မၢင် | ပၢႆးယူႇလီၼၢင်းယိင်းၼႆႉ လူဝ်ႇလႆႈဝႆႉလမ်ႇလွင်ႈတႄႉတႄႉ ၵွပ်ႈဝႃႈမီးတၢင်းပဵၼ်လၢႆမဵဝ်း ဢၼ်ၵႆႉထူပ်းႁၼ် ၵွပ်ႈၼၼ်လႄႈ ထုၵ်ႇလီၵႆႉၸႅတ်ႈတူၺ်းပၢႆးယူႇလီ ယူႇတႃႇသေႇ တွၼ်ႈတႃႇတေႁႄႉၵင်ႈတၢင်းပဵၼ်လႆႈ ၶိုတ်းၶၢဝ်းယၢမ်း လႄႈ တၢင်းပဵၼ် 6 မဵဝ်း ၵႆႉထူပ်းႁၼ်တီႈၼၢင်းယိင်း ဢၼ်ႁဝ်းလူဝ်ႇႁူႉလႄႈ ၾၢင်ႉယူႇတႃႇသေႇၼၼ်ႉ ၵႅၼ်ႇသႃႇတဝ်ႈၼူမ်း တၢင်းပဵၼ်ၵႅၼ်ႇသႃႇတဝ်ႈၼူမ်းၼၼ်ႉ တေၵႆႉထူပ်းႁၼ်တီႈၽူႈယိင်းၶဝ်ၵမ်ႈၼမ် ဢၼ်လွင်ႈယႂ်ႇသမ်ႉ ပဵၼ်ၽူႈယိင်းၸိူဝ်းမီးဢႃႇယု 40 ပီႊၶိုၼ်ႈၵႂႃႇ ယွၼ်ႉၼၼ် လွင်ႈတဵၵ်းၼူတ်ႈတူၺ်းတဝ်ႈၼူမ်းၸဝ်ႈၵဝ်ႇ ႁင်းၵူၺ်း လႄႈ ၸႂ်ႉ Mammogram သေ ၵူတ်ႇၸႅတ်ႈတူၺ်းတႃႇသေႇ ပေႃးၼႆၸိုင် တေၸွႆႈႁဵတ်းႁႂ်ႈ ၵူတ်ႇထတ်းႁၼ် တၢင်းပဵၼ်ၵႅၼ်ႇသႃႇတဝ်ႈၼူမ်းၶၵ်ႉဢွၼ်တၢင်းသုတ်းလႆႈဝႆး ။ ၼိူဝ်ႉငွၵ်ႈၼႂ်းႁူင်းလုၵ်ႈ တၢင်းပဵၼ်ၼႆႉ ၵႆႉထူပ်းႁၼ်တီႈၼၢင်းယိင်းဢၼ်မီးဢႃႇယု 30-50 ပီႊ သမ်ႉဝႃႈၼိူဝ်ႈငွၵ်ႈၼႆႉ ဢမ်ႇၸႂ်ႈ ၼိူဝ်ႉငွၵ်ႈၵႅၼ်ႇသႃႇသေတႃႉၵေႃႈ ၸၢင်ႈႁဵတ်းႁႂ်ႈဢမ်ႇယူႇလီ လႄႈ မီးပၼ်ႁႃပၢႆးယူႇလီလၢႆလၢႆမဵဝ်းလႆႈ ၵမ်ႈၼမ်တေဢမ်ႇၼေၾၢင်ႁၢင်ႈသင် တေႃႇထိုင်ၵွၼ်ႈၼိူဝ်ႉငွၵ်ႈတေယႂ်ႇတဵင်ဢၢင်ႇၵႃႇၼႂ်းတူဝ်ၶိင်း ၵွပ်ႈၼၼ်ထုၵ်ႇလီၵႆႉၸႅတ်ႈတူၺ်းယူႇတႃႇသေႇၼႆယဝ်ႉ။ ၵႅၼ်ႇသႃႇပၢၵ်ႇႁူင်းလုၵ်ႈ တၢင်းပဵၼ်ၼႆႉပဵၼ်မႃးယွၼ်ႉ တိတ်းၸပ်းၸိူဝ်ႉမႅင်း ဝၢႆးရတ်ႉ HPV ယူႇယဝ်ႉ ၊ ပဵၼ်တၢင်းပဵၼ်ဢၼ်ႁေႉၵင်ႈလႆႈယူႇ လၢႆးႁေႉၵင်ႈၼၼ်ႉ တေလႆႈသမ်းယႃႈႁေႉတၢင်းပဵၼ် HPV ပေႃးၵူတ်ႇထတ်းတူၺ်း ၼႂ်းတူဝ် လႄႈ ၵူတ်ႇထတ်း တၢင်းပဵၼ် Pap smear တႃႇသေႇၸိုင် ၸၢင်ႈႁူႉလႆႈ တၢင်းပဵၼ် မိူဝ်ႈပႆႇပဵၼ် လႄႈ ၸၢင်ႈလူတ်းယွမ်းပၼ် တၢင်းပဵၼ် ၵႅၼ်ႇသႃႇပၢၵ်ႇႁူင်းလုၵ်ႈ ၼႆယဝ်ႉ။ တၢင်းပဵၼ်လုပ်ႇၶွပ်ႈ/လုပ်ႇၽင်ႉ တၢင်းပဵၼ်လုပ်ႇၶွပ်ႈ/လုပ်ႇၽင်ႉၼႆႉ ပဵၼ်တၢင်းပဵၼ် ဢၼ်ပဵၼ်မႃးယွၼ်ႉ လုပ်ႇၵွႆ၊ ႁဵတ်းႁႂ်ႈလုပ်ႇဢူၼ်ႈသေ ၵွႆငၢႆႈ ၵႆႉထူပ်းႁၼ် တီႈၼၢင်းယိင်း ၸိူဝ်းဢၼ် ဢမ်ႇမီးႁူဝ်လိူၼ် ၊ ၶၢတ်ႇဝီႇတမိၼ်ႇD လႄႈ Calcium ၊ ၵိၼ်လဝ်ႈ ၵိၼ်ၵေႃႇၾီႇ လုတ်ႇလႅၼ်းယႃႈထပ်းၵၼ်ၶၢဝ်းယၢဝ်း ၊ ၼမ်ႉၼၵ်းတူဝ် ၵိုင်ႉၵၢင်ႉလူတ်းႁႅင်း ယွၼ်ႉၶိၼ်ဢွၵ်ႇဢဵၼ်ႁႅင်းဢမ်ႇၼၼ် ယိူၼ်ႉတၢင်းၵိၼ် ၊ ၸႂ်ႉယႃသတေးရွႆး steroid medicine ၼမ်ပူၼ်ႉ ၊ ပီႈၼွင်ႉၸိူဝ်ႉၶိူဝ်းယၢမ်ႈပဵၼ်တၢင်းပဵၼ်ဢၼ်ၼႆႉ ၼႆႉပဵၼ် ငဝ်ႈႁၢၵ်ႈမၼ်းၼၼ်ႉယဝ်ႉ။ တႃႇႁေႉၵင်ႈၼၼ်ႉ ၵူတ်ႇထတ်းတူၺ်းလွင်ႈၼႅၼ်ႈၼႃလုပ်ႇ တႃႇသေႇလႄႈ ၵိၼ်တၢင်းၵိၼ် ဢၼ်မီးထၢတ်ႈ Calciumၼမ် လႄႈ လွင်ႈလဵၼ်ႈႁႅင်းမၢၼ်ႇမၢၼ်ႇတႃႇသေႇ ၊ ငိူင်ႉဝႄႈလဝ်ႈလႅၼ်းယႃႈၵေႃႇၾီႇ လႄႈယႃၼင်ႇလၢတ်ႈမႃးၽၢႆႇၼိူဝ်ၼၼ်ႉ တေၸွႆႈလူတ်းယွမ်းပၼ် တၢင်းပဵၼ်ဢၼ်ၼႆႉ ၼၼ်ႉယူႇ။ တၢင်းပဵၼ်ပၢႆးၸႂ် တၢင်းပဵၼ်ပၢႆးၸႂ် ပဵၼ်တၢင်းပဵၼ် ဢၼ်ၼၢင်းယိင်းၵမ်ႈပႃႈၼမ်ၵႆႉပဵၼ် ၵမ်ႈၼမ်ၵႆႉႁၼ် ၽွင်းပႃးသၼ်ႇထေႇ လႄႈဝၢႆးၵိူတ်ႇလဵင်ႉလုၵ်ႈယဝ်ႉ ဢိၵ်ႇတင်းမီးထႅင်ႈလၢႆလွင်ႈတၢင်း ဢၼ်ႁဵတ်းႁႂ်ႈ ၼၢင်းယိင်းပဵၼ်တၢင်းပဵၼ်ပၢႆးၸႂ် မိူၼ်ၼင်ႇ ႁူပ်ႉလွင်ႈႁုၵ်ႉႁၢႆႉဢၼ်တုမ်ႉတိူဝ်ႉတေႃႇပၢႆးၸႂ်သေလွင်ႈလွင်ႈမႃး ၊ ၼႂ်းၼႃႈႁိူၼ်းၶဝ် ယၢမ်ႈမီးၵူၼ်းတိတ်းလဝ်ႈႁႅင်း ၊ ၵူၼ်းၼႂ်းႁိူၼ်းယၢမ်ႈၶႃႈတူဝ်တၢႆ လႄႈ မီးပၼ်ႁႃပၢႆးယူႇလီဢၼ်ယႃဢမ်ႇႁၢႆသေပွၵ်ႈမႃးႁိုင် ပိူင်လူင်မၼ်း ဢၼ်လီမႆႈၸႂ်ႁႅင်းၼႆႉ ပဵၼ် ၼၢင်းယိင်းၸိူဝ်းဢၼ် မီးဢႃႇယုယႂ်ႇ ၸဵမ်ၸိူဝ်းၼႆႉ ။ သင်တူဝ်ၵဝ်ႇ ဢမ်ႇၼၼ် ၵူၼ်းၼႂ်းႁိူၼ်း မီးသၢႆငၢႆဢၼ်ၼႄဝႃႈ ပဵၼ်တၢင်းပဵၼ်ပၢႆးၸႂ်ၼႆၸိုင် ၵၢၼ်ဢုပ်ႇဢူဝ်းတင်းမေႃယႃ ဢမ်ႇၼၼ် ၽူႈလူင်ႉလႅၼ်ႇပၢႆးၸႂ် တေၸွႆႈႁႂ်ႈပၢႆးၸႂ်ၶဝ်ၵႅၼ်ႇၶႅင်မႃး။ သင်ဝႃႈႁူႉၸဵမ်ၸဝ်ႉ လႄႈ လႆႈႁပ်ႉလွင်ႈယူတ်းယႃ ဢၼ်သၢင်ႇထုၵ်ႇ ၸိုင်တေၸွႆႈယွမ်းပၼ် ၾၢင်ႁၢင်ႈတၢင်းပဵၼ်သေ ႁႄႉၵင်ႈပၼ် တၢင်းပဵၼ် ႁႂ်ႈဢမ်ႇပဵၼ်ႁၢဝ်ႈႁႅင်းမႃး။ 6. ယဵၼ်ႉယဵဝ်ႈဢမ်ႇလႆႈ တေလႆႈဝႃႈ ယဵဝ်ႈလၼ်ဢွၵ်ႇမႃးဢမ်ႇတၼ်းႁူႉ ပေႃးၵႆႉပဵၼ်ၸိူင်ႉၼႆၸိုင် ၸၢင်ႈႁဵတ်းႁႂ်ႈပဵၼ်မႃး တၢင်းပဵၼ်ၶၢဝ်းယၢဝ်းလႆႈ လႄႈ ပဵၼ်ပၼ်ႁႃ ဢၼ်ၵႆႉလႆႈႁၼ် တီႈၼၢင်းယိင်းဢၼ်ၵိူတ်ႇလုၵ်ႈယဝ်ႉပႆႇႁိုင် ၼၢင်းယိင်းယၢမ်ႈၵိူတ်ႇလဵင်ႉလုၵ်ႈ လႄႈ ၼၢင်းယိင်းဢၼ်လိူတ်ႈႁူဝ်လိူၼ်သုတ်းယဝ်ႉၼၼ်ႉယူႇယဝ်ႉ။ တႃႇယူတ်းယႃ ဢမ်ႇၼၼ် ႁေႉၵင်ႈမၼ်းၼၼ်ႉ ၵၢၼ်လဵၼ်ႈႁႅင်း ပၼ်ၵၢမ်ႈၼိူဝ်ႉၵုမ်ႇ လႄႈ ဢုပ်ႇဢူဝ်းတင်း မေႃယႃ တႃႇႁႃလၢႆးယူတ်းယႃ ႁႂ်ႈထုၵ်ႇမႅၼ်ႈ။ ၵၢၼ်လုမ်းလႃးပၢႆးယူႇလီၼႆႉ ပဵၼ်ဢၼ်လမ်ႇလွင်ႈ တွၼ်ႈတႃႇၼၢင်းယိင်းၵူႈၵေႃႉ လီလႆႈသႂ်ႇၸႂ်။ သင်ပဵၼ်လႆႈၸိုင် ထုၵ်ႇလီၵူတ်ႇထတ်းပၢႆးယူႇလီတူဝ်ၸဝ်ႈၵဝ်ႇယူႇတႃႇသေႇ ၼင်ႇႁိုဝ်ပေႃးတေၸွႆႈႁႄႉၵင်ႈပၼ် တၢင်းပဵၼ်လၢႆလၢႆမဵဝ်း လႄႈ သင်ပဵၼ်တၢင်းပဵၼ်ၵေႃႈတေယူတ်းယႃလႆႈၶိုတ်းၶၢဝ်းယၢမ်းသေ ၸွႆႈႁႂ်ႈဢႃႇယုယိုၼ်းယၢဝ်း မီးၸၢတ်ႈပၢၼ်ဢၼ်လီဢမ်ႇလႆႈၶၢၼ်ၸႂ်လႄႈ သုမ်းငိုၼ်းတွင်း သုမ်းၶၢဝ်းယၢမ်းတႃႇယူတ်းယႃတၢင်းပဵၼ် ယူႇတိၵ်းတိၵ်းၼႆယူႇယဝ်ႉ ။ ပိၼ်ႇတႅမ်ႈ – လၢဝ်ၽွင်း တႆးလွတ်ႈလႅဝ်း ဢၢင်ႈဢိင်- sanook | ['ပိုၼ်ႉႁူႉပၢႆးႁၼ်'] |
2024-10-14T14:52:48 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-22/ | သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈဝၢၼ်ႈဢီႇၼၢႆး | မိူဝ်ႈၼႆႉဝၼ်းထီႉ 14 October 2024 (လိူၼ်သိပ်းဢဵတ်းမႂ်ႇ 12 ၶမ်ႈ ပီႊတႆး 2118 ၼီႈ) ယၢမ်းတဵင်ႈၶိုၼ်း 00:10 မူင်း ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈဝၢၼ်ႈဢီႇၼၢႆး ဢိူင်ႇဢီႇၼၢႆး ၸႄႈဝဵင်းလႃႈသဵဝ်ႈ လႄႈ မီးၵူၼ်းမိူင်းလႆႈတၢႆ 3 ၵေႃႉ မၢတ်ႇၸဵပ်း 2 ၵေႃႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ သိုၵ်းမၢၼ်ႈ ပွႆႇမၢၵ်ႇတီႈဝၢၼ်ႈဢီႇၼၢႆးၼႆႉ မီးမွၵ်ႈ 7 လုၵ်ႈ လႄႈ ၵူၼ်းမိူင်း တၢႆ 3 ၵေႃႉ ပဵၼ်ၵူၼ်းၸၢႆးလၢႆလၢႆ၊ ဢၼ်လႆႈတၢင်းမၢတ်ႇၸဵပ်းသမ်ႉ မီးမႄႈထဝ်ႈၵေႃႉၼိုင်ႈလႄႈ လုၵ်ႈဢွၼ်ႇဢႃႇယု 4 ၶူပ်ႇၵေႃႉၼိုင်ႈ၊ ႁိူၼ်းၵူၼ်းမိူင်းလူႉၵွႆၵႂႃႇမွၵ်ႈ 6 လင်၊ ဢွင်ႈတီႈဢၼ် သိုၵ်းမၢၼ်ႈပွႆႇမၢၵ်ႇၼႆႉ ဢမ်ႇလႆႈၵဵဝ်ႇၶွင်ႈၸွမ်းၵၢၼ်သိုၵ်း ဝႃႈၼႆ။ မိူဝ်ႈလဵဝ်တၢင်းၽၢႆႇၽူႈမီးပုၼ်ႈၽွၼ်းၶဝ် တိုၵ်ႉသိုပ်ႇၵူတ်ႇထတ်းဝႆႉ လွင်ႈလူႉသုမ်း တီႈၼႂ်းဝၢၼ်ႈဢီႇၼၢႆး လႄႈ ဝၢၼ်ႈဢီႇၼၢႆး ၵေႃႈမီးၸၢဝ်းၶိူဝ်းတႆး ယူႇသၢင်ႈၵိၼ်သဝ်းဝႆႉတင်းၼမ်မိူၼ်ၵၼ်ၼႆယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-14T14:00:54 | https://taifreedom.com/44013-2/ | ၵူဝ်းရီးယႃးၸၢၼ်း ပိုၼ်ၽၢဝ်ႇၸွႆႈၽၢႆႇသုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းႁူမ်ႈတုမ် | မိူဝ်ႈၼႂ်းဝၼ်းထီႉ 13 October 2024 (လိူၼ်သိပ်းဢဵတ်းမႂ်ႇ 11 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်း လႆႈလၢႆးငၢၼ်း ၵဵဝ်ႇလူၺ်ႈလွင်ႈၸွမ်ၸိုင်ႈၵူဝ်းရီးယႃးၸၢၼ်း Yoon Suk-yeol ပိုၼ်ၽၢဝ်ႇၵႂႃႇ ၼႂ်းၽွင်းယၢမ်းၶဝ်ႈႁူမ်ႈၸွမ်းပၢင်ၵုမ်ဢႃႇသီႇယၼ်ႇ ဢၼ်ၸတ်းႁဵတ်းတီႈၼႂ်းမိူင်းလၢဝ်း မိူဝ်ႈၼႂ်းဝၼ်းထီႉ 11 October 2024 ၼၼ်ႉဝႃႈ တေၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းႁူမ်ႈတုမ် ပဵၼ်တႃႇသၢင်ႉငိုၼ်း 23 လၢၼ်ႉတေႃႇလႃႇ တေလႆႈဝႃႈ ပဵၼ်ၵၢၼ်ၸွႆႈထႅမ်ဢၼ်ၼမ်လိူဝ်သေမိူဝ်ႈၼႂ်းပီႊ 2023 ၼၼ်ႉ ပဵၼ် 4 ပုၼ်ႈ ၼႆယဝ်ႉ။ ပၢင်ၵုမ်ၶိုၵ်ႉတွၼ်းဢႃႇသီႇယၼ်ႇပွၵ်ႈၵမ်းၼႆႉ ပဵၼ်ပၢင်ၵုမ်ၸၼ်ႉသုင် ဢၼ်မီးၽူႈ ၶဝ်ႈၸုမ်း ဢိၼ်ႇတူဝ်ႇ−ပႄႇသိၾိၵ်ႇ တႃႇ 18 ၸိုင်ႈမိူင်း လႄႈ ၽူႈၶဝ်ႈၸုမ်းဢႃႇသီႇ ယၼ်ႇ 10 ၸိုင်ႈမိူင်း ဢိၵ်ႇတင်းထႅင်ႈ 8 ၸိုင်ႈမိူင်း ဢၼ်ပဵၼ် ၵူဝ်းရီးယႃးၸၢၼ်း၊ ဢမေႇရိၵၢၼ်ႇ၊ ဢေႃးသတြေးလီးယႃး၊ ၼိဝ်းသီႇလႅၼ်ႇ၊ ၵျႃႇပၢၼ်ႇ၊ ၶႄႇ၊ ဢိၼ်းတီး ယႃး လႄႈ ရၢတ်ႉသျႃး ၶဝ်ႈႁူမ်ႈၸွမ်း ဝႃႈၼႆ။ ၵဵဝ်ႇလူၺ်ႈလွင်ႈၶဵင်ႈၶႅင်ၼႂ်းမိူင်းႁူမ်ႈတုမ်ၼၼ်ႉသေ ၽၢႆႇတၢင်းၸုမ်းဢႃႇသီႇယၼ်ႇ လႆႈ ပိုၼ်ၽၢဝ်ႇ တုၵ်းယွၼ်းႁႂ်ႈမီးလွင်ႈၵိုတ်းယိုတ်းပၢင်တိုၵ်းၵမ်းလဵဝ် လႄႈ ပိုတ်ႇ သဵၼ်ႈတၢင်း တႃႇၸွႆႈထႅမ်ၽၢႆႇသုၼ်ႇလႆႈသုၼ်ႇပဵၼ်ၵူၼ်း ဢိၵ်ႇတင်း ႁႂ်ႈမိူင်းႁူမ်ႈ တုမ် ဢွၼ်ႁူဝ်ၼမ်းၼႃႈ ၸတ်းႁဵတ်းပၢင်ဢုပ်ႇဢူဝ်း ဢၼ်မီးၵူႈမူႇၵူႈၸုမ်း ၶဝ်းႁူမ်ႈၸွမ်းၼၼ်ႉ ဝႃႈၼႆ။ ယၢမ်းၽွင်းတေႃႈလဵဝ် လၢမ်းၶၢတ်ႈဝႃႈ ၵူၼ်းၼႂ်းမိူင်းႁူမ်ႈတုမ်မွၵ်ႈ 18.6 လၢၼ်ႉၵေႃႉ လူဝ်ႇတၢင်းၸွႆႈထႅမ်ၼင်ႇႁိပ်ႈၼႅတ်ႈၼႆ ယူႇယဝ်ႉ။ လိူဝ်သေၼႆႉ ၽူႈၶဝ်ႈၸုမ်းဢႃႇသီႇယၼ်ႇ ယင်းႁၼ်လီၸွမ်း လွင်ႈဢၼ်မိူင်းထႆး တေပဵၼ်ၸဝ်ႈႁိူၼ်း ၸတ်းႁဵတ်းပၢင်ၵုမ်ၼွၵ်ႈလႅၵ်ႈ ၸွမ်းသိုၵ်းမၢၼ်ႈ ၼႂ်းႁၢင်ပီႊ 2024 ၼႆႉသေ လႆႈၽိတ်ႈမွၵ်ႇပႃးၽူႈၶဝ်ႈၸုမ်းဢႃႇသီႇယၼ်ႇ ၶဝ်ႈႁူမ်ႈၸွမ်း ဝႃႈၼႆ။ တႆးလွတ်ႈလႅဝ်း | ['ၵၢၼ်မိူင်း'] |
2024-10-14T15:30:13 | https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%80%95%e1%80%af%e1%81%bc%e1%80%ba%e1%82%88%e1%81%bd%e1%80%bd%e1%81%bc%e1%80%ba%e1%80%b8-rcss-ssa-%e1%82%81%e1%80%b0%e1%80%95%e1%80%ba%e1%82%89/ | ၽူႈမီးပုၼ်ႈၽွၼ်း RCSS/SSA ႁူပ်ႉထူပ်းၸွႆႈထႅမ်ၵူၼ်းမိူင်း | မိူဝ်ႈဝႃး ဝၼ်းထီႉ 13 October 2024 (လိူၼ်သိပ်းဢဵတ်းမႂ်ႇ 11 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်း လႄႈ ၵေႃႉသိုၵ်းၵေႃႉႁၢၼ် RCSS/SSA လႆႈဢွၼ်ၵၼ် လူင်းႁူပ်ႉထူပ်းၵူၼ်းမိူင်း တီႈၼႂ်းဢိူင်ႇၵဵင်းလူမ်း ဝဵင်းၵႃလိ လႄႈ လႆႈၸတ်းႁဵတ်းပႃး ပၢင်မွၵ်ႇလၢတ်ႈၶေႃႈၵႂၢမ်းပၼ်ႁႅင်းၸႂ်ၵူၼ်းမိူင်းၵႂႃႇ ယူႇယဝ်ႉ။ ၼႂ်းၼၼ်ႉၵေႃႈ လႆႈလၢတ်ႈထိုင်ပႃး လွင်ႈလူဝ်ႇမေႃၽွမ်ႉသဵင်ပဵင်းပၢၵ်ႇၵၼ်၊ လွင်ႈမေႃၸွႆႈထႅမ်ၵၼ်၊ လွင်ႈၵမ်ႉထႅမ်ၵၢၼ်ႁဵၼ်းလုၵ်ႈဢွၼ်ႇ ႁႂ်ႈလႆႈၶိုၼ်ႈႁူင်းႁဵၼ်း၊ လွင်ႈမေႃထိင်းသိမ်းၽႅၼ်ႇလိၼ်ဝၢၼ်ႈမိူင်းႁဝ်း ယဝ်ႉၵေႃႈ လႆႈလၢတ်ႈထိုင်ပႃး လွင်ႈတႃႇတေမႄးသဵၼ်ႈတႃႈသၢႆတၢင်း ၶူဝ်ဢၼ်လႆႈလူႉၵွႆၵႂႃႇ ၸိူဝ်းၼႆႉယဝ်ႉ။ လိူဝ်ၼၼ်ႉၵေႃႈ လႆႈဢဝ်တင်းၶူဝ်းၵိၼ်ယႅမ်ႉ မီးၸဵမ် ၵိူဝ်၊ ၽွင်ဝၢၼ်၊ ၼမ်ႉမၼ်း၊ ထူဝ်ႇၼဝ်ႈ ၸႅၵ်ႇပၼ်တီႈၵူၼ်းမိူင်း ၼႂ်းဝၢၼ်ႈပၢင်သၵ်း 21 လင်ႁိူၼ်းလႄႈ ဝၢၼ်ႈၼႃးၵေႉ 37 လင်ႁိူၼ်းၵႂႃႇ ယူႇယဝ်ႉ။ ၸွမ်းၼင်ႇ လၵ်းၼမ်းပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၶေႃႈထီႉ 4 ဢၼ်မီးဝႆႉဝႃႈ ပူၵ်းပွင်ၽဝၵူၼ်းမိူင်း ၼႆၼၼ်ႉ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈသိုပ်ႇတူင်ႉၼိုင်ႁဵတ်းသၢင်ႈၵႂႃႇ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-14T11:05:59 | https://taifreedom.com/pnlo-%e1%80%91%e1%80%bd%e1%81%bc%e1%80%ba%e1%80%95%e1%82%85%e1%80%90%e1%80%ba%e1%82%88-%e1%81%b6%e1%80%af%e1%81%bc%e1%80%ba%e1%80%a2%e1%80%b0%e1%81%b5%e1%80%ba%e1%82%89%e1%81%b5%e1%82%83%e1%82%87/ | PNLO ထွၼ်ပႅတ်ႈ ၶုၼ်ဢူၵ်ႉၵႃႇ လႄႈ ၽူႈၼမ်းၼႂ်း 2 ၵေႃႉ ဢွၵ်ႇပႅတ်ႈၼႂ်းၸုမ်း | မိူဝ်ႈဝၼ်းထီႉ 12 October 2024 (လိူၼ်သိပ်းမႂ်ႇ 10 ၶမ်ႈ ပီႊတႆး 2118 ၼီႈ) မုၵ်ႉၸုမ်းပူတ်းပွႆႇၸိူဝ်ႉၸၢတ်ႈပဢူဝ်း PNLO လႆႈႁဵတ်းပၢင်ၵုမ်ၶိုၵ်ႉၶၵ်ႉၵၼ်သေ တႅပ်းတတ်းထွၼ်ဢွၵ်ႇပႅတ်ႈ ၶုၼ်ဢူၵ်ႉၵႃႇ လႄႈ ၽူႈၼမ်းၼႂ်းထႅင်ႈ 2 ၵေႃႉ ပဵၼ်တၢင်းၵၢၼ်ၵႂႃႇယဝ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 15 September 2024 ၼၼ်ႉ ၶုၼ်ဢူၵ်ႉၵႃႇ ၵေႃႉပဵၼ်ၼႃႇယၵ PNLO လႄႈ ၽူႈၼမ်းၼႂ်း 1 ၸဝ်ႈႁၢၼ်ၶုၼ်မိၼ်းတဵင်း၊ ၽူႈၼမ်းၼႂ်း 2 ၼၢင်းယဵၼ်ႇယဵၼ်ႇၸူဝ်း လႆႈထွၼ်တူဝ်ဢွၵ်ႇတီႈၼႂ်းမုၵ်ႉၸုမ်းသေ ထိုင်ဝၼ်းထီႉ 9 October 2024 ၶုၼ်ဢူၵ်ႉၵႃႇၶိုၼ်းပိုၼ်ၽၢဝ်ႇ ၵေႃႇတင်ႈထႅင်ႈၸုမ်းမႂ်ႇ PNLO-NCA-S လႄႈ တေသိုပ်ႇႁဵတ်းသၢင်ႈၵႂႃႇ ၸွမ်းၼင်ႇလိၵ်ႈႁူမ်ႈမၢႆ NCA မီးဝႆႉၼၼ်ႉယူႇ ၼႆယဝ်ႉ။ ၼႂ်းၽိုၼ်လိၵ်ႈဢၼ် ၶုၼ်ဢူၵ်ႉၵႃႇ လူင်းလၢႆးမိုဝ်းသေပိုၼ်ၽၢဝ်ႇၼၼ်ႉ ပႃးဝႆႉဝႃႈ ၵေႃႉပဵၼ်ႁူဝ်ပဝ်ႈ မုၵ်ႉၸုမ်းပူတ်းပွႆႇၸိူဝ်ႉၸၢတ်ႈပဢူဝ်း PNLO ယၢမ်းလဵဝ်ၼႆႉ သၢင်ႈပၢင်တိုၵ်းၼႂ်းပိုၼ်ႉတီႈ ၸၢဝ်းၶိူဝ်းပဢူဝ်း ယူႇသၢင်ႈၵိၼ်သဝ်းလႄႈ ယႃႉလွင်ႈၼိမ်သဝ်းၵတ်းယဵၼ် ၼႂ်းပိုၼ်ႉတီႈသေ ၵူၼ်းမိူင်းလႆႈလူႉသုမ်း ၶူဝ်းၶွင်ဢုၵ်ႉၸႃႇႁိူၼ်းယေး တင်းၼမ် ဝႃႈၼႆ။ ၵဵဝ်ႇလူၺ်ႈလွင်ႈ ၶုၼ်ဢူၵ်ႉၵႃႇ ၵေႃႇတင်ႈၶိုၼ်ႈမႃး ၸုမ်းမႂ်ႇၼႆႉသေ တၢင်းၽၢႆႇၸုမ်း PNLO ၵေႃႈ လႆႈၸတ်းႁဵတ်းပၢင်ၵုမ်ၶိုၵ်ႉၶၵ်ႉ ဝၼ်းထီႉ 11−12 October 2024 ၶၢဝ်းတၢင်း 2 ဝၼ်း၊ ၼႂ်းပၢင်ၵုမ်ၼၼ်ႉ မီးၽူႈၶဝ်ႈၵေႃႇမတီႇ၊ ၽူႈၵွၼ်းတပ်ႉၸိူဝ်းၼႆႉ ၶိုၼ်ႈႁွတ်ႈဢုပ်ႇဢူဝ်းၵၼ်ၵႂႃႇ လႄႈ ၶိုၼ်းလႆႈတႅပ်းတတ်း ထွၼ်ဢွၵ်ႇပႅတ်ႈ ၶုၼ်ဢူၵ်ႉၵႃႇ၊ ၸဝ်ႈႁၢၼ်မိၼ်းတဵင်း၊ ၼၢင်းယဵၼ်ႇယဵၼ်ႇၸူဝ်း တီႈၼႂ်းမုၵ်ႉၸုမ်းပဵၼ်တၢင်းၵၢၼ်ၵႂႃႇ ယူႇယဝ်ႉ။ လွင်ႈဢၼ် ၶုၼ်ဢူၵ်ႉၵႃႇ ဢဝ်ၸိုဝ်ႈသဵင် PNLO တင်ႈၸိုဝ်ႈၸုမ်းမႂ်ႇ ၶိုၼ်ႈမႃးထႅင်ႈၼၼ်ႉၵေႃႈ ယူႇတီႈမုၵ်ႉၸုမ်း PNLO လႆႈသၢၼ်ၶတ်းပႃးဝႆႉယူႇ။ တႆးလွတ်ႈလႅဝ်း | ['ၵၢၼ်မိူင်း'] |
2024-10-14T10:54:17 | https://taifreedom.com/%e1%80%9c%e1%80%bd%e1%82%86%e1%81%b5%e1%80%b1%e1%82%83%e1%82%87%e1%80%9d%e1%81%bc%e1%80%ba%e1%80%b8-%e1%81%b6%e1%80%af%e1%81%b5%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%b8/ | လွႆၵေႃႇဝၼ်း ၶုၵ်းထူပ်းၸဝ်ႈမုၼ်ယႂ်ႇၶုၼ်ႁေႃၶမ်းထႆး ပႃးထီႉ 9 ၼွၼ်းၽႄး | မိူဝ်ႈဝႃး ဝၼ်းထီႉ 13 October 2024 ၽူႈယႂ်ႇၵူၼ်းလူင် ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႄႈ ၵေႃႉသိုၵ်းၵေႃႉႁၢၼ် ပေႃႈမႄႈၵူၼ်းမိူင်း ဢၼ်ယူႇၼႂ်းၼႃႈလိၼ်သိုၵ်းမၢႆ 1 လွႆၵေႃႇဝၼ်းၼၼ်ႉ လႆႈၸတ်းႁဵတ်း ပၢင်ၶုၵ်းထူပ်းဢဝ်ၵုင်ႇမုၼ် ၸဝ်ႈမုၼ်ႈယႂ်ႇၶုၼ်ႁေႃၶမ်းထႆး ပႃးထီႉ 9 ဢၼ်လႆႈၼွၼ်းၽႄးၵႂႃႇ မိူဝ်ႈပီႊ 2016 ၼၼ်ႉယဝ်ႉ။ တႄႇၼႂ်း ယၢမ်းၵၢင်ၼႂ် 5:30 မူင်း လႆႈတၢင်ႇသွမ်းတေႃႇၽြႃးပဵၼ်ၸဝ်ႈ၊ ၵၢပ်ႈသွမ်းသင်ႇၶႃႇၸဝ်ႈ၊ လူႇတၢၼ်းယၢတ်ႇၼမ်ႉ ဢွင်ႈတီႈဝတ်ႉၵေႃႇဝၼ်းဢိၼ်း ၽႄၵုသူဝ်ႇထိုင် ၸဝ်ႈမုၼ်ယႂ်ႇၶုၼ်ႁေႃၶမ်းထႆး ပႃးထီႉ 9 ဢၼ်လႆႈၼွၼ်းၽႄးၵႂႃႇၼၼ်ႉ ၼႆယူႇယဝ်ႉ။ ထိုင်မႃးယၢမ်းႁူဝ်ၶမ်ႈ 19:00 မူင်း တီႈႁူင်းႁေႃးပၢင်ႇပဵင်းၾႃႉၼၼ်ႉၵေႃႈ လႆႈတႄႇၶပ်ႉမၢႆပၢင်ၶုၵ်းထူပ်းၵႂႃႇသေ ယူႇတီႈ ၸဝ်ႈသိုၵ်းလူင် ၶမ်းၵွၼ်းၸိုၼ်ႈ ၽူႈၵွၼ်းၼႃႈလိၼ်သိုၵ်းမၢႆ 1 လႆႈဢွၼ်ဝၢင်းတူင်ႇမွၵ်ႇမွင်ၸႂ် ၽၢႆႇၼႃႈႁၢင်ႈၸဝ်ႈမုၼ်ယႂ်ႇၶုၼ်ႁေႃၶမ်းထႆး ပႃးထီႉ 9 လႄႈ ၽူႈယႂ်ႇၵူၼ်းလူင်ထႅင်ႈလၢႆလၢႆၸဝ်ႈ လႆႈသိုပ်ႇဝၢင်းတမ်းၵႂႃႇၸွမ်း။ သိုပ်ႇၼၼ်ႉ ၽူႈၸိူဝ်းၶိုၼ်ႈႁွတ်ႈတင်းသဵင်ႈ ဢွၼ်ၵၼ်ၸပ်းတဵၼ်းပူႇၸေႃႇ ၼႂ်းမိုဝ်းသေ တိူင်ႇၵၢဝ်ႇယွၼ်းသူးၵႂႃႇ လႄႈ လႆႈဢွၼ်ၵၼ်ၸုၵ်းၼိမ်ယဵၼ် ၶုၵ်းထူပ်းထိုင် ၸဝ်ႈမုၼ်ယႂ်ႇၶုၼ်ႁေႃၶမ်းထႆး ဢၼ်လႆႈၸၢမ်ႇပူႈၼွၼ်းၽႄး လပ်ႉလွႆငိုၼ်းလွႆၶမ်းၵႂႃႇ တဵမ် 8 ပီႊ ၼၼ်ႉ ၼႆယူႇယဝ်ႉ။ သိုပ်ႇသေၼၼ်ႉ ႁူမ်ႈၵၼ်တႆႈတဵၼ်း ၽၢႆႇၼႃႈႁၢၼ်ႉၶဵင်ႇ ပၢင်ၶုၵ်းထူပ်း ၸဝ်ႈမုၼ်ယႂ်ႇၶုၼ်ႁေႃၶမ်းထႆး လႄႈ ယွၼ်းသူးတိူင်ႇၵၢဝ်ႇၽႂ်မၼ်းသေယဝ်ႉ ပၢင်ၶုၵ်းထူပ်း ၸဝ်ႈမုၼ်ယႂ်ႇၶုၼ်ႁေႃၶမ်းထႆး ပႃးထီႉ 9 ၼွၼ်းၽႄးၵေႃႈ ယဝ်ႉတူဝ်ႈၵႂႃႇလီငၢမ်း ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-12T11:19:02 | https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-44/ | ၽူႈမီးၼမ်ႉၸႂ် ၸွႆႈထႅမ်ၵူၼ်းမိူင်းၸိူဝ်းထူပ်းၽေးၼမ်ႉထူမ်ႈ | ပေႃႈမႄႈၵူၼ်းမိူင်းၸိူဝ်းထူပ်းၽေးၼမ်ႉထူမ်ႈ ၼႂ်းၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း လႆႈႁပ်ႉတၢင်းၸွႆႈထႅမ်တီႈ ၽူႈမီးၼမ်ႉၸႂ်တၢင်းထုင်ႉမၢဝ်း လႄႈ ၼႂ်းၸိုင်ႈမိူင်းၶႄႇ ၼႆယူႇယဝ်ႉ။ မိူဝ်ႈဝၼ်းထီႉ 3 October 2024 ၽူႈမီးၼမ်ႉၸႂ် ဢၼ်ယူႇတီႈဝဵင်းၼမ်ႉၶမ်း ဢဝ်ငိုၼ်း 2,000,000 ပျႃး ၸွႆႈထႅမ်ပၼ်တီႈ ပေႃႈမႄႈၵူၼ်းမိူင်းၸိူဝ်းထူပ်းၽေးၼမ်ႉထူမ်ႈ လႄႈ ဝၼ်းထီႉ 6 October 2024 သိုပ်ႇၸွႆႈထႅမ်ထႅင်ႈ တႃႇ 5,000,000 ပျႃး ႁူမ်ႈပဵၼ် 7,000,000 ပျႃးယူႇယဝ်ႉ။ ၼႂ်းဝၼ်းထီႉ 30 September 2024 ၼၼ်ႉၵေႃႈ ၸုမ်းသၢႆႁိူဝ်ႈလႅင်း ဢၼ်မီးလုၵ်ႈၸုမ်းဝႆႉ တီႈၼႂ်းထုင်ႉမၢဝ်း လႄႈ ၼႂ်းမိူင်းၶႄႇၼၼ်ႉ ၸူႉတုမ်ငိုၼ်းတွင်းၵၼ်လႆႈ 930,000 ပျႃး၊ ပီႈၼွင်ႉတႆးၵမ်ႈၽွင်ႈ ဢၼ်ယူႇသၢင်ႈၵိၼ်သဝ်းဝႆႉထႅင်ႈတီႈ ၼႂ်းမိူင်းၶႄႇၼၼ်ႉၵေႃႈ ၸူႉတုမ်လႆႈငိုၼ်း 390,000 ပျႃး ႁူမ်ႈတၢင်းမူတ်းပဵၼ် 1,320,000 ပျႃးသေ ၸွႆႈထႅမ်ပၼ်တီႈ ၵူၼ်းမိူင်းၸိူဝ်းထူပ်းၽေးၼမ်ႉထူမ်ႈ တီႈၼႂ်းၸႄႈတွၼ်ႈလၢင်းၶိူဝ်းမိူၼ်ၵၼ် ၼႆယဝ်ႉ။ ၵၢၼ်ၸွႆႈထႅမ်ပွၵ်ႈၼႆႉၵေႃႈ ၽူႈမီးၼမ်ႉၸႂ်တီႈထုင်ႉမၢဝ်း လႄႈ ၼႂ်းမိူင်းၶႄႇၼၼ်ႉ ယိူင်းဢၢၼ်းႁႂ်ႈလႆႈပဵၼ် ၵၢၼ်ၵမ်ႉၸွႆႈထႅမ်ၵၼ်ၼႆလႄႈ လႆႈဢဝ်ငိုၼ်းၸွႆႈထႅမ်ဝႆႉတီႈ ၽူႈမီးပုၼ်ႈၽွၼ်းၽၢႆႇၵဵဝ်ႇၶွင်ႈသေ လူဝ်ႇၸႂ်ႉတီႈလႂ်ၵေႃႈႁႂ်ႈဢဝ်ၸႂ်ႉတိုဝ်းၵႂႃႇ ပုၼ်ႈတႃႇၵူၼ်းမိူင်း ၸိူဝ်းထူပ်းၽေးၼမ်ႉ ၼႆယူႇယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-10-11T16:38:23 | https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-43/ | ၽူႈမီးၼမ်ႉၸႂ် ၸွႆႈထႅမ်ငိုၼ်းၶိူင်ႈၵမ်ႉၵႅမ်ၵေႃႉသိုၵ်း RCSS/SSA | မိူဝ်ႈၼႆႉ ဝၼ်းထီႉ 11 October 2024 (လိူၼ်သိပ်းဢဵတ်းမႂ်ႇ 9 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ်လၢႆလၢႆၵေႃႉ ၸွႆႈထႅမ်ၶိူင်ႈၵမ်ႉၵႅမ် ၵေႃႉသိုၵ်းၵေႃႉႁၢၼ် RCSS/SSA ၼႂ်းၼႃႈတီႈၵုမ်းၵမ် တီႈၼိုင်ႈ တႃႇသၢင်ႉငိုၼ်းမၢၼ်ႈ 480,000 ပျႃး ၼႆယူႇယဝ်ႉ။ ယူႇတီႈ ၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ႁဝ်းၶဝ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-11T13:32:31 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%82%89%e1%80%95%e1%80%ad%e1%80%af%e1%81%bc%e1%80%ba%e1%81%bd/ | သိုၵ်းၵူဝ်းၵၢင်ႉပိုၼ်ၽၢဝ်ႇ ယႃႇႁႂ်ႈၵူၼ်းၼႂ်းၼႃႈတီႈဢုပ်ႉပိူင်ႇ ၵဵဝ်ႇၶွင်ႈၸွမ်း ၼွၵ်ႈမိူင်း လႄႈ မိူင်းဝၼ်းတူၵ်း | မိူဝ်ႈဝႃးဝၼ်းထီႉ 10 October 2024 (လိူၼ်သိပ်းဢဵတ်းမႂ်ႇ 8 ၶမ်ႈ ပီႊတႆး 2118 ၼီႈ) ၸုမ်းသိုၵ်းၵူဝ်းၵၢင်ႉ MNDAA ပိုၼ်ၽၢဝ်ႇၵႂႃႇဝႃႈ မိူဝ်ႈပူၼ်ႉမႃး ဢမ်ႇပႆႇႁိုင်သင်ၼႆႉ ၸုမ်းႁႅင်းၼွၵ်ႈမိူင်းၶဝ် ၶဝ်ႈၵဵဝ်ႇၶွင်ႈယုင်ႈၸွမ်း ပၼ်ႁႃၼႂ်းမိူင်းႁူမ်ႈတုမ် လႄႈ တေၸၢင်ႈမီးၵၢၼ်လႅၵ်ႈလၢႆႈယႂ်ႇလူင်သေ ၼင်ႇႁိုဝ်မုၵ်ႉၸုမ်းၸဝ်ႈၵဝ်ႇ ပေႃးတေဢမ်ႇတူၵ်းပဵၼ်ၶိူင်ႈမိုဝ်းပိူၼ်ႈၼၼ်ႉ ႁႂ်ႈလႆႈႁဵတ်းၸွမ်းၼင်ႇပၵ်းပိူင် ၵၢၼ်ဢုပ်ႉပိူင်ႇ MNDAA ဢၼ်တမ်းဝၢင်းဝႆႉၼၼ်ႉယူႇယဝ်ႉ။ ၼႂ်းလိၵ်ႈပိုၼ်ၽၢဝ်ႇၸုမ်းသိုၵ်းၵူဝ်းၵၢင်ႉ MNDAA ၼၼ်ႉပႃးဝႆႉဝႃႈ ၵူၼ်းၼႂ်းၸုမ်းပႃႇတီႇ လႄႈ ၵူၼ်းသိုၵ်း ၸၼ်ႉသိုၵ်းႁၢၼ်တေႃႇၽူႈမီးၸၼ်ႉ ဢိၵ်ႇပႃးၸိူဝ်းယူႇသၢင်ႈၵိၼ်သဝ်း ၼႂ်းၼႃႈတီႈဢုပ်ႉပိူင်ႇ MNDAA ပေႃးဢမ်ႇလႆႈၶႂၢင်ႉ ၽူႈၵဵဝ်ႇၶွင်ႈၼႆၸိုင် တေဢမ်ႇလႆႈဢွၵ်ႇၶၢဝ်းတၢင်းၵႂႃႇတီႈ မိူင်းဢမေႇရိၵၢၼ်ႇ၊ မိူင်းဝၼ်းတူၵ်းၸိူဝ်းၼႆႉ၊ ပေႃးဢမ်ႇလႆႈၶႂၢင်ႉၽူႈၵဵဝ်ႇၶွင်ႈၼႆၸိုင် ယႃႇပေၵႂႃႇၶိုၼ်ႈပၢင်ၵုမ် လွင်ႈၼွၵ်ႈမိူင်းၸတ်းႁဵတ်း ၵဵဝ်ႇလူၺ်ႈပၼ်ႁႃၵၢၼ်မိူင်း မိူင်းႁူမ်ႈတုမ်၊ ယႃႇပေတွပ်ႇၽူႈသိုဝ်ႇၶၢဝ်ႇ ဢမေႇရိၵၢၼ်ႇ လႄႈ မိူင်းဝၼ်းတူၵ်း ဢိၵ်ႇပႃး တၢင်ႇၼွၵ်ႈမိူင်းၸိူဝ်းၼႆႉ၊ လွင်ႈပၼ်တၢင်းႁၼ်ထိုင် ၵဵဝ်ႇလူၺ်ႈငဝ်းလၢႆးမိူင်းႁူမ်ႈတုမ် လႄႈ တွပ်ႇလၢတ်ႈတီႈသိုဝ်ႇၶၢဝ်ႇၼႂ်းမိူင်းႁူမ်ႈတုမ်ၼၼ်ႉၵေႃႈ ပေႃးဢမ်ႇလႆႈၶႂၢင်ႉၼႆ ယႃႇပေတွပ်ႇလၢတ်ႈလႃးလႃး ဝႃႈၼႆ။ သင်ဝႃႈၽူႈလႂ်ၵေႃႈယဝ်ႉ ဢမ်ႇႁပ်ႉႁဵတ်းၸွမ်းၼင်ႇ ပၵ်းပိူင်ဢၼ်တမ်းဝၢင်းဝႆႉၸိူဝ်းၼႆၸိုင် တၵ်းတေထုၵ်ႇၺႃးဢဝ်တၢင်းၽိတ်းၼႆ လႆႈႁၼ်ပိုၼ်ၽၢဝ်ႇဝႆႉၼင်ႇၼႆ။ မိူဝ်ႈဝၼ်းထီႉ 25 September 2024 ၼၼ်ႉၵေႃႈ ၸုမ်းသိုၵ်းမၢၼ်ႈပိုၼ်ၽၢဝ်ႇၵႂႃႇဝႃႈ ၸုမ်းသိုၵ်း TNLA, သိုၵ်း MNDAA လႄႈ ၸုမ်း NUG ဢၼ်ၵုမ်းၵမ်ဝႆႉ PDF ၼၼ်ႉ လႆႈႁပ်ႉငိုၼ်းတီႈ ဢမေႇရိၵၢၼ်ႇ ၼိုင်ႈပီႊလႂ် 200 လၢၼ်ႉတေႃႇလႃႇ ဝႃႈၼႆသေ တၢင်းၽၢႆႇၸုမ်းသိုၵ်းၵူဝ်းၵၢင်ႉၵေႃႈ လႆႈဢွၵ်ႇလိၵ်ႈပိုၼ်ၽၢဝ်ႇတွပ်ႇၶိုၼ်းဝႃႈ ဢမ်ႇလႆႈႁပ်ႉငိုၼ်းၸွႆႈထႅမ် လႄႈ ဢမ်ႇလႆႈၵဵဝ်ႇၶွင်ႈၸွမ်းလွင်ႈၼႆႉသေ လွင်ႈႁူမ်ႈႁွမ်းၵၢၼ်သိုၵ်း ၵၢၼ်မိူင်းၵၼ်တင်း ၸုမ်း NUG ၼၼ်ႉၵေႃႈ တိုၼ်းတေဢမ်ႇႁဵတ်း ဝႃႈၼႆ။ ၽွင်းယၢမ်းမိူဝ်ႈလဵဝ်သမ်ႉ လႆႈႁၼ်ပႃးထႅင်ႈတၢင်းၽၢႆႇ မိူင်းၶႄႇ မိပ်ႇႁႅင်းဢီးႁၢဝ်ႈႁႅင်းဝႆႉ လွင်ႈယႃႇပေႁႂ်ႈ ၸုမ်းသိုၵ်းဢူၺ်းလီ 3 ၸုမ်း သိုပ်ႇၶႂၢၵ်ႈၵၢၼ်သိုၵ်းလႄႈပၢင်တိုၵ်း ၼႂ်းပိုၼ်ႉတီႈထႅင်ႈ ၼႆယဝ်ႉ။ တႆးလွတ်ႈလႅဝ်း | ['ၵၢၼ်သိုၵ်း'] |
2024-10-11T11:20:27 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-2/ | သိုၵ်းၵူဝ်းရီးယႃးႁွင်ႇ ၶဝ်ႈၸွႆႈရၢတ်ႉသျႃး တိုၵ်းတေႃးယူႇၶရဵၼ်း | ဝၢႆးသေၵူဝ်းရီးယႃးၸၢၼ်း လၢတ်ႈဝႃႈ မီးလွင်ႈပဵၼ်ၵႂႃႇလႆႈ လွင်ႈဝႃႈ သိုၵ်းၵူဝ်းရီးယႃးႁွင်ႇ ၶဝ်ႈၵႂႃႇၸွႆႈထႅမ်ရၢတ်ႉသျႃး ၼႂ်းပၢင်တိုၵ်းယူႇၶရဵၼ်းၼၼ်ႉၼႆ သေ မိူဝ်ႈၼႂ်းဝၼ်းထီႉ 10 October 2024 ၼၼ်ႉၵေႃႈ ၽၢႆႇတၢင်းရၢတ်ႉသျႃး လႆႈဢွၵ်ႇ မႃးပၢၵ်ႈပႅတ်ႈၶေႃႈၵၢဝ်ႇၼႄးၼႆႉသေ လၢတ်ႈဝႃႈ မၼ်းတူၺ်းမိူၼ်ပဵၼ်ၶၢဝ်ႇပွမ်ထႅင်ႈ ႁူဝ်ၼိုင်ႈၼႆ ၽူႈတၢင်လၢတ်ႈႁိူၼ်းႁေႃၸွမ်ၸိုင်ႈရၢတ်ႉသျႃး လၢတ်ႈၼင်ႇၼႆ။ သိုဝ်ႇၶၢဝ်ႇယူႇၶရဵၼ်း လႆႈဢၢင်ႈဢိင်လႅင်ႇၶၢဝ်ႇ ဢၼ်ပဵၼ်သၢႆလပ်ႉ လၢႆးငၢၼ်းမိူဝ်ႈၼႂ်း ဝၼ်းထီႉ 4 October 2024 ၼၼ်ႉဝႃႈ ယွၼ်ႉယူႇၶရဵၼ်း ယိုဝ်းမၢၵ်ႇမိတ်ႉသႆးသႂ်ႇၼႂ်း ဝဵင်းဢၼ်ရၢတ်ႉသျႃး ယိုတ်းသိမ်းလႆႈ ဢၼ်ယူႇၸမ်ပွတ်းတွၼ်ႈတူဝ်းၼႅတ်ႇသ်ၶ် ၼၼ်ႉသေ ႁဵတ်းႁႂ်ႈမီးၵူၼ်းသိုၵ်းၵူဝ်းရီးယႃးႁွင်ႇ လူႉသဵင်ႈတၢႆ 6 ၵေႃႉ ဝႃႈၼႆ။ ၼွၵ်ႈလိူဝ်သေၼၼ်ႉ မိူဝ်ႈၼႂ်းဝၼ်းထီႉ 8 October 2024 ယူႇတီႈ ၽွင်းလူင်ၽၢႆႇၵႅတ်ႇ ၶႄၵူဝ်းရီးယႃးၸၢၼ်း လႆႈလၢတ်ႈဝႃႈ လၢႆးငၢၼ်းၶၢဝ်ႇၼၼ်ႉ မၼ်းတေၸၢင်ႈပဵၼ် လွင်ႈတႄႉ “မိူဝ်ႈႁဝ်းၼပ်ႉသွၼ်ႇတူၺ်း လွင်ႈလူႉသုမ်းၶွင် ၸဝ်ႈၼႃႈတီႈ လႄႈ ၵူၼ်း သိုၵ်းၵူဝ်းရီးယႃးႁွင်ႇယဝ်ႉ မၼ်းပဵၼ်ၵႂႃႇလႆႈသုင် ယွၼ်ႉၶေႃႈတူၵ်းလူင်း ဢၼ်မိူၼ် ပဵၼ်ဢူၺ်းလီၽၢႆႇၵၢၼ်သိုၵ်း ၼႂ်းၵႄႈၵၢင် ရၢတ်ႉသျႃး တင်း ၵူဝ်းရီးယႃးႁွင်ႇ” ၼၼ်ႉ ၼႆယဝ်ႉ။ မီးၵူၼ်းသိုၵ်းၵူဝ်းရီးယႃးႁွင်ႇ ယူႇဝႆႉၼႂ်းပၢင်တိုၵ်း ပွတ်းတွၼ်ႈတူဝ်းၼႅတ်ႇသ်ၶ် ၼၼ်ႉ ပႂ်ႉတူၺ်းၵၢၼ်ၸႂ်ႉတိုဝ်းမၢၵ်ႇမိတ်ႉသႆး လႄႈ မၢၵ်ႇလူင်ၵူဝ်းရီးယႃးႁွင်ႇ ဢၼ် ရၢတ်ႉသျႃး လႆႈပိုင်ႈဢိင်ဝႆႉ ပႅၵ်ႉသမ်ႉမီးၼမ်ႉၵတ်ႉဢေႇၵေႃႈယဝ်ႉၼႆ ၽူႈပွင်ၵၢၼ် ၽၢႆႇတေႃႇသူႈၶေႃႈမုၼ်းၶၢဝ်ႇပွမ်ၶွင်ယူႇၶရဵၼ်း လႆႈတႅမ်ႈလၢတ်ႈ မိူဝ်ႈၼႂ်းဝၼ်းထီႉ 5 October 2024 ဝႆႉၼင်ႇၼႆ။ ၵဵဝ်ႇလူၺ်ႈလွင်ႈၼႆႉ ၽၢႆႇတၢင်းၽူႈလူင်ႉလႅၼ်ႇၶဝ် လၢတ်ႈမႃးယူႇတႃႇသေႇဝႃႈ တပ်ႉသိုၵ်းရၢတ်ႉသျႃး ၸႂ်ႉတိုဝ်းမၢၵ်ႇမိတ်ႉသႆးၵူဝ်းရီးယႃးႁွင်ႇ တီႈၼႂ်းပၢင်တိုၵ်းယူႇၶရဵၼ်း ၼႆသေတႃႉ ၽၢႆႇရၢတ်ႉသျႃး လႄႈ ၵူဝ်းရီးယႃးႁွင်ႇ လႆႈဢွၵ်ႇမႃးပၢၵ်ႈပႅတ်ႈ လွင်ႈၼႆႉၵႂႃႇ မိူၼ်ၵၼ်။ ၵူဝ်းရီးယႃးၸၢၼ်း ယင်းလႆႈၵၢဝ်ႇၼႄးၵူဝ်းရီးယႃးႁွင်ႇ သူင်ႇပၼ်တိူၵ်ႈတေႃႉတၢင်ႇ ၵဵပ်းသိမ်းၶူဝ်းၶွင် (Container) ဢၼ်ၼႂ်းမၼ်းသႂ်ႇဝႆႉၶိူင်ႈယိပ်းလၢႆႁဵင်တိူၵ်ႈ ပၼ်ရၢတ်ႉ သျႃး တႃႇဢဝ်ၵႂႃႇၸႂ်ႉ တိုဝ်းၼႂ်းပၢင်တိုၵ်းယူႇၶရဵၼ်း ၼႆယဝ်ႉ။ ၵူဝ်းရီးယႃးႁွင်ႇ ပဵၼ်ၸိုင်ႈမိူင်းဢၼ်မီးမၢၵ်ႇၼိဝ်းၶလီးယႃးမိူင်းၼိုင်ႈသေ လႆႈသၢင်ႈ လွင်ႈၸမ်ၸႂ်ၸွမ်းရၢတ်ႉသျႃး လႄႈ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇၵေႃႈ လႆႈဢွၵ်ႇၶၢဝ်းတၢင်းၵႂႃႇ မိူင်းၵူဝ်းရီးယႃးႁွင်ႇ မိူဝ်ႈၼႂ်းလိူၼ် June 2024 မီးၶေႃႈတူၵ်း လူင်းၽၢႆႇၵၢၼ်သိုၵ်းၸွမ်း ၽူႈၼမ်းသုင်သုတ်းၵူဝ်းရီးယႃးႁွင်ႇ ၶိမ်းၵျွင်းဢိုၼ်း ဝႃႈၼႆ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-10-11T09:55:59 | https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-42/ | ၽူႈမီးၼမ်ႉၸႂ် ၸွႆႈထႅမ်ၽႃႈယၢင် ၵေႃႉသိုၵ်းၵေႃႉႁၢၼ် RCSS/SSA | မိူဝ်ႈဝၼ်းထီႉ 9 October 2024 (လိူၼ်သိပ်းဢဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ် ၸူဝ်ႈၶၢဝ်းၵုင်းထဵပ်ႈ လၢႆၵေႃႉလၢႆၸဝ်ႈ ႁူမ်ႈၵၼ်သေ ၸွႆႈထႅမ် ၽႃႈယၢင် 6 ၵဵၼ် တူၵ်းမႅၼ်ႈသၢင်ႉငိုၼ်းမၢၼ်ႈ 348,000 ပျႃး လႄႈ လႆႈႁွတ်ႈထိုင်ၼႂ်းမိုဝ်း ၵေႃႉသိုၵ်းၵေႃႉႁၢၼ် RCSS/SSA ၵႂႃႇယူႇယဝ်ႉ။ ယူႇတီႈ ၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-10T14:00:19 | https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%99%e1%80%ae%e1%80%b8/ | ပၢင်တိုၵ်းယူႇၶရဵၼ်း မီးတိုဝ်ႉတၢင်းၵိုတ်းယိုတ်းလႆႈ ၼႂ်းပီႊ 2025 | မိူဝ်ႈၼႂ်းဝၼ်းထီႉ 9 October 2024 (လိူၼ်သိပ်းဢဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈလၢတ်ႈဝႃႈ ငဝ်းလၢႆးပၢင် တိုၵ်းယၢမ်းလဵဝ် ႁဵတ်းႁႂ်ႈႁၼ်ထိုင်တိုဝ်ႉတၢင်းတႃႇၵိုတ်းယိုတ်းပၢင်တိုၵ်းၼႂ်းၵႄႈၵၢင် ယူႇၶရဵၼ်း တင်း ရၢတ်ႉသျႃး လႆႈ ၼႂ်းပီႊ 2025 သေ လၢတ်ႈထႅင်ႈဝႃႈ ယူႇၶရဵၼ်း မုင်ႈမွင်းပိုင်ႈဢိင်လွင်ႈၵမ်ႉၸွႆႈတီႈမိူင်းဢူၺ်းလီ ပိူင်လူင်မုင်ႈမွင်းတီႈ မိူင်းဢမေႇရိၵၢၼ်ႇ ဝႃႈၼႆ။ ၼႂ်းလိူၼ် October, November လႄႈ December ၼႆႉ ႁဝ်းမီးတိုဝ်ႉတၢင်း တႃႇလႅၵ်ႈ လၢႆႈငဝ်းလၢႆးပၢင်တိုၵ်း ႁႂ်ႈယၢင်ႇသူႇၸူး လွင်ႈငမ်းယဵၼ် လႄႈ လွင်ႈၼိမ်သဝ်းၶၢဝ်းယၢဝ်းလႆႈသေ ငဝ်းလၢႆးၼႂ်းပၢင်တိုၵ်းယၢမ်းလဵဝ်ၼႆႉၵေႃႈ သၢင်ႈပၼ် သဵၼ်ႈတၢင်းလိူၵ်ႈ “လိူၵ်ႈပုတ်းၶၢတ်ႇ တႃႇၵိုတ်းယိုတ်းပၢင်တိုၵ်းၼႂ်းပီႊ 2025” လႄႈ တေဢမ်ႇထိူင်းလိူဝ်သေၼၼ်ႉၼႆ သေႇလႅၼ်ႇသၵီႇ သိုပ်ႇလၢတ်ႈထႅင်ႈၼင်ႇၼႆ။ ၵဵဝ်ႇလူၺ်ႈလွင်ႈၼႆႉၵေႃႈ ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ ဢမ်ႇလႆႈလၢတ်ႈပႃး ယွၼ်ႉလွင်ႈတၢင်းၸိူင်ႉႁိုဝ်သေ ႁၼ်တိုဝ်ႉတၢင်းတႃႇၵိုတ်းယိုတ်းလႆႈပၢင်တိုၵ်း ၵွပ်ႈဝႃႈတေႃႈလဵဝ် ရၢတ်ႉသျႃး ယင်းတိုၵ်ႉယိုတ်းသိမ်းဝႆႉလႅၼ်လိၼ်မိူင်းယူႇၶရဵၼ်း ၼပ်ႉပဵၼ်ႁူဝ်ပၢၵ်ႇသၢဝ်း 20% ၶွင်ၸိုင်ႈမိူင်းယူႇၶရဵၼ်း ၼႆယဝ်ႉ။ ၽၢႆႇတၢင်း သေႇလႅၼ်ႇသၵီႇၵေႃႈ ၶတ်းၸႂ်တုၵ်းယွၼ်းမိူင်းဢူၺ်းလီ ႁႂ်ႈပၼ်ၶႂၢင်ႉ ယူႇၶရဵၼ်းၸႂ်ႉတိုဝ်းၶိူင်ႈယိပ်းသႅၼ်းယိုဝ်းၵႆၶွင်မိူင်းဝၼ်းတူၵ်း ယိုဝ်းပဝ်ႉမၢႆဢၼ်ယူႇလိုၵ်ႉၶဝ်ႈၵႂႃႇၼႂ်းမိူင်းရၢတ်ႉသျႃး ၼႆယူႇ။ လွင်ႈၼႆႉ သေႇလႅၼ်ႇသၵီႇ ဢွၵ်ႇမႃးလၢတ်ႈဢွၼ်ၼႃႈ တေထိုင်ပၢင်လိူၵ်ႈတင်ႈ မိူင်းဢမေႇရိၵၢၼ်ႇ ၼႂ်းဝၼ်းထီႉ 5 November 2024 ဢၼ် တေၸၢင်ႈႁဵတ်းႁႂ်ႈ Donald Trump ၶိုၼ်ႈပဵၼ်ၸွမ်ၸိုင်ႈလႆႈထႅင်ႈပၢၼ်ၼိုင်ႈ ဝႃႈၼႆ။ Donald Trump ယၢမ်ႈလၢတ်ႈဝႆႉဝႃႈ သင်ၸိူင်ႉမၼ်းလႆႈၶိုၼ်ႈပဵၼ်ၸွမ်ၸိုင်ႈဢမေႇရိ ၵၢၼ်ႇထႅင်ႈပေႃးၼႆၸိုင်ႈ မၼ်းတေၵိုတ်းယိုတ်းပၢင်တိုၵ်း ရၢတ်ႉသျႃး တင်း ယူႇၶ ရဵၼ်း ႁႂ်ႈဝႆးတီႈသုတ်း လွင်ႈၼႆႉၽၢႆႇၵမ်ႉထႅမ်ယူႇၶရဵၼ်းၶဝ်ၵေႃႈ ဢွၼ်ၵၼ်ၵူဝ်ဝႃႈ ယူႇၶရဵၼ်း တေၸၢင်ႈထုၵ်ႇတဵၵ်းႁႂ်ႈၸုၼ်ႉလႅၼ်လိၼ်မိူင်း တႃႇလႅၵ်ႈၵၼ်တင်း လွင်ႈငမ်းယဵၼ် ၼႆယဝ်ႉ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-10-10T12:57:49 | https://taifreedom.com/%e1%80%95%e1%81%bc%e1%80%ba%e1%82%81%e1%82%83%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba%e1%80%99%e1%81%a2-2/ | ပၼ်ႁႃမိူင်းႁူမ်ႈတုမ်မၢၼ်ႈယၢမ်းလဵဝ် ၸွင်ႇပဵၼ်ယၢင်ႈတိၼ် တႃႇပူၵ်းတင်ႈၸိုင်ႈမိူင်းမႂ်ႇၽႂ်မၼ်း? (တွၼ်ႈ−2) | ၸင်ႈတူၺ်းယႃႇၸူႇၵၢၼ်သိုၵ်း ၵႄႈၵၢင်ၶွင်ႇသီႇသိုၵ်းမၢၼ်ႈလႄႈ ဢဵၼ်ႁႅင်းၽၢႆႇၸုမ်းလုၵ်ႉၽိုၼ်ႉၸၢဝ်း ၶိူဝ်း တိုၵ်းၵၼ်ယူႇဝၼ်းမိူဝ်ႈၼႆႉ လိၼ်ႉယႃႇၸူႇပႃးၽၢႆႇ ဢဵၼ်ႁႅင်းၸုမ်းလုၵ်ႉၽိုၼ်ႉၸၢဝ်းၶိူဝ်းဝႆႉၼႂ်း ငဝ်းလၢႆးယၢမ်းလဵဝ်။ ပၢင်တိုၵ်းၼႆႉပဵၼ် ၶေႃႈတွပ်ႇၵၢၼ်မိူင်း ဢၼ်ဢမ်ႇလႆႈဢုပ်ႇၼမ်သေ တႅပ်းတတ်း ပဵၼ်ၽၢႆႇပေႉၵႂႃႇ လၢတ်ႈလႆႈၶေႃႈႁုပ်ႈမၼ်းၸိူင်ႉၼႆ။ ပၢင်တိုၵ်းၼႂ်းၸႄႈမိူင်းၶၢင် သိုၵ်းၶၢင် (KIA) ဢမ်ႇၶဝ်ႈၸွမ်းၽႅၼ်ၵၢၼ်တိုၵ်း 1027 သေတႃႉ ဝၢႆးမီးပၢင်ၵိုတ်းတိုၵ်းၵၼ်ၵႄႈၵၢင် 3 ၸုမ်းဢူၺ်းလီလႄႈ သိုၵ်းမၢၼ်ႈယဝ်ႉ သိုၵ်းၶၢင် (KIA) ၽႅၼ်ၵၢၼ်တိုၵ်းပိုတ်ႇၼႃႈသိုၵ်းၼႂ်းပိုၼ်ႉတီႈမိူင်း ၶၢင် တိူင်းၸႄႈၵႅင်းပွတ်းၼိူဝ်၊ မိူင်းတႆးပွတ်းႁွင်ႇ။ သိုၵ်းၶၢင်ဢွင်ႇပွႆးသိမ်းလႆႈတပ်ႉသိုၵ်းမၢၼ်ႈၼပ်ႉႁူဝ် သိပ်းတပ်ႉမၼ်းမိူၼ်ၵၼ်။ သဵင်ႈလိူၼ် September,2024 ၼႆႉ သိုၵ်းၶၢင် ထူဝ်းသိုၵ်းၼႂ်းပိုၼ်ႉတီႈ သိုၵ်းပႂ်ႉလႅၼ်လိၼ်ၶၢင် (BGF) ဢၼ် ဢူးသၶူင်ႇတဵင်ႇယဵင်းဢွၼ်ႁူဝ်ၼၼ်ႉသေ သိမ်းလႆႈဝဵင်းၶျီႇၽူၺ်ႇ၊ ဝဵင်းသေႃႉလေႃႇ တီႈမီးလိၼ်ႁေႈၵႃႈၶၼ်ယႂ်ႇ (မြေရှားသတ္တု) ပဵၼ်ပိုၼ်ႉတီႈႁႃပၢႆးမၢၵ်ႈမီးယႂ်ႇလူင်၊ သိုၵ်းၶၢင် တိုၵ်းသိမ်းလႆႈလႄႈ ပဵၼ်ၽွၼ်းလီတႃႇ မုၵ်ႉၸုမ်းတႄႉတႄႉၼႆယဝ်ႉ။ပွတ်းတွၼ်ႈၼႆႉ ပဵၼ်သဵၼ်ႈတၢင်းတႃႇၶဝ်ႈဢွၵ်ႇ လႅၼ်လိၼ်တိတ်းၸပ်း မိူင်းၶၢင်−မိူင်းၶႄႇသဵၼ်ႈၼိုင်ႈ၊ ပဵၼ်သဵၼ်ႈတၢင်းၵႃႉၶၢႆၵေႃႈၸႂ်ႈ ဝႃႈၼႆ။ သဵၼ်ႈတၢင်းၵႃႉၶၢႆၶဝ်ႈဢွၵ်ႇ မိူင်းၶၢင် မိူင်းၶႄႇ ၶႂ်ႈဝႃႈၵူႈသဵၼ်ႈတၢင်းလူင်ၼၼ်ႉ သိုၵ်းၶၢင်(KIA) ၵုမ်းထိင်းလႆႈမူတ်းယဝ်ႉလႄႈ ၶူဝ်းၵုၼ်ႇဢၼ်တေတေႃႉၶဝ်ႈတေႃႇဢွၵ်ႇလုၵ်ႉတင်းမိူင်းမၢၼ်ႈ မိူင်းၶႄႇၵႂႃႇမႃးၼၼ်ႉ ဢမ်ႇဢုပ်ႇၵုမ်တင်းသိုၵ်းၶၢင် (KIA) ၼႆ တိုၼ်းဢမ်ႇလႆႈယဝ်ႉ ၽူႈလဵပ်ႈႁဵၼ်းၵၢၼ်သိုၵ်းၼႂ်းမိူင်းၶၢင် ထတ်းသၢင်ၼႄၼင်ႇၼႆ။ တင်းတႄႇသိုၵ်းမၢၼ်ႈသိမ်းဢႃႇၼႃႇ 2021 မႃးယဝ်ႉ သိုၵ်းၶၢင် လႆႈသွၼ်ပၼ် ၵၢၼ်သိုၵ်းလႄႈၸွႆႈထႅမ်ပၼ်ၶိူင်ႈၵမ်ႉၵႅမ်သိုၵ်း တီႈတပ်ႉၵႅတ်ႇၶႄၵူၼ်းမိူင်း (PDF) ၶွတ်ႇၽွတ်ႈပၼ်တပ်ႉၵႅတ်ႇၶႄၵူၼ်းမိူင်းၼႂ်းမိူင်းၶၢင် ၼင်ႇတႅၵ်ႇတႅၵ်ႇလႅင်းလႅင်းသေ တိုၵ်းသိုၵ်းမၢၼ်ႈမႃးယူႇ ၸွမ်းလွၵ်းလၢႆးၽႅၼ်ၵၢၼ်သိုၵ်းၶဝ်ဢမ်ႇထၢတ်ႇ။ ၸၼ်ႁႅင်းၾႆး ပၼ်တႃႇၸုမ်းလုၵ်ႉၽိုၼ်ႉတၢင်ႇၸုမ်း တႃႇသိုၵ်းမၢၼ်ႈတေၵႂႃႇထႅမ်ႁႅင်းသိုၵ်းတၢင်ႇၸႄႈမိူင်း ဢၼ်ပဵၼ်ပၢင်တိုၵ်းၵေႃႈဢမ်ႇၸၢင်ႈ သိုၵ်းမၢၼ်ႈလႆႈၶတ်းၸႂ်တႃႇႁႂ်ႈတပ်ႉဢမ်ႇတႅၵ်ႇလႄႈ ပဵၼ်ၽၢႆႇၶၢမ်ႇ တိုၵ်းဝႆႉတေႃႇထိုင်ယၢမ်းလဵဝ်။ သိုၵ်းၶၢင် ပဵၼ်ၸုမ်းသိုၵ်းၸၢဝ်းၶိူဝ်းၵႅၼ်ႇၶႅင်ၸုမ်းၼိုင်ႈလႄႈ ႁဵတ်းဢွၵ်ႇလႆႈၶိူင်ႈၵွင်ႈၵၢင်ႇသႅၼ်ႈဢွၼ်ႇ ႁင်းၵူၺ်း ၸုၵ်းမၼ်ႈၼိူဝ်တူဝ်ၵဝ်ႇလႆႈလီ ဢမ်ႇဝႃႈတင်းၵၢၼ်သိုၵ်း ၵၢၼ်မိူင်း။ ထႅင်ႈၽၢႆႇၼိုင်ႈ ၼႂ်းမိူင်းၶၢင်ၼႆႉ လိူဝ်သေ သိုၵ်းၶၢင်ယဝ်ႉ တေဢမ်ႇလႆႈမီးတၢင်ႇတပ်ႉသိုၵ်း ၊ သိုၵ်းၸၢဝ်းၶိူဝ်းၼႂ်းမိူင်းၶၢင် မီးမႃးၵေႃႈ တေလႆႈယူႇတႂ်ႈတပ်ႉသိုၵ်းၶၢင် တႂ်ႈၶေႃႈၸီႉသင်ႇ သိုၵ်းၶၢင် ယၢမ်ႈငိၼ်းၼင်ႇၼႆ။ ၼႂ်းမိူင်းၶၢင်ၼႆႉ ဢၼ်ႁူဝ်ၵူၼ်းၼမ်လိူဝ် ပဵၼ်တႆး လႄႈမၢၼ်ႈ ၶၢင်ၼႆႉတၢမ်းမႃးပဵၼ်ထီႉ 3 ။ ၵူၺ်းၵႃႈ ႁဵတ်းၸိူင်ႉႁိုဝ်သေ သိုၵ်းၶၢင် (KIA) ဢွၼ်ႁူဝ်ၸၢဝ်းၶိူဝ်းၼႂ်းမိူင်းၶၢင်လႆႈၼၼ်ႉ ၼပ်ႉသွၼ်ႇလႆႈဝႃႈ ၶဝ်မီးၼမ်ႉၵတ်ႉ မေႃႁဵတ်းမေႃသၢင်ႈ မေႃဢွၼ်ႁူဝ် မီးၼမ်ႉၸႂ်ႁၵ်ႉၸိူဝ်ႉၸၢတ်ႈႁၢဝ်ႈႁၢၼ် ၼၼ်ႉယဝ်ႉ။ ၼႃႈသိုၵ်းမိူင်းၶၢင် သိုၵ်းၶၢင်(KIA) တိုၵ်းပေႉသိုၵ်းမၢၼ်ႈယူႇယၢမ်းလဵဝ်ၼႆႉ ပဵၼ်ၵၢၼ်တႃႇဢုပ်ႇဢူဝ်းဢဝ် ပေႉတင်းၵၢၼ်မိူင်း။ ယွၼ်ႉဝႃႈ ဝၼ်းမိူဝ်ႈၼႆႉ သိုၵ်းမၢၼ်ႈလိူၵ်ႈပႆသဵၼ်ႈတၢင်းၵၢၼ်သိုၵ်း ၸႂ်ႉလၢႆးၵျၢမ်းလႄႈ ၽၢႆႇၸုမ်းလုၵ်ႉၽိုၼ်ႉ ၸၢဝ်းၶိူဝ်းၵေႃႈ ဢမ်ႇလိူဝ်လႆႈသဵၼ်ႈတၢင်းၼႆႉသေ ၵႃႈလႆႈၶိုၼ်းတိုၵ်းတေႃးၶိုၼ်း တႃႇၵွပ်ႇၵူႈၵုင်ႇမုၼ်ၸိူဝ်ႉၶိူဝ်း ၽႂ်မၼ်း။ ၼႃႈသိုၵ်းၼႂ်းၸႄႈမိူင်းၶျၢင်း ဝၢႆးၶွင်ႇသီႇသိုၵ်းမၢၼ်ႈ ယိုတ်းဢမ်းၼၢတ်ႈ ပီႊ 2021 ယဝ်ႉၼၼ်ႉ ၽူႈႁၢပ်ႇၵၢၼ်ၶွမ်ႈၶတ်းလူင်ပွင်ၸိုင်ႈ (CDM) မီးတင်းၼမ်သေ ဢွၼ်တေႃႇသူႈလူၺ်ႈလၢႆးၸႂ်ႉၵွင်ႈယၢမ်းတိုၵ်းမႃး ႁၢဝ်ႈႁၢဝ်ႈႁၢၼ်ႁၢၼ်။ တေႃႇထိုင်သိုၵ်းမၢၼ်ႈ ဢဝ်ၾႆးၽဝ်ဝဵင်းထၢၼ်ႇတလၢၼ်ႇ ပဵၼ်ၽဝ်ႇၵႂႃႇ ၶႂ်ႈဝႃႈတင်းဝဵင်း။ ၸုမ်းသိုၵ်းလုၵ်ႉၽိုၼ်ၶျၢင်း Chin Brotherhood လႆႈပိုၼ်ၽၢဝ်ႇဝႆႉတႅၵ်ႇလႅင်းဝႃႈ ၼႂ်းပီႊ 2024 သဵင်ႈၼႆႉ တေၵႂၢတ်ႇလၢင်ႉသိုၵ်းမၢၼ်ႈ ႁႂ်ႈမူတ်းသဵင်ႈၼႂ်းမိူင်းၶျၢင်းပတ်းပိုၼ်ႉသေ လွင်ႈၼႆႉလႆႈတမ်းဝၢင်းဝႆႉပဵၼ် ပဝ်ႉမၢႆၵၢၼ်သိုၵ်း တႃႇၽေႃႇၼမ်ႉၼႄတူဝ်ႁဵတ်းသၢင်ႈၵႂႃႇၼႂ်းပီႊ 2024 ၼႆယဝ်ႉ။ ၼႂ်းမိူင်းၶျၢင်းၼႆႉ မီး 9 ၸႄႈဝဵင်း၊ ဢၼ်တိုၵ်ႉမီးၵၢၼ်ဢုပ်ႉပိူင်ႇလႄႈတပ်ႉသိုပ်းမၢၼ်ႈပၵ်းတပ်ႉဝႆႉ ၵိုတ်း 4 ၸႄႈဝဵင်း မိူၼ်ၼင်ႇ ၸႄႈဝဵင်းမိၼ်းတၢတ်ႉ၊ ဝဵင်းၵၢၼ်ႇပႅတ်ႉလႅတ်ႉ၊ ဝဵင်းတီးတဵင်ႇ၊ ဝဵင်းၽလၢၼ်း ဝႃႈၼႆ။ ၸုမ်းလုၵ်ႉၽိုၼ်ႉၶျၢင်း ႁူမ်ႈၵၼ်တိုၵ်းသိုၵ်းမၢၼ်ႈယူႇ ဝႃႈၼႆၵေႃႈ ယွၼ်ႉမီးၸုမ်းသိုၵ်းၶျၢင်း ပိုၼ်ႉတီႈလၢႆမူႇလၢႆၸုမ်းဝႆႉ (ဢမ်ႇပိူင်ႈတင်းမိူင်းတႆး) လႄႈ ၶေႃႈယိူင်းဢၢၼ်းၵၢၼ်သိုၵ်း မိူၼ်ၵၼ်ၵေႃႈ ပေႃႇလသီႇလၢႆးႁဵတ်းလၢႆးသၢင်ႈပၢႆႈပိူင်ႈၵၼ်လႄႈ ၼင်ႇၶွတ်ႇၽွတ်ႈမႃးၸုမ်း ၽူႈပၢႆးမေႃမိူင်းၶျၢင်း ၸူဝ်ႈၶၢဝ်း (ICNCC) ၼႆႉ မီးၸုမ်းသိုၵ်းၵၢၼ်မိူင်း CNF ၽၢတ်ႇဢွၵ်ႇသေ ၶိုၼ်းတင်ႈမႃး ၶွင်ႇသီႇၸႄႈမိူင်းၶျၢင်း ၼႆၶိုၼ်း။ တႅၵ်ႇပဵၼ် သွင်ၸုမ်းယႂ်ႇယႂ်ႇဝႆႉ။ တၢင်းႁၢၼ်ထိုင် ၵူၼ်းမိူင်းၶျၢင်း ႁဵတ်းၵၢၼ်တူင်ႇဝူင်းၵူၼ်းတႄႉဝႃႈ လွင်ႈမီးၵၢၼ်ၶႄႉၶဵင်ႇတႅင်ႇတင်ႈၶႂၢၵ်ႈ ဢေႃးၸႃႇ ၸုမ်းၽႂ်မၼ်း ၼႂ်းငဝ်းလၢႆး တိုၵ်ႉတေႃႇသူႈၶွင်ႇသီႇသိုၵ်းမၢၼ်ႈၼႆႉ မၼ်းဢမ်ႇထုၵ်ႇလီပဵၼ်၊ လီမႆႈၸႂ်တႃႇ ငဝ်းလၢႆးၵၢၼ်လုၵ်ႉၽိုၼ်ႉၵၢၼ်မိူင်း မိူင်းၶျၢင်း ၶၢဝ်းမိူဝ်းၼႃႈတႄႉတႄႉ ဝႃႈၼႆ။ လႆႈႁၼ်ဝႃႈ တင်းသွင်ၸုမ်း မီးၽႅၼ်ၵၢၼ်ႁဵတ်းသၢင်ႈၶဵၼ်ႇတႅမ်ႈ တႃႇတမ်းဝၢင်းၵၢၼ်ဢုပ်ႉပိူင်ႇ၊ ၵၢၼ်တႅပ်း တတ်းတြႃး၊ ၽၢႆႇပွင်မၢႆမီႈ ဢၼ်မီးသုၼ်ႇတႅပ်းတတ်းၵၢမ်ႇၵျမႃႇ ၸႄႈမိူင်းၶျၢင်း။ ၼႃႈသိုၵ်း ၸႄႈမိူင်းရၶႅင်ႇ ရၶႅင်ႇ ၶႂ်ႈလႆႈသုၼ်ႇတႅပ်းတတ်းဢုပ်ႉပိူင်ႇႁင်းၶေႃ ဢမ်ႇၼၼ် သုၼ်ႇၸႄႈမိူင်းလွတ်ႈလႅဝ်းၶေႃၶေႃ ဢၼ်ယူႇသဝ်းၸွမ်းၼႂ်းမိူင်းႁူမ်ႈတုမ်မၢၼ်ႈ ၊ ပဵၼ်ၸႄႈမိူင်း မီးၵၢၼ်ဢုပ်ႉပိူင်ႇ တႅပ်းတတ်း တူဝ်ၵဝ်ႇ လႆႈလွတ်ႈလႅဝ်း ႁူဝ်ပၢၵ်ႇတဵမ်။ တပ်ႉသိုၵ်းရၶႅင်ႇ (AA) ၼႆႉ ၶဝ်ႈပႃးၼႂ်းၽႅၼ်ၵၢၼ်တိုၵ်း 1027 ၼႂ်းဢူၺ်းလီ 3 ပီႈၼွင်ႉသေ ၼႂ်းမိူင်းရၶႅင်ႇၵေႃႈ တႄႇပိုတ်ႇပၢင်တိုၵ်းလိူၼ် November 2023 ၊ တိုၵ်းသိမ်းလႆႈၸႄႈဝဵင်း 11 ၸႄႈဝဵင်း ၼႂ်းမိူင်းရၶႅင်ႇ။ တပ်ႉသိုၵ်းရၶႅင်ႇပိုၼ်ၽၢဝ်ႇ တေၵႂၢတ်ႇလၢင်ႉတပ်ႉသိုၵ်းမၢၼ်ႈဢွၵ်ႇ ၼႂ်းၸႄႈမိူင်းရၶႅင်ႇတင်းမူတ်း ၼႆႉပဵၼ်ၶေႃႈယိူင်းဢၢၼ်းပဝ်ႉမၢႆၵၢၼ်သိုၵ်းထီႉ 1 သေ သိုပ်ႇထူဝ်းသိုၵ်းလူမ်ႇတိုၵ်း တပ်ႉသိုၵ်းမၢၼ်ႈႁၢဝ်ႈႁၢဝ်ႈ ႁႅင်းႁႅင်းတေႃႇထိုင်ဝၼ်းမိူဝ်ႈၼႆႉ။ တပ်ႉသိုၵ်းရၶႅင်ႇ မီးၽူႈၼမ်းၵၢၼ်သိုၵ်း သႅၼ်းႁုၼ်ႈမႂ်ႇ မီးၼမ်ႉၵတ်ႉ သူၼ်းတုမ်ၵူၼ်းမိူင်း ၵူၼ်းၼုမ်ႇရၶႅင်ႇ ၼႂ်းမိူင်းၼွၵ်ႈမိူင်းလႄႈ ႁဵတ်းႁႂ်ႈၵၢၼ်ၵေႃႇတင်ႈတပ်ႉသိုၵ်းၶၢဝ်းတၢင်း 10 ပီႊပၢႆမီးဢဵၼ်ႁႅင်းသိုၵ်း ၼပ်ႉႁူဝ်မိုၼ်ႇ၊ တိုၵ်းသိုၵ်းႁၢဝ်ႈႁၢၼ် ၊ မီးသဵၼ်ႈတၢင်းၵၢၼ်မိူင်းၸႅင်ႈလႅင်း “ Arkan Dream ” ၼႆသေ ၽေႃႇၼမ်ႉၽေႃႇတူဝ် ၼင်ႇပိုၼ်ၽၢဝ်ႇတႅၵ်ႇလႅင်း။ ပၢႆၵမ် − လိူတ်ႈတႆး (လွႆၸၢင်ႉ မိူင်းၵိုင်) တႅမ်ႈ − 07/ October / 2024 မၢႆတွင်း − ပွင်ႈလိၵ်ႈ တၢင်းႁၼ်ထိုင် ႁူဝ်ၼႆႉ ပဵၼ် ၼမ်ႉၵႂၢမ်းပၢႆးဝူၼ်ႉ သုၼ်ႇတူဝ် ၽူႈတႅမ်ႈလိၵ်ႈၵူၺ်းလႄႈ ဢမ်ႇၸႂ်ႈ ၶေႃႈၶၢၼ်ပၢၵ်ႇ တႆးလွတ်ႈလႅဝ်း | ['ပွင်ႈၵႂၢမ်း'] |
2024-10-10T11:58:50 | https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-4-%e1%80%9c%e1%80%ad%e1%80%b0%e1%81%bc%e1%80%ba-%e1%81%b5%e1%80%b0%e1%81%bc%e1%80%ba%e1%80%b8%e1%80%99/ | ၶၢဝ်းတၢင်း 4 လိူၼ် ၵူၼ်းမိူင်းတႆးတၢႆယွၼ်ႉၵၢၼ်သိုၵ်းၼမ်လိူဝ်ပိူၼ်ႈ | ၸုမ်းၽၢႆႇၶူၼ်ႉၶႂႃႉၺၢၼ်ႇလိၼ်းထႅတ်ႉ ပိုၼ်ၽၢဝ်ႇၵႂႃႇၼႂ်းဝၼ်းထီႉ 9 October 2024 (လိူၼ်သိပ်းဢဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ဝႃႈ ၼႂ်းၶၢဝ်းတၢင်း 4 လိူၼ်ၵူၺ်း ၸုမ်းသိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇၵူၼ်းမိူင်းၼႂ်းမိူင်းႁူမ်ႈတုမ် လႄႈ ၼႂ်းၼၼ်ႉ ၵူၼ်းမိူင်းတႆး တၢႆၼမ်လိူၼ်ပိူၼ်ႈသုတ်း ဝႃႈၼႆ။ တင်ႈတႄႇဢဝ်လိူၼ် May 2024 ထိုင် August 2024 ၶၢဝ်းတၢင်း 4 လိူၼ်ၼႆႉ သိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇဢွင်ႈတီႈဢၼ် ၵူၼ်းမိူင်းယူႇသဝ်းဝႆႉ ၼႂ်းမိူင်းႁူမ်ႈတုမ်သေ မီးၵူၼ်းမိူင်းလႆႈတၢႆၵႂႃႇ 455 ၵေႃႉ ၼႂ်းၼၼ်ႉပဵၼ်ၵူၼ်းၸၢႆး 82 ၵေႃႉ၊ ၼၢင်းယိင်း 90 ၵေႃႉ၊ လုၵ်ႈဢွၼ်ႇ 40 ၵေႃႉ၊ တႃႇ 243 ၵေႃႉၼၼ်ႉ ဢမ်ႇၸၢင်ႈၸႅၵ်ႇလႆႈဝႃႈ ပဵၼ်ၵူၼ်းၸၢႆးႁိုဝ်ပဵၼ်ၵူၼ်းယိင်း ဝႃႈၼႆ ၊ ၼႂ်းၵူၼ်းၸိူဝ်းလူႉသဵင်တၢႆၵႂႃႇ ယွၼ်ႉသိုၵ်းမၢၼ်ႈၼၼ်ႉ ပႃးဝႆႉၵူၼ်းမိူင်းတႆးပွတ်းႁွင်ႇ 105 ၵေႃႉ တီႈမိူင်းရၶႅင်ႇၼၼ်ႉၵေႃႈ ၵူၼ်းမိူင်းလႆႈတၢႆၵႂႃႇ 101 ၵေႃႉၼႆယဝ်ႉ။ ယွၼ်ႉသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇၼႆႉသေ ဢွင်ႈတီႈၵိူဝ်းယမ်သႃႇသၼႃႇ လႆႈလူႉၵွႆၵႂႃႇ 61 လင်၊ ႁူင်းႁဵၼ်းသွၼ်လိၵ်ႈ 28 လင်၊ ႁူင်းယႃ 16 လင်ၼႆ လႆႈႁၼ် ၸုမ်းၽၢႆႇၶူၼ်ႉၶႂႃႉၺၢၼ်ႇလိၼ်းထႅတ်ႉ ပိုၼ်ၽၢဝ်ႇဝႆႉၼင်ႇၼႆ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-10T10:54:51 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-10/ | သိုၵ်းမၢၼ်ႈပွႆႇမၢၵ်ႇသႂ်ႇတီႈသီႇပေႃႉလႄႈ မီးၸဝ်ႈသၢင်ႇလွၼ်ႇ 1 ပႃး | မိူဝ်ႈဝႃးဝၼ်းထီႉ 9 October 2024 (လိူၼ်သိပ်းဢဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈဝဵင်းသီႇပေႃႉ တင်းၼမ် လႄႈ ႁဵတ်းႁႂ်ႈၸဝ်ႈသၢင်ႇ လႆႈလွၼ်ႇသေဢမ်ႇၵႃး ၵူၼ်းမိူင်းၵေႃႈမီးလွင်ႈမၢတ်ႇၸဵပ်းၸွမ်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈယၢမ်းၵၢင်ဝၼ်း 15:00 မူင်း သိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈ လုမ်းၽၢႆႇဢုပ်ႉပိူင်ႇမၢၼ်ႈ တီႈၼႂ်းပွၵ်ႉသူၺ်ႇၵျွင်း လႄႈ ႁိူၼ်းၵူၼ်းမိူင်း ၼႂ်းပွၵ်ႉပၢၼ်းတဵင်ႇသေ ႁိူၼ်းၵူၼ်းမိူင်းလူႉၵွႆတင်းၼမ်ၶႃႈဢေႃႈ၊ မိူဝ်ႈယၢမ်းၵၢင်ၶိုၼ်း 22:00 ၼၼ်ႉသမ်ႉ ၵႂႃႇပွႆႇမၢၵ်ႇသႂ်ႇထႅင်ႈတီႈၵျွင်းမုၼ်ၸဝ်ႈ ဝၢၼ်ႈၼမ်ႉငုမ်း ဢိူင်ႇဝၢၼ်ႈမႂ်ႇ ၸႄႈဝဵင်းသီႇပေႃႉလႄႈ မီးၸဝ်ႈသၢင်ႇလႆႈလွၼ်ႇၵႂႃႇ 1 ပႃး ယဝ်ႉၵေႃႈ ၸၢၵ်ႇမၢၵ်ႇတိူဝ်ႉၸပ်းပႃးၵူၼ်းမိူင်းထႅင်ႈ 2 ၵေႃႉ ပဵၼ်ၽူဝ်မေးၵၼ် ဝႃႈၼႆ။ ၼႂ်းပိုၼ်ႉတီႈဝဵင်းသီႇပေႃႉၼႆႉ မီးဝႆႉၸုမ်းသိုၵ်းမၢၼ်ႈ ၶမယ 503, ၶမယ 504, ၶလယ 23 ပၵ်းသဝ်းဝႆႉလႄႈ မိူဝ်ႈလဵဝ်ၵိုတ်းၵႅၼ်ႇ တပ်ႉၶလယ 23 ၵူၺ်းယဝ်ႉသေ တိုၵ်ႉသိုပ်ႇပဵၼ်ပၢင်တိုၵ်းၵၼ်တင်း ၸုမ်းသိုၵ်း TNLA ဝႆႉယူႇယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-10-09T15:23:39 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-9/ | သိုၵ်းမၢၼ်ႈပွႆႇမၢၵ်ႇသႂ်ႇတီႈၸႄႈဝဵင်းမိူင်းယႆ | မိူဝ်ႈၼႆႉဝၼ်းထီႉ 9 October 2024 (လိူၼ်သိပ်းဢဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉ 02:30 မူင်းၼႆႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈဝၢၼ်ႈသႅၼ်တေႃး ၸႄႈဝဵင်းမိူင်းယႆ ၸႄႈတွၼ်ႈလႃႈသဵဝ်ႈ။ ၵပ်းၵၢႆႇလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မၢၵ်ႇသိုၵ်းမၢၼ်ႈ ဢၼ်ဢဝ်ႁိူဝ်းမိၼ်ၵႂႃႇပွႆႇၼၼ်ႉ တူၵ်းတႅၵ်ႇတိူဝ်ႉၸပ်းႁူင်းႁဵတ်းၵိူဝ်ဝၢၼ် တၢၼ်ႇတေႃႇဢူး လႄႈ မီးၵူၼ်းႁဵတ်းၵၢၼ်ၶဝ် တၢႆ 2 ၵေႃႉ မၢတ်ႇၸဵပ်းမွၵ်ႈ 10 ၵေႃႉၼႆႉၶႃႈ၊ လွင်ႈပၢင်တိုၵ်းတႄႉဢမ်ႇမီးၼင်ႇၵဝ်ႇၶႃႈ သိုၵ်းမၢၼ်ႈ တင်ႈၸႂ်ၵႂႃႇပွႆႇမၢၵ်ႇသႂ်ႇၸိူင်ႉၼၼ်ၵူၺ်း၊ ၵူၼ်းမၢတ်ႇၸဵပ်းၼၼ်ႉ ၶဝ်သူင်ႇယူတ်းယႃတူဝ် တီႈလႂ်တႄႉဢမ်ႇပႆႇလႆႈႁူႉလီလီ ငိၼ်းဝႃႈတႄႉ လႆႈဢဝ်သူင်ႇယူတ်းယႃတူဝ်တီႈႁူင်းယႃ ဝဵင်းမိူင်းယႆဝႆႉ ဝႃႈၼႆ။ ၼႂ်းႁူဝ်လိူၼ် October 2024 ၼႆႉၵူၺ်း ၸုမ်းသိုၵ်းမၢၼ်ႈဢဝ်ႁိူဝ်းမိၼ်တိုၵ်း ပွႆႇမၢၵ်ႇသႂ်ႇ ဢွင်ႈတီႈယူႇသဝ်းၵူၼ်းမိူင်း တီႈၼႂ်းၸႄႈတွၼ်ႈလႃႈသဵဝ်ႈ ဢမ်ႇထၢတ်ႇဢမ်ႇဝၢႆး လႄႈ ၵူၼ်းမိူင်းၵမ်ႈၽွင်ႈလႆႈတိူဝ်ႉမၢတ်ႇၸဵပ်း တၢႆၸွမ်းလၢႆးႁဵတ်းသၢင်ႈသိုၵ်းမၢၼ်ႈ ယူႇယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း'] |
2024-10-09T15:53:44 | https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%81%b6%e1%80%9d%e1%80%ba%e1%82%88%e1%80%9a%e1%80%ad%e1%80%af%e1%80%90%e1%80%ba/ | ၸဝ်ႈၼႃႈတီႈထႆး ၶဝ်ႈယိုတ်းသိမ်းၶွင်ၵိၼ်မိူင်းမၢၼ်ႈ ဢၼ်ၽိတ်းမၢႆမီႈ | ဝၼ်းထီႉ 8 October 2024 (လိူၼ်သိပ်းဢဵတ်းမႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၵႅမ်ၽူႈၼမ်းၼႂ်းၵူႈလွင်ႈလွင်ႈ ၸုမ်းၵေႃႇမတီႇ ၽၢႆႇၶဝ်ႈၼမ်ႉတၢင်းၵိၼ် လႄႈ ဢီႈယႃ လႆႈလၢတ်ႈဝႃႈ မိူဝ်ႈဝၼ်းထီႉ 7 October 2024 ၼၼ်ႉ ၽူႈမီးပုၼ်ႈၽွၼ်း ၼႂ်းၸိုင်ႈထႆးလၢႆလၢႆၽၢႆႇႁူမ်ႈမိုဝ်းၵၼ်သေ ၶဝ်ႈၵူတ်ႇထတ်းလၢၼ်ႉၶၢႆတၢင်းၶၢႆ ဢၼ် ဢဝ်တၢင်းၵိၼ်မိူင်းမၢၼ်ႈၵႂႃႇၶၢႆၼႂ်းမိူင်ထႆး (2)လၢၼ်ႉ ၼႂ်းဢိူင်ႇၶူၵ်ႉၶၢမ် ၸႄႈဝဵင်း သမုတ်ႇသႃၶွၼ်း ၸႄႈတွၼ်ႈသမုတ်ႇသႃၶွၼ်း သေ ၼႂ်းလၢၼ်ႉထီႉ 1 ထူပ်းႁၼ် တၢင်းၵိၼ် ဢၼ်ဢမ်ႇမီးလိၵ်ႈထႆး တင်း တူဝ်ၼပ်ႉၶေႃႈၸီႉၼႄ ဝၼ်းလိူၼ်ပီႊ လႄႈတီႈႁဵတ်းဢွၵ်ႇတၢင်းၵိၼ်(เลขสารบบอาหาร) ႁူမ်ႈတင်းမူတ်း 5,530 ဢၼ်၊ ဢီႈယႃဢၼ်ဢမ်ႇတၢင်ႇသဵၼ်ႈမၢႆပဵၼ်တၢင်းၵၢၼ် 21 မဵဝ်း ႁူမ်ႈ 2,401 ဢၼ်၊ ယႃထိူၼ်ႇယႃၶိူဝ်း ဢၼ်ဢမ်ႇတၢင်ႇသဵၼ်ႈမၢႆပဵၼ်တၢင်းၵၢၼ် လႄႈ ဢမ်ႇမီးလွၵ်းလၢႆးပွင်းဢီႈယႃ 36 မဵဝ်း ႁူမ်ႈ 5,435 ဢၼ်၊ ၶိူင်ႈ ႁဵတ်းႁၢင်ႈၸႃႉပွမ် ဢၼ်ဢမ်ႇလႆႈပွင်ႇလႅင်း၊ ဢၼ်ဢမ်ႇဢမ်ႇမီးလိၵ်ႈထႆး 13 မဵဝ်း ႁူမ်ႈ 810 ဢၼ်၊ ယႃႈႁႄႉယုင်း တင်း ၼမ်ႉယႃႈလွႆးၶူဝ်း 5 မဵဝ်း ႁူမ်ႈ 156 ဢၼ် ၼႆယဝ်ႉ။ လၢၼ်ႉထီႉ 2 သမ်ႉမီး တၢင်းၵိၼ်ဢမ်ႇမီးလိၵ်ႈထႆး လႄႈ တူဝ်ၼပ်ႉၶေႃႈၸီႉၼႄ ဝၼ်းလိူၼ်ပီႊလႄႈတီႈႁဵတ်းဢွၵ်ႇတၢင်းၵိၼ် 6 မဵဝ်း ႁူမ်ႈ 1,302 ဢၼ်၊ ယႃဢမ်ႇတၢင်ႇသဵၼ်ႈမၢႆပဵၼ်တၢင်းၵၢၼ် 2 မဵဝ်း ႁူမ်ႈ 130 ဢၼ်၊ ယႃထိူၼ်ႇယႃၶိူဝ်း ဢမ်ႇတၢင်ႇသဵၼ်ႈမၢႆပဵၼ်တၢင်းၵၢၼ် လႄႈ ဢမ်ႇမီးလွၵ်းလၢႆးပွင်းဢီႈယႃ 2 မဵဝ်း ႁူမ်ႈ 386 ဢၼ်၊ ၶိူင်ႈႁဵတ်းႁၢင်ႈ ဢမ်ႇမီးလိၵ်ႈထႆး 2 မဵဝ်း ႁူမ်ႈ 29 ဢၼ်၊ ယႃႈႁႄႉယုင်း 1 မဵဝ်း 70 ဢၼ် ဝႃႈၼႆ။ ၸွမ်းၼင်ႇမၢႆမီႈမိူင်းထႆးမီးၼၼ်ႉသေ ၽၢႆႇတၢင်းၸဝ်ႈၶွင်လၢၼ်ႉ မီးတၢင်းၽိတ်း မိူၼ်ၼင်ႇ − 1. ၶၢႆဢီႈယႃ လူၺ်ႈဢမ်ႇလႆႈႁပ်ႉဢၶႂၢင်ႉ မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 5 ပီႊ ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 10,000 ဝၢတ်ႇ ႁိုဝ် ၺႃးတၢမ်ႇတင်းသွင်မဵဝ်း လႄႈ ၶၢႆယႃ ဢၼ်ဢမ်ႇလႆႈတၢင်ႇသဵၼ်ႈမၢႆ လွၵ်းလၢႆးပွင်းဢီႈယႃ မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 3 ပီႊ ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 5,000 ဝၢတ်ႇ ႁိုဝ် ၺႃးတၢမ်ႇတင်းသွင်မဵဝ်း၊ 2. တၢင်းၵိၼ် ဢၼ်မီးတူဝ်လိၵ်ႈဢမ်ႇထုၵ်ႇမႅၼ်ႈ မိူၼ်ၼင်ႇ ဢမ်ႇမီးလိၵ်ႈထႆး ဢမ်ႇမီးတူဝ်ၼပ်ႉ ၶေႃႈၸီႉၼႄဝၼ်းလိူၼ်ပီႊတီႈႁဵတ်းဢွၵ်ႇတၢင်းၵိၼ် မီးတၢင်းၽိတ်း ၺႃးတၢမ်ႇ မႂ်ငိုၼ်းဢမ်ႇပူၼ်ႉ 30,000 ဝၢတ်ႇ၊ 3. မီးၶူဝ်းၶွင်ဢၼ်မီးၽေးမဵဝ်းထီႉ 2 ဢၼ်ဢမ်ႇလႆႈႁပ်ႉဢၶႂၢင်ႉ ဢမ်ႇၼၼ် ဢမ်ႇလႆႈတၢင်ႇသဵၼ်ႈမၢႆပဵၼ်တၢင်ၵၢၼ် ယူႇၼႂ်းမိုဝ်း မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 3 ပီႊ ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 300,000 ဝၢတ်ႇ ႁိုဝ် ၺႃးတၢမ်ႇတင်းသွင်မဵဝ်း လႄႈ ၶၢႆၶူဝ်းမဵဝ်းမီးၽေး ဢၼ်ၼႄတူဝ်လိၵ်ႈဢမ်ႇထုၵ်ႇမႅၼ်ႈ မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 6 လိူၼ် ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 50,000 ဝၢတ်ႇ ႁိုဝ် ၺႃးတၢမ်ႇတင်းသွင်မဵဝ်း။ 4.ၶၢႆၶိူင်ႈႁဵတ်းႁၢင်ႈၸႃႉပွမ် မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 6 လိူၼ် ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 50,000 ဝၢတ်ႇ ႁိုဝ် ၺႃးတၢမ်ႇတင်းသွင်မဵဝ်း လႄႈ ၶၢႆၶိူင်ႈႁဵတ်းႁၢင်ႈ ဢၼ်ဢမ်ႇမီးလိၵ်ႈထႆး မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 3 လိူၼ် ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 30,000 ဝၢတ်ႇ ႁိုဝ် ၺႃးတၢမ်ႇတင်းသွင်မဵဝ်း 5. ၶၢႆယႃထိူၼ်ႇယႃၶိူဝ်း ဢၼ်ဢမ်ႇလႆႈႁပ်ႉဢၶႂၢင်ႉၼၼ်ႉ မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 3 ပီႊ ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 300,000 ဝၢတ်ႇ ႁိုဝ် ၺႃးတင်းသွင်မဵဝ်းသေ ၶၢႆယႃထိူၼ်ႇယႃၶိူဝ်း ဢၼ်ဢမ်ႇတၢင်ႇသဵၼ်ႈမၢႆလွၵ်းလၢႆးပွင်းဢီႈယႃၼၼ်ႉသမ်ႉ မီးတၢင်းၽိတ်း တူၵ်းၶွၵ်ႈဢမ်ႇပူၼ်ႉ 1 ပီႊ ဢမ်ႇၼၼ် ၺႃးတၢမ်ႇမႂ်ငိုၼ်းဢမ်ႇပူၼ်ႉ 100,000 ဝၢတ်ႇ ႁိုဝ် ၺႃးတင်းသွင်မဵဝ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈမီးပုၼ်ႈၽွၼ်းထႆးၶဝ် တေၵူတ်ႇထတ်း လၢၼ်ႉၶၢႆၶူဝ်း ၶွင် မဵဝ်းဢၼ်ၵဵဝ်ႇၵပ်းပၢႆးယူႇလီ ၼင်ႇၼႅၼ်ႈၼႃ လႄႈ တေဢဝ်တၢင်းၽိတ်း ၸွမ်းၼင်ႇမၢႆမီႈၸိုင်ႈမိူင်းမီးဝႆႉ ၵွပ်ႈၼၼ် ယွၼ်းႁႂ်ႈၸဝ်ႈလၢၼ်ႉတၢင်းၶၢႆ ထတ်းတူၺ်းၵုၼ်ႇၵႃႉဢၼ်တေဢဝ်မႃးၶၢႆၼႂ်းလၢၼ်ႉၸဝ်ႈၵဝ်ႇၼၼ်ႉ ႁႂ်ႈတႅတ်ႈတေႃးလီလီၵွၼ်ႇ ၸင်ႇဢဝ်မႃးၶၢႆ ၶူဝ်းၶၢႆၸိူဝ်းၼၼ်ႉ လူဝ်ႇလႆႈမီးလိၵ်ႈထႆး လႆႈယွၼ်းဢၶႂၢင်ႉႁဵတ်းဢွၵ်ႇ/ဢဝ်ၶဝ်ႈမိူင်းမႃးထုၵ်ႇမႅၼ်ႈမၢႆမီႈ လႄႈ တေလႆႈမီးပႃး တူဝ်ၼပ်ႉ ဢေႃးယေႃး(อย.) (ၶိူင်ႈမၢႆၶႂၢင်ႉတီႈ ၽၢႆႇၶဝ်ႈၼမ်ႉတၢင်းၵိၼ် လႄႈ ဢီႈယႃ မိူင်းထႆး) ဝႃႈၼႆ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-10-09T13:00:59 | https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%9c%e1%80%bd%e1%81%b5%e1%80%ba%e1%82%87%e1%80%84%e1%80%ad%e1%80%b0%e1%80%90%e1%80%ba%e1%82%88-%e1%80%90%e1%80%b1/ | ဢိတ်ႇသရေး လွၵ်ႇငိူတ်ႈ တေၵႂၢတ်ႇလၢင်ႉလေႇပႃႇၼွၼ်ႇ မိူၼ်ၵႃႇၸႃႇ | မိူဝ်ႈၼႂ်းဝၼ်းထီႉ 8 October 2024 (လိူၼ်သိပ်းဢဵတ်းမႂ်ႇ 6 ၶမ်ႈ ပီႊတႆး 2118 ၼီႈ) ယူႇတီႈ ပႅၼ်ႇၵျမိၼ်ႇ ၼေႇတၼ်ႇယႃႇႁူႇ(Benjamin Netanyahu) ၸွမ်ၽွင်းလူင် ဢိတ်ႇသရေး လႆႈပၼ်ၾၢင်ႉဝႃႈ မိူင်းလေႇပႃႇၼွၼ်ႇ တေၸၢင်ႈထုၵ်ႇပိုတ်းယိုဝ်း မိူၼ်ပိုၼ်ႉတီႈၵႃႇၸႃႇသေ လၢတ်ႈဝႃႈ “ၸူဝ်ႈလေႇပႃႇၼွၼ်ႇ ပႆႇလုပင်းယဵၼ်းပဵၼ် လုမ်ငရၢႆးၼႂ်းပၢင်တိုၵ်း မိူၼ်ၵႃႇၸႃႇၵႂႃႇၼၼ်ႉ သူတိုၵ်ႉမီးတိုဝ်ႉတၢင်း ၵႅတ်ႇၶႄ ႁႄႉၵင်ႈ လေႇပႃႇၼွၼ်ႇယူႇ ဝႃႈၼႆ။ တႃႇသေၵိုတ်းယိုတ်းပၢင်တိုၵ်းလႆႈၼၼ်ႉၵေႃႈ ၵူၼ်းမိူင်းလေႇပႃႇၼွၼ်ႇ ထုၵ်ႇလီ ပူတ်းပွႆႇၸိုင်ႈမိူင်း ဢွၵ်ႇယၢၼ်ပႅတ်ႈၸုမ်းသိုၵ်း Hezbollah ၼႆ ၼေႇတၼ်ႇယႃႇႁူႇ သိုပ်ႇလၢတ်ႈထႅင်ႈၼင်ႇၼႆ။ ၼေႇတၼ်ႇယႃႇႁူႇ ပၼ်ၾၢင်ႉၼင်ႇၼႆပဵၼ်ၽွင်းယၢမ်းဢၼ် တပ်ႉသိုၵ်း ဢိတ်ႇသရေး ၽိူမ်ႉႁႅင်းသိုၵ်းၶဝ်ႈၵႂႃႇၼႂ်းမိူင်းလေႇပႃႇၼွၼ်ႇထႅင်ႈသေ တုၵ်းယွၼ်းႁႂ်ႈ ၵူၼ်းမိူင်း ၶၢႆႉဢွၵ်ႇပၢႆႈၸွမ်းၽင်ႇပၢင်ႇလၢႆႇ ယွၼ်ႉဢိတ်ႇသရေး တေတူင်ႉၼိုင် ၶဝ်ႈတၢင်းပၢင်ႇလၢႆႇ ထႅင်ႈ ၼႆယဝ်ႉ။ ၸုမ်းသိုၵ်းႁႃးမၢတ်ႉသ် လႄႈ ၸုမ်းသိုၵ်း Hezbollah ပိုၼ်ၽၢဝ်ႇဢမ်ႇယွမ်းတေႃႇ ဢိတ်ႇသရေးသေ ၼႂ်းဝၼ်းထီႉ 8 October 2024 ၼၼ်ႉ ယူႇတီႈၵႅမ်ႁူဝ်ပဝ်ႈ ၸုမ်းသိုၵ်း Hezbollah လႆႈလၢတ်ႈဝႃႈ ၸုမ်းသိုၵ်း Hezbollah တေႁဵတ်းႁႂ်ႈၵူၼ်းမိူင်း ဢိတ်ႇသရေး ဢၼ်ပၢႆႈၽေးဢွၵ်ႇၼႂ်းမိူင်းဢိတ်ႇသရေးပွတ်းႁွင်ႇၼၼ်ႉ ဢမ်ႇၸၢင်ႈ ပွၵ်ႈၶိုၼ်းႁိူၼ်း ဝႃႈၼႆ။ မိူဝ်ႈဝၼ်းထီႉ 23 September 2024 ၼၼ်ႉ ဢိတ်ႇသရေး လႆႈပိုတ်းယိုဝ်းသႂ်ႇ ၸုမ်းသိုၵ်း Hezbollah ၼႂ်းမိူင်းလေႇပႃႇၼွၼ်ႇပွတ်းၸၢၼ်း တင်း ပွတ်းဝၼ်းဢွၵ်ႇ သေ တႄႇဢဝ်ဝၼ်းၼၼ်ႉမႃး ႁဵတ်းႁႂ်ႈမီးၵူၼ်းၼႂ်းမိူင်းလေႇပႃႇၼွၼ်ႇလူႉသဵင်ႈတၢႆ ၵႂႃႇယဝ်ႉ 1,150 ၵေႃႉ လႄႈ မီးၵူၼ်းပၢႆႈၽေးယူႇ 1 လၢၼ်ႉပၢႆ ဝႃႈၼႆ။ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇၼႂ်းမိူင်းဢိတ်ႇသရေး မိူဝ်ႈၼႂ်း ဝၼ်းထီႉ 7 October 2023 ၼၼ်ႉ မီးၵူၼ်းလူႉသဵင်ႈတၢႆမွၵ်ႈ 1,200 ၵေႃႉ လႄႈ ထုၵ်ႇ ၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇ 251 ၵေႃႉ၊ ၼႂ်းၼႆႉတႃႇ 97 ၵေႃႉ တိုၵ်ႉမီးယူႇၼႂ်း ၵႃႇၸႃႇ ၵူၺ်းၵႃႈ ၽၢႆႇဢိတ်ႇသရေး ယုမ်ႇယမ်ဝႃႈ ၼႂ်းၼၼ်ႉလူႉသဵင်ႈတၢႆၵႂႃႇ ယဝ်ႉ 34 ၵေႃႉ လႄႈ ႁဵတ်းႁႂ်ႈဢိတ်ႇသရေး လႆႈပိုတ်းယိုဝ်းတုမ်ႉတွပ်ႇၵႂႃႇၼႂ်းၵႃႇၸႃႇ ၶိုၼ်းသေ မီးၵူၼ်းမိူင်းပႃႇလႅတ်ႉသတၢႆး လႄႈ ၵူၼ်းသိုၵ်းႁႃးမၢတ်ႉသ် လူႉသဵင်ႈတၢႆ ၵႂႃႇယဝ်ႉတီႈဢေႇသုတ်း 41,965 ၵေႃႉသေ ႁိူၼ်းယေးၵေႃႈလူႉၵွႆးမူတ်း ၵူၼ်းမိူင်း ၼႂ်းၵႃႇၸႃႇၸမ်တင်းမူတ်း 2.4 လၢၼ်ႉၵေႃႉ လႆႈႁၢမ်းတီႈယူႇတၼ်းသဝ်းယဝ်ႉ ပွၵ်ႈ 1 ဝႃႈၼႆ။ ဝၢႆးသေၼၼ်ႉမႃး ၽၢႆႇတၢင်းဢိတ်ႇသရေး လႆႈပိုတ်းယိုဝ်းၸုမ်းယိပ်းၵွင်ႈၵၢင်ႇ ၸိူဝ်းဢၼ်လႆႈႁပ်ႉလွင်ႈၵမ်ႉၸွႆႈတီႈဢီႇရၢၼ်ႇ ၸဵမ်ဢဝ် ၼႂ်းမိူင်းလေႇပႃႇၼွၼ်ႇ၊ မိူင်းယေႇမႅၼ်ႇ လႄႈ မိူင်းသီးရီးယိူဝ်း ၼႆယဝ်ႉ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-10-09T12:22:26 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-21/ | သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵူၼ်းမိူင်း တၢႆ 16 ၵေႃႉ | မိူဝ်ႈဝၼ်းထီႉ 7 October 2024 (လိူၼ်သိပ်းဢဵတ်းမႂ်ႇ 5 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်းမွၵ်ႈ 23:00 မူင်း ၸုမ်းသိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈတၢၼ်းလွႆႇ ၸႄႈဝဵင်းတွင်ႇၵူၵ်ႉ မိူင်းရၶႅင်ႇ 2 လုၵ်ႈသေ မီးၵူၼ်းမိူင်းလႆႈတၢႆၵႂႃႇ 16 ၵေႃႉ ဝႃႈၼႆ။ ၵူၼ်းမိူင်းလၢတ်ႈတီႈသိုဝ်ႇၶၢဝ်ႇၼႂ်းပိုၼ်ႉတီႈဝႃႈ တီႈဝၢၼ်ႈတၢၼ်းလွႆႇၼႆႉ မီးၵူၼ်းမိူင်း ယူႇသၢင်ႈၵိၼ်သဝ်းဝႆႉလႄႈ လွင်ႈသိုၵ်းမၢၼ်ႈပွႆႇမၢၵ်ႇၼႆႉၵေႃႈ တိူဝ်ႉၸပ်းၵူၼ်းမိူင်းၵူၺ်း ဢၼ်လႆႈလူႉတၢႆၵႂႃႇတေမီး 16 ၵေႃႉ ပႃးၸဵမ်လုၵ်ႈဢွၼ်ႇၵူၼ်းလူင်ယဝ်ႉ ယွၼ်ႉၸၢၵ်ႇမၢၵ်ႇႁႅင်းၼႃႇလႄႈ မၢင်ၵေႃႉတူဝ်ၶိင်းၶဝ်ပုတ်းၶၢတ်ႇၵႂႃႇၼိုင်ႈတီႈၼိုင်ႈတၢင်း၊ ဢၼ်မၢတ်ႇၸဵပ်းသမ်ႉမီး 10 ပၢႆ လႄႈ ႁိူၼ်းၵူၼ်းမိူင်းၵေႃႈလူႉၵွႆၵႂႃႇတင်းၼမ်၊ ယွၼ်ႉသင်လႄႈသိုၵ်းမၢၼ်ႈပွႆႇမၢၵ်ႇသႂ်ႇၵူၼ်းဝၢၼ်ႈၼႆတႄႉ ဢမ်ႇလႆႈႁူႉၸွမ်း ဝႃႈၼႆ။ ၸွမ်းၼင်ႇ ၸုမ်းလူလွမ်ၸွႆႈထႅမ်ၵူၼ်းတူၵ်းၶွၵ်ႈၵၢၼ်မိူင်း (Assistance Association for Political Prisoners – AAPP) ၵႅပ်းႁွမ်ဝႆႉၼၼ်ႉ တႄႇဢဝ်ဝၼ်းထီႉ 1 February 2021 တေႃႇထိုင်ဝၼ်းထီႉ 8 October 2024 ၶၢဝ်းတင်း 3 ပီႊပၢႆၼႆႉ ၵူၼ်းမိူင်းၼႂ်းမိူင်းႁူမ်ႈတုမ် ၸိူဝ်းဢမ်ႇမီးတၢင်းၽိတ်းသင်ၼၼ်ႉ ထုၵ်ႇသိုၵ်းမၢၼ်ႈ ၶႃႈႁႅမ်တၢႆ မီးထိုင် 5,780 ၵေႃႉ လႄႈ ၵူၼ်းဢၼ်ထုၵ်ႇတီႉၺွပ်းမီးထိုင် 21,025 ၵေႃႉ ၼႆယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ'] |
2024-10-09T10:24:35 | https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-41/ | ၽူႈမီးၼမ်ႉၸႂ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ | မိူဝ်ႈဝႃး ဝၼ်းထီႉ 8 October 2024 (လိူၼ်သိပ်းဢဵတ်းမႂ်ႇ 6 ၶမ်ႈ ပီႊတႆး 2118 ၼီႈ) ၸင်ႇမီးတင်း ၽူႈမီးၼမ်ႉၸႂ် ၽူႈမီးၼမ်ႉၸႂ် นายบรรพต จินดาพันธ์ လႄႈ ၸုမ်းၸိူဝ်း လႆႈၸွႆႈထႅမ်တီႈ ၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ ၶဝ်ႈသွႆးဢေႃႇတေႃႇ 210 တိူၵ်ႈ လႄႈ ပႃဢႅပ်ႇ 100 တိူၵ်ႈ ယူႇယဝ်ႉ။ မိူဝ်ႈၼႂ်းဝၼ်းထီႉ 5 October 2024 ၼၼ်ႉၵေႃႈ ၽူႈမီးၼမ်ႉၸႂ် ၸွႆႈထႅမ်ၶူဝ်းၶွင် မိူၼ်ၼင်ႇ သပျႃႇၵွၼ်ႈသီ 120 ၽႅၵ်ႉ၊ ယႃသီၶဵဝ်ႈ 100 လွတ်ႇ၊ မႆႉထူၶဵဝ်ႈ 100 ဢၼ်၊ သပျႃႇၽွင် 100 ထူင်၊ ၼမ်ႉမၼ်းၵိၼ် 23 တိူၵ်ႈ၊ ၵိူဝ် 30 မတ်ႉ၊ လူတ်းတီး 30 ထူင်၊ ၶဝ်ႈသွႆးဢေႃႇတေႃႇ 38 တိူၵ်ႈ၊ ပႃဢႅပ်ႇ 30 ၽႅၵ်ႉ ၼႆယဝ်ႉ။ ၶူဝ်းၶွင်ဢၼ်ၸဝ်ႈတႃႇၼၸွႆႈထႅမ်မႃးၼၼ်ႉ ယူႇတီႈၽူႈမီးပုၼ်ႈၽွၼ်း RCSS/SSA လႆႈႁပ်ႉဢဝ်ဝႆႉသေ တေသိုပ်ႇသူင်ႇပၼ်တီႈ ၵူၼ်းမိူင်းၸိူဝ်းလႆႈထူပ်းၽေးၼမ်ႉထူမ်ႈၵႂႃႇ ယူႇယဝ်ႉ။ ဢမ်ႇဝႃႈပီႈၼွင်ႉၸိူဝ်းယူႇ ၼႂ်းမိူင်း ၼွၵ်ႈမိူင်း ၼင်ႇၵၢင်ၸႂ်ၶႂ်ႈၸွႆႈၶႂ်ႈထႅမ် တီႈၵူၼ်းၸိူဝ်းလႆႈထူပ်းတၢင်းယၢပ်ႇၽိုတ်ႇ ထူပ်းၽေးၼမ်ႉထူမ်ႈယူႇၼၼ်ႉ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၼႆၵေႃႈ လႆႈမီးမႃး ၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ ၼႆသေ ႁႂ်ႈၵူႈၵေႃႉပေႃးၸၢင်ႈၸွႆႈထႅမ်လႆႈၼႆၼၼ်ႉ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-08T14:52:40 | https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%80%9c%e1%82%86/ | ၵေႃႉသိုၵ်းၵေႃႉႁၢၼ် RCSS/SSA လႆႈဢွၼ်ၵၼ်ၸွႆႈ တေႃႉတၢင်ႇသၢႆး သိူဝ်ႇပၼ်သဵၼ်ႈတႃႈသၢႆတၢင်း ဝဵင်းၵႃလိ | မိူဝ်ႈဝၼ်းထီႉ 6 October 2024 ၵေႃႉသိုၵ်းၵေႃႉႁၢၼ် RCSS/SSA လႆႈဢွၼ်ၵၼ်ၸွႆႈ တေႃႉတၢင်ႇသၢႆး သိူဝ်ႇပၼ်သဵၼ်ႈတႃႈသၢႆတၢင်း ၸိူဝ်းဢၼ်လႆႈလူႉၵွႆၵႂႃႇ တီႈၼႂ်းဝဵင်းၵႃလိ ႁႂ်ႈပေႃႈမႄႈၵူၼ်းမိူင်း ပေႃးၸၢင်ႈၵႂႃႇငၢႆႈမႃးလူမ် ၼႆယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-08T14:08:06 | https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9b%e1%82%83%e1%82%87%e1%81%b8%e1%80%9d%e1%80%90%e1%80%ba%e1%82%88-%e1%81%b8%e1%82%82%e1%80%ba%e1%82%89%e1%80%90%e1%80%ad%e1%80%af%e1%80%9d%e1%80%ba/ | ၸုမ်းရႃႇၸဝတ်ႈ ၸႂ်ႉတိုဝ်း Telegram ပဵၼ်ၶိူင်ႈမိုဝ်းႁႃၵိၼ်ယႃႉၵဝ်း ၼႂ်းဢႃႇသီႇယၼ်ႇ | မိူဝ်ႈၼႂ်းဝၼ်းထီႉ 7 October 2024 (လိူၼ်သိပ်းဢဵတ်းမႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ လုမ်း ၽဵဝ်ႈမူၺ်ႉယႃႈမဝ်းၵမ် လႄႈ ရႃႇၸဝတ်ႈ ၸၢတ်ႈၸိုင်ႈ လုမ်ႈၾႃႉ (UNODC) လၢႆးငၢၼ်းဝႃႈ လွင်ႈၸုမ်းရႃႇၸဝတ်ႈ ဢၼ်ႁဵတ်းသၢင်ႈၽၢၼ်ႇတၢင်း Telegram ၼၼ်ႉ တေႁႅၵ်ႉဢဝ်ၶေႃႈမုၼ်း ႁူဝ်ယွႆႈယႅမ်း Credit Cards, မၢႆလပ်ႉ (Passwords) လႄႈ Browser History ၸႃႉၵႂႃႇၸိူဝ်းၼႆႉ တႃႇဢဝ်ၵႂႃႇသိုဝ်ႉၶၢႆၵၼ် ဝႃႈၼႆ။ ၼွၵ်ႈလိူဝ်သေၼႆႉ ယင်းမီးလွင်ႈသိုဝ်ႉၶၢႆၶိူင်ႈမိုဝ်းတႃႇၵေႃႇၵၢၼ်ႁၢႆႉ တၢင်းသၢႆႇပိူဝ်ႇ (Cyber) မိူၼ်ၼင်ႇ Deepfake software တႃႇဢဝ်ၵႂႃႇသၢင်ႈၶေႃႈမုၼ်းဢၼ်ပႅတ်ႉလႅၼ် ဢိၵ်ႇတင်း Malware တႃႇဢဝ်ၵႂႃႇလၵ်ႉၶေႃႈမုၼ်း ႁူမ်ႈပႃးၵၢၼ်သုၵ်ႈလၢင်ႉသီ ငိုၼ်းလမ် ၽၢၼ်ႇတၢင်းငိုၼ်းၶရိပ်ႇတူဝ်ႇ (Crypto) ဢၼ်ဢမ်ႇမီးဝႂ်ၶႂၢင်ႉ ၼိူဝ် Telegram ၼၼ်ႉ ႁႂ်ႈပဵၼ်ငိုၼ်းၶၢဝ်မႃး ၼႆယဝ်ႉ။ UNODC လႆႈလၢတ်ႈဝႃႈ တီႈၼႂ်းဢေးသျႃးပွတ်းၸဵင်ႇၸၢၼ်းဝၼ်းဢွၵ်ႇ ယဵၼ်းပဵၼ်သုၼ်ၵၢင်လမ်ႇလွင်ႈလူင် တႃႇႁဵတ်းၵၢၼ်ပႅတ်ႉလႅၼ်ၵိၼ်ပိူၼ်ႈၸွတ်ႇတူဝ်ႈတင်းလုမ်ႈၾႃႉသေ မီးၵူၼ်းၸၢဝ်းၶိူဝ်းၶႄႇ ဢဝ်ႁူမ်ႇလူမ်ႈ ပၼ်ၶဝ် လႄႈ ၵူၼ်းႁဵတ်းၵၢၼ်ယူႇၽၢႆႇၼႂ်းမၼ်းသမ်ႉ ပဵၼ်ၵူၼ်းဢၼ် ၺႃးၸုမ်းၵႃႉၶၢႆၵူၼ်းၶဝ်လွၵ်ႇမႃး ၼၼ်ႉယဝ်ႉ။ ၸွမ်းၼင်ႇၶေႃႈမုၼ်း UNODC မီးဝႆႉၼၼ်ႉ ၼႂ်းၵၢၼ်လွၵ်ႇလႅၼ်ၵဝ်းၵိၼ်ၵၼ်ၼႆႉ မီးငိုၼ်းၶဝ်ႈတေႃႇပီႊ 27,400−36,500 လၢၼ်ႉတေႃႇလႃႇ ၼႆယူႇ။ ၸိူင်ႉႁိုဝ်ၵေႃႈလီ ၽွင်းယၢမ်းတိုၵ်ႉလၢႆးငၢၼ်းၶၢဝ်ႇယူႇၼၼ်ႉ သိုဝ်ႇၶၢဝ်ႇ Reuters လႆႈၵပ်းသိုပ်ႇၵႂႃႇၸူးတီႈ Telegram ဝႆႉသေတႃႉ ၵူၺ်းဢမ်ႇလႆႈႁပ်ႉၶေႃႈတွပ်ႇမႃးၶိုၼ်း ဝႃႈၼႆ။ လၢႆးငၢၼ်းၶၢဝ်ႇဢၼ်ၼႆႉ မီးဢွၵ်ႇမႃးဝၢႆးသေ လူင်ပွင်ၸိုင်ႈၾရင်ႇသဵတ်ႇ တိုၵ်ႉယိုၼ်ႈ လိၵ်ႈတိူင်ႇဢမူႉ တေႃႇ Pavel Durov ဢၼ်ပဵၼ်ၽူႈၵေႃႇတင်ႈ Telegram လူၺ်ႈလွင်ႈတၢင်း ပၼ်ႁႂ်ႈမီးလွင်ႈၵေႃႇၵၢၼ်ရႃႇၸဝတ်ႈ ၼိူဝ် Telegram ၼႆယဝ်ႉ။ တႆးလွတ်ႈလႅဝ်း | ['ၼွၵ်ႈမိူင်း'] |
2024-10-11T13:00:42 | https://taifreedom.com/%e1%80%91%e1%80%af%e1%81%b5%e1%80%ba%e1%82%87%e1%80%9c%e1%80%ae%e1%81%be%e1%81%a2%e1%80%84%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-5/ | ထုၵ်ႇလီၾၢင်ႉတၢင်းပဵၼ် 5 မဵဝ်း မိူဝ်ႈထူပ်းၽေးၼမ်ႉထူမ်ႈ | ယၢမ်းလဵဝ်ၼႆႉ ၼမ်ႉထူမ်ႈပဵၼ်ပၼ်ႁႃၼႂ်းလၢႆလၢႆ ပိုၼ်ႉတီႈထပ်းၵၼ်ၼမ် လႄႈ ႁဵတ်းႁႂ်ႈ တုမ်ႉတိူဝ်ႉတေႃႇ တီႈယူႇတၼ်းသဝ်း၊ လွင်ႈၵႂႃႇမႃး၊ ၼႃႈၵၢၼ် လႄႈပၢႆးယူႇလီၵူၼ်း ဢၼ်ယူႇၼႂ်းပိုၼ်ႉတီႈၼမ်ႉထူမ်ႈၼၼ်ႉၼႃႇ။ တၢင်းပဵၼ်ဢၼ်ၵႆႉပဵၼ် ယွၼ်ႉၼမ်ႉထူမ်ႈၼၼ်ႉ ၵမ်ႈပႃႈၼမ်တေပဵၼ်တၢင်းပဵၼ် ၽိဝ်ၼင်။ ၼႂ်းၼမ်ႉထူမ်ႈၼၼ်ႉ မၢင်ပိုၼ်ႉတီႈ တေတေႃႉဢဝ်ပႃး သၢၼ်ၵွင်ႉ၊ သၢၼ်ၶေးမီး လႄႈ တၢင်းပဵၼ်လၢႆလၢႆ မဵဝ်း မႃးၶူၼ်းလေႃးၵၼ်သေ ၶိုၼ်းၽႄႈလၢမ်းၸူးၵူၼ်းႁဝ်း ယူႇယဝ်ႉ။ လိူဝ်သေၼႆႉ ယွၼ်ႉသၽႃႇဝ လႅၵ်ႈလၢႆႈ မႃးယူႇၵူႈဝၼ်းလႄႈ တူဝ်သတ်း၊ မူင်ႈမႅင်း ၶဝ်ၵေႃႈ ဢွၼ်ၵၼ်ၶၢႆႉပၢႆႈ ၵႂႃႇယူႇၼႂ်းပိုၼ်ႉတီႈ ဢၼ်ႁႅင်ႈႁွင်ၸွမ်းၵူၼ်းႁဝ်းၸိူဝ်းၼႆႉသေ ႁဵတ်းႁႂ်ႈတၢင်းပဵၼ်ၽိဝ်ၼင် ၽႄႈလၢမ်းၼမ်ၶိုၼ်ႈမႃး မိူဝ်ႈၽွင်းၼမ်ႉထူမ်ႈ ၼမ်လိူဝ်သေမိူဝ်ႈၼမ်ႉပႆႇထူမ်ႈ ။ မိူဝ်ႈၼမ်ႉထူမ်ႈၼၼ်ႉ ထုၵ်ႇလီၾၢင်ႉ တၢင်းပဵၼ် 5 မဵဝ်းၼႆႉလီလီ ။ တၢင်းပဵၼ်တိတ်းၸပ်းသႃးတီႈၽိဝ်ၼင် လွင်ႈတိတ်းၸပ်းၸိူဝ်ႉမႅင်း တေၸၢင်ႈႁဵတ်းႁႂ်ႈပဵၼ်တၢင်းပဵၼ် ၽိဝ်ၼိူဝ်ႉၼင်ဢွၵ်ႇတုမ်ႇ ၶူမ်း၊ ယဵၼ်း ၵမ်ႈၼမ်တေပဵၼ်တီႈတိၼ် ယွၼ်ႉတိၼ်ႁဝ်း လႆႈတဝ်ၼမ်ႉဝူၺ်ႇၼမ်ႉႁင်ႈၼၼ်ႉယဝ်ႉ။ ဢၼ်ၵႆႉႁၼ်ၵေႃႈ ဢွၵ်ႇတုမ်ႇၸွမ်းၵႄႈၼိဝ်ႉတိၼ်၊ ၼင်တိၼ်လွၵ်ႈလၢၼ်ႉ၊ တိၼ်ၶူမ်း တေလႆႈ ၸႂ်ႉၶၢဝ်းယၢမ်း ယူတ်းယႃတင်းႁိုင်ၸင်ႇႁၢႆၼၼ်ႉယဝ်ႉ။ ၾၢင်ႁၢင်ႈ ၸပ်းတၢင်းပဵၼ်ယွၼ်ႉသႃးတီႈၽိဝ်ၼင်ၼၼ်ႉ မီးတုမ်ႇၽူတ်ႉလႅင် လႄႈ မီးၵဵတ်းသီၶၢဝ်လွၵ်ႈတီႈႁွႆးၸဵပ်း တီႈဢၼ်တိတ်းၸပ်းၸိူဝ်ႉမႅင်း၊ သင်ဝႃႈဢမ်ႇလႆႈယူတ်းယႃၼႆၸိုင် တေပဵၼ် ၽိဝ်ၼင်ၼႃလွၵ်ႈ လႄႈ မီးဢၢႆမဵၼ် ပေႃးဝႃႈ တၢင်းပဵၼ်ႁၢႆႉႁႅင်းလိူဝ်ၼႆႉသေ ယူတ်းယႃယၢပ်ႇတႄႉတႄႉ။ လိူဝ်သေၼႆႉယဝ်ႉ ၵၢၼ်တိတ်းၸပ်းၸိူဝ်ႉမႅင်း တီႈၼိဝ်ႉတိၼ် ၼၼ်ႉ ယင်းၸၢင်ႈႁဵတ်းႁႂ်ႈ ၽိဝ်ၼိူဝ်ႉၼင် တိတ်းၸပ်းၸိူဝ်ႉမႅင်းပႅတ်ႉထီးရီးယႃး(bacteria)လႆႈထႅင်ႈ ယူႇယဝ်ႉ။ 2.တၢင်းပဵၼ်တိၼ်ႁေႃ (Athlete’s Foot) တၢင်းပဵၼ်ဢွၼ်တၢင်းသုတ်း ဢၼ်ပေႃႇပဵၼ်မႃးမိူဝ်ႈၵႆႉၵႆႉ လႆႈယိပ်းတိူဝ်ႉၼမ်ႉဝူၺ်ႇႁင်ႈၼၼ်ႉ ပဵၼ်တၢင်းပဵၼ်တိၼ်ႁေႃ (Athlete’s Foot) လႄႈ ၵမ်ႈၼမ်ယုမ်ႇယမ်ဝႃႈတၢင်းပဵၼ်ၼႆႉ ပဵၼ်မႃးယွၼ်ႉ တိတ်းၸပ်းသႃးတီႈတိၼ်ၼႆသေတႃႉ တီႈတႄႉ ဢမ်ႇၸႂ်ႈၸိူင်ႉၼၼ်ၵူႈၵေႃႉၼင်ႇၵဝ်ႇ၊ ႁႂ်ႈၸိူဝ်ႉသႃး ပေႃးတေႁုၼ်ႈမုၼ်းမီးႁႅင်းႁဵတ်းႁႂ်ႈၽိဝ်ၼင်ပဵၼ်တၢင်းပဵၼ်ၼၼ်ႉ မၼ်းလႆႈၸႂ်ႉၶၢဝ်းယၢမ်းႁိုင်တၢၼ်ႇတၢၼ်ႇယဝ်ႉ။ တၢင်းပဵၼ်တိၼ်ႁေႃၼႆႉ တီႈတႄႉ ပဵၼ်မႃးယွၼ်ႉ ၽိဝ်ၼင်မိုၵ်းယမ်းလႄႈ လႆႈထီႉတိူဝ်ႉသၢၼ်ၶေးမီး သၢၼ်သေပိူင်ပိူင်ၼႂ်းၼမ်ႉယဝ်ႉသေ ၽိဝ်ၼိူဝ်ႉၶူမ်းၵၢႆးလႄႈ ႁဵတ်းႁႂ်ႈပဵၼ်ၽူတ်ႉ ဢွၵ်ႇၸွမ်းၽိဝ်ၼင် ဝၢႆးၼၼ်ႉ ၽိဝ်ၼင်ၸဵပ်းယဵၼ်း၊ ၽိဝ်ၼင်တႅၵ်ႇ၊ ၼင်ၽိဝ်လွၵ်ႈ၊ မီးႁွႆးလႅင်၊ ၶူမ်း၊ သႅပ်ႇသႅပ်ႇမႆႈမႆႈယူႇတႃႇသေႇ။ 3.တိတ်းၸပ်းၸိူင်ႉမႅင်း bacteria လွင်ႈတိတ်းၸပ်းၸိူဝ်ႉမႅင်းပႅတ်ႉထီးရီးယႃး (bacteria) ၼႆႉ တေပဵၼ်ဝၢႆးသေဢွၵ်ႇတုမ်ႇၼမ်ႉပွင်းတီႈတိၼ်ယဝ်ႉ ၸွမ်းၸိူဝ်းဢၼ် ၽိဝ်ၼိူဝ်ႉၼင်လွၵ်ႈၼၼ်ႉပဵၼ်တီႈ bacteria ၼႂ်းၼမ်ႉဝူၺ်ႇႁင်ႈ ၶဝ်ႈၸူးၽိဝ်ၼိူဝ်ႉၼင်လႆႈငၢႆႈ ႁဵတ်းႁႂ်ႈတိတ်းၸပ်းၸိူဝ်ႉမႅင်းလႆႈဝႆး။ လိူဝ်ၼၼ်ႉ ၽိဝ်ၼိူဝ်ႉတီႈႁိမ်းၽႃႇတိၼ်တေမိုၵ်းယမ်း၊ တေႁဵဝ်ႇ၊ တေမီးလုၵ်းလဵၵ်ႉလဵၵ်ႉၸွမ်းၽႃႇတိၼ်သေ တေၸၢင်ႈမီးဢၢႆမဵၼ်ဢမ်ႇၼၼ် ယဵၼ်းပဵၼ်တုမ်ႇၼမ်ႉမီးၼွင်၊ မီးႁူးတုမ်ႇၶူၼ်ၼိူဝ်ႉ ၸဵပ်းယဵၼ်း ထိုင်တီႈၸိူဝ်ႉမႅင်း ပႅတ်ႉထီးရီးယႃး ၶဝ်ႈၵႂႃႇၼႂ်းတူဝ်ၶိင်းႁဝ်းလႆႈငၢႆႈ၊ သင်ဝႃႈ ၸိူဝ်ႉမႅင်းၽႄႈလၢမ်းၶဝ်ႈၵႂႃႇထိုင်ၸၼ်ႉၽိဝ်ၼင် တီႈလိုၵ်ႉမၼ်းၸိုင် တေၸၢင်ႈပဵၼ်မႃးတၢင်းပဵၼ် ဢၼ်ႁွင်ႉဝႃႈ ၸုမ်းယႂ်းၼိူဝ်ႉမၢင်ၸဵပ်းယဵၼ်း (Cellulitis) သေ ၽိဝ်ၼင်တေၵႂ်ႈ၊ လႅင်၊ လိူတ်ႇ၊ ၸဵပ်း လႄႈ ၽႄႈလၢမ်းၵႂႃႇၸူးၽိဝ်ၼင်တၢင်ႇတီႈ ယူႇယဝ်ႉ။ ပေႃးမၼ်းလႆႈၽႄႈၵႂႃႇၸူးၽိဝ်ၼင်ႁိမ်းႁွမ်းယဝ်ႉၼႆ ၵူၼ်းပဵၼ် တေမီးလူမ်းၼၢဝ်သုင်ႁႅင်း လႄႈ ဢွၵ်ႇတုမ်ႇၼမ်ႉလိူင် (တုမ်ႇၼွင်) ၸွမ်းႁိမ်းငၢမ်ႈၶႃမႃးယဝ်ႉ။ သင်ၵူၼ်းပဵၼ်ၵေႃႉၼၼ်ႉ မီးႁႅင်းၶၢမ်ႇတူဝ်ဢေႇ ယွၼ်ႉမီး တၢင်းပဵၼ်ယဵဝ်ႈဝၢၼ်၊ တၢင်းပဵၼ်တပ်း၊ တၢင်းပဵၼ်HIV ၸိုင် လွင်ႈတိတ်းၸပ်းၸိူဝ်ႉမႅင်း တေႁၢႆႉႁႅင်းလိူဝ်ၵူၼ်းတၢင်ႇၵေႃႉ တေၽႄႈလၢမ်းဝႆး လႄႈ ၸၢင်ႈပဵၼ်ၽေးထိုင်သၢႆၸႂ်လႆႈလူးၵွၼ်ႇယဝ်ႉ ။ 4.ပဵၼ်ႁဝ်ႈတီႈၽိဝ်ၼင် ႁဝ်ႈၼိူဝ်တူဝ်ၶိင်းၼႆႉ တေႁၼ်လႆႈလၢႆလၢႆတီႈ မိူၼ်ၼင်ႇ ၼႂ်းႁူၸၼ်ႉၼွၵ်ႈ၊ တိၼ်ႇႁူ၊ ၸွမ်းၼႃႈ၊ ဢိၵ်ႇတင်း ၸွမ်းၵွင်းလင်ပွတ်းတႂ်ႈ၊ တွင်ႇၼွင်ႈ လႄႈ ဢူင်ႈတိၼ်ႁဝ်ႈၸိူဝ်းၼႆႉ တေႁွင်ႉၸိုဝ်ႈမၼ်း ပိူင်ႈၵၼ် ၸွမ်းၼင်ႇတီႈဢၼ်မၼ်းဢွၵ်ႇၼိူဝ်ၽိဝ်ၼင်ပွတ်းတွၼ်ႈလႂ် ၼႆလူးၵွၼ်ႇ။ လႄႈ မိူဝ်ႈပဵၼ်မႃးယဝ်ႉၼၼ်ႉ ၵူၼ်းပဵၼ်တေၶူမ်းၶူမ်းၵၢႆးၵၢႆး ၶူမ်းၶိုၼ်ႇၶူမ်းၶၼ်း ယိုင်ႈယၢႆးယိုင်ႈလီယၢႆး၊ သႅပ်ႇ လႄႈ ၽႄႈလၢမ်းၸူးတၢင်ႇတီႈ ငၢႆႈ။ ဢိၵ်ႇတင်း ပဵၼ်တၢင်းပဵၼ်ဢၼ်ၽႄႈတိတ်းၸပ်းၸူးၵၼ် တင်းတၢင်ႇၵေႃႉ လႆႈငၢႆႈၼႃႇၼႃႇ ၼၼ်ႉယဝ်ႉ။ 5.ပဵၼ်ႁဝ်ႈၸွမ်း ၼဵပ်ႉတိၼ်၊ ၼဵပ်ႉမိုဝ်း မိူဝ်ႈတိတ်းၸပ်းၸိူဝ်ႉမႅင်းမႃးယဝ်ႉ ႁဵတ်းႁႂ်ႈပဵၼ်ႁဝ်ႈတီႈၼဵပ်ႉတိၼ်၊ ၼဵပ်ႉမိုဝ်း၊ ၸွမ်းတူဝ်ၶိင်း ပႃးတင်းတီႈတိၼ်လႄႈမိုဝ်း ။ ၵၢၼ်တိတ်းၸပ်းၸိူဝ်ႉမႅင်းၸိူဝ်းၼႆႉ တေၼႄၾၢင်ႁၢင်ႈဢွၵ်ႇမႃး တီႈၼဵပ်ႉတိၼ်ၼဵပ်ႉမိုဝ်း လၢႆႈသီ၊ ၼဵပ်ႉတေၼႃမႃးလိူဝ်ၵဝ်ႇ သီဢၼ်လႅၵ်ႈလၢႆႈမႃးၼၼ်ႉတေပဵၼ်သီၶၢဝ် ဢမ်ႇၼၼ် သီလိူင် ၽိဝ်ၼဵပ်ႉၸႃး ဢမ်ႇလိူမ်ႈ ႁဵတ်းႁႂ်ႈၼဵပ်ႉၶွပ်ႈလႄႈႁၵ်းငၢႆႈ၊ ပဵၼ်ယွၼ်ႉၸိူဝ်ႉသႃး လုၵ်ႉတီႈပၢႆၼဵပ်ႉသေၶဝ်ႈၵႂႃႇထိုင်ငဝ်ႈၼဵပ်ႉ ၵွပ်ႈၼႆလႄႈ တေလႆႈၼႅတ်ႈယူတ်းယႃ ၵမ်းလဵဝ် ၼင်ႇႁိုဝ်တေဢမ်ႇလူႉသုမ်းၼမ်လိူဝ်သေၼႆႉ ၼႆယဝ်ႉ။ ၶေႃႈၼႄႉၼမ်း ၵၢၼ်လုမ်းလႃးၽိဝ်ၼင် ဝၢႆးသေထူပ်းၽေးၼမ်ႉထူမ်ႈယဝ်ႉၼၼ်ႉ သင်လွတ်ႈလႆႈထုၵ်ႇလီငိူဝ်ႉဝႄႈ ယႃႇတဝ်ၼမ်ႉ ၊ ၵူၺ်းၵႃႈသင်ဝႃႈ ဢမ်ႇလွတ်ႈလႆႈ ၵႃႈလႆႈတဝ်လႆႈလူင်းၼမ်ႉၸိုင် ထုၵ်ႇလီ တိုဝ်းသွၵ်းတိၼ်ဢူတ်ႇ ႁေႉၵင်ႈတိၼ် လႄႈ သင်ဝႃႈၼမ်ႉၶဝ်ႈၵႂႃႇတီႈၼႂ်းသွၵ်းၸိုင် ႁႂ်ႈထွတ်ႇသွၵ်း လႄႈ ၸဵတ်ႉတိၼ်၊ ဝၢႆးသေပႆၼႂ်းၼမ်ႉယဝ်ႉ ထုၵ်ႇလီၼႅတ်ႈဢဝ်ၼမ်ႉမူတ်းသႂ်သုၵ်ႈလၢင်ႉ ယဝ်ႉၸဵတ်ႉႁႂ်ႈႁႅင်ႈ ၵမ်းလဵဝ်ယူႇတႃႇသေႇ၊ ဢၼ်လမ်ႇလွင်ႈၼႆႉၼႂ်းၵႄႈၼိဝ်ႉတိၼ် ယိုင်ႈၶႅၼ်းလူဝ်ႇၸဵတ်ႉ လႄႈႁဵတ်းလွင်ႈမူတ်းသႂ်ၶႅမ်ႉၶႅမ်ႉ ယူႇယဝ်ႉ။ ပိၼ်ႇတႅမ်ႈ – လၢဝ်ၽွင်း တႆးလွတ်ႈလႅဝ်း ဢၢင်ႈဢိင်−Sanook | ['ပိုၼ်ႉႁူႉပၢႆးႁၼ်'] |
2024-10-08T10:24:18 | https://taifreedom.com/rcss-ssa-%e1%81%b6%e1%80%ad%e1%80%af%e1%81%bc%e1%80%ba%e1%82%88%e1%82%81%e1%80%bd%e1%80%90%e1%80%ba%e1%82%88%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba-%e1%80%a2%e1%80%af/ | RCSS ၶိုၼ်ႈႁွတ်ႈပၢင်ၵုမ် ဢုပ်ႇၵုမ်လွင်ႈၵၢၼ်မိူင်း မိူင်းႁူမ်ႈတုမ် တီႈၸိုင်ႈမိူင်းဢိၼ်ႇတူဝ်ႇၼီးသျႃး | ယူႇတီႈ လူင်ပွင်ၸိုင်ႈမိူင်းဢိၼ်တူဝ်ႇၼီးသျႃး လႆႈၽိတ်ႈမွၵ်ႇမႃးတီႈ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS) တႃႇဢုပ်ႇဢူဝ်းၵႄႈၶၢႆပၼ်ႁႃၵၢၼ်မိူင်း မိူင်းႁူမ်ႈတုမ်ၼၼ်ႉသေ မုၵ်ႉၸုမ်း ၸင်ႇလႆႈၶိုၼ်ႈႁွတ်ႈထိုင်ယူႇယဝ်ႉ။ ပၢင်ၵုမ် ဢုပ်ႇဢူဝ်းၵႄႈၶၢႆၵၢၼ်မိူင်း မိူင်းႁူမ်ႈတုမ်ၼႆႉ လႆႈၸတ်းႁဵတ်းၵႂႃႇၼႂ်းဝၼ်းထီႉ 3,4,5 October 2024 ၶၢဝ်းတၢင်း 3 ဝၼ်း တီႈဝဵင်းလူင်ၵျႃႇၵႃႇတႃႇ ၸိုင်ႈမိူင်းဢိၼ်ႇတူဝ်ႇၼီးသျႃးသေ မီးၸုမ်းၸၢဝ်းၶိူဝ်းယိပ်းၵွင်ႈၵၢင်ႇလုၵ်ႉၽိုၼ်ႉ လႄႈ ၸုမ်းၵၢၼ်မိူင်း လၢႆလၢႆၸုမ်း ၶဝ်ႈႁူမ်ႈၸွမ်းယူႇယဝ်ႉ။ တႆးလွတ်ႈလႅဝ်း | ['ၵၢၼ်မိူင်း'] |
2024-10-07T13:36:09 | https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2-14/ | ၵူၼ်းမိူင်းယဵပ်ႇၺႃးမၢၵ်ႇၶႃပုၼ်းၶွၼ်ၼိုင်ႈ | မိူဝ်ႈဝၼ်းထီႉ 3 October 2024 (လိူၼ်သိပ်းဢဵတ်းမႂ်ႇ 1 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈၼၼ်ႉ မီးၵူၼ်းၸၢႆးၵေႃႉၼိုင်ႈ ဢမ်ႇႁူႉၸိုဝ်ႈ ယူႇဝၢၼ်ႈလွႆသၢႆး ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ လႄႈ ၵႂႃႇႁႃ ဝူဝ်း/ၵႂၢႆး တီႈၼွၵ်ႈဝၢၼ်ႈသေ ၵႂႃႇယဵပ်ႇၺႃးမၢၵ်ႇယဵပ်ႇ ဢဝ်ၶႃပုတ်းၵႂႃႇၶွၼ်ၼိုင်ႈ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵူၼ်းၸၢႆးၵေႃႉယဵပ်ႇၺႃးမၢၵ်ႇၼၼ်ႉ မီးဢႃႇယု 25 ပီႊ ယဵပ်ႇၺႃးမၢၵ်ႇ လႄႈ ၶႃၽၢႆႇၶႂႃပုတ်းၶၢတ်ႇၵႂႃႇ၊ လိူဝ်ၼၼ်ႉ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ၸွမ်းၶႃၽၢႆႇသၢႆႉ၊ ၸွမ်းမိုဝ်း၊ ၸွမ်းတူဝ်ၶိင်းမၼ်းၸၢႆး ႁၢဝ်ႈႁႅင်းမိူၼ်ၵၼ်သေ ၵူၼ်းဝၢၼ်ႈဢွၼ်ၵၼ် ဢဝ်တူဝ်မၼ်ၸၢႆးသူင်ႇယူတ်းယႃတူဝ်ဝႆႉ တီႈႁူင်းယႃဝဵင်းၵူတ်ႉၶၢႆယဝ်ႉ၊ ဢွင်ႈတီႈဢၼ်ၵူၼ်းမိူင်းၵႂႃႇယဵပ်ႇၺႃးမၢၵ်ႇၼၼ်ႉ မိူဝ်ႈဢွၼ်တၢင်းပဵၼ်ဢွင်ႈတီႈ တပ်ႉၶိူင်ႈလူင် (ဢမတ) သိုၵ်းမၢၼ်ႈ ပၵ်းသဝ်းဝႆႉ ဝႃႈၼႆ။ တီႈဝဵင်းၵူတ်ႉၶၢႆၼႆႉ ၸုမ်းသိုၵ်း TNLA ၶဝ်ႈတိုၵ်းသိုၵ်းမၢၼ်ႈ လႄႈ မိူဝ်ႈလဵဝ်တၢင်းၽၢႆႇၸုမ်းသိုၵ်း TNLA ၵုမ်းၵမ်ၸႄႈဝဵင်းဝႆႉယူႇယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'ၵၢၼ်သိုၵ်း'] |
2024-10-07T13:35:32 | https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8%e1%80%95%e1%80%ad%e1%80%84%e1%80%ba/ | ၵူၼ်းႁဵတ်းၵၢၼ်ပၢႆးပိင်ႇၺႃႇ တႂ်ႈသိုၵ်းမၢၼ်ႈ လူင်းၵဵပ်းသဵၼ်ႈမၢႆမုင်ႉႁေႃႁိူၼ်းၵူၼ်းမိူင်း | မိူဝ်ႈၼႆႉဝၼ်းထီႉ 07 October 2024 (လိူၼ်သိပ်းဢဵတ်းမႂ်ႇ 5 ၶမ်ႈ ပီႊတႆး 2118 ၼီႈ) ၽူႈႁၢပ်ႇၵၢၼ်ပၢႆးပိင်ႇၺႃႇ တႂ်ႈၶွင်ႇသီႇသိုၵ်းမၢၼ်ႈယိုတ်းမိူင်း (အစိုးရပညာရေးကျောင်းမှ ကျောင်းဆရာမ) တီႈၵဵင်းတုင် လူင်းၵဵပ်းသဵၼ်မၢႆမုင်ႉႁေႃႁိူၼ်းလႄႈ သဵၼ်ႈမၢႆႁူဝ်ၵူၼ်း တီႈဝၢၼ်ႈငႅၼ်း ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၵူၼ်းမိူင်းပိုၼ်ႉတီႈ လၢတ်ႈၼႄတီႈသိုဝ်ႇၶၢဝ်ႇတႆးလွတ်ႈလႅဝ်းဝႃႈ “မိူဝ်ႈၼႆႉ ၶၢဝ်းယၢမ်း 10:30 မူင်း သြႃႇမမၢၼ်ႈၶဝ် လႄႈၽူႈမီးပုၼ်ႈၽွၼ်းတႂ်ႈသိုၵ်းမၢၼ်ႈ လူင်းမႃးၵဵပ်းသဵၼ်ႈမၢႆႁူဝ်ၵူၼ်းဢေႃႈ ၶဝ်ႈလၢတ်ႈဝႃႈ ၽၢႆႇၽူႈမီးပုၼ်ႈၽွၼ်းၶဝ် ပွင်ႇလၢတ်ႈဝႆႉတီႈ ပူႇၵႄႇဝၢၼ်ႈ မိူဝ်ႈဝႃးယဝ်ႉၼႆဢေႃႈ ၶၢဝ်းၼႆႉသမ်ႉ ၵူၼ်းဝၢၼ်ႈဢမ်ႇသူႈယူႇႁိူၼ်းၶႃႈ ၵုမ်ႇလူဝ်ႇၼႅတ်ႈပၢတ်ႇၶဝ်ႈၵဵပ်းၶဝ်ႈၼၼ်ႉၶႃႈၼႃႇ ဢၼ်ပဵၼ်သြႃႇမမၢၼ်ႈၶဝ် မႃးထၢမ်ဝႃႈ ပူႇၵႄႇၶဝ်ဢမ်ႇလၢတ်ႈၵူၼ်းဝၢၼ်ႈဝႆႉႁႃႉၼႆဢေႃႈ ပိူၼ်ႈၵေႃႈတွပ်ႇၶဝ်ၵႂႃႇဝႃႈ ၵႂႃႇႁဵတ်းၵၢၼ်ၵၼ်မူတ်းယဝ်ႉၼႆၶႃႈ ၶဝ်တေၵဵပ်းလႆႈလၢႆႁိူၼ်းတႄႉၵေႃႈ ဢမ်ႇႁူႉၸွမ်း” လၢတ်ႈၼႄၼင်ႇၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 05 October 2024 ၶၢဝ်းယၢမ်း 09:30 မူင်း ၼၼ်ႉၵေႃႈ ၶူးသွၼ်လိၵ်ႈ တီႈႁူင်းႁဵၼ်းမၢၼ်ႈ ဝဵင်းၵဵင်းတုင် ၽႄၵၼ်ႁဵတ်းလၢႆၸုမ်းသေ လူင်းၵဵပ်းသဵၼ်ႈမၢႆႁူဝ်ၵူၼ်း (သန်းခေါင်စာရင်း) ၸွမ်းပွၵ်ႉ ၸွမ်းဝၢၼ်ႈ ဢၼ်ယူႇၸမ်ၼွင်တုင် ၼႂ်းဝဵင်းၵဵင်းတုင်ၼၼ်ႉမိူၼ်ၵၼ် ၼႆယဝ်ႉ၊ ၵူၼ်းမိူင်းဢၼ်ႁူႉႁၼ်ၸွမ်းၵေႃႉၼိုင်ႈလၢတ်ႈဝႃႈ “ဢၼ်ၶဝ်ၵဵပ်းၼႆႉ ၶဝ်တေထၢမ်ပႃး ပိုၼ်းၵႅပ်ႈတူဝ်ႁဝ်း လႄႈလွင်ႈႁဝ်းၵိူဝ်းယမ်သႃႇသၼႃႇဢၼ်လႂ် ယဝ်ႉၵေႃႈၵူၼ်းၼႂ်းၼႃႈႁိူၼ်းႁဝ်း ၸွင်ႇၵႂႃႇႁဵတ်းၵၢၼ်တၢင်ႇမိူင်း ၸဵမ်ၸိူဝ်ၼႆႉဢေႃႈ” လၢတ်ႈၼင်ႇၼႆ။ ၼႂ်းႁူဝ်လိူၼ် October 2024 ၼႆႉ ယူႇတီႈၸုမ်းသိုၵ်းမၢၼ်ႈၶဝ် ပိုၼ်ၽၢဝ်ႇၵႂႃႇဝႃႈ ၶဝ်ၽွတ်ႈဝႆႉႁႅင်းၵူၼ်း 42,000 ၵေႃႉ တႃႇတေလူင်းၵဵပ်းသဵၼ်ႈမၢႆမုင်ႉႁေႃႁိူၼ်းၵူၼ်းမိူင်းၼႆသေ တႄႇႁဵတ်းသၢင်ႈၵႂႃႇ ၼႂ်းဝၼ်းထီႉ 1 October – 15 October 2024 ၊ ၵူၼ်းဢၼ်ၶဝ်တမ်းဝၢင်းဝႆႉ တႃႇၵဵပ်းသဵၼ်ႈမၢႆႁူဝ်ၵူၼ်းပၼ်ၶဝ်ၼၼ်ႉ မိူၼ်ၼင်ႇ ဝဵင်းၼေႇပျီႇတေႃႇ 23 ၵေႃႉ၊ မိူင်းၶၢင် 800 ၵေႃႉ၊ တိူင်းၸႄႈၵႅင်း (27 ၸႄႈဝဵင်း) 1,026 ၵေႃႉ၊ တိူင်းတၼၢဝ်းသီ (တၼိၼ်းတႃႇရီႇ) 1,045 ၵေႃႉ၊ တိူင်းပႃႇၵိူဝ် 4,259 ၵေႃႉ၊ မိူင်းမွၼ်း 1,202 ၵေႃႉ၊ တိူင်းတႃႈၵုင်ႈ 7,077 ၵေႃႉ၊ မိူင်းတႆး 2,909 ၵေႃႉ၊ တိူင်းဢေႇယႃႇဝတီႇ 5,478 ၵေႃႉ ၼႆယူႇယဝ်ႉ၊ မိူၼ်ၼင်ႇတီႈမိူင်းရၶႅင်ႇ၊ မိူင်းယၢင်းလႅင်၊ မိူင်းယၢင်း၊ မိူင်းၶျၢင်း၊ တိူင်းမၵူၺ်း၊ တိူင်းဝဵင်းလိူဝ်ႇ ၸိူဝ်းၼႆႉသမ်ႉ သၢႆမၢႆၵူၼ်းႁဵတ်းၵၢၼ်ပၼ်သိုၵ်းမၢၼ်ႈ တမ်းဝႆႉၵႃႈႁိုဝ်ၼႆၼၼ်ႉတႄႉ ဢမ်ႇလႆႈႁၼ်သိုၵ်းမၢၼ်ႈပိုၼ်ၽၢဝ်ႇပႃးၼႆယဝ်ႉ။ တႆးလွတ်ႈလႅဝ်း | ['ၵၢၼ်မိူင်း'] |
2024-10-07T12:00:28 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5-2/ | သိုၵ်းထႆး တီႉၺွပ်းလႆႈၵူၼ်းၵႃႉယႃႈ လႄႈ ယႃႈမတင်းၼမ် | မိူဝ်ႈၼႂ်းဝၼ်းထီႉ 6 October 2024 (လိူၼ်သိပ်းဢဵတ်းမႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် ဢွၼ်ၵၼ်ဢွၵ်ႇသပ်းၸႅင်ႈၶၢဝ်ႇ ၵဵဝ်ႇလူၺ်ႈလွင်ႈတီႉၺွပ်းလႆႈယႃႈမတင်းမူတ်း 1,600,000 မဵတ်ႉ ႁူမ်ႈပႃးၵူၼ်းတေႃႉ သူင်ႇ 2 ၵေႃႉ ၼႆယဝ်ႉ။ လွင်ႈၼႆႉၵေႃႈ လႆႈမီးမႃးဝၢႆးသေ မိူဝ်ႈၼႂ်းဝၼ်းထီႉ 5 October 2024 ၼၼ်ႉ ၽၢႆႇတၢင်း ၸဝ်ႈၼႃႈတီႈသိုၵ်းထႆးၶဝ် တီႉၺွပ်းလႆႈယႃႈမ တီႈၼႂ်းပိုၼ်ႉတီႈဝၢၼ်ႈထႃႉၶဝ်ႈပိူၵ်ႇ ဢိူင်ႇထႃႉၶဝ်ႈပိူၵ်ႇ ၸႄႈဝဵင်းမႄႈၸၼ်း ၸႄႈတွၼ်ႈၵဵင်းႁၢႆး 600,000 မဵတ်ႉ လႄႈ ၵူၼ်းတေႃႉသူင်ႇ 2 ၵေႃႉ ဝႃႈၼႆ။ ဝၢႆးသေၸဝ်ႈၼႃႈတီႈထႆးၶဝ် လႆႈၸႅတ်ႈထၢမ်သေ ၶိုၼ်းႁူႉဝႃႈ ၶႃသွင်ၵေႃႉ လႆႈတေႃႉ ယႃႈၵႂႃႇသိူင်ႇဝႆႉ ၼႂ်းပိုၼ်ႉတီႈ ၸႄႈဝဵင်းဝဵင်းသျဵင်းရုင်ႉ (ၵဵင်းႁုင်ႉ) ထႅင်ႈ 1,000,000 မဵတ်ႉ တႃႇပႂ်ႉႁႂ်ႈ ၵူၼ်းၵႂႃႇႁပ်ႉသေ သိုပ်ႇသူင်ႇၵႂႃႇတီႈၼႂ်းၸႄႈဝဵင်းၽူးသျၢင်း ၸႄႈတွၼ်ႈၽယဝ်း လႄႈ ၽၢႆႇတၢင်းၽူႈမီးပုၼ်ႈၽွၼ်းၶဝ် ၸင်ႇၶိုၼ်းၵႂႃႇၵူတ်ႇထတ်းတီႉၺွပ်းသေ ႁူမ်ႈယႃႈမ ဢၼ်တီႉၺွပ်းလႆႈတင်းမူတ်း 1,600,000 မဵတ်ႉ ၼႆယဝ်ႉ။ တႆးလွတ်ႈလႅဝ်း | ['ယႃႈမဝ်းၵမ်'] |
2024-10-07T10:31:13 | https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%81%b8%e1%80%bd-3/ | ၵေႃႉသိုၵ်းၵေႃႉႁၢၼ် RCSS/SSA ၸွႆႈမႄးၼမ်ႉႁွင်ႈ | မိူဝ်ႈဝၼ်းထီႉ 5 October 2024 ၵေႃႉသိုၵ်းၵေႃႉႁၢၼ် RCSS/SSA ႁူမ်ႈဢဵၼ်ႁူမ်ႈႁႅင်းၵၼ်သေ ၸွႆႈမႄးၼမ်ႉႁွင်ႈ ဢၼ်လႆႈထုၵ်ႇၼမ်ႉၼွင်းလူၵ်ႈၵိၼ်တၢင်းၵႂႃႇ မိူဝ်ႈၽွင်းၾူၼ်တူၵ်း ၼမ်ႉထူမ်ႈႁၢဝ်ႈႁႅင်း တီႈဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း။ ဝၢႆးသေၼမ်ႉထူမ်ႈႁၢဝ်ႈႁႅင်း ၼႂ်းလိူၼ် September 2024 မႃးၼၼ်ႉ ယူႇတီႈၵေႃႉသိုၵ်းၵေႃႉႁၢၼ်ၵေႃႈ လႆႈဢွၼ်ၵၼ်တူင်ႉၼိုင် ႁဵတ်းလိူမ်ႈလႆႇ ၸွမ်းဝတ်ႉၵျွင်း၊ ႁူင်းႁဵၼ်း၊ ႁူင်းယႃ၊ ႁိူၼ်းယေး၊ သဵၼ်ႈတႃႈသၢႆတၢင်း ၸိူဝ်းၼႆႉမႃးယူႇတႃႇသေႇလႄႈ တေႃႇထိုင်ယၢမ်းလဵဝ်ၵေႃႈ ယင်းတိုၵ်ႉသိုပ်ႇႁဵတ်းၵႂႃႇထႅင်ႈ ယူႇယဝ်ႉ။ ၸွမ်းၼင်ႇ လၵ်းၼမ်းပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၶေႃႉထီႉ (4) ဢၼ်မီးဝႆႉဝႃႈ ပူၵ်းပွင်ၽဝၵူၼ်းမိူင်း ၼႆၼၼ်ႉ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတူင်ႉၼိုင်သိုပ်ႇႁဵတ်းသၢင်ႈၵႂႃႇ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-05T10:53:46 | https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b8%e1%80%b0%e1%81%bc%e1%80%ba-%e1%80%95%e1%82%83%e1%80%b8%e1%81%b5%e1%80%bd%e1%80%84%e1%80%ba%e1%82%88%e1%81%b6%e1%80%9d%e1%80%ba%e1%82%88%e1%81%b8/ | ၸုမ်းၸူၼ် ပႃးၵွင်ႈၶဝ်ႈၸူၼ်ႁိူၼ်းၵူၼ်းမိူင်း ၼႂ်းဝဵင်းလၢႆးၶႃႈ လႆႈၵႂႃႇငိုၼ်းသႅၼ်ပွင်း 2 ႁဵင်ပၢႆ | မိူဝ်ႈၼႂ်းဝၼ်းထီႉ 03 October 2024 (လိူၼ်သိပ်းဢဵတ်းမႂ်ႇ 2 ၶမ်ႈ ပီႊတႆး 2118 ၼီႈ) ၶၢဝ်းယၢမ်းမွၵ်ႈ 16:00 မူင်းပၢႆ မီးၸုမ်းၵူၼ်းၸူၼ် ဢဵၼ်ႁႅင်းၵူၼ်း 5 ၵေႃႉ ပႃးၵွင်ႈၵၢင်ႇၶဝ်ႈၸူၼ် ၼႂ်းႁိူၼ်း လုင်းမွင်ႇလႃႉ + ပႃႈၶႅၵ်ႇ တီႈပွၵ်ႉ 3 ဝဵင်းလၢႆးၶႃႈသေ လႆႈၵႂႃႇၶမ်းတင်းၼမ်လႄႈ ၾူၼ်း 2 ၶိူင်ႈ တင်းမူတ်းတေတူၵ်းမႅၼ်ႈ သၢင်ႉငိုၼ်းမၢၼ်ႈ သႅၼ်ပွင်းမၼ်း 2,000 ပၢႆ ၼႆယဝ်ႉ။ ၵူၼ်းမိူင်းပိုၼ်ႉတီႈလၢတ်ႈၼႄဝႃႈ “ၸႂ်ႈယဝ်ႉၶႃႈ ၸူၼ်ၼႆႉၶဝ်ၶီႇၵႃးမႃး တေမီး 5 ၵေႃႉဢေႃႈ မိူဝ်ႈၶဝ်မႃးၸူၼ်ၼၼ်ႉ တႃႇ 2 ၵေႃႉ ၶိုၼ်ႈမိူဝ်းၼိူဝ်ႁိူၼ်းသေ မိူဝ်းဢဝ်ၵွင်ႈငႃၸဝ်ႈႁိူၼ်းသေ တဵၵ်းယွၼ်းသေႃးတီႈၸဝ်ႈႁိူၼ်းၼႆဢေႃႈ ထႅင်ႈ 3 ၵေႃႉ ဢၼ်ယူႇတီႈတႂ်ႈသမ်ႉ တႃႇၵေႃႉၼိုင်ႈ သွၵ်ႈၸွမ်းၼႂ်းလၢၼ်ႉ၊ ထႅင်ႈၵေႃႉၼိုင်ႈသမ်ႉ သွၵ်ႈတဝ်ႈၸွမ်းၼႂ်းႁွင်ႈထၢပ်ႈတႂ်ႈၶႃႈ လိူဝ်သေၼၼ်ႉတေပႂ်ႉၼႂ်းၵႃးဝႆႉ 1 ၵေႃႉၶႃႈဢေႃႈ ႁိူၼ်းဢၼ်ထုၵ်ႇၸူၼ်ၼၼ်ႉ ၶဝ်တေပိုတ်ႇၶၢႆဝႆႉ ၶူဝ်းၶွင်ဢၼ်ၵဵဝ်ႇၵပ်းၸွမ်း သူၼ်ႁႆႈၼႃး မိူၼ်ၼင်ႇ ၸိူဝ်ႉၽၼ်းၵူႈမဵဝ်း လႄႈၽုၼ်ႇ (မေႇဢေႃးၸႃႇ) ၸိူဝ်းၼႆႉဢေႃႈ လႆႈႁူႉဝႃႈၶဝ်သုမ်းၵႂႃႇ ၶမ်း 10 ၵျၢပ်ႈ၊ တူဝ်ငိုၼ်း 1,200 သႅၼ်၊ ၾူၼ်း လုၼ်ႈ iphone 2 ၶိူင်ႈ တင်းမူတ်းမႅၼ်ႈငိုၼ်းသႅၼ်ပွင်း 2 ႁဵင်ပၢႆၼႆဢေႃႈ” လၢတ်ႈၼႄၼင်ႇၼႆ။ ၼႂ်းၸႄႈဝဵင်းလၢႆးၶႃႈၼႆႉ လိူဝ်သေၵႆႉမီးလွင်ႈလၵ်ႉၵၼ်ၸူၼ်ၵၼ်ယဝ်ႉ ယၢမ်းလဵဝ်မီးပႃး ၸုမ်းဢၼ်ႁဵတ်းၵၢၼ်လႅၼ်ငိုၼ်းပိူၼ်ႈတၢင်းဢွၼ်ႇလၢႆး (ၵျႃးၽႅၼ်ႉ) ၸိူဝ်းၼႆႉပႃးလႄႈ ၵူၼ်းမိူင်းၼႂ်းပိုၼ်ႉတီႈမႆႈၸႂ် ယွၼ်ႉဢမ်ႇမီးလွင်ႈႁူမ်ႇလူမ်ႈ ၼႆယဝ်ႉ။ တႆးလွတ်ႈလႅဝ်း | ['လွင်ႈၽေး', 'ၵူႈလွင်ႈလွင်ႈ'] |
2024-10-04T13:51:12 | https://taifreedom.com/%e1%81%b8%e1%80%9d%e1%80%ba%e1%82%88%e1%82%81%e1%82%86%e1%82%88%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%80%9c%e1%80%bd%e1%80%84/ | ၸဝ်ႈႁႆႈၸဝ်ႈၼႃးထူပ်းလွင်ႈယၢပ်ႇၽိုတ်ႇယွၼ်ႉၼမ်ႉထူမ်ႈ | တႄႇဢဝ်ဝၼ်းထီႉ 2 October 2024 ( လိူၼ်သိပ်းလပ်း ပီႊတႆး 2118 ၼီႈ ) ယွၼ်ႉၾူၼ်တူၵ်းႁႅင်းထႅင်ႈ တီႈဝဵင်းၵဵင်းတုင် ႁဵတ်းႁႂ်ႈၸဝ်ႈႁႆႈၸဝ်ႈၼႃးၶဝ် ဢၼ်တၼ်းလႆႈပၢတ်ႇၶဝ်ႈဝႆႉသေ ပႆႇတၼ်းဢဝ်ၼၼ်ႉ လႆႈထူပ်းၽေးၼမ်ႉထူမ်ႈလႄႈ မီးလွင်ႈလူႉသုမ်း ဝႆႉတင်းၼမ် ယူႇယဝ်ႉ ။ ၸွမ်းပိုၼ်ႉတီႈတႅမ်ႇၸိူဝ်းၼႆႉၵေႃႈ ၼမ်ႉလူၵ်ႈထူမ်ႈႁၢဝ်ႈႁႅင်းလႄႈ ႁဵတ်းႁႂ်ႈသဵၼ်ႈတၢင်းလူႉၵွႆ ၊ ၶူဝ်ၵွႆ တင်းၼမ်သေ မီးလွင်ႈယၢပ်ႇၽိုတ်ႇ ၵၢၼ်ၵႂႃႇမႃးၸိူဝ်းၼႆႉ ယူႇယဝ်ႉ။ တႆးလွတ်ႈလႅဝ်း | ['လွင်ႈၽေး'] |
2024-10-04T15:00:14 | https://taifreedom.com/rcss-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%bd%e1%80%b1%e1%80%b8-4/ | RCSS/SSA ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ တီႈမိူင်းပၼ်ႇ၊ လၢင်းၶိူဝ်း | မိူဝ်ႈဝၼ်းထီႉ 3 October 2024 (လိူၼ်သိပ်းဢဵတ်းမႂ်ႇ 1 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်း RCSS/SSA တၢင်တူဝ် မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈဢဝ်တင်းၶူဝ်းၶွင်ၸမ်ပဵၼ် ၸွႆႈထႅမ်ပၼ်တီႈပေႃႈမႄႈၵူၼ်းမိူင်း ဢၼ်လႆႈႁပ်ႉၽွၼ်းတုမ်ႉယွၼ်ႈယွၼ်ႉၽေးၼမ်ႉထူမ်ႈ ၼႆယူႇယဝ်ႉ။ လႆႈၸွႆႈထႅမ်ပၼ်တီႈၵူၼ်းမိူင်း ဢၼ်မီးယူႇၼႂ်းၸႄႈဝဵင်းမိူင်းပၼ်ႇ လင်ႁိူၼ်းၵူၼ်းတီႈၼႂ်း ပွၵ်ႉဝၢၼ်ႈမႂ်ႇ 200 လင်၊ ဢိူင်ႇႁူဝ်ၽၢႆလူင် 130 လင်၊ ဢိူင်ႇၼမ်ႉတိုင်း 16 လင်၊ ဢိူင်ႇၼႃးလေႃး 10 လင်၊ ဢိူင်ႇသၢဝ်းဝႃး 13 လင် လႄႈ တီႈၼႂ်းၸႄႈဝဵင်းလၢင်းၶိူဝ်းၵေႃႈ မီးယူႇတီႈ ဢိူင်ႇပုင်းထုၼ်လႄႈ ဢိူင်ႇဝၢၼ်ႈတႃႈ 320 လင်ယူႇယဝ်ႉ။ ၼႂ်းမိူင်းတႆးပွတ်းၸၢၼ်းလႄႈပွတ်းဢွၵ်ႇ လႆႈႁပ်ႉၽွၼ်းတုမ်ႉယွၼ်ႈတင်းၼမ် ယွၼ်ႉၽေးသၽႃႇဝ ၼမ်ႉထူမ်ႈႁၢဝ်ႈႁႅင်းသေ တေႃႇထိုင်ယၢမ်းလဵဝ်ၵေႃႈ ယင်းတိုၵ်ႉလူဝ်ႇတၢင်းၸွႆႈထႅမ်ယူႇလႄႈ ၼင်ႇႁိုဝ် ပေႃႈမႄႈပီႈၼွင်ႉ ၼႂ်းမိူင်းၼွၵ်ႈမိူင်း ႁႂ်ႈပေႃးၸၢင်ႈၸွႆႈထႅမ်လႆႈၼၼ်ႉ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၸင်ႇလႆႈမီးမႃး ၵေႃၵမ်ၵၢၼ်ၸွႆႈထႅမ်ၵူၼ်းထူပ်းၽေးၼမ်ႉထူမ်ႈၼႆ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-04T13:01:37 | https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8%e1%81%b8%e1%80%ad%e1%80%b0%e1%80%84%e1%80%ba%e1%82%89%e1%82%81%e1%80%ad%e1%80%af%e1%80%9d%e1%80%ba%e1%80%9c/ | လွင်ႈတၢင်းၸိူင်ႉႁိုဝ်လႄႈလၢတ်ႈဝႃႈတူဝ်ၸဝ်ႈၵဝ်ႇၶၢတ်ႇထၢတ်ႈလဵၵ်း | ထၢတ်ႈလဵၵ်း မၢင်မဵဝ်းဢၼ်ၵူၼ်းႁဝ်းလူဝ်ႇ လႄႈ တီႈတူဝ်ၵူၼ်းႁဝ်း လူဝ်ႇၸႂ်ႉၵၢၼ်မၼ်းၼၼ်ႉ တေမီးယူႇ လၢႆလၢႆမဵဝ်း၊ သင်ဝႃႈတူဝ်ၵူၼ်းႁဝ်းၶၢတ်ႇထၢတ်ႈလဵၵ်း သေဢၼ်ဢၼ်ၼႆၸိုင် တေႁဵတ်းႁႂ်ႈ ႁႅင်းၶၢမ်ႇတူဝ်ႁဝ်းဢေႇ၊ တူဝ်ၶိင်းၵူၼ်းႁဝ်းၼႆႉ တေလူဝ်ႇထၢတ်ႈလဵၵ်းဢမ်ႇမိူၼ်ၵၼ်၊ ၵမ်ႈၼမ်ၵူၼ်းႁဝ်းၼႆႉ တေ လူဝ်ႇထၢတ်ႈလဵၵ်းမွၵ်ႈ 97% ၼႆႉသေ ႁဝ်းတေလႆႈႁပ်ႉထၢတ်ႈၸိူဝ်းၼႆႉ တီႈတၢင်းၵိၼ် ဢၼ်မီးဢႁႃႇရ တဵမ်ထူၼ်ႈ မိူၼ်ၼင်ႇ ယႃၵမ်ႉထႅမ်ထၢတ်ႈလဵၵ်း၊ ၽၵ်းယိူဝ်ႈၼၢင်းၶဵဝ်၊ ၶဝ်ႈ တႄႇၸဵမ်တၢင်းၵိၼ်ၵူႈမဵဝ်းမဵဝ်း သင်ဝႃႈ တူဝ်ၶိင်းႁဝ်း ၶၢတ်ႇထၢတ်ႈလဵၵ်းပေႃးၼႆၸိုင် တေၸၢင်ႈပဵၼ်တၢင်းပဵၼ်လၢႆလၢႆလွင်ႈ မိူၼ်ၼင်ႇ လုပ်ႇၶွပ်ႈ၊ ႁိူဝ်ႉဢူၼ်ႈ၊ ႁႅင်းၶၢမ်ႇတူဝ်လူတ်းႁႅင်း ၸပ်းတၢင်းပဵၼ်ငၢႆႈ ၸိူဝ်းၼႆႉယဝ်ႉ။ သင်ဝႃႈတူဝ်ၶိင်းၵူၼ်းႁဝ်းၶၢတ်ႇထၢတ်ႈလဵၵ်း 5 မဵဝ်းၼႆႉ ၼႆၸိုင် တေၸၢင်ႈပဵၼ်မႃး တၢင်းပဵၼ်ၸိူင်ႉႁိုဝ်ၽွင်ႈ ထၢတ်ႈ Calcium ထၢတ်ႈ ၵလႄႇသီႇယမ်ႇ Calcium ၼႆႉလမ်ႇလွင်ႈတႃႇလုပ်ႇ လႄႈ ၶဵဝ်ႈ ႁႂ်ႈပေႃးၵႅၼ်ႇၶႅင် လိူဝ်သေၼၼ်ႉ Calcium ယင်းႁဵတ်း ၵၢၼ်ပၼ် လွတ်ႇလိူတ်ႈ ၊ ၵၢမ်ႈၼိူဝ်ႉ၊ သဵၼ်ႈဢႃႇယူင်ႇ၊ ႁေႃႇမူၼ်း ၸိူဝ်းၼႆႉပႃး။ တၢင်းၵိၼ်ဢၼ်တေမီးထၢတ်ႈ Calcium ၼၼ်ႉ တေပဵၼ်မိူၼ်ၼင်ႇ ၽၵ်းၵၢတ်ႇမွၵ်ႇ၊ ၽၵ်းၶၼ၊ ၼူမ်း၊ ယူဝ်းၵိူတ်ႇ ၊ ပႃဢွၼ်ႇ ဢၼ်ၵိၼ်လႆႈပႃးၵၢင်ႈ၊ ထူဝ်ႇၵူႈမဵဝ်း၊ ၽၵ်းၵၢတ်ႇၶဵဝ်၊ ၽၵ်းၵၢတ်ႇလုင်း လိူဝ်သေၼႆႉ တေမီးတၢင်းၵိၼ်ဢၼ်ၵူၼ်းႁဝ်းႁဵတ်းဢဝ် မိူၼ်ၼင်ႇ ၼမ်ႉထူဝ်ႇ၊ Cereal ၶဝ်ႈမုၼ်းဢၼ် ၵိၼ်လေႃးတင်းၼူမ်း၊ ၼမ်ႉမၢၵ်ႇမႆႉ ၼႆယဝ်ႉ။ ၽၢင်ႁၢင်ႈသင်ဝႃႈႁဝ်းၶၢတ်ႇထၢတ်ႈ Calcium ၽၢင်ႁၢင်ႈတၢင်းပဵၼ်တေဢမ်ႇဢွၵ်ႇႁႅင်း ယွၼ်ႉဝႃႈတူဝ်ၵူၼ်းႁဝ်းတေမီးထၢတ်ႈ ႁႄႉၵင်ႈဝႆႉထႃႈဢွၼ်တၢင်း မိူဝ်ႈတေၶၢတ်ႇထၢတ်ႈCalcium ၼၼ်ႉၼႆယူႇ ဢၼ်တေတုမ်ႉတိူဝ်ႉဢွၼ်တၢင်းသုတ်း တေပဵၼ်တီႈလုပ်ႇႁဝ်း တေႁဵတ်းႁႂ်ႈလုပ်ႇၶွပ်ႈသေ လုပ်ႇတေႁၵ်းငၢႆႈ ၵမ်ႈပႃႈၼမ်တေပဵၼ်တီႈၵူၼ်းထဝ်ႈၶဝ်ယဝ်ႉ။ သင်ဝႃႈၶၢတ်ႇထၢတ်ႈ Calcium ၼမ်ႁႅင်းၼႆၸိုင် တေမီးၽၢင်ႁၢင်ႈမိူၼ်ၼင်ႇ- ၵၢမ်ႈၼိူဝ်ႉတေၵႆႉဢွၵ်ႇၵဵဝ်ႇ-ၵၢမ်ႈၼိူဝ်ႉႁဝ်းတေၵႅၼ်ႇမႃးယဝ်ႉၵေႃႈ တေၸဵပ်းႁႅင်း လႄႈၵႆႉၵႆႉပေႃႇပဵၼ်တီႈ ၶႅၼ်၊ ၶႃလူင်၊ မၢၵ်ႇၵၢဝ်ႈ။ ၼိူဝ်ႉၼႃ – တေႁဵတ်းႁႂ်ႈတူဝ်ၶိင်းႁဝ်းမၢင်တီႈ ဢမ်ႇႁူႉၼိူဝ်ႉ မိူၼ်ၼင်ႇတီႈ ပၢႆၼိဝ်ႉမိုဝ်း၊ ပၢႆၼိဝ်ႉတိၼ် ဢိၵ်ႇတၢင်းတီႈသီႇသူပ်းတေၼႃမႃး။ ႁိူဝ်ႉဢူၼ်ႈ – တေမီးၽၢင်ႁၢင်ႈ ႁိူဝ်ႉဢူၼ်ႈ၊ ႁိူဝ်ႉမွႆႈ၊ ဢမ်ႇမီးႁႅင်း။ ဢမ်ႇၶႂ်ႈၵိၼ်သင် – ၵိၼ်တၢင်းၵိၼ်လႆႈဢေႇ ဢမ်ႇပေႃးၶႂ်ႈၵိၼ်သင်။ ႁူဝ်ၸႂ်တွတ်ႇဢမ်ႇပုင်ႇမၢၼ်ႇ – ႁူဝ်ၸႂ်တဵၼ်ႈလွႆး ဢမ်ႇၼၼ် ဝႆးပူၼ်ႉတီႈ လႄႈ ႁူဝ်ၸႂ်တဵၼ်ႈဢမ်ႇမၢၼ်ႇ ၵမ်ႉဝႆးၵမ်ႉထိူင်း။ ၽၢင်ႁၢင်ႈၸိူဝ်းၼႆႉ လိူဝ်သေပဵၼ်ယွၼ်ႉၶၢတ်ႇထၢတ်ႈ Calcium ယဝ်ႉ ယင်းပဵၼ်ယွၼ်ႉလွင်ႈတၢင်း တၢင်ႇပိူင် မိူၼ်ၵၼ်လႄႈ ႁႂ်ႈၸၢင်ႈႁူႉတႅတ်ႈတေႃးၼၼ်ႉ သင်ဝႃႈၸဝ်ႈၵဝ်ႇ မီးၾၢင်ႁၢင်ႈ ၼင်ႇလၢတ်ႈမႃး ၽၢႆႇၼိူဝ်ၼၼ်ႉ ႁႂ်ႈၵႂႃႇထူပ်းမေႃယႃ တႃႇႁႂ်ႈယူတ်းယႃလႆႈထုၵ်ႇမႅၼ်ႈ တင်းတၢင်းပဵၼ် ဢိၵ်ႇတင်း သင်ၵူတ်ႇၸႅတ်ႈ ႁူႉဝႃႈ ၶၢတ်ႇထၢတ်ႈဢႁႃႇရတႄႉယူႇၼႆ လူဝ်ႇ ၵိၼ်တၢင်းၵိၼ်ဢၼ်မီးထၢတ်ႈ Calcium ၼမ်ၼမ် ပၼ်ယူႇ။ ထၢတ်ႈလဵၵ်း Iron ထၢတ်ႈလဵၵ်း Iron ၼႆႉ တေၸွႆႈႁႄႉၵင်ႈပၼ် လွင်ႈႁိူဝ်ႉဢူၼ်ႈ ၸွႆႈထႅမ်ပၼ်ႁႅင်းၶၢမ်ႇတူဝ် ၸွႆႈထႅင်ႈႁႅင်း လွင်ႈႁုၼ်ႈမုၼ်းတူဝ်ၶိင်း၊ ၸွႆႈႁႂ်ႈၼွၼ်းလပ်းလီ ဢိၵ်ႇတင်း ၸွႆႈပၼ်တီႈမႄႈမၢၼ်းလႄႈ လုၵ်ႈဢွၼ်ႇၼႂ်းတွင်ႉ ႁႂ်ႈၵႅၼ်ႇၶႅင် ၸိူဝ်းၼႆႉယဝ်ႉ ။ ထၢတ်ႈ Iron ၼႆႉ လမ်ႇလွင်ႈတႃႇ ႁီႇမူဝ်ႇၵရူဝ်ႇပိၼ်း Hemoglobin ပဵၼ် Protein လမ်ႇလွင်ႈ ဢၼ်မီးၼႂ်း မဵတ်ႉလိူတ်ႈလႅင် လႄႈ ၸွႆႈတေႃႉသူင်ႇ Oxygen ၵႂႃႇလဵင်ႉပၼ် Cell တီႈတူဝ်ၶိင်းႁဝ်း လိူဝ်သေၼႆႉ ထၢတ်ႈလဵၵ်း Iron ပဵၼ် Protein ဢၼ်ႁဵတ်းႁႂ်ႈတူဝ်ၶိင်းၵူၼ်း ၵႅၼ်ႇၶႅင်မီးႁႅင်းယူႇယဝ်ႉ။ တၢင်းၵိၼ်ဢၼ်မီးထၢတ်ႈလဵၵ်း Iron ၼမ် တေမီးမိူၼ်ၼင်ႇ ၼိူဝ်ႉသတ်း၊ တူဝ်သတ်းမီးပိၵ်ႇ၊ ပႃ၊ ထူဝ်ႇၵူႈမဵဝ်း။ ၵူၼ်းၵေႃႉဢၼ်ၶၢတ်ႇထၢတ်ႈလဵၵ်းၼၼ်ႉ ႁိုင်မႃး တေပဵၼ်တၢင်းပဵၼ်လိူတ်ႈၸၢင်သေ တေၽိူၵ်ႇလိူင်၊ ၽိဝ်ၼိူဝ်ႉႁႅင်ႈႁႅတ်ႇ၊ ဢူၼ်ႈႁိူဝ်ႉငၢႆႈ၊ တႃလပ်းသိင်ႇ၊ ႁူဝ်မဝ်း၊ ၸႂ်သၼ်ႇ၊ ဢွၵ်ႇႁႅင်းဢိတ်းဢွတ်းၵေႃႈႁိူဝ်ႉႁႅင်း၊ ဢေႇၵတ်း၊ မၢင်ၵေႃႉ တေပဵၼ်သမႃႇထိပွတ်း လႄႈ ၼဵပ်ႉတိၼ်ၼဵပ်ႈမိုဝ်းမၢင် ၶွပ်ႈ၊ ဢမ်ႇပေႃးၶႂ်ႈ ၵိၼ်သင် တေၵႆႉၵႆႉပေႃႇပဵၼ်တီႈလုၵ်ႈဢွၼ်ႇ ၵမ်ႈပႃႈၼမ်လႄႈ တုမ်ႉတိူဝ်ႉတေႃႇၵၢၼ်ႁဵၼ်းၶဝ်တႄႉတႄႉ ယူႇယဝ်ႉ။ ထၢတ်ႈ Magnesium Magnesium ပဵၼ်ထၢတ်ႈဢၼ်လမ်ႇလွင်ႈတူဝ်ၶိင်းၵူၼ်းႁဝ်း ႁဵတ်းၵၢၼ် ၵုမ်းထိင်းထၢတ်ႈၵိူဝ်ဝၢၼ်ၼႂ်းလိူတ်ႈ၊ ၵုမ်းထိင်း ႁႅင်းလိူတ်ႈ၊ လွင်ႈႁဵတ်းၵၢၼ်ၵၢမ်ႈၼိူဝ်ႉ၊ သဵၼ်ႈဢႃႇယူင်ႇ၊ ဢွၵ်းဢေႃ။ ၵၢၼ်ႁဵတ်းဢွၵ်ႇ Protien တီႈတူဝ်ၶိင်းၵူၼ်းႁဝ်းၼႆႉ တေမီးမႅၵ်ႇၵၼီႇသီႇယမ်ႇ(Magnesium) ယူႇတီႈလုပ်ႇ ႁဝ်း 60% လႄႈထႅင်ႈ 40%တေမီးတီႈၼႂ်းၵၢမ်ႈၼိူဝ်ႉႁဝ်းၼႆယူႇ။ တၢင်းၵိၼ်ဢၼ်မီးထၢတ်ႈ Magnesium ၼမ်ၼၼ်ႉ ပဵၼ် ထူဝ်ႇလႅင်၊ ထူဝ်ႇလမ်၊ ထူဝ်ႇလိူင်၊ မၢၵ်ႇၵေႃႇလႄႈ ႁူၺ်ႇမဵတ်ႉၽၵ်းမဵဝ်းဢၼ်ၵိၼ်လႆႈ မိူၼ်ၼင်ႇ မဵတ်ႉမၢၵ်ႇပၵ်ႉ၊ မွၵ်ႇဝၢႆႇဝၼ်း၊ ငႃး၊ ၶဝ်ႈမဝ်ႈ ၸိူဝ်းၼႆႉ လႄႈတၢင်းၽၵ်းဢၼ်မီးဝႂ်သီၶဵဝ် ၽၵ်းၶၼ၊ ၽၵ်းၶူမ်၊ ၽၵ်းၵၢတ်ႇမွၵ်ႇ ၸိူဝ်းၼႆႉယဝ်ႉ။ ၽၢင်ႁၢင်ႈၵူၼ်းၶၢတ်ႇထၢတ်ႈ Magnesium မိူဝ်ႈပႆႇႁၢႆႉႁႅင်း ဢမ်ႇၼၼ် မိူဝ်ႈတႄႇပဵၼ်ၼၼ်ႉ ဢူၼ်ႈ၊ ဢမ်ႇမီးႁႅင်း၊ ဢမ်ႇၶႂ်ႈၵိၼ်တၢင်းၵိၼ်၊ တွင်ႉၶူၼ်ႉ ၶႂ်ႈႁၢၵ်ႈ။ ၵူၺ်းၵႃႈ သင်ဢမ်ႇယူတ်းယႃသေ ၶၢတ်ႇထၢတ်ႈ Magnesium ႁၢႆႉႁႅင်းမႃးၸိုင် တေပဵၼ်ၼိူဝ်ႉၼႃမႃး သႅပ်ႇသႅပ်ႇမႆႈမႆႈၸွမ်းတူဝ်ၶိင်း ၊ ၵႆႉၵႆႉဢွၵ်ႇ ၵဵဝ်ႇ ၊ သျွၵ်ႉ ၊ ႁူဝ်ၸႂ်တွတ်ႇတဵၼ်ႈဢမ်ႇပုင်ႇမၢၼ်ႇ။ ထၢတ်ႈ potassium ၽူဝ်ႇတႅတ်ႉသီႇယမ်ႇ (potassium) ၼႆႉလမ်ႇလွင်ႈ လႄႈႁဵတ်းဢွၵ်ႇပၼ်ထၢတ်ႈၵိူဝ်ၸဵမ်း ၼႂ်းတူဝ်ၶိင်းသေဢမ်ႇၵႃး ယင်းၸွႆႈပႃးထႅင်ႈ လွင်ႈႁူတ်းတူဝ်တီႈၵၢမ်ႈၼိူဝ်ႉ၊ လွင်ႈႁဵတ်းၵၢၼ်တီႈႁူဝ်ၸႂ် လႄႈ လွင်ႈၵွင်ႉသၢၼ်တီႈဢႃႇယူင်ႇ ၸဵမ်ၸိူဝ်းၼႆႉ။ တၢင်းၵိၼ်ဢၼ်လႆႈမႃးထၢတ်ႈ potassium တေမီး မၢၵ်ႇမႆႉလႄႈၽၵ်းၶဵဝ် မိူၼ်ၼင်ႇ ၵူၺ်ႈ၊ မၢၵ်ႇထေႃးပၢတ်ႈ ၊ ဢႃႇလူး၊ ထူဝ်ႇၵူႈမဵဝ်း၊ မၢၵ်ႇမၼ်ႉ၊ ၼမ်ႉသူမ်ႈမၢၵ်ႇၸွၵ်း၊ ၽၵ်းဢၼ်မီးဝႂ်သီၶဵဝ် ၼၼ်ႉယဝ်ႉ။ ငဝ်ႈႁၢၵ်ႈလမ်ႇလွင်ႈဢၼ်ႁဵတ်းႁႂ်ႈၶၢတ်ႇထၢတ်ႈ potassium ၼႆႉ ပဵၼ်ယွၼ်ႉ သုမ်းၼမ်ႉၼႂ်းတူဝ်ၼမ်ပူၼ်ႉၼၼ်ႉယဝ်ႉ။ လွင်ႈတၢင်း ဢၼ်ႁဵတ်းႁႂ်ႈ သုမ်းၼမ်ႉၼႂ်းတူဝ်ၼမ်ၼႃႇၼႆႉ ၵမ်ႈၼမ်တေပဵၼ်ယွၼ်ႉ ဢေႃႉႁၢၵ်ႈႁိုင်၊ တၢင်းပဵၼ်တႂ်၊ ယွၼ်ႉၵိၼ်သမ်းယႃမၢင်မဵဝ်း (ယႃယဵဝ်ႈ)။ ၵူၼ်းၵေႃႉဢၼ် ၶၢတ်ႇထၢတ်ႈ potassium ၼႆႉ ၵႆႉဢွၵ်ႇၵဵဝ်ႇ ၵၢမ်ႈၼိူဝ်ႉဢမ်ႇမီးႁႅင်း ၊ တွင်ႉပိၵ်ႉ ၊ တွင်ႉပုၵ်ႈ ၊ တွင်ႉၸဵပ်းယွၼ်ႉၼႂ်းသႆႈဢမ်ႇႁဵတ်းၵၢၼ် သင်ၶၢတ်ႇထၢတ်ႈ ၽူဝ်ႇတႅတ်ႉသီႇယမ်ႇ ႁၢဝ်ႈႁႅင်းၸိုင် တေႁဵတ်းႁႂ်ႈ ၵၢမ်ႈၼိူဝ်ႉတၢႆၽၢၵ်ႇ ႁူဝ်ၸႂ်တဵၼ်ႈတွတ်ႇၽိတ်းသၽႃႇဝ သေၸၢင်ႈထိုင်သၢႆၸႂ်လႆႈယူႇယဝ်ႉ ။ ထၢတ်ႈ Zinc Zinc မီးၼႃႈတီႈၸွႆႈထတ်းထွင် protein တွၼ်ႈတႃႇ တူဝ်ၶိင်းၵူၼ်းႁဝ်း၊ သၢင်ႈပၼ်ႁႅင်းၶၢမ်ႇတူဝ် ၸွႆႈႁႂ်ႈႁွႆးၸဵပ်းယဵၼ်းၸဵဝ်းႁၢႆလႄႈ ၸွႆႈထတ်းလၢတ်ႈပၼ် DNA ၵူၼ်းႁဝ်းပႃးၼၼ်ႉယဝ်ႉ။ လိူဝ်သေၼႆႉ Zinc ယင်း လမ်ႇလွင်ႈတႃႇမႄႈပႃးတွင်ႉလႄႈ လုၵ်ႈဢွၼ်ႇၼႂ်းတွင်ႉ ၊ လုၵ်ႈဢွၼ်ႇလဵၵ်ႉ လုၵ်ႈဢွၼ်ႇသႅၼ်းႁၢတ်ႈႁၢႆးၶဝ်တႄႉတႄႉ။ တၢင်းၵိၼ်ဢၼ်လႆႈမႃးထၢတ်ႈ Zinc ၼၼ်ႉတေလႆႈမႃးတီႈ တၢင်းၵိၼ်ပၢင်ႇလၢႆႇ မိူၼ်ၼင်ႇ ႁွႆ ၊ ၵၢပ်ႇဢႅင်ႈငႄး၊ ပႃမိုၵ်း၊ ၼိူဝ်ႉဝူဝ်း ၊သတ်းမီးပိၵ်ႇ လႄႈ တီႈ ထူဝ်ႇၵူႈပိူင် ၊ ထူဝ်ႇပိူၵ်ႇၶႅင် ၊ ၶဝ်ႈမဝ်ႈ ၊ ၼူမ်း ၸိူဝ်းၼႆႉ။ သင်ဝႃႈၶၢတ်ႇထၢတ်ႈ Zinc ၼႆၸိုင် တေဢမ်ႇၶႂ်ႈၵိၼ်တၢင်းၵိၼ် ဢမ်ႇႁူႉဢရသႃႇ တၢင်းၵိၼ် လႄႈ သုတ်ႇၼူမ်ဢၢႆသင်ၵေႃႈတေဢမ်ႇလႆႈငိၼ်းသႅဝ် ဢိၵ်ႇတၢင်းႁႅင်းၶၢမ်ႇတူဝ်တူၵ်း လႄႈ လွင်ႈယႂ်ႇမႃႈၵႃႈသုင်ၵေႃႈ တေ ဢမ်ႇတဵမ်ထူၼ်ႈ၊ တုမ်ႉတိူဝ်ႉတေႃႇၵၢၼ်သိုပ်ႇၽႄႈၸိူဝ်ႉၽၼ်း (ၶိူင်ႈဢင်ႇၵႃႇသိုပ်ႇ ၽႄႈၸိူဝ်ႉၾၼ်းဢမ်ႇႁဵတ်းၵၢၼ်လီ) ၊ ၶူၼ်ႁူဝ်ႁူင်ႈငၢႆႈ၊ တွင်ႉၵႂႃႇတွင်ႉဢိဝ်ႈ၊ ႁွႆးၸဵပ်းႁွႆးယဵၼ်းၼၢၼ်းႁၢႆ ။ သင်ဝႃႈမီးၾၢင်ႁၢင်ႈဢၼ်ၼႄဝႃႈ ၶၢတ်ႇထၢတ်ႈၸိူဝ်းဢၼ်လၢတ်ႈမႃးၼႆႉၼႆၸိုင် ထုၵ်ႇလီၵႂႃႇၵူတ်ႇထတ်းတူၺ်းတီႈႁူင်းယႃလႄႈ ၵႂႃႇဢုပ်ႇၵုမ်တူၺ်းမေႃယႃတေလီတီႈသုတ်း ၼၼ်ႉယဝ်ႉ။ ပၢႆၵမ် – မွၼ်းလႅင်း တႆးလွတ်ႈလႅဝ်း ဢၢင်ႈဢိင် – Sanook | ['ပိုၼ်ႉႁူႉလီသူၼ်ၸႂ်'] |
2024-10-04T11:36:43 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-8/ | သိုၵ်းမၢၼ်ႈပွႆႇမၢၵ်ႇသႂ်ႇတီႈဝဵင်းလႃႈသဵဝ်ႈထႅင်ႈ | မိူဝ်ႈၼႆႉဝၼ်းထီႉ 4 October 2024 (လိူၼ်သိပ်းဢဵတ်းမႂ်ႇ 2 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈၼႂ်းပွၵ်ႉ 8 ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸွမ်းၼင်ႇၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ “သိုၵ်းမၢၼ်ႈလႅပ်ႈတေလႆႈၶၢဝ်ႇဝႃႈ ၽူႈဢွၼ်ႁူဝ်ၸုမ်းသိုၵ်းၵူဝ်းၵၢင်ႉ MNDAA ၵႂႃႇပၵ်းသဝ်းဝႆႉတီႈၼႂ်းပွၵ်ႉ 8 ၼႆလႄႈ ထိုင်ယၢမ်းၵၢင်ၼႂ်ၸဝ်ႉမွၵ်ႈ 02:13 မူင်း ႁိူဝ်းမိၼ်သိုၵ်းမၢၼ်ႈ တႄႇၵႂႃႇပွႆႇမၢၵ်ႇသႂ်ႇ ၼိုင်ႈပွၵ်ႈ၊ ၵၢင်ၼႂ် 04:08 မူင်း ၼိုင်ႈပွၵ်ႈ၊ ၵၢင်ၼႂ် 05:15 ၼိုင်ႈပွၵ်ႈ၊ ၵၢင်ၼႂ် 05:20 ၼိုင်ႈပွၵ်ႈ ႁူမ်ႈပဵၼ် 4 ပွၵ်ႈသေ ငိၼ်းဝႃႈမၢၵ်ႇၵႂႃႇတူၵ်းသႂ်ႇ ၵျွင်းၽြႃးၶႄႇ လႄႈ ႁိူၼ်းၵူၼ်းမိူင်း လူႉၵွႆၵႂႃႇတင်းၼမ် လွင်ႈတိူဝ်ႉမၢတ်ႇၸဵပ်းၵူၼ်းမိူင်းတႄႉ ၶႃႈဢမ်ႇပႆႇလႆႈႁူႉ” ဝႃႈၼႆ။ တၢင်းၽၢႆႇၸုမ်းသိုၵ်းၵူဝ်းၵၢင်ႉပိုၼ်ၽၢဝ်ႇဝႆႉဝႃႈ တင်ႈတႄႇလိူၼ် June 2024 – September 2024 ၶၢဝ်းတၢင်း 3 လိူၼ် ၵူၼ်းမိူင်းၸိူဝ်းယူႇသၢင်ႈၵိၼ်သဝ်း တီႈၼႂ်းၼႃႈလိၼ်ၵုမ်းၵမ်ၶွင် MNDAA ၼႆႉ လႆႈတိူဝ်ႉၸပ်းၺႃးမၢၵ်ႇလူင် သိုၵ်းမၢၼ်ႈသေ လႆႈလူႉသဵင်ႈတၢႆၵႂႃႇ 90 ၵေႃႉ ၼႆယူႇယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'ၵၢၼ်သိုၵ်း'] |
2024-10-04T10:45:23 | https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%80%9c%e1%80%b0%e1%80%84/ | ၵေႃႉသိုၵ်းၵေႃႉႁၢၼ် RCSS/SSA လူင်းပိုၼ်ႉတီႈၸွႆႈထႅမ်ၵူၼ်းမိူင်း | မိူဝ်ႈၼႂ်းဝၼ်းထီႉ 1-2 October 2024 ယူႇတီႈၽူႈမီးပုၼ်ႈၽွၼ်း လႄႈ ၵေႃႉသိုၵ်းၵေႃႉႁၢၼ် RCSS/SSA လူင်းပိုၼ်ႉတီႈ ၵူတ်ႇထတ်းတူၺ်းသဵၼ်ႈတၢင်းဢၼ်လႆႈလူႉၵွႆ ဢိၵ်ႇတင်း ႁူပ်ႉထူပ်း ပၼ်ပိုၼ်ႉႁူႉ ၵူၼ်းမိူင်း လႄႈ ၸွႆႈထႅမ် မီႇၵီးၶဝ်ႈၽၵ်း၊ ၶဝ်ႈသၢၼ် တီႈပေႃႈမႄႈၵူၼ်းမိူင်း ၸိူဝ်းမီးတၢင်းယၢပ်ႇၵိၼ်းၸႂ်သေ မီးယူႇ 165 လင်ႁိူၼ်း ဢၼ်မီးယူႇတီႈ ဝဵင်းၵႃလိ ဢိူင်ႇသၢႆမိူင်း 7 ဝၢၼ်ႈ၊ ဢိူင်ႇဝၢၼ်ႈၽၢႆႇ 1 ဝၢၼ်ႈ ၼၼ်ႉယူႇယဝ်ႉ။ လိူဝ်သေၼၼ်ႉ ယင်းလႆႈမီးလွင်ႈပၼ်တၢင်းႁူႉ လႄႈ ၵူတ်ႇၸႅတ်ႈထတ်းပၼ်ပႃး ပၢႆးယူႇလီၵူၼ်းမိူင်း ၸိူဝ်းၼႆႉယဝ်ႉ။ လွင်ႈတၢင်းယၢပ်ႇၽိုတ်ႇပေႃႈမႄႈၵူၼ်းမိူင်းၼၼ်ႉ ယူႇတီႈ ႁူဝ်ပဝ်ႈလူင် ၸွမ်သိုၵ်းလူင် ယွတ်ႈသိုၵ်း ဢိၵ်ႇတင်း မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၵေႃႈ ပဵၼ်ဢၼ်မႆႈၸႂ်တီႈပေႃႈမႄႈၵူၼ်းမိူင်း ဢၼ်လႆႈႁပ်ႉၽွၼ်းတုမ်ႉယွၼ်ႈ ယွၼ်ႉၽေးသၽႃႇဝၼႆႉတႄႉတႄႉလႄႈ ႁႃလၢႆးတၢင်းသိုပ်ႇၸွႆႈထႅမ်ၵူၼ်းမိူင်းၵႂႃႇထႅင်ႈ ယူႇယဝ်ႉ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-03T14:04:23 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-7/ | သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်းတၢႆၵေႃႉၼိုင်ႈ | မိူဝ်ႈဝႃးဝၼ်းထီႉ 2 October 2024 (လိူၼ်သိပ်းလပ်း ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 14:00 မူင်း သိုၵ်းမၢၼ်ႈ ဢဝ်ႁိူဝ်းမိၼ်တိုၵ်း ၵႂႃႇပွႆႇမၢၵ်ႇသႂ်ႇတီႈၼႂ်း ပွၵ်ႉ 1 ပွၵ်ႉ 2 ဝဵင်းၽႃပုၼ်ႇ မိူင်းယၢင်းသေ တိူဝ်ႉၸပ်းၺႃးၵူၼ်းမိူင်းတၢႆၵေႃႉၼိုင်ႈ။ သိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ ၸုမ်းသိုၵ်းမၢၼ်ႈဢဝ်ႁိူဝ်းမိၼ်တိုၵ်း 2 လမ်း ၵႂႃႇပွႆႇမၢၵ်ႇ 10 လုၵ်ႈ ၸွမ်းၼႂ်းပွၵ်ႉ လႄႈ မၢၵ်ႇၵႂႃႇတူၵ်းတႅၵ်ႇသႂ်ႇ ၼၢင်းယိင်းၵေႃႉၼိုင်ႈ ဢၼ်မီးဢႃႇယု 50 ပီႊ ၽွင်းတိုၵ်ႉပိတ်းၽၵ်းၶဵဝ် ၸွမ်းဢွင်ႈတီႈႁိူၼ်းၵဝ်ႇ လႄႈ လႆႈတၢႆထင်တီႈၵႂႃႇၵမ်းလဵဝ်၊ မၼ်းၼၢင်းၼႆႉ မီးဝႆႉလုၵ်ႈလၢင်း 6 ၵေႃႉ ၼႆယဝ်ႉ။ ဝၢႆးသေ သိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းယဝ်ႉ တီႈၼႂ်းမိူင်းယၢင်းၼၼ်ႉၵေႃႈ မီးပၢင်တိုၵ်းႁၢဝ်ႈႁႅင်း ဢမ်ႇထၢတ်ႇဢမ်ႇဝၢႆးလႄႈ ၵူၼ်းမိူင်းၸိူဝ်းဢမ်ႇမီး တၢင်းၽိတ်းသင် လႆႈတၢႆယွၼ်ႉပၢင်တိုၵ်းတင်းၼမ်တင်းလၢႆယူႇယဝ်ႉ။ ၼႂ်းလိူၼ် September 2024 ၼၼ်ႉၵေႃႈ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ လၢႆပွၵ်ႈလၢႆၵမ်းလႄႈ ႁဵတ်းႁႂ်ႈႁိူၼ်းၵူၼ်းမိူင်း/ၵၢတ်ႇ ၸိူဝ်းၼႆႉလူႉၵွႆ သုမ်းယႂ်ႇသုမ်းလူင်သေဢမ်ႇၵႃး ၵူၼ်းမိူင်းၼႂ်းပိုၼ်ႉတီႈၵေႃႈ လႆႈမၢတ်ႇၸဵပ်းတၢႆၵမ်ႈၽွင်ႈယူႇယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း'] |
2024-10-03T10:38:42 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b8%e1%82%82%e1%80%ba%e1%82%89%e1%82%81%e1%82%85%e1%80%84%e1%80%ba%e1%80%b8%e1%81%b5%e1%80%b0/ | သိုၵ်းမၢၼ်ႈၸႂ်ႉႁႅင်းၵူၼ်း 40,000 ပၢႆ လူင်းၵဵပ်းသၢႆမၢႆမုင်ႉႁေႃႁိူၼ်း | မိူဝ်ႈဝႃးဝၼ်းထီႉ 2 October 2024 (လိူၼ်သိပ်းလပ်း ပီႊတႆး 2118 ၼီႈ) ၸုမ်းသိုၵ်းမၢၼ်ႈပိုၼ်ၽၢဝ်ႇၵႂႃႇဝႃႈ လႆႈၸႂ်ႉႁႅင်းၵူၼ်းမွၵ်ႈ 42,000 ၵေႃႉ တွၼ်ႈတႃႇထတ်းသၢႆမၢႆ လႄႈ ၵဵပ်းသၢႆမၢႆမုင်ႉႁေႃႁိူၼ်းၵူၼ်းမိူင်း လွင်ႈၼႆႉလႆႈတႄႇႁဵတ်းသၢင်ႈၵႂႃႇ ၼႂ်းဝၼ်းထီႉ 1 October – 15 October 2024 ၼႆႉယူႇယဝ်ႉ။ ၼႂ်းၵူၼ်း 42,000 ၵေႃႉ ဢၼ်သိုၵ်းမၢၼ်ႈၸတ်းဝႆႉ တွၼ်ႈတႃႇထတ်းသၢႆမၢႆလႄႈၵဵပ်းသၢႆမၢႆမုင်ႉႁေႃႁိူၼ်း ၵူၼ်းမိူင်းၼၼ်ႉ သိုၵ်းမၢၼ်ႈဝႆႉတီႈ ဝဵင်းၼေႇပျီႇတေႃႇ 23 ၵေႃႉ၊ မိူင်းၶၢင် 800 ၵေႃႉ၊ တိူင်းၸႄႈၵႅင်း (27 ၸႄႈဝဵင်း) 1,026 ၵေႃႉ၊ တိူင်းတၼၢဝ်းသီ (တၼိၼ်းတႃႇရီႇ) 1,045 ၵေႃႉ၊ တိူင်းပႃႇၵိူဝ် 4,259 ၵေႃႉ၊ မိူင်းမွၼ်း 1,202 ၵေႃႉ၊ တိူင်းတႃႈၵုင်ႈ 7,077 ၵေႃႉ၊ မိူင်းတႆး 2,909 ၵေႃႉ၊ တိူင်းဢေႇယႃႇဝတီႇ 5,478 ၵေႃႉ ၼႆယူႇယဝ်ႉ၊ ထႅင်ႈလွင်ႈၼိုင်ႈ မိူၼ်ၼင်ႇတီႈမိူင်းရၶႅင်ႇ၊ မိူင်းယၢင်းလႅင်၊ မိူင်းယၢင်း၊ မိူင်းၶျၢင်း၊ တိူင်းမၵူၺ်း၊ တိူင်းဝဵင်းလိူဝ်ႇၸိူဝ်းၼႆႉသမ်ႉ သၢႆမၢႆၵူၼ်းႁဵတ်းၵၢၼ်ပၼ်သိုၵ်းမၢၼ်ႈ တမ်းဝႆႉၵႃႈႁိုဝ်ၼႆၼၼ်ႉတႄႉ သိုၵ်းမၢၼ်ႈဢမ်ႇလႆႈပိုၼ်ၽၢဝ်ႇပႃးၼႆယဝ်ႉ။ လွင်ႈၵဵပ်းသၢႆမၢႆမုင်ႉႁေႃႁိူၼ်းၵူၼ်းမိူင်းၼႆႉ သိုၵ်းမၢၼ်ႈဝၢင်းၽႅၼ်တႃႇၸတ်းႁဵတ်းပၢင်လိူၵ်ႈတင်ႈ ၼႂ်းပီႊ 2025 ၼႆသေ တၢင်းၽၢႆႇ လူင်ပွင်ၸိုင်ႈၽွမ်ႉႁူမ်ႈၸိူဝ်ႉၸၢတ်ႈ NUG လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၵမ်ႈၽွင်ႈ ဢွၼ်ၵၼ်သၢၼ်ၶတ်းဝႆႉသေဢမ်ႇၵႃး ပၼ်ၾၢင်ႉဝႆႉပႃးထႅင်ႈဝႃႈ သင်ၽူႈလႂ်ၶဝ်ႈၵဵဝ်ႇၶွင်ႈၸွမ်း ၼႂ်းၵၢၼ်လူင်းၵဵပ်းသၢႆမၢႆမုင်ႉႁေႃႁိူၼ်းၵူၼ်းမိူင်းၼႆၸိုင် တၵ်းတေထုၵ်ႇၺႃးဢဝ်တၢင်းၽိတ်းယူႇယဝ်ႉ။ မိူဝ်ႈဝၼ်းထီႉ 1 October 2024 ၼၼ်ႉ ၸုမ်းသိုၵ်းမၢၼ်ႈ လႄႈ ၽၢႆႇၵဵဝ်ႇၶွင်ႈႁူမ်ႈၵၼ်လူင်း ၵဵပ်းသၢႆမၢႆမုင်ႉႁေႃႁိူၼ်းၵူၼ်းမိူင်း ၸွမ်းၼႂ်းပွၵ်ႉဝဵင်းႁႃးၶႃး မိူင်းၶျၢင်းသေ ထုၵ်ႇၺႃးၸုမ်းယိပ်းၵွင်ႈၵၢင်ႇ ၶဝ်ႈတိုၵ်း ၼႆယူႇယဝ်ႉ။ တႆးလွတ်ႈလႅဝ်း | ['ၵၢၼ်မိူင်း', 'ၶၢဝ်ႇ'] |
2024-10-03T13:00:22 | https://taifreedom.com/%e1%80%91%e1%80%ad%e1%80%af%e1%80%84%e1%80%ba-%e1%81%bc%e1%80%af%e1%80%99%e1%80%ba%e1%82%87%e1%81%b8%e1%81%a2%e1%82%86%e1%80%b8%e1%80%9a%e1%80%ad%e1%80%84%e1%80%ba%e1%80%b8%e1%80%90%e1%82%86%e1%80%b8/ | ထိုင် ၼုမ်ႇၸၢႆးယိင်းတႆး ၸိူဝ်းပၢႆႈၶိူဝ်းပၢႆႈမိူင်း | ဢိင်ၼိူဝ်လွင်ႈငဝ်းလၢႆးဝၢၼ်ႈမိူင်းႁဝ်း လုၵ်ႉႁွၼ်ႉလိူတ်ႇမႆႈ ယွၼ်ႉၽေးသိုၵ်းသိူဝ်လႄႈ ၽွၼ်းယွၼ်ႈၵၢၼ်မိူင်းၼၼ်ႉ ႁဵတ်းႁႂ်ႈၵူၼ်းမိူင်းႁဝ်း လွမ်ၶီမႆႈၸႂ်ၸွမ်းဢၼႃႇၵၢတ်ႈမိူဝ်းၼႃႈ ၶွင်ၸိုင်ႈတႆးႁဝ်းယူႇ ႁင်းၽႂ်ႁင်းမၼ်းယူႇ၊ ၼၼ်ႉသေဢမ်ႇၵႃး ယူႇတီႈႁဝ်းပဵၼ်သင်ႇၶႃႇ ၵူၼ်းႁဵတ်းၵၢၼ်သႃႇသၼႃႇ ၼုင်ႈလိူင်သၢင်ႇၵၢၼ်းယူႇၼိူဝ်ၵၢၼ်ႇၼိူဝ်ၵျွင်းၵေႃႈ မီးလွင်ႈမႆႈၸႂ်ၸွမ်း ဝၢၼ်ႈမိူင်းႁဝ်းမိူၼ်ၵၼ်ယူႇ ၼၼ်ႉယဝ်ႉ။ မႃးယၵ်ႉဝၢႆႇတူၺ်းၶိုၼ်း ၼႂ်းမိူင်းၸိုင်ႈတႆးႁဝ်းၶႃႈ ဝၼ်းမိူဝ်ႈၼႆႉ ၵွပ်ႈငဝ်းလၢႆးၵၢၼ်မိူင်းဢမ်ႇလီလႄႈ ၵူၼ်းၼုမ်ႇၸၢဝ်းၶိူဝ်းႁဝ်းၶဝ် ဢမ်ႇဝႃႈဢၼ်ယူႇၼွၵ်ႈမိူင်းၼႂ်းမိူင်း ပႃးဢွၼ်ၵၼ် ၶဝ်ႈႁၢပ်ႇၵၢၼ်သိုၵ်း ၼႂ်းၸုမ်းၸိူဝ်ႉၶိူဝ်းၶဝ် ပဵၼ်ယိုတ်ႈပဵၼ်သၢႆ ထၢၼ်ႈပေႃးလီဢၢမ်းဢေႃးယုၵ်ႉယွင်ႈၼမ်ႉၸႂ်ၶဝ်တႄႉယဝ်ႉ၊ ယၢမ်းၼင်ႇၼၼ်ႉ ၼုမ်ႇတႆးႁဝ်းတႄႉပၢႆႈဝၢၼ်ႈပၢႆႈမိူင်း ပၢႆႈၵၢၼ်ၸိူဝ်ႉၵၢၼ်ၶိူဝ်းသေ ဢဝ်တူဝ်လွတ်ႈႁင်းၽႂ်ႁင်းမၼ်းသေ ၵႂႃႇယူႇဝၢၼ်ႈပိူၼ်ႈမိူင်းပိူၼ်ႈ မီးတၢင်းၼမ်ယဝ်ႉ ဢၼ်ႁူႉပွင်ႇၸႂ်ၵၢၼ်ၸိူဝ်ႉၸၢတ်ႈသေ ၶဝ်ႈႁၢပ်ႇၵၢၼ်သိုၵ်းၵၢၼ်မိူင်းၼၼ်ႉ ႁူဝ်ပၢၵ်ႇလႂ် ဢမ်ႇထိုင်လႆႈ 20% ၼႆလႅပ်ႈတေဢမ်ႇၽိတ်း။ တႃႇမိူင်းတႆး လႄႈၵူၼ်းၶိူဝ်းတႆး ပေႃးတေယူႇလွတ်ႈၵႂႃႇလႆႈၶၢဝ်းယၢဝ်းၼၼ်ႉ မၼ်းယူႇတီႈၸိူဝ်းသူပဵၼ်ၵူၼ်းၼုမ်ႇ တေမီးဢဵၼ်မီးႁႅင်း မီးပၺ်ႇၺႃႇပၢႆးဝူၼ်ႉ လႄႈႁတ်းႁၢၼ်မွၵ်ႈၵႃႈႁိုဝ်ၼၼ်ႉယဝ်ႉ၊ မိူဝ်ႈလဵဝ် ပၢင်တိုၵ်းသိုၵ်းသိူဝ် မၢၵ်ႇမိူဝ်တူဝ်ႈမိူင်းလႄႈ တႃႇၵႅတ်ႇၶႄလႆႈပိုၼ်ႉတီႈၽႂ်မၼ်း လႄႈၶိူဝ်းၸဝ်ႈၵဝ်ႇၼၼ်ႉ ၽႂ်ၵေႃႈၵိူဝ်းဝႃႈမၼ်းယူႇတီႈႁႅင်းသိုၵ်းၵူၺ်းယဝ်ႉၼႆသေ ၸူႉဢဵၼ်ႁႅင်းသိုၵ်းႁင်းၽႂ်ႁင်းမၼ်း ဢမ်ႇလိုဝ်ႈဢမ်ႇသဝ်း ၼင်ႇႁၼ်ၵၼ်ယူႇၼႆႉယဝ်ႉ၊ ၶိူဝ်းပိူၼ်ႈၼႆႉ ၼမ်ႉၸႂ်ႁၵ်ႉၶိူဝ်းၶဝ်မၼ်ႈၵႅၼ်ႇၼႃႇ တူဝ်ၵဝ်ႇၵႂႃႇမီးယူႇ ဝၢၼ်ႈလႂ်မိူင်းလႂ်ၵေႃႈ ပေႃးပိုၼ်ၽၢဝ်ႇႁွင်ႉႁႂ်ႈမႃးႁၢပ်ႇၵၢၼ်ၶိုၼ်းၵေႃႈ တိုၼ်းမႃးႁပ်ႉပုၼ်ႈၽွၼ်းၽႂ်မၼ်းယဝ်ႉ။ တူၺ်းလူး တႆးႁဝ်းၼႆႉမီးဝၢၼ်ႈ မီးမိူင်းႁင်းၶေႃ ဢမ်ႇလူဝ်ႇၵႂႃႇတိုၵ်းႁိမ်ဢဝ်တီႈၽႂ် ႁဝ်းၵူၺ်းလူဝ်ႇၶွတ်ႇလိူတ်ႈၽွမ်ႉသဵင်ၵၼ်သေ ၵႅတ်ႇၶႄဝႆႉၵူၺ်း ၸိူဝ်းဢမ်ႇမီးမိူင်းၼႆႉ ၵူၼ်းၼုမ်ႇၸၢဝ်းပိူၼ်ႈၶတ်းၸႂ်ၶဝ်ႈႁၢပ်ႇၵၢၼ်သိုၵ်းသေ ဢၢၼ်းတိုၵ်းဢဝ်ႁႂ်ႈပေႃးမီးမိူင်းတူဝ်ၵဝ်ႇမႃး။ ၵူၼ်းၼုမ်ႇတႆးႁဝ်းၵေႃႈ ၵိၼ်ၶဝ်ႈသုၵ်းမိူၼ်ပိူၼ်ႈၵူၺ်းလႄႈ ယုမ်ႇဝႃႈတၢင်းႁတ်းႁၢၼ်ၼၼ်ႉ တေဢမ်ႇယွမ်းတၢင်ႇၶိူဝ်းၼင်ႇၵဝ်ႇ။ တႃႇထိင်းသိမ်း လႄႈပိုၼ်ၽႄႈသႃႇသၼႃႇပုတ်ႉထၸဝ်ႈၼၼ်ႉ၊ ဝႆႉပဵၼ်ပုၼ်ႈၽွၼ်းႁဝ်း ၸိူဝ်းယူႇၼႂ်းၽႃႈလိူင်ၼႆႉ ၼႆသေတႃႉ တႃႇတေၵႅတ်ႇၶႄဝၢၼ်ႈမိူင်းတိူင်းၵႃး တီႈယူႇတၼ်းသဝ်း ဢၼ်ပူႇမွၼ်ႇၼၢႆးယႃႈႁဝ်းဢဝ်လိူတ်ႈသၢႆၸႂ်သေ ၵႅတ်ႇၶႄမႃးပၼ်ႁဝ်းၼၼ်ႉတႄႉ ပုၼ်ႈၽွၼ်းမီးၼိူဝ်ႁူဝ်သူ ၵူၼ်းၼုမ်ႇၵူၼ်းၵမ်ၵူႈၵေႃႉၵူႈၵူၼ်းၼႆ ယႃႇလူင်လိုမ်းၵၼ် သေၵမ်း။ ၵူၼ်းၼုမ်ႇယိင်းၸၢႆးတႆးႁဝ်းၸိူဝ်း မီးၼမ်ႉၵတ်ႉတၢင်းၶႅၼ်ႇ လူင်ႉလႅၼ်ႇလိၵ်ႈလၢႆး ႁပ်ႉၸုမ်ႈႁပ်ႉၶူးသေ ၵႂႃႇမီးယူႇတၢင်ႇဝၢၼ်ႈတၢင်ႇမိူင်းၼၼ်ႉၵေႃႈမီးတၢင်းၼမ်၊ ဢမ်ႇမီးၸၼ်ႉလိၵ်ႈသေတႃႉ ၵူၼ်းဢၼ်မီးႁႅင်းတူဝ်လႅတ်းဝႆးၽႂ်းၽၢႆၼၼ်ႉၵေႃႈမီးၼမ်ၼႃႇ ယွၼ်ႉၼၼ်ႉတႃႇၶိူဝ်းတႃႇမိူင်းႁဝ်းၼႆႉ တိုၼ်းမုင်ႈမွင်းႁႅင်းတူဝ်းႁႅင်းၸႂ်၊ လႄႈႁႅင်းၺၢၼ်ႇပၢႆးဝူၼ်ႉသူယူႇၼႆၼၼ်ႉ ယႃႇပေလိုမ်း၊ လိူဝ်ၼၼ်ႉသေဢမ်ႇၵႃး ၵမ်းလိုၼ်းသုတ်းၼႆႉ ၸဝ်ႈယွၼ်းဢဝ်ၵုင်ႇမုၼ်ၵူၼ်းၼုမ်ႇႁဝ်း ၸိူဝ်းမီးၸႂ်ႁၵ်ႉၼိူဝ်ဝၢၼ်ႈမိူင်း ဢမ်ႇပၢႆႈဢဝ်တူဝ်လွတ်ႈသေ ၶဝ်ႈႁၢပ်ႇၵၢၼ် ႁပ်ႉႁၢမ်ပုၼ်ႈၽွၼ်းၽႂ်မၼ်းၸိူဝ်းၼၼ်ႉ ၵူႈၵေႃႉၵူႈၵူၼ်းသေ ၶွတ်ႇယွတ်ႈၶေႃႈၵႂၢမ်းဝႆႉ ၼင်ႇၼႆ။ ရႃႇၸိၼ်ႇတ 03/09/2024 ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉ ၶေႃႈၵႂၢမ်း ၽူႈတႅမ်ႈလိၵ်ႈၵေႃႉလဵဝ်ၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇ တႆးလွတ်ႈလႅဝ်း | ['ပွင်ႈၵႂၢမ်း'] |
2024-10-02T13:02:26 | https://taifreedom.com/%e1%81%bc%e1%80%99%e1%80%ba%e1%82%89%e1%80%91%e1%80%b0%e1%80%99%e1%80%ba%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%80%bd%e1%81%b5%e1%80%ba%e1%82%87%e1%80%99%e1%82%86%e1%82%87/ | ၼမ်ႉထူမ်ႈဝဵင်းမွၵ်ႇမႆႇ ပွၵ်ႈၵမ်းသွင် | မိူဝ်ႈၼႆႉ ဝၼ်းထီႉ 2 October 2024( လိူၼ်သိပ်းလပ်း ပီႊတႆး 2118 ၼီႈ ) ယၢမ်း ၵၢင်ၼႂ်ၸဝ်ႉ မွၵ်ႈ 1:00 မူင်းပၢႆပၢႆ ၼၼ်ႉ ၼမ်ႉယုမ်းၵိုင်ႉၵၢင်ႉၶိုၼ်ႈလူၼ်ႉၾင်ႇလႄႈ ထူမ်ႈထိုင်ၸွမ်းဝၢင်းႁိူၼ်း ၊ သဵၼ်ႈတႃႈသၢႆတၢင်း ၊ ႁူင်းႁဵၼ်း ၊ သူၼ်ႁႆႈၼႃး ၵူၼ်းမိူင်းထႅင်ႈ ပွၵ်ႈၵမ်းသွင် ၼႂ်းပီႊၼႆႉ တီႈၼႂ်းဢိူင်ႇၼမ်ႉလွတ်ႇ ဝဵင်းမွၵ်ႇမႆႇ ဝႃႈၼႆ ။ မိူဝ်ႈၼႂ်းဝၼ်းထီႉ 1 October 2024 တီႈဝၢၼ်ႈတူင်ႇလၢဝ်း ဝဵင်းမိူင်းၵိုင်ၼၼ်ႉၵေႃႈ ယွၼ်ႉၾူၼ်တူၵ်းႁႅင်းလႄႈ ႁဵတ်းႁႂ်ႈၼမ်ႉၼွင်းလူၵ်ႈထူမ်ႈ တိူၵ်ႇႁႆႈလွၵ်းၼႃး ၊ ဝူဝ်းၵႂၢႆးလွင်ႈလႆၵႂႃႇၸွမ်းၼမ်ႉ ၊ ၶူဝ်လႄႈသဵၼ်ႈတႃႈသၢႆ တၢင်းလူႉၵွႆတင်းၼမ် ၼႆယဝ်ႉ ။ ၶူဝ်ဢၼ်လူႉၵွႆတီႈဝဵင်းမိူင်းၵိုင် ၼႂ်းၶၢဝ်းႁိုဝ်ႉၶၢဝ်းၾူၼ်ပီႊၼႆႉၼႆႉ ယွၼ်ႉလူမ်းလႅင်ႉလူင် လၢႆလၢႆလုၵ်ႈ ၽတ်ႉၶဝ်ႈၵႂႃႇၼႂ်းမိူင်းဝႅတ်ႉၼၢမ်း၊ မိူင်းလၢဝ်းၼၼ်ႉသေ တုမ်ႉယွၼ်ႈထိုင်မႃးၼႂ်းမိူင်းတႆးပွတ်းၸၢၼ်းလႄႈ ႁဵတ်းႁႂ်ႈ ၾူၼ်တူၵ်းႁၢဝ်ႈႁႅင်း ၼမ်ႉၼွင်းလူၵ်ႈထူမ်ႈလၢႆလၢႆပိုၼ်ႉတီႈၼႂ်းမိူင်းတႆး ယူႇယဝ်ႉ ။ တႆးလွတ်ႈလႅဝ်း | ['လွင်ႈၽေး'] |
2024-10-02T10:27:25 | https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%81%b8%e1%80%bd-2/ | ၵေႃႉသိုၵ်းၵေႃႉႁၢၼ် RCSS/SSA ၸွႆႈႁဵတ်းလိူမ်ႈလႆႇမူတ်းသႂ် ၽဵဝ်ႈၶီႈၵူမ်ႇၶီႈလိၼ် ထုင်ႉဝၢၼ်ႈႁၢတ်ႇ | မိူဝ်ႈဝႃး ဝၼ်းထီႉ 1 October 2024 (လိူၼ်သိပ်းလွင်ႈ 14 ၶမ်ႈ ပီႊတႆး 2118 ၼီႈ) ၵေႃႉသိုၵ်းၵေႃႉႁၢၼ် RCSS/SSA ၸွႆႈႁဵတ်းလိူမ်ႈလႆႇမူတ်းသႂ် ၽဵဝ်ႈၶီႈၵူမ်ႇၶီႈလိၼ် ဢၼ်လႆမႃးၶင်ႉဝႆႉ ၸွမ်းတၢင်း၊ ၸွမ်းႁိူၼ်း၊ ၸွမ်းၵျွင်းမုၼ်ၸဝ်ႈ မိူဝ်းၽွင်းၼမ်ႉထူမ်ႈ တီႈၼႂ်းထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-10-02T09:41:21 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%81%a2%e1%82%86%e1%80%99%e1%81%a2%e1%82%86/ | သိုၵ်းမၢၼ်ႈၵဵပ်းသၢႆမၢႆမုင်ႉႁေႃႁိူၼ်း တႃႇၸတ်းပၢင်လိူၵ်ႈတင်ႈ | မိူဝ်ႈဝႃးဝၼ်းထီႉ 1 October 2024 (လိူၼ်သိပ်းလွင်ႈ 14 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ဢွၼ်ႁူဝ်ၼမ်းၼႃႈ ၽၢႆႇဢုပ်ႉပိူင်ႇၼႂ်းပိုၼ်ႉတီႈ လႄႈ မေႃသွၼ် ႁူင်းႁဵၼ်းသွၼ်လိၵ်ႈ ဢိၵ်ႇပႃးၽၢႆႇၵဵဝ်ႇၶွင်ႈသေ လူင်းၵဵပ်းသၢႆမၢႆ မုင်ႉႁေႃႁိူၼ်းၵူၼ်းမိူင်း တီႈဝဵင်းတၢင်ႉယၢၼ်း၊ မူႇၸေႊ၊ ၵဵင်းတုင် ဝႃႈၼႆ။ ၸွမ်းၼင်ႇလႆႈႁူႉၸွမ်း သိုဝ်ႇၶၢဝ်ႇၼႂ်းပိုၼ်ႉတီႈဢွၵ်ႇဝႆႉဝႃႈ လွင်ႈသိုၵ်းမၢၼ်ႈ ၵဵပ်းသၢႆမၢႆမုင်ႉႁေႃႁိူၼ်း ၼႂ်းၼႃႈလိၼ်ဢုပ်ႉပိူင်ႇလၢႆလၢႆတီႈၼႆႉ ယိူင်းဢၢၼ်းတႃႇၸတ်းႁဵတ်း ပၢင်လိူၵ်ႈတင်ႈ လႄႈ လွင်ႈၵဵပ်းသၢႆမၢႆၼႆႉၵေႃႈ တေဢၢၼ်းၵဵပ်းယဝ်ႉ ၼႂ်းဝၼ်းထီႉ 15 October 2024 ၼႆႉဝႃႈၼႆ။ မိူဝ်ႈဝၼ်းထီႉ 15 June 2024 ၼၼ်ႉ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ (မိူဝ်ႈလဵဝ်ပဵၼ်ဝႆႉၸွမ်ၸိုင်ႈၸူဝ်ႈၶၢဝ်း) ၼၼ်ႉ ႁူပ်ႉထူပ်းၶႃႈႁၢပ်ႇၵၢၼ်ၶုၼ် လႄႈ ၽူႈၵဵဝ်ႇၶွင်ႈလၢႆလၢႆႁွင်ႈၵၢၼ် တီႈဝဵင်းမဵၵ်ႉထီႉလႃႇသေ လၢတ်ႈၵႂႃႇဝႃႈ ၼႂ်းပီႊ 2025 ဢၼ်တေထိုင်ၼႆႉ တေၸတ်းႁဵတ်းပၢင်လိူၵ်ႈတင်ႈ လႄႈ ၼင်ႇႁိုဝ်ပေႃးတေပဵၼ် ၸတ်းႁဵတ်းပၢင်လိူၵ်ႈတင်ႈၼၼ်ႉၵႃႈ လူဝ်ႇလႆႈတႄႇၵဵပ်းသၢႆမၢႆ ၵူၼ်းမိူင်းၵႂႃႇယဝ်ႉ ဝႃႈၼႆ။ ၵူၼ်းထတ်းသၢင်ႈၵၢၼ်မိူင်း ၵေႃႉၼိုင်ႈလၢတ်ႈတီႈသိုဝ်ႇၶၢဝ်ႇ RFA ဝႃႈ ၽွင်းယၢမ်းမိူဝ်ႈလဵဝ်ၼႆႉ ၼႂ်းမိူင်းလၢႆလၢႆပိုၼ်ႉတီႈ ပဵၼ်ပၢင်တိုၵ်း ႁၢဝ်ႈႁၢဝ်ႈႁႅင်းႁႅင်းယူႇ လႄႈ တွၼ်ႈတႃႇတေၸတ်းႁဵတ်း ပၢင်လိူၵ်ႈတင်ႈၼၼ်ႉ တေမီးလွင်ႈယၢပ်ႇ လႅပ်ႈတေဢမ်ႇပဵၼ်ၸတ်းႁဵတ်းလႆႈလူးၵွၼ်ႇ ၼႆယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'ၵၢၼ်မိူင်း'] |
2024-10-01T16:11:18 | https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2-13/ | ၵူၼ်းမိူင်းယဵပ်ႇၺႃးမၢၵ်ႇတီႈဝဵင်းၼမ်ႉၶမ်း | မိူဝ်ႈဝႃးဝၼ်းထီႉ 30 September 2024 (လိူၼ်သိပ်းလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 10:00 မူင်း မီးၵူၼ်းမိူင်းၵေႃႉၼိုင်ႈ ၵႂႃႇႁႃတႅပ်းၽိုၼ်း တီႈၵွင်း (ၸၶၢၼ်းတိတ်ႉ) ဝဵင်းၼမ်ႉၶမ်း လႄႈ ၵိုင်ႉၵၢင်ႉယဵပ်ႇၺႃးမၢၵ်ႇသေ ၶႃလႆႈပုတ်းၵႂႃႇၶွၼ်ၼိုင်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵေႃႉယဵပ်ႇၺႃးမၢၵ်ႇၼၼ်ႉ ပဵၼ်ၵူၼ်းၸၢႆး တေမီးဢႃႇယုမွၵ်ႈ 40 ပီႊၼႆႉၶႃႈဢေႃႈ မၼ်းယူႇတီႈလႂ် ၸိုဝ်ႈသင်ၼႆတႄႉၶႃႈႁဝ်းဢမ်ႇႁူႉ ၵူၼ်းမိူင်းၵမ်ႈၽွင်ႈဝႃႈ လႆႈႁၼ်မၼ်း ၵႂႃႇတႅပ်းၽိုၼ်းဢွင်ႈတီႈ ၸၶၢၼ်းတိတ်ႉ မီး 2−3 ဝၼ်းၼႆႉယဝ်ႉ၊ ယွၼ်ႉမၼ်းလႆႈတၢင်းၸဵပ်းမၢတ်ႇႁၢဝ်ႈႁႅင်းလႄႈ ၵူၼ်းႁိမ်းႁွမ်းၸွႆႈၵၼ် ဢဝ်သူင်ႇယူတ်းယႃတူဝ်ဝႆႉတီႈႁူင်းယႃ ဝဵင်းၼမ်ႉၶမ်းယဝ်ႉ ဝႃႈၼႆ။ မိူဝ်ႈၽွင်းပၢင်တိုၵ်း ၸုမ်းသိုၵ်းလုၵ်ႉၽိုၼ်ႉၶဝ်ႈသိမ်းဝဵင်းၼမ်ႉၶမ်းၼၼ်ႉ ဢွင်ႈတီႈ ၵွင်းၸၶၢၼ်းတိတ်ႉၼႆႉ ၸုမ်းသိုၵ်းမၢၼ်ႈ လႄႈ ၸုမ်းသိုၵ်း TNLA ယၢမ်ႈပဵၼ်ပၢင်တိုၵ်းၵၼ်ႁၢဝ်ႈႁႅင်း ယူႇယဝ်ႉ။ တႆးလွတ်ႈလႅဝ်း | ['ၵၢၼ်သိုၵ်း', 'ၶၢဝ်ႇ'] |
2024-10-01T12:50:07 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-6/ | သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်းတၢႆပဵၼ်ၵေႃႇပဵၼ်ၵွင် | မိူဝ်ႈဝႃးဝၼ်းထီႉ 30 September 2024 (လိူၼ်သိပ်းလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 11:30 မူင်းပၢႆ ၸုမ်းသိုၵ်းမၢၼ်ႈဢဝ်ႁိူဝ်းမိၼ် 2 လမ်း ၵႂႃႇပွႆႇမၢၵ်ႇသႂ်ႇ တီႈဝၢၼ်ႈဢူၵ်ႉၵၢၼ်ႇ ၸႄႈဝဵင်းၵေႃႇလိၼ်း တိူင်းၸႄႈၵႅင်းသေ မီးၵူၼ်းမိူင်း လႆႈတၢႆယွၼ်ႉသိုၵ်းမၢၼ်ႈ 7 ၵေႃႉ လႄႈ မၢတ်ႇၸဵပ်း 4 ၵေႃႉယူႇယဝ်ႉ။ ၵပ်းၵၢႆႇလူၺ်ႈလွင်ႈၼႆႉ ၸုမ်း PDF လၢတ်ႈၵႂႃႇတီႈသိုဝ်ႇၶၢဝ်ႇ Khit Thit Media ဝႃႈ ဢွင်ႈတီႈဢၼ်ၸုမ်းသိုၵ်းမၢၼ်ႈ ၵႂႃႇပွႆႇမၢၵ်ႇသႂ်ႇတီႈဝၢၼ်ႈဢူၵ်ႉၵၢၼ်ႇၼၼ်ႉ မီးၵူၼ်းမိူင်း ယူႇသၢင်ႈၵိၼ်သဝ်းဝႆႉၵူၺ်းလႄႈ တၢင်းၽၢႆႇၸုမ်း PDF တိုၼ်းဝႃႈဢမ်ႇလႆႈယူႇပၵ်းသဝ်းဝႆႉ၊ ထႅင်ႈလွင်ႈၼိုင်ႈၵေႃႈ တီႈဝၢၼ်ႈၼၼ်ႉ ဢမ်ႇလႆႈမီးပၢင်တိုၵ်းသိုၵ်းသိူဝ် လႄႈ သိုၵ်းမၢၼ်ႈတင်ႈၸႂ်ဢဝ်ၵူၼ်းမိူင်း ႁဵတ်းပဵၼ်ပဝ်ႉမၢႆသေ ပိုတ်းယိုဝ်းသႂ်ႇၵူၼ်းမိူင်းၵူၺ်း ဝႃႈၼႆ။ မိူဝ်ႈဝၼ်းထီႉ 29 September 2024 ယၢမ်းၵၢင်ၶိုၼ်း 23:10 မူင်းၼၼ်ႉၵေႃႈ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ ဝၢၼ်ႈယႂႃႇတိတ်ႉ ဢၼ်မီးၸဵင်ႇၸၢၼ်းဝၼ်းတူၵ်း ၸႄႈဝဵင်းၵေႃႇလိၼ်း ၼၼ်ႉ 2 လုၵ်ႈ လႄႈ မီးၵူၼ်းမိူင်းလႆႈတၢႆၵႂႃႇ 1 ၵေႃႉ မၢတ်ႇၸဵပ်း 15 ၵေႃႉ ၼႆယဝ်ႉ။ တင်ႈတႄႇၼႂ်းႁၢင်ပီႊ 2023 ထိုင်ပီႊ 2024 ၼႆႉ ၸုမ်းသိုၵ်းမၢၼ်ႈ ထုၵ်ႇၺႃးၸုမ်းလုၵ်ႉၽိုၼ်ႉ ယိုတ်းပႅတ်ႈတပ်ႉပၢင်သဝ်း တင်းၼမ်လႄႈ လႆႈတူၵ်းသုမ်းပႃး ၵူၼ်းသိုၵ်းတင်းၼမ်သေ မိူဝ်ႈလဵဝ်လႆႈႁၼ်သိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၵူၼ်းမိူင်းဢၼ်မီးၼႂ်းၼႃႈလိၼ်ၵုမ်းၵမ်ၶွင် ၸုမ်းလုၵ်ႉၽိုၼ်ႉၼၼ်ႉ ဢမ်ႇထၢတ်ႈဢမ်ႇဝၢႆးယူႇယဝ်ႉ။ တႆးလွတ်ႈလႅဝ်း | ['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း'] |
2024-10-01T14:00:13 | https://taifreedom.com/%e1%80%95%e1%80%b5%e1%81%bc%e1%80%ba%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%81%b5%e1%82%85%e1%80%9d%e1%80%ba/ | ပဵၼ်တၢင်းပဵၼ်မၢၵ်ႇၵႅဝ်း ထုၵ်ႇလီၵိၼ်ပၼ် တၢင်းၵိၼ်မဵဝ်းႁိုဝ်လႄႈ ဢမ်ႇထုၵ်ႇလီၵိၼ်တၢင်းၵိၼ်ၸိူင်ႉႁိုဝ်ၽွင်ႈ | တၢင်းပဵၼ်မၢၵ်ႇၵႅဝ်းၼႆႉ ဢမ်ႇဝႃႈၵူၼ်းၼုမ်ႇ ၵူၼ်းထဝ်ႈၵေႃႈ ၸၢင်ႈပဵၼ်လႆႈၵူႈသႅၼ်းပၢၼ် ၼႆသေ လွင်ႈတၢင်းဢၼ်ၸၢင်ႈႁဵတ်းႁႂ်ႈ ပဵၼ်တၢင်းပဵၼ်မၢၵ်ႇၵႅဝ်းၼၼ်ႉ တေၵဵဝ်ႇၵပ်းလူၺ်ႈ လွင်ႈၵိၼ်ယႅမ်ႉ ဢၼ်ႁဝ်းၵိၼ်ယူႇၵူႈဝၼ်းဝၼ်း၊ ထႅင်ႈလွင်ႈၼိုင်ႈ သင်ဝႃႈၵိၼ်ၵိူဝ်ၸဵမ်း ထပ်းၵၼ်ၶၢဝ်းယၢဝ်း ၸိူဝ်းၼႆႉၵေႃႈ တေၸၢင်ႈပဵၼ်မႃးတၢင်းပဵၼ်မၢၵ်ႇၵႅဝ်းလႆႈ ယူႇယဝ်ႉ။ ၽၢႆႇပၢႆးယူႇလီၶူၼ်ႉၶႂႃႉဝႆႉဝႃႈၵူၼ်းပဵၼ်တၢင်းပဵၼ်မၢၵ်ႇၵႅဝ်းၼႆႉ တေမီးၽၢင်ႁၢင်ႈ ၼႃႈတႃၶဝ် တေလမ်လႄႈၵမ်ႇမႃးလိူဝ်သေၵဝ်ႇ သင်ဝႃႈ ပဵၼ်ၼႃႇႁႅင်းၼႆၸိုင် တေမီးၽၢင်ႁၢင်ႈ ၶူမ်းၶိုၼ်ႇၶူမ်းၶၼ်းၸွမ်းၼိူဝ်ႉၸွမ်းတူဝ် ၊ ဢႅင်ႈတေၵႅၼ်း ယူႇဢမ်ႇသႃႇ၊ လုပ်ႇတေၶွပ်ႈႁႅင်း ၊ လုပ်ႇႁၵ်းငၢႆႈ ၸိူဝ်းၼႆႉယဝ်ႉ။ တၢင်းၵိၼ်ဢၼ်ဢမ်ႇထုၵ်ႇလီၵိၼ် မိူဝ်ႈပဵၼ်တၢင်းပဵၼ်မၢၵ်ႇၵႅဝ်း မွၼ်းၶႆႇ ၶဝ်ႈမုၼ်းဢၼ်ဢဝ်မွၼ်းၶႆႇႁဵတ်း ၼိူဝ်ႉသတ်းဢၼ်မီးၶႆမၼ်း ထူဝ်ႇၵူႈမဵဝ်းလႄႈ ငႃးၶၢဝ် ၊ငႃးလမ် တၢင်းၵိၼ်ဢၼ်ဢဝ်ၼူမ်းဝူဝ်းသေႁဵတ်း မိူၼ်ၼင်ႇ ၼူမ်း၊ ၼူမ်းသူမ်ႈ ဢႆးတိမ်းၼူမ်းဝူဝ်း၊ သျိတ်ႉ (Cheese) ၶဝ်ႈသွႆးလိူင် ၶဝ်ႈမဝ်ႈ ၶဝ်ႈၼူမ်ပင်း ၊ ၶဝ်ႈမုၼ်းဢၼ်ၸဵမ်းႁႅင်း ၽၵ်းၶဵဝ်မၢင်မဵဝ်း မိူၼ်ၼင်ႇ ၽၵ်းၶၼႃႉ၊ ၽၵ်းၵၢတ်ႇမွၵ်ႇ၊ ႁူဝ်ပိုၵ်ႉလႅင်၊ ၵၽဝ်း၊ ႁွမ်လူၼ်ႇ၊ ၽၵ်းႁႃႈ၊ ၽၵ်းပၵ်ႉ၊ မၢၵ်ႇၶိူဝ်သူမ်ႈ။ ၼမ်ႉမဵဝ်းဢၼ်မီး Caffeine မိူၼ်ၼင်ႇ ၵေႃႇၾီႇ၊ ၼဵင်ႈသႂ်ႇၼူမ်း၊ ၼမ်ႉဢတ်းလူမ်း၊ သျွၵ်ႉၵလႅတ်ႉ(Chocolate) ၊ ၵိူဝ်ၸဵမ်း၊ လဝ်ႈ(Alcohol) တေႇၸဵမ်ၸိူဝ်းၼႆႉ ထုၵ်ႇလီငိူင်ႉ ဝႄႈပၼ်ယူႇယဝ်ႉ။ တၢင်းၵိၼ်ဢၼ်ထုၵ်ႇလီၵိၼ်ပၼ် မိူဝ်ႈပဵၼ်တၢင်းပဵၼ်မၢၵ်ႇၵႅဝ်း ၶႆႇၶၢဝ် (ၶႆႇဢမ်ႇပႃးမွၼ်း) ပႃ ၼိူဝ်ႉမူ၊ ၼိူဝ်ႉၵႆႇ ( ဢၼ်ဢမ်ႇပႃးၶႆမၼ်း ) ၼမ်ႉၶဝ်ႈဢၼ်ဢမ်ႇသႂ်ႇလေႃးသင်လႄႈ ၼမ်ႉထူဝ်ႇၽူးဢၼ်တိုၵ်ႉႁဵတ်းယဝ်ႉမႂ်ႇမႂ်ႇ ၶဝ်ႈၶၢဝ် ၵျႃႇသၢၼ်ႇ၊ သဵၼ်ႈၵူၺ်ႈတဵဝ် ၽၵ်းၶဵဝ် မိူၼ်ၼင်ႇ- ၽၵ်းၵၢတ်ႇလုင်း၊ ၽၵ်းၵၢတ်ႇၶၢဝ်၊ မၢၵ်ႇၶိူဝ်ယၢဝ်း၊ မၢၵ်ႇၶိူဝ်ၶွပ်ႈ၊ မၢၵ်ႇဢၢင်ၶၢင်၊ ၽၵ်းၵမ်ႇၸွၼ်း ( ထုၵ်ႇလီဢဝ်ၵႂႃႇတူမ်ႈ ဢမ်ႇၼၼ် လူၵ်ႈၼမ်ႉမႆႈယဝ်ႉၸင်ႇၵိၼ် တွၼ်ႈတႃႇတေ လူတ်းယွမ်းပႃးထၢတ်ႈ Phosphorus ၼႂ်ႈၽၵ်း ၼၼ်ႉပႃး) ၼမ်ႉၶိင် ၼဵင်ႈဢမ်ႇသႂ်ႇလေႃးၼူမ်း ၶဝ်ႈမုၼ်းလသွင်း ၊ ၶဝ်ႈမုၼ်းဢၼ်ဢဝ်ၶႆႇၶၢဝ်သေႁဵတ်း။ ပႅၵ်ႉသမ်ႉဝႃႈ တၢင်းၵိၼ်ၸိူဝ်းၼႆႉ တေၵိၼ်လႆႈယူႇၼႆသေတႃႉၵေႃႈ ဢမ်ႇထုၵ်ႇလီၵိၼ်ၼမ်ႁႅင်းပူၼ်ႉတီႈ လႄႈ ထုၵ်ႇလီၵိၼ်ပၼ်ၶဝ်ႈၽၵ်း တၢင်းၵိၼ်ႁႂ်ႈပေႃးၸေး ဢႁႃႇရ 5 မဵဝ်းပၼ်ၵူႈဝၼ်း၊ တႃႇတေလူတ်းယွမ်းလႆႈ တၢင်းပဵၼ်မၢၵ်ႇၵႅဝ်းလႄႈ တႃႇႁႂ်ႈတူဝ်ၶိင်းႁဝ်း ပေႃးတေလႆႈႁပ်ႉဢႁႃႇရတဵမ်ထူၼ်ႈ ၼၼ်ႉယဝ်ႉ။ ပၢႆၵမ် – မွၼ်းလႅင်း ဢၢင်ႈဢိင် – Sanook | ['ပိုၼ်ႉႁူႉလီသူၼ်ၸႂ်'] |
2024-09-30T12:45:17 | https://taifreedom.com/%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86%e1%82%88%e1%80%91%e1%82%85/ | လၢႆလၢႆၸုမ်းႁူမ်ႈၸွႆႈထႅမ် ၵူၼ်းထူပ်းၽေး လႄႈ လုၵ်ႈမေးၵူၼ်းသိုၵ်း RCSS/SSA | မိူဝ်ႈၼႂ်းဝၼ်းထီႉ 27 September 2024 ( လိူၼ်သိပ်းလွင်ႈ 10 ၶမ်ႈ ပီႊတႆး 2118 ၼီႈ ) ယူႇတီႈ ၸုမ်းမျႅတ်ႉတႃႇသြႃႇၽွမ်ႉႁူမ်ႈ၊ ၸုမ်းၸွႆႈထႅမ်ၵူၼ်းထူပ်းၽေး ၼႂ်းမိူင်းတႆး ၵဵင်းမႆႇ လမ်းပုၼ်း (21) ၸုမ်း ၊ ၸဝ်ႈၶူးလူင်တႃး ဝတ်ႉၽႃႇၿၢတ်ႇသီႁွႆး ၊ ႁွင်ႈၵၢၼ်လူင်တိတ်းတေႃႇထႆး RCSS/SSA ႁူမ်ႈႁွမ်းၵၼ်သေ ၸွႆႈထႅမ်ၵူၼ်းပၢႆႈၽေးပၢင်တိုၵ်း ဢိၵ်ႇတင်း လုၵ်ႈမေးၵူၼ်းသိုၵ်း RCSS/SSA တီႈၵွင်းမုင်ႈမိူင်း ၼႂ်းၼႃႈတီႈၵုမ်းၵမ် RCSS/SSA မိူၼ်ၼင်ႇ ၶဝ်ႈသၢၼ် ၊ ၶူဝ်းၶွင်ၵိၼ်ယႅမ်ႉ ၊ ၶူဝ်းၼုင်ႈတၢင်းဝႆ တႃႇၵႃး 5 လမ်း ၼႆယဝ်ႉ ။ သိုပ်ႇသေၼၼ်ႉ ၸုမ်းမျႅတ်ႉတႃႇသြႃႇၽွမ်ႉႁူမ်ႈ ႁူမ်ႈႁွမ်း သၢင်ႉငိုၼ်း 10,000 ဝၢတ်ႇ ၊ မုင်ႉႁေႃႁိူၼ်း ပေႃႈၸၢင်းၽူဝ်းဢွင်ႇ + မႄႈၸၢင်းငူၺ်ႇ 10,000 ဝၢတ်ႇ ၊ ၸဝ်ႈၸၢင်းမႂ်ႇလူႇ ဝတ်ႉၸၢင်ႉၶမ်းၼွႆႉႁၢင်လူင်း 3,000 ဝၢတ်ႇ ႁူမ်ႈသၢင်ႉငိုၼ်း 2,3000 ဝၢတ်ႇသေ လူႇတၢၼ်းႁႂ်ႈပဵၼ်သတ်ႉထႃႇၸႃႇၵ ႁူဝ်သိၼ် လိူၼ်သိပ်းလပ်း တီႈၵွင်းမုင်ႈမိူင်း ၼႆယဝ်ႉ ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈတၢင်တူဝ် ၵူၼ်းပၢႆးၽေး လႄႈ လုၵ်ႈမေးၵူၼ်းသိုၵ်းသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ ယူႇယဝ်ႉ ။ တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
2024-09-30T10:56:11 | https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%95%e1%80%bd%e1%82%86%e1%82%87%e1%80%99/ | သိုၵ်းမၢၼ်ႈသိုပ်ႇပွႆႇမၢၵ်ႇသႂ်ႇ ၼႂ်းဝဵင်းလႃႈသဵဝ်ႈထႅင်ႈ ၵူၼ်းမိူင်းလိူတ်ႇမႆႈလူႉတၢႆၸွမ်း | မိူဝ်ႈၼႆႉဝၼ်းထီႉ 30 September 2024 (လိူၼ်သိပ်းလွင်ႈ 13 ၶမ်ႈ ပီႊတႆး 2118 ၼီႈ) ၶၢဝ်းယၢမ်းတဵင်ႈၶိုၼ်းလိုၵ်း 00:40 ထိုင် 00:45 မူင်းၼၼ်ႉ သိုၵ်းမၢၼ်ႈဢဝ်ႁိူဝ်းမိၼ် မႃးပွႆႇမၢၵ်ႇသႂ်ႇၼႂ်းပွၵ်ႉ 11 ဝဵင်းလႃႈသဵဝ်ႈ 3 လုၵ်ႈသေ ႁဵတ်းႁႂ်ႈႁိူၼ်းယေးၵူၼ်းမိူင်း လႆႈလူႉၵွႆၸွမ်းလႄႈ ၵဵဝ်ႇလူၺ်ႈလွင်ႈမၢတ်ႇၸဵပ်းလူႉတၢႆၵူၼ်းမိူင်းတႄႉ ပႆႇယိုၼ်ယၼ်လႆႈတႅတ်ႈတေႃး ၼႆယဝ်ႉ။ ၵူၼ်းမိူင်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “မႅၼ်ႈၽွင်းပိူၼ်ႈလပ်းယဵၼ်လီယဝ်ႉဢေႃႈ ႁိူဝ်းမိၼ်ၶဝ်မႃးပွၺ်ႇမၢၵ်ႇသႂ်ႇတီႈပွၵ်ႉ 11 သဵၼ်ႈတၢင်း ဢွင်ႇၸေႇတၼႃႇ ၼၼ်ႉၼႆၶႃႈ တေပဵၼ်ႁိုဝ်ပဵၼ်ႁႃၵၼ်တႄႉပႆႇႁူႉၸွမ်း ၽူင်းၵေႃႈၵပ်းႁႃၵၼ်ဢမ်ႇပႆႇလႆႈၶႃႈ ငိၼ်းၵမ်ႈၽွင်ႈဝႃႈတႄႉ မီးၵူၼ်းလူႉတၢႆမၢတ်ႇၸဵပ်းၸွမ်းၵမ်ႈၽွင်ႈယူႇ ၼႆဢေႃႈ” လၢတ်ႈၼႄၼင်ႇၼႆ။ တီႈဝဵင်းလႃႈသဵဝ်ႈၼႆႉ ၸုမ်းသိုၵ်းၵူဝ်းၵၢင်ႉ MNDAA ၶဝ် တိုၵ်းသိမ်းၵုမ်းၵမ်ဝႆႉသေ တႄႇဢဝ်ၼႂ်းလိူၼ်းထူၼ်ႈပႅတ်ႈ August 2024 မႃးၼၼ်ႉ ထုၵ်ႇသိုၵ်းမၢၼ်ႈပွႆႇမၢၵ်ႇသႂ်ႇလၢႆပွၵ်ႈယဝ်ႉ၊ ၼႂ်းဝူင်ႈၼႆႉၵူၺ်း သိုၵ်းမၢၼ်ႈမႃးပွႆႇမၢၵ်ႇသႂ်ႇၶႂ်ႈဝႃႈၵူႈၶိုၼ်းလႄႈ ႁဵတ်းႁႂ်ႈၵူၼ်းမိူင်း လူႉတၢႆမၢတ်ႇၸဵပ်းၸွမ်းတၢင်းၼမ်ယဝ်ႉ တေႃႇထိုင်ယၢမ်းလဵဝ် ပႆႇမီးၸုမ်းလႂ်ႁပ်ႉဢဝ်ႉပုၼ်ႈၽွၼ်းၶိုၼ်း ၵူၼ်းမိူင်းၵေႃႈဢမ်ႇမီးလွင်ႈႁူမ်ႇလူမ်ႈ ၼႆယဝ်ႉ။ ၵူၼ်းၼုမ်ႇလႃႈသဵဝ်ႈၵေႃႉၼိုင်ႈလၢတ်ႈၼႄဝႃႈ “ဝၢႆးပၢင်တိုၵ်းယဵၼ်ယဝ်ႉ ၵူၼ်းမိူင်းၸိူဝ်းပၢႆႈၽေးၵႂႃႇတၢင်ႇတီႈၼၼ်ႉ ၶိုၼ်းဢွၼ်ၵၼ်ပွၵ်ႈမႃးၼမ်ဢေႃႈ ထၢင်ႇဝႃႈတေၵတ်းယဵၼ်ယဝ်ႉ ၵမ်းၼႆႉၶႅၼ်းလီၵူဝ်သေၽွင်းပၢင်တိုၵ်းၼၼ်ႉဢေႃႈ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈသင် ၵၢင်ၶမ်ႈၵၢင်ၶိုၼ်းၵေႃႈဢမ်ႇႁတ်းၼွၼ်းလပ်းလီ ယွၼ်ႉဢမ်ႇႁူႉဝႃႈ ၶဝ်တေမႃးပွႆႇမၢၵ်ႇမိူဝ်ႈလႂ် မၢင်ပွၵ်ႈၼႆႉသမ်ႉပေႃးဝူၼ်ႉဝႃႈ ဢဝ်ၵၢမ်ႇမၼ်းဝႃႈလႃႈၼႆဢေႃႈ ဢမ်ႇၸၢင်ႈႁဵတ်းႁိုဝ်ယဝ်ႉ ယၢမ်းလဵဝ်ၼႆႉပၢႆႈၵႂႃႇတၢင်းလႂ်ၵေႃႈယၢပ်ႇၼႃႇ ပီႈၼွင်ႈပွတ်းၸၢၼ်းၵေႃႈ ၵမ်ႈၼမ်ၺႃးၽေးၼမ်ႉထူမ်ႈ ယၢပ်ႇၽိုတ်ႇမိူၼ်ၵၼ်ယဝ်ႉ” လၢတ်ႈၼႄၼင်ႇၼႆ။ တႄႇၸဵမ်မိူဝ်ႈ မိူင်းၶႄႇသူင်ႇလိၵ်ႈထိုင်ၸုမ်းဢူၺ်းလီ 3 ၸုမ်း ႁႂ်ႈၵိုတ်းပၢင်တိုၵ်းၼႆယဝ်ႉၼၼ်ႉ သိုၵ်းမၢၼ်ႈၶိုၼ်းပိုၼ်ၽၢဝ်ႇဝႃႈ ၸုမ်းသိုၵ်း 3 ၸုမ်း ပဵၼ်ၸုမ်းၵေႃႇၵၢၼ်ႁၢႆႉၼႆသေ ႁၢင်ႈႁႅၼ်ၽႅၼ်ၵၢၼ်ယၼ်ႇသိုၵ်း “ယၼ်ႇၼၢႆမိၼ်း” ၼႆသေ ၸႂ်ႉတိုဝ်းႁိူဝ်းမိၼ်ပွႆႇမၢၵ်ႇသႂ်ႇ ၼႂ်းၸိုင်ႈတႆးပွတ်းႁွင်ႇ ႁၢဝ်ႈႁႅင်းမႃးၵူႈဝၼ်း ၵမ်ႈၼမ်တေပဵၼ် ဝဵင်းလႃႈသဵဝ်ႈ ဢၼ်လႆႈၶၢမ်ႇၸၢၵ်ႇသမ်ႉ ပဵၼ်ၵူၼ်းမိူင်းၵူၺ်း ၼႆယဝ်ႉ။ တႆးလွတ်ႈလႅဝ်း | ['သုၼ်ႇလႆႈသုၼ်ပဵၼ်ၵူၼ်း'] |
2024-09-30T10:01:24 | https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%81%b8%e1%80%bd%e1%82%86/ | ၵေႃႉသိုၵ်းၵေႃႉႁၢၼ် RCSS/SSA ၸွႆႈပေႃႈမႄႈၵူၼ်းမိူင်း ႁဵတ်းလိူမ်ႈလႆႇ | မိူဝ်ႈဝၼ်းထီႉ 29 September 2024 ၵေႃႉသိုၵ်းၵေႃႉႁၢၼ် RCSS/SSA ႁူမ်ႈၵၼ် ႁဵတ်းလိူမ်ႈလႆႇတီႈဝၢင်းၵျွင်း ဝၢင်းၵွင်းမူး တီႈ ဝၢၼ်ႈတဵင်း ထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ၼႆယူႇယဝ်ႉ။ ၼႂ်းဝၼ်းလဵဝ်ၵၼ်ၵူၺ်း လႆႈၵႂႃႇၸွႆႈႁဵတ်းလိူမ်ႈလႆႇ တီႈၼႂ်းဝၢင်းႁူင်းႁဵၼ်း ဝၢၼ်ႈပၢင်သၼွင်း ၸႄႈဝဵင်းလၢင်းၶိူဝ်း ဢၼ်ထုၵ်ႇၼမ်ႉထူမ်ႈသေ ပပ်ႉလိၵ်ႈၸိူဝ်းၼႆႉၵေႃႈလူႉၵွႆမူတ်း ၼႆယဝ်ႉ။ ၼင်ႇၵႃႈ ယိုၼ်းမိုဝ်းၶဝ်ႈထိုင်ၸွႆႈထႅမ်လႆႈၼၼ်ႉ ယူႇတီႈ RCSS/SSA ၵေႃႈ ယင်းတိုၵ်ႉတေသိုပ်ႇၸွႆႈထႅမ်ၵႂႃႇတိၵ်းတိၵ်း ယူႇယဝ်ႉ။ ဝၢၼ်ႈတဵင်း ထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ဝၢၼ်ႈပၢင်သၼွင်း ၸႄႈဝဵင်းလၢင်းၶိူဝ်း ဝၢၼ်ႈပၢင်သၼွင်း ၸႄႈဝဵင်းလၢင်းၶိူဝ်း တႆးလွတ်ႈလႅဝ်း | ['လွင်ႈတူင်ႉၼိုင်မုၵ်ႉၸုမ်း'] |
Subsets and Splits
No saved queries yet
Save your SQL queries to embed, download, and access them later. Queries will appear here once saved.